2003 metų sausio 10 dieną sukanka 85 – eri metai nuo “ Saulės” gimnazijos veiklos pradžios. Kelias į ją buvo nelengvas.

Šiame leidinyje norima apžvelgti “Saulės” gimnazijos, seniausios Utenos mokyklos, raidą ir tapsmą: nuo pradžios mokyklos, peraugusios į “Saulės” švietimo draugijos progimnaziją ir gimnaziją, vėliau valstybinę gimnaziją, mergaičių ir berniukų gimnazijas, 1 – ąją vidurinę mokyklą (vienu metu – Teofilio Tilvyčio), iki vėl atgimusios “Saulės” gimnazijos. Stengtasi sustoti prie įvairių kartų mokytojų ir mokinių vizijų ir pasiekimų. Laiko tarpas ilgas ir sudėtingas.

Pateikiu tai, ką perskaičiau iš Lietuvos centrinio valstybinio ir Utenos apskrities archyvų fondų, ką suradau užfiksuota mokyklos ir Švietimo skyriaus dokumentuose. Remiuosi ir buvusių mokytojų bei mokinių atsiminimais, spauda.

Vartydamas šią knygą, manau, ne vienas mintimis sugrįš į savo metus ir dienas, praleistas “Saulėje”.

Regina Bliznikienė

Pirmosios mokyklos Utenoje ir jos apylinkėse

**Parapinės mokyklos**

 Pirmosios pradžios mokyklos Lietuvoje imtos steigti prie bažnyčių ir buvo vadinamos parapinėmis. Jose mokė kunigai ir vienuoliai. Viena tokia mokykla prie Vilniaus katedros minima 1397 metų dokumentuose. XV – XVI a. jų tinklas išsiplėtė.

 Apie Utenos parapinę mokyklą pirmosios žinios randamos Vilniaus vyskupo Abraomo Voinos vizitavimo akte, rašytame 1633 metais kovo 25 dieną. Mokykla veikė parapijos namuose. Joje mokėsi apie dešimt vaikų. Jos veikla minima ir 1636 metais.1

 1777 metais Utenoje mokėsi 1 bajorų, 11 miestelėnų ir valstiečių vaikų, 1781 metais – 1 bajorų ir 5 valstiečių vaikai. 1782 metais mokytojas ir mokyklos vedėjas buvo vikaras Martynas Moigis (1771 – 1786 m. Utenos krikšto registracijos knyga), o 1796 – 1798 metais mokinius prižiūrėjo ir mokė vikarai Silvestras Breikša ir Jonas Jurgatavičius. Kunigams padėjo vargonininkas. Mokykloje jau mokėsi 20 vaikų, o 1804 metais – 15.2

 Yra žinių, kad Utenos dekanate taip pat veikė parapinės mokyklos: Vyžuonose 1770 metais mokėsi 23 vaikai, 1804 m. – 20; 1852 m. – 19; Tauragnuose 1777 metais mokėsi 15; 1782 m. – 31; 1804 m. – 10; 1852 m. – 10; Kuktiškėse 1781 metais mokėsi 23; 1782 m. –26; 1804 m. – 153; Užpaliuose 1781 metais mokėsi 27; 1797 m. – 53; 1852 m. – 664.

 Mokytojų maitinimu ir pastoge rūpinosi klebonai, o už darbą atsilygindavo mokinių tėvai – surinkdavo 6 – 8 (kartais daugiau) auksinus5. Buvo mokoma skaityti, rašyti, tikybos, istorijos, aritmetikos, žemdirbystės pagrindų, vieno kito amato.Vaikai pratinami laikytis švaros, ugdomas mandagumas, sąžiningumas, draugiškumas. Mokyklas lankė berniukai. Pamokos vyko daugiausia lenkų kalba, kai kada – lietuvių. Mokslo metai tęsdavosi nuo Visų šventųjų (lapkričio 1 dienos) iki Velykų.

 Po 1830 – 1831 metų sukilimo daug pažangių kunigų buvo suimta. Mokyklos uždaromos, rusinamos. Vyskupo Motiejaus Valančiaus rūpesčiu 1841 metais pavyko gauti leidimą atkurti parapines mokyklas. Jo nurodymu dekanatuose imta steigti skaityklas. Iš bažnyčios dokumentų matyti, kad tokia skaitykla buvo prie Utenos bažnyčios ir kad vyskupo Motiejaus Valančiaus nurodymu buvo įsigyta knygų. Be to, 1852 metų dekano ataskaita liudija, kad Utenos parapijoje mokančių skaityti buvo 1548 žmonės (iš 5130). Tai rodo gana gerą parapinių mokyklų veiklos rezultatą. 1853 metais Utenoje mokėsi 24 mokiniai6.

Mokykla spaudos draudimo metu

 1864 – 1904 metais lietuviškų mokyklų veikla buvo uždrausta. Teko kurti slaptą švietimo sistemą – daraktorių mokyklas. Jos steigiamos kaimuose, sunkiau susekamose vietose. Apie daraktoriaus mokyklos veiklą Utenos mieste žinių nerasta – jos veikė kaimo vietovėse. Tai matyti iš lentelės.7,8

Kaimas, daraktorių mokyklos vieta Daraktoriai

Grybeliai Juozas Degulis

Pavyžinčiai Vincas Šyvis

Pačkėnai Vincas Rudokas

Asmalai Pranas Bakšys

Kimėnai Petras Pakalnis

Bikūnai Jurgis Braukyla

Tauragnai Pranas Ūdras, Marijona Sliesariūtė,

Valiukonytė

Gateliai Andrius Norkūnas

Saldutiškis A. Grybauskaitė

Sudeikiai Jurgis Braukyla, Mikalojus Šlepetys,

Jonas Norvaišis

 Užpalių miestelis Kaziunė Kasarskaitė, Juzefa Grigaitė,

Alžbieta Ingaunaitė, Anelija Kučinskaitė,

Vilučiai Agnieška Stasiškaitė, Aldona Veronika

Šeduikienė,

 Alžbieta Ingaunaitė,

Butiškiai Adolfas Kusta

Šeimyniškiai Pranas Gruodis

Puodžiai Vincas Zaranka, Antanas Zaranka,

Rapolas Guobis

Kišūnai Petrulis

Plaučiškiai Grasilda Mačiulevičiūtė

Kureišiškiai Ignas Slapšys

Kušnieriūnai Aleksas Indriūnas

Galiniai Juozas Žvironas

Leliūnai Feliksas Poška, Kazys Pajada,

 Pranas Miliūnas

 Matome, kad Utenos apylinkių, valsčių daraktorių mokyklų tinklas buvo gana platus. Minėtos mokyklos veikė su pertraukomis. Paprastai vienoje vietoje būdavo tiek savaičių, kiek iš to kaimo mokėsi vaikų. Ugdymo sąlygas lėmė valstiečio trobos dydis, apšvietimas, šiluma bei įprasti šeimos darbai. Patalpose jokių specialių baldų nebuvo. Kambario viduryje stovėjo didelis stalas, aplink jį – suolai. Vaikai turėjo Motiejaus Brundzos ,,Lamentorių lietuviškai’’9, negalėję jo nusipirkti tenkinosi maldaknygėmis. Skaityti mokėsi slebizavimo metodu – žodžius dėdavo skiemenimis. Mokyta aritmetikos veiksmų. Rašė grifelinėse lentelėse grifeliu. Po ranka kiekvienas mokinys ir daraktorius turėjo mezginį, sietelį su paukščių plunksnomis ar linų pluošto pančiams vyti (kaip priedangą nuo žandarų). Daraktorius vietoje gaudavo pastogę, maisto ir kelias kapeikas per savaitę užmokesčio nuo kiekvieno vaiko. Mokymas nebuvo aukšto lygio – daraktoriai neturėjo didelio išsilavinimo.

 Lietuviška spauda ir knygomis tėvus bei daraktorius aprūpino knygnešiai. Utenos krašte garsėjo užpalietis Juozas Baranauskas10, ne sykį patekęs žandarams į rankas, tauragniškis Motiejus Balčiūnas – Medinis, kuris, padedant buvusiam Tauragnų klebonui Mykolui Šaikūnui, išsikėlusiam kunigauti prie Prūsijos sienos, sėkmingai parkeliaudavo su nešuliais, o Kristupas Rastenis pristatydavo knygų net į Mogiliovo guberniją. Lietuviškos spaudos atsiųsdavo uteniškiai Petrapilio studentai. Vienas iš jų – klierikas V.Grašis11.

 Už daraktorių mokyklų steigimą ir lietuviškų knygų platinimą caro vyriausybė baudė piniginėmis baudomis (300 rublių) arba areštu iki 3 mėnesių12, net trėmimu į Sibirą13. Slaptąsias mokyklas steigė ne tik lietuviai, bet ir lenkai bei žydai. Iš viso XIX a. pabaigoje Lietuvoje buvo apie 4800 daraktorių14. Slaptoji mokykla ne tik užkirto kelią nutautinimui. Jos pagrindu vėliau kūrėsi lietuviška pedagogika, kilo gyventojų raštingumas.

Rusiškos mokyklos

 Uždraudus lietuvišką spaudą, sparčiai vykdoma rusinimo programa: statomos cerkvės, o prie jų steigiamos rusiškos mokyklos. Jos veikė Užpaliuose, Vyžuonose, Tauragnuose, Kuktiškėse, Kirdeikiuose, vėliau ir Leliūnuose.

 1865 metais gegužės mėnesį prie Utenos cerkvės įkurta rusiška mokykla. Ja rūpinosi šventikas Aleksandras Kukuškinas. Šalia įrengtas butas mokytojui ir bendrabutis mokiniams iš tolimesnių kaimų. Kiek lietuvių lankė šią mokyklą, nenustatyta, tačiau yra žinių, kad rusų vaikai buvo atleisti nuo mokesčio už mokslą, gyveno atskirai. Visi mokiniai buvo verčiami kalbėti rusiškai net pertraukų metu15. 1875 metais čia mokėsi 88 berniukai.16 Po 1900 metų mokykla pertvarkyta į rusišką dviklasę. Spėjama, kad joje liko per 60 vaikų (rusų, lietuvių, žydų). Vedėju dirbo Andriejus Markulis, matematikos mokė S. Kočenko, istorijos – Trulis, vėliau – J. Vanagas. Mokytojų alga – 16 rublių per mėnesį (tėvai pridėdavo po porą pūdų grūdų). Ilgainiui mokytojų uždarbis kilo iki 25 – 30 rublių ir daugiau.17

 1909 metais Utenoje įsteigiama aukštesnio tipo rusiška keturklasė mokykla, kuriai caro valdžia skyrė 4250 rublių.18 Ji buvo prie dabartinio Žemės ūkio banko (J. Basanavičiaus g.) pastato. Pasak dokumentų, čia dirbo vyresnysis mokytojas – inspektorius Ziuzenkovas, muzikos mokytojas ir chorvedys A. Markulis, matematikos mokė Posuchas, rusų kalbos – Antanina Fiodorova, užsienio kalbos – Olga Bernackaja, tikybos – popas A. Kukuškinas, Romos katalikų tikybą dėstė kun. J. Švagždys , vėliau -kun. N. Pakalnis, lietuvių kalbą – J. Vanagas, istoriją – Trulis (jis vadovavo ir pučiamųjų – mušamųjų instrumentų orkestrėliui). Kunigas Norbertas Pakalnis keturklasėje vadovavo ateitininkų kuopelei ir lietuvybės mylėtojų būreliui. Mokiniai ruošdavo referatus iš Lietuvos istorijos ir kultūros, susirinkę klebonijoje juos skaitė. Šiame būrelyje brendo ir dvasinės patirties įgijo poetė Bronė Buivydaitė (Tyrų dukra), pedagogai Ona Birietaitė, Vincas Petronis, Pranas Gipiškis, Vydūno pasekėjai Žemaitis, Julius Vilūnas, fizikos prof. Antanas Žvironas ir kiti. 1909 – 1910 metais mokyklą lankė 75 (iš jų – 21 lietuvis, buvo ir žydų tautybės),19 o 1914 metais – apie 100 mokinių. Utenos keturklasė veikė nuo 1909 iki 1915 metų. Tolesnį jos darbą nutraukė vokiečių okupacija. Daugelis auklėtinių pasitraukė į Rusijos gilumą – Voronežą, kur įsikūrė M. Yčo gimnazija.20

N

1. Utenos rusiškos dviklasės mokyklos baigiamoji klasė su mokytojais. Viduryje – šventikas Aleksandras Kukuškinas (1910 – 1911 m.)

Nuotrauka. 2. Utenos rusiškos keturklasės mokyklos 3 klasės lietuvių grupė su kun. Norbertu Pakalniu 1913 m.

Pirmosios ,,Saulės’’ draugijos pradinės mokyklos

 1905 – 1906 metais buvo leista mokyti lietuvių kalbos rusiškose mokyklose, panaikintos baudos už slaptą mokymą. Legaliai galėjo veikti švietimo ir kultūros organizacijos. 1906 metais susikūrusios ,,Saulės’’, ,,Žiburio’’ ir ,,Ryto’’ draugijos rūpinosi lietuviškų mokyklų steigimu ir mokytojų ruošimu joms. Kaune įsikūrė Mokytojų seminarija. 1907 metais balandžio 15 dieną Utenos kunigai – dekanas Antanas Švatelis, kun. Jonas Švagždys ir kun. Pranciškus Turauskas – sukūrė švietimo draugijos ,,Saulė’’ Utenos skyrių, kuris pradėjo ruošti sąlygas lietuviškų mokyklų kūrimui. Mokytojais parinkti jauni studentai, abiturientai ir 3 – 5 klases baigę vyrukai: Pranciškus Gineitis (studentas), V. Vitkus (vėliau policijos inspektorius), D. Jankauskas ir P. Lumbė (vėliau baigė ,,Saulės’’ seminarijos kursus), K. Jurčys (būsimasis aktorius), J. Steponavičius (vėliau karo gydytojas), Mitalas, J. Gineitis (būsimasis karininkas). Jiems padedant, dekanas A. Švatelis ir kiti kunigai pradėjo steigti pradines mokyklas kaime, jas rėmė vadovėliais ir pinigais. 1915 metais jau veikė per 1021 mokyklų, kurioms vadovavo ,,Saulės’’ draugijos skyrius.

 Utenos aikštėje, prie bažnyčios, pastatyti parapijos namai su sale vaidinimams ir koncertams. Įrengtas kambarys bibliotekai – skaityklai, kur kaupiami lietuviški leidiniai, įsteigtas knygynėlis.

 1915 metais vokiečių kariuomenė užėmė minėtuosius pastatus ir dvaro rūmus. Buvo sunku rasti tinkamą vietą pradinei mokyklai. Visgi 1916 metais pavyko gauti namą, ir nuo sausio pradžios mieste pradėjo veikti lietuviška mokykla. Jos vedėjas ir mokytojas – Pranciškus Gineitis.22 Tai buvo didelio ir sunkaus kelio pradžia.

Lietuviškos gimnazijos kūrėjai

Pranciškus Turauskas

(1876–10–06 –1919–05–24)

 Vienas iš Utenos ,,Saulės’’ progimnazijos kūrėjų, ,,Saulės’’ švietimo draugijos Utenos skyriaus pirmininkas, Utenos klebonas P. Turauskas į Uteną atvyko 1906 metais ir stengėsi suburti vietos inteligentiją visuomeniniam kultūriniam darbui. Rūpinosi ir kaimo žmonėmis, jų švietimu. 1907 metais įsteigė knygynėlį – skaityklą. Apie tai net rašė 1907 m. kovo 10 d. ,,Vilniaus žinios’’. Joje buvo 781 knyga. Iš katalogo matyti, kad čia turėta ne tik religinio turinio leidinių, bet ir knygų apie žemės ūkį, Miežinio žodynas, F. Kuršaičio gramatika ir kiti vadovėlių, S. Daukanto ir M. Valančiaus kūriniai, V. Stonio ir P. Vaičaičio eilės, V. Kudirkos ,,Laisvos valandos’’, Maironio ,,Pavasario balsai’’, A. Juškos ,,Lietuviškos dainos’’, A. Jakšto ,,Dainų skrynelė’’, mažiesiems skirtų nuotykių knygučių.23

 P. Turauskas – lietuvybės platintojas, publicistas. Pasirašinėdamas Raseinių Magdės slapyvardžiu, bendradarbiavo ,,Tėvynės sarge’’, ,,Vilniaus žiniose’’, ,,Nedėldienio skaityme’’, ,,Šaltinyje’’. Jis parašė ir išleido knygeles ,,Maža dovanėlė kalėdojant’’ , ,,Į paviržį išeiviui’’ ir trijų veiksmų misteriją ,,Betliejaus stainelė’’. Klebonas artimai bendravo su Juozu Tumu – Vaižgantu ir kitais jaunesniosios kartos dvasininkais, įsiliejusiais į tautinio atgimimo sąjūdį.24

Pranciškus Gineitis

(1884–09–10 – 1941–12–12 )

 Gimė Tauragnų dvarininkų šeimoje. Tėvai buvo lietuviai patriotai, puoselėję tautinę kultūrą ir šį jausmą perdavę vaikams. P. Gineitis, baigęs Panevėžio realinę mokyklą, mokėsi Petrapilio psichoneurologijos, vėliau Kijevo komercijos institute. Dar studijuodamas, rašė į ,,Aušrinę’’, vėliau į ,,Lietuvos aidą’’, ,,Laisvę’’, ,,Rytą’’, ,,XX amžių’’. Prasidėjus I–ajam pasauliniam karui, grįžo į Lietuvą. Vokiečių okupacijos metu kartu su dvasininkais ir grupele išsilavinusių studentų jis ima rūpintis vaikų švietimu. 1915 metais P. Gineitis išrenkamas į ,,Saulės’’ draugijos tarybą, o atidarius lietuvišką pradinę mokyklą Utenos mieste, dirba jos vedėju ir mokytoju. Buvo išrinktas delegatu į Lietuvių konferenciją, vykusią 1917 metais Vilniuje. Gavus leidimą įkurti Utenoje progimnaziją, jis su kunigais P. Turausku ir V. Butvila ima agituoti jaunimą mokytis joje. Nuo 1917 metų rudens P. Gineitis skiriamas ,,Saulės’’ progimnazijos direktoriumi. Juo buvo iki 1919 metų birželio 27 dienos.25 Atsisakęs direktoriaus pareigų, progimnazijoje dėstė gamtą ir matematiką. Paskelbus Lietuvos nepriklausomybę, jis kurį laiką dirbo apskrities viršininku, 1918 – 1927 metais – Švietimo ministerijos įgaliotiniu Utenos apskrityje ir Utenos pradinių mokyklų inspektoriumi.26

P. Gineičio vadovavimas progimnazijai sutapo su vienu iš sunkiausių laikotarpių Lietuvai – nepasibaigęs karas, bolševikmetis, lenkų įsibrovimas, kova dėl nepriklausomybės. Buvusios rusiškos mokyklos pastatai, taip pat Balsevičiaus dvaro rūmai buvo užimti kariuomenės. Utenoje inteligentijos nebuvo, išskyrus kunigus, vargonininką ir keletą studentų, kurie mokytojavo kaimo pradinėse. Reikėjo skubiai ieškoti pedagogų, organizuoti stojamuosius egzaminus, sudaryti pamokų tvarkaraštį, ieškoti knygų, spręsti progimnazijos finansavimo problemas.

 Buvęs mokinys, nusipelnęs mokytojas R. Šaltenis prisimena direktorių visada tvarkingą, gražiai apsirengusį, blizgančiais per vidurį praskirtais plaukais. Ateidavo dėstyti gamtos (prigimties), aiškiai pasakodavo, reikalaudavo tiksliai ir tvarkingai pildyti užrašus. Buvo susimąstęs, ramus.

 1935 metais P. Gineitis baigė VDU Teisės fakultetą ir dirbo Anykščių, Kalvarijos, Kretingos mokyklose. Išleido dvi knygas: ,,Bežiedžiai arba sporiniai augalai” (1931) ir ,,Žiediniai augalai’’ (1935). Paskutiniais nepriklausomybės metais P. Gineitis vėl dirbo Utenos valstybinėje gimnazijoje. Jo likimas, kaip ir daugelio inteligentų, užėmus Lietuvą sovietams, tragiškas. 1941 metų birželio 14 dieną su žmona ir dviem sūnumis ištremiamas. Jis atskiriamas nuo šeimos ir išvežamas į lagerį Rešiotuose. Apie jo ir šeimos tolesnį gyvenimą ,,Trimite’’ (1991, Nr.17) tremtinys mokytojas Juozas Stundžia rašė: ,,Man teko kartu darbuotis su Utenos apskrities pradžios mokyklų inspektorium Pranu Gineičiu. Jis buvo labai išsekęs, sirgo ir vos judėjo. Atskubėjęs prie kalinio kapitonas nuplėšė nuo jo visus viršutinius drabužius. Vargšas peršalo, gavo plaučių uždegimą ir po dviejų dienų mirė. . .’’27

,,Saulės’’ progimnazija

 Lietuvybės skleidėjams rūpėjo jaunimo ateitis. Imta mąstyti apie aukštesnės mokyklos Utenoje įkūrimą. ,,Saulės’’ draugijos skyriaus nariai pradėjo derybas su vietine vokiečių valdžia. Ši į progimnazijos kūrimą žiūrėjo nepalankiai, siūlė gerinti pradinių mokyklų sąlygas. Nesusitarus su apskrities mokyklų inspektoriumi Rižot (Rižaičiu), nutarta kreiptis į vokiečių vyriausybę Vilniuje. Lietuvos ,,Saulės’’ draugijos pirmininkas P. Dovydaitis tai padaryti įgaliojo kun. P. Turauską. Padėjo Aleksandras Stulginskis ir Sofija Smetonienė, lydėdami delegaciją ir palankiu žodžiu užtardami.28 Derybos buvo nelengvos, kadangi delegatai negalėjo paaiškinti, kur gaus vadovėlių, kokios bus mokymo programos, kas dirbs, iškilo patalpų, baldų problema. Visgi 1917 metais leidimas buvo gautas. Reikėjo surinkti norinčius mokytis. Buvo nelengva. Apylinkės per karą nuniokotos. Ūkininkai gyveno sunkiai, tuo labiau miestelėnai. Mokytojas P. Gineitis ir kunigas V. Butvila kreipėsi į pradinių mokyklų mokytojus, patys vaikščiojo po valsčius, važinėjo, raiti jodinėjo po kaimynines parapijas, kur tik jautė esant jaunuolių, baigusių pradinę, daraktoriaus mokyklą ar kitaip lavintų, kad galėtų laikyti egzaminus į pirmą klasę. Buvo surinkta septyniolikos – dvidešimties metų apie 100 merginų ir vaikinų iš Utenos ir kitų parapijų – Užpalių, Tauragnų, Kuktiškių, Alantos, Anykščių ir kt. 1917 metais vyko paruošiamieji darbai. Buvo paskelbti stojamieji egzaminai, kurie tęsėsi dvi savaites. Įvertinus jų rezultatus, sudarytos dvi klasės – pirmoji ir antroji. Lietuvos centriniame valstybiniame archyve išlikę stojusiųjų sąrašai. Į pirmą klasę priimti 59 mokiniai (jų skaičius per mokslo metus sumažėjo), į antrąją – 36.29

 Kadangi progimnazijos kūrėjas buvo Lietuvos švietimo draugijos ,,Saulė’’ Utenos skyrius, ji buvo pavadinta Utenos ,,Saulės’’ progimnazija.30 Tai buvo privati katalikiška mokslo institucija, globojama minėtosios draugijos.31

 Savo veiklą Utenos ,,Saulės’’ progimnazija pradėjo 1918 metų sausio mėnesio pradžioje (manoma – 10 d.). Pirmieji mokslo metai baigėsi 1918 metų rugpjūčio 1 d.31

 Progimnazija naudojosi pradinės mokyklos (Volksschule) patalpomis (dirbo popietine pamaina), kitą dalį nuomavo Ribnikų vienkiemyje, Vasiljevo name, netoli (2 – 1,5 km) miesto centro. Darbo sąlygos buvo prastos: trūko būtiniausių priemonių, pavyzdžiui, mokyklinių lentų, neužteko suolų, atgabentų iš buvusios keturklasės mokyklos. Reikėjo rasti pedagogų. Dirbo 6 mokytojai:Pranciškus Gineitis (34 metų) – direktorius; dėstė gamtą ir aritmetiką; Vladas Butvila (29 metų) – kapelionas; dėstė tikybą, vokiečių kalbą; Ona Dzvilaitė (25 metų) – inspektorė; dėstė geografiją, dailyraštį; M. Latonaitė – istorijos, piešimo, dailyraščio mokytoja; Vladas Pakalnis – lituanistas; Pranas Sandavičius – vokiečių kalbos mokytojas, atvykęs 1918 metų lapkričio mėnesį.

 Pasitraukus vokiečiams iš Lietuvos, 1918 metų gruodžio 27 dieną Uteną užėmė bolševikai. Sudarę revoliucinį komitetą, jie pradėjo tvarkyti visas gyvenimo sritis. Komitetas nušalino progimnazijos direktorių ir į jo vietą paskyrė kairiųjų pažiūrų mokytoją Vincą Augulį. Atleistas kapelionas V. Butvila, panaikintas tikybos dėstymas. Pakeistas progimnazijos pavadinimas. Bolševikams pradėjus reformas, tėvai nebeleido, o ir patys vaikai nenorėjo lankyti pamokų– susitarę su pedagogais, mokėsi slaptai. Buvęs progimnazijos mokinys Juozas Prunskis prisimena: ,,Atėjus bolševikams, progimnazijoje darbas pakriko. Atsirado mokytojų, kurie mūsų neviliojo. Progimnazija perkelta į Balsevičiaus dvaro rūmus, tačiau tas nieko nepadėjo. Mečiau išsvajotą gimnaziją ir parvažiavau namo į Anykščius. Netrukus atsirado skelbimai, viliojantys mokinius grįžti, žadantys nemokamą mokslą, bendrabučius ir kitus masalus. Negrįžau. Ir kiti anykštėnai negrįžo.’’33

 1919 metų gegužės mėnesio pabaigoje buvo išblaškytas bolševikų revoliucinis komitetas. Atsirado galimybė užbaigti antruosius mokslo metus, todėl liepos 9 dieną sukviesti mokiniai. Pamokos vyko iki rugpjūčio pabaigos, o po dviejų savaičių, 1919 metų rugsėjo 15 d., prasidėjo nauji mokslo metai, kurie tęsėsi iki 1920 metų birželio 15 dienos I – II klasei ir 27 dienos III – IV klasei.34

 Laikinai einantis progimnazijos direktoriaus pareigas kun. V. Butvila savo atskaitoje Švietimo ministerijai aptaria trečiųjų mokslo metų veiklą: ,,Mokykla dirba trijuose namuose, samdomuose ,,Saulės’’ draugijos. Trys salės mokyklai tinkamos, kitos keturios tik pakenčiamos. Visos jos (…) – Ladygos gatvėje Nr. 2 ir 4 ir Ežerėnų Nr. 15 (dabar J. Basanavičiaus g. – R. B.). Visas inventorius įvertintas ≈ 22950 auksinų. Žemės prie mokyklos nėra. Knygų nėra. Mokinių bendrabučiai, laikomi privačių asmenų, gyventi tinkami. Mokslo mokesčio norma 1919 – 1920 mokslo metams I kl. – 250 auksinų, II kl. – 280 auksinų, IV kl. – 400 auksinų. Aštuoni mokytojai. Visi išėję aukštesnįjį mokslą. Pamokų lentelės, kiek galima, prisilaikyta. Direktorius Pranas Gineitis birželio 27 dieną atsisakė nuo vietos. Vladas Pakalnis mobilizuotas. Prašymų norinčių stoti – 113, priimta – 73. Mokosi vokiečių kalbos – 143, prancūzų – 127, rusų – 115. Mokinių skaičius I – 51, II – 79, III – 77 ir IV – 38. Viso 245. Yra ateitininkų kuopelė. Veikia choras. Ateitininkai surengė 3 spektaklius ir 2 koncertus.’’35

**1919 – 1920 mokslo metų pamokų tvarkaraštis I klasei**36

**Eil. Valanda Pirmadienis Antradienis Trečiadienis Ketvirtadienis Penktadienis Šeštadienis**

**Nr.**

1. 9.00 Vokiečių k. Lietuvių k. Lietuvių k. Vokiečių k. Lietuvių k. Lietuvių k.

2. 10.00 Lietuvių k. Geografija Aritmetika Istorija Geografija Aritmetika

3. 11.00 Aritmetika Aritmetika Dailyraštis Gamta Paišyba Vokiečių k.

4. 12.00 Tikyba Istorija Tikyba Rusų k. Dailyraštis Paišyba

5. 1.00 Dainavimas Gimnastika Aritmetika Dainavimas

6. 2.00 Dailyraštis Gimnastika

 1920 – 1921 mokslo metų mokymo planai ir programos dar nebuvo pastovios. Pagrindinė mokymo forma – pamoka. Joje vyravo pasakojamasis mokymo metodas. Vaizdinių priemonių nebuvo. 1919 metais įvestas rusų kalbos dėstymas. Aktuali vadovėlių problema. Dalis jų buvo verčiami iš kitų kalbų. Progimnazija naudojosi Lietuvių mokslo draugijos išleistais vadovėliais – J. Domijonaičio ,,Lietuvių kalbos gramatika’’ , P. Klimo ,,Skaitymų knyga’’, K. Ivanovo ,,Senovės istorija’’, A. Aleknos ,,Lietuvos istorija’’, M. Biržiškos ,,Lietuvos literatūros istorijos santrauka’’, K. Paltaroko ,,Šventojo Seno įstatymo istorija’’ ir ,,Šventojo Naujojo įstatymo istorija’’, J. Barono ,,Gamtos pradžiamoksliu’’, A. Kruberio ,,Geografija Azijos, Afrikos Amerikos ir Australijos’’, K. Šakenio ,,Fizika’’, T. Klėnio ,,Lietuvių kalbos sintakse’’, Švietimo ministerijos išleistais ,,Aritmetikos uždaviniais’’, ,,Vokiečių kalbos vadovėliais’’ ir kt.37

Direktorius Vladas Viktoras Butvila

(1891–01–19 – 1961–03–14)

 Kanauninkas kun. V. Butvila – vienas iš Utenos ,,Saulės’’ progimnazijos įkūrėjų –didelis patriotas, energingas, gabus organizatorius. Jis raseiniškis. Vaikystė susijusi su dvaro aplinka. Tėvas – Komaro dvaro ūkvedys Baisogaloje, motina, bajoriškos kilmės moteris, rūpinosi, kad sūnus gautų tinkamą išsilavinimą.38 V. Butvila mokėsi Telšiuose, vėliau Kauno kunigų seminarijoje. Įšventintas 1915 metais ir paskirtas Utenos parapijos vikaru. Kartu su kitais kunigais steigė mokyklas, rūpinosi parapijiečių švietimu ir kultūra. 1920 metais jis skiriamas Utenos ,,Saulės’’ progimnazijos direktoriumi.39 Tai veikli asmenybė: 1920 – 1921 metais – Lietuvos gynimo komiteto skyriaus pirmininkas, Utenos apskrities tarybos pirmininkas ir Švietimo tarybos narys, 1923 metais – šaulių sąjungos Utenos rinktinės pirmininkas.40 Jam vadovaujant, buvo sukurtos mokinių elgesio taisyklės ir iškabintos koridoriuje, o mokytojų kambaryje pasitikdavo šūkis: ,,Didžioji auklėjimo pasisekimo paslaptis yra pavyzdys’’.41 Be tikybos pamokų, direktorius dėstė lotynų kalbą ir etiką. Po 1921 metų pirmojo Lietuvos mokytojų kongreso atkreiptas dėmesys į kvalifikaciją. Pedagogai siunčiami į vasaros kursus, kur privalo laikyti egzaminus iš didaktikos ir dėstomo dalyko metodikos. Direktoriaus ir mokytojų tikslas – ruošti išsilavinusius žmones besikuriančiai Lietuvai.

 Prie progimnazijos 1923 metais įsteigiami dvejų metų mokytojų kursai (jie veikė iki 1928 metų), finansuojami Švietimo ministerijos. Skiriama lėšų knygoms ir mokymo priemonėms įsigyti bei mokyklos švarai palaikyti. Pradeda dirbti gydytojas Povilas Svilas. Jis rūpinasi mokinių sveikata, higiena, sanitarija. Įkuriamas bendrabutis Smėlynėje (dabar ten – ,,Vagos’’ knygynas). Jame gyveno daug mokinių. Be jo, neturtingiems mokiniams veikė bendrabutis – prieglauda mediniame valsčiaus pastate. Jame gyveno anykštėnai, tauragniškiai, tarp jų – Pulgis Andriusevičius, Teofilis Tilvytis – iš viso apie 13 vaikų. Bendrabučius kuravo direktorius, progimnazijos gydytojas, inspektorius Pranas Sandavičius. Čia neturtingieji šelpiami maistu. ,,Valgyti pietus ir vakarienę turėjome eiti atsinešti iš apskrities ligoninės. Ryte arbatą gėrėme namie.’’42 Direktorius tokius mokinius rėmė asmeniškai, atiduodamas savo paltus, kad juos persisiūtų. V. Liulevičius prisimena, kad bendrabutyje gyveną moksleiviai vaikščiojo gražiomis uniforminėmis kepurėmis ir naujais batais, kas ir ūkininkaičiams buvo nelengva įsigyti. Visi žinojo, kad tai parūpina direktorius. Jis su mokiniais buvo draugiškas, komunikabilus, kartu sportuodavo (mėgo čiuožti). Kadangi turėjo muzikinį išsilavinimą, direktorius organizavo koncertus, kuriuose dažnai su progimnazijos soliste Alodija Dičiūte dainuodavo duetu, vadovavo parapijos chorui, pavasarininkų kongresuose laimėdavusiam pirmąsias vietas, rūpinosi bažnytiniu choru (įtraukė į jį mokinius). Jo, kaip apskrities Švietimo tarybos nario ir pirmininko, pastangomis choras 1924 metais dalyvavo pirmojoje respublikinėje dainų šventėje .

 Direktorius buvo griežtas sau ir kitiems, bet labai atsidavęs pedagoginiam darbui. Gyvendamas Utenoje visus vienuolika metų skyrė jaunimo auklėjimui ir švietimui. 1926 metais V. Butvila išvyksta į Kauną. Dirbo Simono Daukanto seminarijoje dėstytoju, vėliau prefektu, po metų perkeliamas į Panevėžį. Ten išdirbo 23– ejus metus katedros klebonu ir vyskupijos kurijos kancleriu. Jis išleido keturias knygas, skirtas katalikų veiklai, bendradarbiavo laikraščiuose ir žurnaluose . Savo veiklos pradžią ir gyvenimą Utenoje aprašė ,,Atsiminimuose iš vokiečių okupacijos laikų” ir išspausdino ,,Panevėžio garsuose’’ 1938 metais (1999 metų sausio – vasario numeriuose juos publikavo ,,Utenis’’). 1950 metais, kai kunigauja Rokiškyje, suimamas, nuteisiamas kalėti ir ištremiamas. Paralyžuotas, netekęs kalbos, 1955 metais grįžo iš tremties į Panevėžį. 1961 metais kovo 14 dieną mirė.43

 1922 – 1923 mokslo metais progimnazija buvo perkelta į erdvesnes patalpas – Balsevičiaus dvaro rūmus (po žemės reformos dvaro sodyba buvo atiduota ,,Saulės’’ draugijai). Čia įsikūrė vyresnės klasės , o kitos dirbo netoli rūmų buvusiame mediniame pastate.

**Progimnazijos mokinių skaičiaus kaita**44-47

 **Metai Mokinių skaičius Klasės Komplektai**

 1918 m. ≈ 95 2 -

 1918/1919 m.m. 168 3 -

 1919/1920 m.m. 245 4 7

1920/1921 m.m. 275 5 7

1921/1922 m.m. 278 5 8

1922/1923 m.m. 265 5 8

1923/1924 m.m. 309 6 10

1924/1925 m.m. 295 6 9

1925/1926 m.m. 297 6 10

**1922 – 1923 mokslo metų savaitinis mokymo planas**48

**Eil. Dėstomi Klasės**

**Nr. dalykai I IIA IIB IIIA IIIB IVA IVB V Iš viso**

1. Tikyba 2 2 2 2 2 2 2 2 16

2. Lietuvių kalba 4 4 4 3 3 3 3 3 27

3. Vokiečių kalba 5 5 5 4 4 4 4 4 35

4. Prancūzų kalba - 2 - 3 - 3 - 3 11

5. Lotynų kalba - - - 3 3 3 3 3 15

6. Rusų kalba - - - 3 3 3 3 3 15

7. Aritmetika 4 4 4 3 3 - - - 18

8. Algebra - - - 3 3 3 3 3 15

9. Geometrija - - - - - 2 2 3 7

10. Istorija 2 2 2 2 2 2 2 3 17

11. Gamta 2 2 2 2 2 2 2 2 16

12. Fizika - - - - - - - 2 2

13. Dailyraštis 2 1 1 - - - - - 4

14. Dainyba 1 1 1 1 1 Choras Choras Choras 12

 7

15. Paišyba 2 2 2 2 2 2 2 2 16

16. Rankų darbai 1 1 - 1 - 1 - - 4

17. Geografija 2 2 2 2 2 2 2 2 16

18. Gimnastika 1 1 - 1 - 1 - 1 5

Iš viso: 28 29 25 35 30 32 28 36 251

 Mokytojai dirbo pagal susikurtas individualias programas, kurios buvo nevienodos. Progimnazija tik numatydavo, kuriose klasėse ko ir kiek mokys.

**1922 – 1923 mokslo metų mokytojų pamokų pasiskirstymas**49

**Eil. Vardas, pavardė Pareigos Dėstomas Valandos Iš viso**

**Nr. dalykas valandų**

1. Kun. Vladas Butvila Direktorius Tikyba 16 16

2. Pranas Sandavičius Vicedirektorius Vokiečių kalba 30 30+4

 4A klasės auklėtojas

3. Ona Birietaitė Mokytojų tarybos Lietuvių kalba 15 21+8

 sekretorė Aritmetika 6

 3A klasės auklėtoja

4. Kostas Bražėnas 5A klasės auklėtojas Istorija 11 13+4

 Geografija 2

5. Ona Dzvilaitė 1 klasės auklėtoja Prancūzų kalba 11 27+4

 Geografija 10

 Paišyba 6

6. Eleonora Garnytė Bibliotekos vedėja Gamta 16 31+8

 2B klasės auklėtoja Dailyraštis 4

 Vokiečių kalba 5

 Istorija 6

7. Juozas Kanapeckas 4B klasės auklėtojas Algebra 15 29+4

 Geometrija 7

 Fizika 2

 Gimnastika 5

8. Vladimiras Kostelnickis 3B klasės auklėtojas Lotynų kalba 15 15+4

9. Andriejus Markulis - Rusų kalba 15 15

10. Pranas Rutkauskas - Muzika 7 12

 Choras 5

11. Marija Vilunaitė 2A klasės auklėtoja Lietuvių kalba 12 28+4

 Aritmetika 12

 Geografija 4

 Už klasės auklėtojo, bibliotekos vedėjos ir mokytojų tarybos sekretorės etatą skiriama po 4 valandas. Progimnazijos gydytojui Povilui Svilui mokama 600 Lt per metus.50

 1920 metais Švietimo ministerija parengė mokymo planų ir programų projektą, kuris buvo patvirtintas 1923 metais. Pagal jį progimnazija dirbo 1924 – 1925 mokslo metais. Pateikiame archyve išsaugotą **1924 – 1925 mokslo metų mokymo planą**.51

**Eil. Nr. Dalykai / Klasės I II III IV V VI Iš viso:**

1. Tikyba 2 2 2 2 2 2 12

2. Lietuvių kalba 6 5 4 4 4 4 27

3. Vokiečių kalba 4 4 4 4 4 4 24

4. Prancūzų kalba - 2 3 3 3 3 14

5. Lotynų kalba - - 3 3 4 4 14

6. Istorija ir visuomenė 2 2 3 3 2 2 14

7. Matematika 4 4 4 4 4 4 24

8. Fizika - - 2 2 2 2 8

9. Gamta ir higiena 2 2 3 3 - - 10

10. Žmogaus anatomija - - - - 3 2 5

11. Geografija 2 2 2 2 - - 8

12. Piešimas, braižyba 2 2 2 2 2 2 12

13. Dailyraštis 1 1 - - - - 2

14. Darbeliai 2 2 - - - - 4

15. Gimnastika 2 2 2 2 2 2 12

16. Muzika, dainavimas 2 2 2 2 Choras Choras 14

 4 4

 Iš viso : 31 32 36 36 34 33 202

 Kaip matyti iš mokymo planų, didelis dėmesys – humanitariniams dalykams.Tačiau išbraukta rusų kalba, o įvesta higiena, braižyba, fizika. Programą imta orientuoti į Vakarų Europos kultūrą: dėstomos vokiečių, prancūzų ir lotynų kalbos, filosofijos pradmenys integruoti į lietuvių kalbos, istorijos programas, meno klausimai aptariami per lotynų, prancūzų kalbos ir kitas pamokas. Išplėstas realinių dalykų kursas, o agronomijos, sodininkystės, daržininkystės programa siejama su gamtos, darbų dėstymu (mokytojas Domas Vasaravičius ir agronomas Zenonas Lelėnas).52

 Progimnazija vadovavosi vidaus tvarkos taisyklėmis, sukurtomis atsižvelgiant į Švietimo ministerijos nutarimus:53

1. Pamokos prasideda 9.00 valandą ryto.
2. Pamokos trukmė – 50 minučių, pertraukos – 10 minučių (dirbant popiet leidžiama sutrumpinti 5 minutes).

 3. Mokinių pažangumas vertinamas tam skirtuose dienynuose penkiabale sistema (nuo 1 iki 5 balų).

 4. Tris kartus per metus – lapkričio 20 dieną, kovo 1 dieną ir mokslo metams baigiantis – mokinių pažangumo, elgesio įvertinimas ir praleistų pamokų skaičius turi būti įrašytas į tam skirtus dienynus.

 5. Mokinių atestavimo ir elgesio klausimai turi būti svarstomi mokytojų tarybos posėdžiuose.

 6. Už taisyklių nesilaikymą ir pažeidimus taikomos bausmės – papeikimai, įspėjimai, pastabos, įrašant į dienyną, tėvų iškvietimas, elgesio mažinimas, piniginės baudos. Didžiausia bausmė – šalinimas iš progimnazijos.

 7. Mokiniai, išbuvę dvejus metus toje pačioje klasėje ir neišlaikę egzaminų, šalinami iš progimnazijos (daroma išimtis: jeigu mokinys neturėjo dviejų dalykų neigiamo pažymio, mokytojų tarybai išsiaiškinus nepažangumo priežastis, leidžiama palikti trečius metus).

 8. Stojantys į I–ąją klasę turi pristatyti keturių skyrių pažymėjimą arba išlaikyti egzaminus iš tikybos žodžiu, lietuvių kalbos ir aritmetikos raštu ir žodžiu.

 9. Stojantiems į aukštesnes klases reikia papildomai laikyti užsienio kalbos ir kitų dalykų egzaminus, išskyrus paišybą, darbelius, dainavimą, dailyraštį ir gimnastiką.

 10. Stojamieji egzaminai vyksta nuo rugpjūčio 25 iki 30 dienos.

 11. Už egzaminus mokamas 5 Lt mokestis.

 12. Progimnazijos mokiniai laiko egzaminus nuo gegužės 16 dienos iki birželio 20 dienos.

 13. Pataisų egzaminai vyksta rugpjūčio mėnesį.

 14. Mokiniai privalo nešioti uniformą ir turėti mokinio bilietą.

 15. Draudžiama vaikščioti vėlai vakare ir naktį.

 16. Einant į kino teatrą, reikalingas direktoriaus leidimas.

 17. Kas sekmadienį ir per šventes lankyti bažnyčią.

 18. Griežtai draudžiama vartoti svaiginamuosius gėrimus, rūkyti, lošti kortomis.

 Buvo ir daugiau etiketo, tvarkingumo ir drausmingumo reikalavimų, už kurių nevykdymą mokinių laukė bausmės.54

 1925 – 1926 mokslo metų ,,Saulės’’ progimnazijos finansų suvestinė:55

1. Gauta iš valstybės iždo 60942 Lt 58 ct.
2. Mokestis už mokslą ir stojamuosius egzaminus – 13227 Lt 50 ct.

Iš viso - 74170 Lt 08 ct.

 Išleista tarnautojų algoms – 72483 Lt 58 ct.

 Mokslo priemonėms ir knygoms įsigyti – 870 Lt.

 Kanceliarijos, kelionių ir ūkio išlaidos – 816 Lt 50 ct

 Iš viso - 74170 Lt 08 ct.

 Vieno mokinio išlaikymas – 260 Lt 70 ct

 Mokesčio už mokslą norma 50 Lt už pusmetį

 Atleista nuo mokesčio už mokslą I pusmetį – 18, II – 5 mokiniai.

,,Saulės’’ gimnazija

 1926 metais gautas Švietimo ministerijos raštas: ,,1926 metų birželio 4 dienos įsakymu N202 Utenos ,,Saulės’’ progimnazijai leisti vystytis ligi pilnos gimnazijos, atidarant nuo 1926–1927 mokslo metų pradžios VII – tą klasę, ir nuo š.m. rugpjūčio mėnesio 1 dienos leisti vadintis gimnazija. Utenos ,,Saulės’’ progimnazijos ir mokytojų kursų direktorių kun. Vladą Butvilą atleisti iš pareigų gimnazijoje ir kursuose. Nuo 1926 metų rugpjūčio 1 dienos leisti direktoriaus pareigas eiti Kauno LMPS–os suaugusiems gimnazijos tikybos mokytojui kun. Antanui Kripaičiui.’’56

 Ši žinia Utenos miesto ir apskrities besimokančiam jaunimui buvo svarbus įvykis.

Direktorius Antanas Kripaitis

 A. Kripaitis gimė 1889 metais kovo 31 dieną Biržų apskrityje, Krinčine. 1914 metais įšventintas į kunigus ir pradėjo dirbti Kupiškyje vikaru. Jis buvo vienas iš iniciatorių, steigiant Kupiškio progimnaziją. Vėliau A. Kripaitis baigė Lietuvos universiteto Teologijos fakultetą ir gavo teologijos licenciato laipsnį (1926 m.). Studijų metu ėjo kapeliono pareigas Kauno mokytojų profesinės sąjungos suaugusiųjų gimnazijoje. Redagavo ,,Sargybą’’ (1925 – 1926). Buvo išrinktas į Lietuvos katalikų blaivybės centro valdybą.57 Utenos ,,Saulės’’ gimnazijai vadovavo dvejus metus. Mirė 1961 metais Panevėžyje.

 Gimnazijos direktorius A.Kripaitis prisimenamas kaip žmogus, puoselėjęs moksleivių katalikišką dorovę. Tai daryti buvo vis sunkiau. Po 1926 metų valstiečių liaudininkų ir socialdemokratų pergalės seimo rinkimuose gimnazijoje ėmė reikštis demokratinės idėjos. Šalininkų netrūko ir iš mokinių, ir iš mokytojų. 1927 metais buvo suvalstybintos kai kurios katalikiškų draugijų išlaikomos mokyklos. Įtampa jaučiama ir Utenos ,,Saulės’’ gimnazijoje. Ją stiprino mokytojas Vladimiras Kostelnickis, kuris nepritarė nei krikščionims demokratams, nei tautininkams. Jis skleidė tarp mokinių marksistines idėjas. 1927 metų pavasarį mokytojas buvo atleistas. Tai sukėlė aukštesniųjų klasių gimnazistų protestą. Reikalaujama suvalstybinti gimnaziją. Surinkta apie 80 tėvų parašų. Prašymas išsiųstas į Švietimo ministeriją, kitas įteiktas gimnazijos direktoriui. Būsimi VIII klasės mokiniai V. Kviklys, V. Graužinis, P. Čipkus ir P. Budreika buvo pašalinti iš gimnazijos už protesto dėl mokytojo atleidimo organizavimą ir parašų rinkimą.58

Direktorius Petras Rauda

(1894–03–22 – 1974–03–07)

...*Žmogus gimsta kančioms, kad kaip*

*kibirkštis degdama kiltų aukštyn...*

 *P. Rauda*

 Paskutinis Utenos ,,Saulės’’ gimnazijos direktorius – garsus tarpukario ir pokario metų Aukštaitijos kunigas, jaunimo auklėtojas ir pedagogas Petras Rauda–Špeil.59

 Jis gimė Radviliškyje, staliaus šeimoje. Pradinį išsilavinimą gavo daraktoriaus mokykloje. 1904 – 1911 metais mokėsi Šiaulių gimnazijoje, baigęs ją įstojo į Kauno kunigų seminariją. 1917 metais įšventintas į kunigus ir paskirtas vikaru į Joniškį. Nuo 1919 iki 1926 m. P. Raudos gyvenimas susietas su mokykla – šiuo laiku jis dirba Joniškio, Žagarės, Šeduvos gimnazijų ir progimnazijų kapelionu. 1926 – 1928 metais studijuoja Kauno universiteto Teologijos–filosofijos fakultete ir gauna teologijos licenciato laipsnį (studijų metu buvo Šv. Augustino bažnyčios rektorius, tikybos mokytojas LMPS–os suaugusiųjų gimnazijoje). 1928 – 1929 metais jis jau – Utenos ,,Saulės’’ gimnazijos kapelionas, o vėliau – direktorius. 1929 – 1934 metais – Biržų gimnazijos kapelionas. 1934 – 1940 metais – Zarasų komercinės mokyklos tikybos mokytojas (rašo bažnyčios istorijos vadovėlį). 1940 – 1943 metais P. Rauda – vėl Utenoje, kur vyskupo K. Paltaroko pakeliamas į kanauninkus. 1944 – 1945 metais dirba Kauno kunigų seminarijos vicerektoriumi, o 1946 metais paskiriamas į Pamūšio parapiją administratoriumi. 1946–08–21 areštuojamas ir nuteisiamas aštuoneriems metams (kali Sverdlovsko srityje, Turinsko lageryje). 1954 metais grįžta į Lietuvą ir tampa Anykščių bažnyčios monsinjoru, o 1956 – 1957 metais klebonauja Biržuose. 1957–06–22 – antrasis areštas ir odisėjos po Sibirą. Nuteistas dešimt metų kalėti. 1962 metais P. Rauda vėl sugrįžta į Lietuvą, į Svėdasus, kaip bažnyčios altarista. 1974–03–07– mirties data: ,,Užgeso didelis žiburys, per ilgus metus uždegęs šimtus mažų žiburėlių.’’60 P. Rauda palaidotas Utenos senosiose kapinėse, šalia motinos. Nekrologe Juozas Girnius rašė, kad kanauninką laidoti sekmadienį neleido valdžia, bijodama religinės demonstracijos, kuri ,,neigiamai galėjo veikti moksleivius’’. Buvo draudžiama duoti ir transportą, laidotuvių dalyviams ruošti pietus valgykloje. Velionį iš Svėdasų į Uteną lydėjo 40 privačių automobilių. Be pasauliečių, laidotuvėse dalyvavo trys vyskupai ir apie 180 kunigų.62

,,Lietuvos katalikų bažnyčios kronika’’ rašė, kad vokiečių okupacijos metu, dirbdamas Utenoje, P. Rauda išgelbėjo gyvybę keletui žydų, nors pačiam grėsė pavojus: motina buvo konvertitė žydė. Kanauninkas turėjo turtingą biblioteką, ir ji buvo prieinama kiekvienam gimnazistui.61 1974–11–21 ,,Tėviškės žiburiuose’’ V. Čerškus, prisimindamas P. Raudą, teigė: ,,Nė vienas iš mūsų buvusių auklėtojų nepaliko tokio gero įspūdžio, neparodė tokio tėviško rūpesčio, nepraleido su mumis tiek savo laiko, nepaliko tokių gilių pėdsakų mūsų jaunose širdyse, kaip a. a. kan. P. Rauda. Ne vieną vakarą esame praleidę velionies kukliame bute, klausydami jo mėgstamų klasikinės muzikos plokštelių, dažnai įsiveldami į diskusijas įvairiausiomis temomis. Dora ir taurumas buvo pagrindiniai tų diskusijų objektai. Nerūšiavo jis mūsų. . . Visus vienodai mylėjo ir visiems vienodai savo laiką aukojo.’’

 P. Rauda ,,Saulės’’ gimnazijos direktoriumi paskirtas, išvykus dr. Antanui Puodžiukynui į universitetą. Dirbo trumpai. Tuo laiku vyko ,,Saulės’’ draugijos gimnazijų pertvarka į valstybines. Gimnazistai ir jų tėvai atnaujino 1927 metų reikalavimus. 1929 metų spalį pateikiamas prašymas suvalstybinti gimnaziją, motyvuojant mažesniu mokesčiu už mokslą. Prašymas (su tėvų parašais) įteikiamas apskrities viršininkui Jonui Motiejūnui–Valevičiui. Vyresniųjų klasių gimnazistai, patvirtindami reikalavimus, nelankė pamokų. Direktorius sukvietė mokytojų tarybą susidariusiai situacijai aptarti. Dauguma pedagogų patarė vežti dokumentus į Kauną. Valstybiniame archyve išlikęs tėvų prašymas: ,,Jo Ekscelencijai P. Švietimo Ministrui. Iš Linkmenų, Daugailių, Leliūnų, Anykščių, Aluntos, Užpalių, Molėtų, Vyžuonų, Debeikių, Kuktiškių, Tauragnų, Utenos valsčiaus ir Utenos miesto. Prašymas. Mes lygiai mokame valstybinius mokesčius kaip ir kiti Lietuvos gyventojai, bet teises ne visur turime lygias. Mūsų apylinkėje veikia Utenos ,,Saulės’’ gimnazija, kur mokslas žymiai brangiau kaštuoja. Šiuo atveju jaučiamės lyg esą skriaudžiami, nes kitų Lietuvos apskričių centruose yra valstybinės gimnazijos, kur mokslas žymiai prieinamesnis. Mokėdami brangiau už mokslą jokiomis privilegijomis nesinaudojame, kadangi Utenos ,,Saulės’’ gimnazija nei auklėjimu, nei mokymu nepasižymėjo. Todėl prašome Jūsų Ekscelenciją suvalstybinti Utenos ,,Saulės’’ gimnaziją, kad ir mes jaustumės kaip kiti Lietuvos gyventojai, turintieji valstybines gimnazijas.” Pasirašė minėtų valsčių tėvų atstovai, kurie leido vaikus į Utenos ,,Saulės’’ gimnaziją.63

Valstybinė gimnazija

 Švietimo ministerija be derybų uždarė ,,Saulės’’ gimnaziją ir vietoje jos įkūrė Utenos valdžios gimnaziją. 1929 metų lapkričio 25 dienos ministro įsakymu jos direktoriumi skiriamas Bronius Liesis.64 Mokytojai paliekami tie patys, tik turėjo iš naujo parašyti prašymus.

 **Bronius Liesis** gimė 1886 metais. Mokėsi kunigų seminarijoje, mokytojavo (dėstė lotynų kalbą). Vėliau studijavo Kauno universiteto Humanitarinių mokslų fakultete, gavo teisę dėstyti lietuvių ir lotynų kalbas. Dirbo Ramygalos vidurinės mokyklos direktoriumi, iš ten buvo perkeltas į Utenos valdžios gimnaziją, po dvejų metų – į Jurbarką. 1936 metais išrenkamas į Lietuvos Respublikos Seimą. 1941 metais su šeima deportuojamas į Sibirą. Mirė 1941 metais.65

 Po gimnazijos suvalstybinimo dar ilgai virė gimnazistų ir mokytojų aistros. Vieni iš jų prijautė tautininkams, kiti – krikščionims demokratams. Tai virto atviru dialogu. 1930 metų savaitraštyje ,,Mūsų tautos kelias’’ (Nr.15/17) išspausdintas tokio turinio kreipimasis: ,,Moksleivių tautininkų ,,Jaunosios Lietuvos’’ draugovės centro taryba turi garbės prašyti P. Ministerį atkreipti Jūsų dėmesį į kai kurių mokytojų nepedagogiškus ir niekuo nepateisinamus elgesius su moksleiviais, tautininkų ,,Jaunosios Lietuvos’’ draugovės nariais, naujoje Utenos valdžios gimnazijoje.” Toliau pridedami ir nubaustųjų gimnazistų Vlado Siauruko, Antano Remeikio, K. Tuskenio pasisakymai.

 Vladas Siaurukas: ,,Suvalstybinus gimnaziją, mokytojai liko tie patys, o kartu su jais liko neapykanta, kerštas prieš mokinius. Nors jie sakė, kad nieko neturi prieš mokinius, jog streiką reikia visiems pamiršti, bet kiekvienas sveikai galvojąs žmogus supras, jog su gimnazijos suvalstybinimu mokytojų kerštas nesusivalstybino. Pirmame trimestre turėjau visas ketvertukes, o antrame trejetukėms nebemoku’’.66 Itin ryškūs nesutarimai su istorijos mokytoju Antanu Vasiliausku, kurį siūloma atleisti.67

 Gimnazija privalėjo vykdyti tautininkų valdžios nurodymus. 1930 metais rugpjūčio 30 dieną buvo išleistas įsakas, draudžiąs mokyklose ateitininkų organizacijos veiklą. Tai labai pakirto bažnyčios įtaką jaunosios kartos auklėjimui. Neabejingai reagavo visuomenė, sujudo dvasininkai. Gimnazijos kapelionas kun. Juozas Lomanas rėmė ateitininkų veiklą. Gimnazistas Titas Galiauskas dalyvavo ateitininkų šventėje Panevėžyje ir skaitė pranešimą ,,Mokslus einančios jaunuomenės uždaviniai’’. Nepaisydamas gimnazijos vadovybės įspėjimo, sveikino visus šventės dalyvius Utenos ateitininkų vardu. Kovo mėnesį per rekolekcijas grupelei ateitininkų, lydėjusių kun. J. Lipnicką į stotį, po incidento naktį teko praleisti areštinėje. Vėliau svarstytas dalyvių elgesys, ir Titas Galiauskas pašalintas iš gimnazijos, vienuolikai gimnazistų sumažintas elgesys – šešiems iki ketverto, o penkiems – iki trejeto.68 Pedagogų tarybos posėdyje kapelionas bandė teisinti ateitininkus, bet buvo pasakyta, kad ir jis prieštarauja Švietimo ministerijos instrukcijai. 1931 metų balandžio 13 dieną kapelionas Juozas Lomanas buvo atleistas iš pareigų.69

 Broniui Liesiui vadovaujant, buvo nupirktas inventorius iš ,,Saulės’’ draugijos uždarytos gimnazijos ir 5 ha žemės70. Pradėti rekonstruoti gimnazijos rūmai. Statybos rangovas – Solomonas Gilersonas (gyvenantis Kaune). Paruoštas projektas ir sutartis. Už Utenos valstybinės gimnazijos rūmų perstatymo darbus Švietimo ministerija rangovui sumokėjo 163632 Lt 11 ct.71 Statybos darbai užsitęsė iki 1931 metų pabaigos. Direktoriaujant Jonui Aleksai, salėje įmūrytas Vytauto Didžiojo medalis, išdažytos grindys ir ištinkuotos sienos (už 9817 Lt), įsigytas pianinas (6000 Lt), gimnazijos teritorija apsodinta medeliais, užveistas sodas (5375 Lt), o 1933 metais dar gauta lėšų (2138 Lt 50 ct) ir užtverta tvora nuo gatvės.72

 1931 metais rugpjūčio mėnesį Utenos valstybinės gimnazijos direktoriumi buvo paskirtas vicedirektorius Jonas Aleksa.73

Jonas Aleksa

(1899–03–19 – 1980–12–05)

 Jonas Aleksa gimė Vilkaviškio apskrityje, Šilbalių kaime. Baigęs Kauno universiteto Humanitarinio fakulteto Istorijos skyrių, 1927 metais atvyko dirbti į Utenos ,,Saulės’’ gimnaziją. Dėstė istoriją, visuomenės mokslą ir filosofiją. 1929 metais buvo paskirtas valstybinės gimnazijos vicedirektoriumi, po dvejų metų – direktoriumi. 1940 metais J. Aleksa perkeltas į Ukmergę.

 Per devynerius vadovavimo metus direktorius savo asmeniniu pavyzdžiu mokytojus telkė aktyviai veiklai, puoselėjant kultūrą, meną, ugdant gimnazistų patriotizmą. Gimnazija tapo kultūros ir šviesos židiniu. Tiek mokytojai, tiek mokiniai mielai dalyvavo miesto šventėse. 1932 metais direktorius kartu su mokytojų sąjungos Utenos skyriaus pirmininku Antanu Namiku organizavo dr. Jono Basanavičiaus liaudies universitetą, buvo jo lektorius. Jis itin rūpinosi mokytojų metodiniu pasiruošimu. Buvo įrengti fizikos (196 priemonės už 8582 Lt), chemijos, gamtos – geografijos (1250 priemonių už 5308 Lt) kabinetai, meteorologinė stotis (vadovavo mokytoja Romualda Zadušauskaitė). J. Aleksos direktoriavimo metu skirtas itin didelis dėmesys pažintinėms ekskursijoms, popamokinei veiklai. Mokymo proceso prioritetas – kalbų dėstymas. Įvestas psichologijos ir logikos kursas, akcentuojamas lietuvių kalbos, visuotinės literatūros mokymo lygis.74

 Jau mokytojaudamas Ukmergėje (dėstė istoriją), visada mielai dalyvavo buvusių abiturientų susitikimuose Utenoje.

Mokytojai: darbas ir buitis

 Per gerą dvidešimtmetį progimnazijoje, vėliau gimnazijoje dirbo daug iškilių asmenybių. Viena iš jų – pirmasis progimnazijos direktorius PRANCIŠKUS GINEITIS, paskyręs gyvenimą ir veiklą gimtojo krašto vaikų ir jaunimo švietimui. Tauragnų dvaro jaunieji savininkai Gineičiai, spręsdami savo meto ekonomines problemas, domėjosi ir kultūros bei švietimo realijomis. Direktoriaus sesuo Marija ir brolis Juozas (vėliau karininkas) irgi dirbo progimnazijoje mokytojais, nors turėjo galimybių studijuoti užsienyje. Matyt, jiems labiau rūpėjo savos tautos likimas. Progimnazijai direktorius skyrė ne tik daug jėgų, laiko, bet ir savo lėšų.

 Būtų neteisinga neigti, kad Utenoje visas kultūrinis ir tautinis darbas kildavo iš klebonijos. Progimnazijoje, vėliau gimnazijoje mokytojavo daug intelektualių dvasininkų. Vienas iš tokių – VLADAS BUTVILAS – kunigas kapelionas, vėliau direktorius (vadovavo aštuonerius metus). Jo asmenybę, atsidavimą, ruošiant savo mokinius gyvenimui, įamžino buvęs auklėtinis Vincentas Liulevičius straipsnyje ,,Prelatas Vladas Butvila atsiminimų pynėje’’.

 Privalu sustoti prie naujasodiškių KAZIMIERO BIRIETOS ir ONOS GASPERAVIČIŪTĖS šeimos, davusios Lietuvai ištisą mokytojų dinastiją. Duktė ONA, pradėjusi mokslus Utenos rusiškoje keturklasėje, karo metu atsidūrė M. Yčo lietuviškoje gimnazijoje Voroneže ir ją baigė, paskui beveik pėsčiomis grįžo į savo kraštą, kur visas jėgas atidavė jaunimui lavinti. Jauna mokytoja lituanistė įžiebė kūrybos ugnelę Pulgio Andriušio, Teofilio Tilvyčio, Vincento Liulevičiaus, Adolfo Šapokos, Rapolo Šaltenio ir daugelio kitų sielose. Ona Birietaitė – Vaičienė dirbo su pertraukomis, o 1944 metais su vyru pasitraukė į Vakarus. Paliko memuarus apie mokslo dienas Voroneže ir kelionę į tėvynę. Paliko savo mokinių širdyse meilę Lietuvai, meilę paprastiems, mokslo trokštantiems kraštiečiams. Sesuo TEKLĖ irgi mokytojavo, jaunesnysis brolis ELEONORAS pokariu dėstė matematiką toje pačioje gimnazijoje.

 Savo taktiškumu, santūrumu ir intelektualumu įsimintinas vokiečių kalbos mokytojas PRANAS SANDAVIČIUS. Jis ėjo mokslus Ciūriche, mokytojavo privačioje amatų mokykloje ( Handelschule) Štutgarte, o 1915 – 1916 metais Vetropilyje (Latvija) dirbo beglobių lietuvių prieglaudos vedėju. 1918 metais lapkričio mėnesį atvyko į ,,Saulės’’ progimnaziją, kur tapo vicedirektoriumi (1920 – 1926)75.

 ONA DZVILAITĖ – viena iš mokytojų, padėjusių įveikti visus kasdienius nesklandumus. Atvyko į progimnaziją 1918 metais ir išdirbo joje 22–ejus metus. Pirmaisiais mokslo metais paskirta vicedirektore (1918 – 1920).76 Ji prisimenama kaip etiketo ir gerų manierų etalonas.

 Itin mokinių mylėtas ir gerbtas VLADAS KULIEŠIUS, buvęs karininkas, todėl visada vilkėjęs užsegtus iki kaklo švarkus. Nors atrodė rūstoko veido, griežtų manierų, tačiau buvo geros širdies, negailėjo laiko vaikams. Jis skaitydavo pažintines paskaitėles apie senovės romėnų gyvenimo būdą, jų teisinę sistemą. Buvo išsilavinęs. Mokėsi Kauno kunigų seminarijoje, tačiau susiginčijo su dėstytoju lenkomanu ir išvyko į Vilniaus seminariją, bet jos nebaigė. 1917 metais gavo Kijevo karo mokyklos diplomą. Gerai mokėjo lotynų ir lenkų kalbas. Vertė iš lotynų kalbos Ovidijaus eilėraščius ir Vergilijaus I – ąją ,,Eneidos’’ giesmę. Paruošė ir išspausdino ,,Medžiagą lotynų kalbos sintaksės pratimams’’, išleido ,,Praktišką lotyniškai – lietuvišką žodyną’’, kuriuo naudojosi mokytojai. Bendradarbiavo lenkų spaudoje, išvertė ir čia išspausdino straipsnių rinkinį, kartu su Zablockiu paruošė lenkų – lietuvių kalbų žodyną (1940). Išvertė trijų tomų B. Pruso romaną ,,Emancipantės’’ 77. Mokytojo šeima augino sūnų ir dukrą. Nors buvo patriotas, bet namuose kalbėjo lenkiškai78.

 Dr. JONAS STEPONAVIČIUS – kunigas, vokiečių kalbos mokytojas, psichologas. Be kunigų seminarijos, buvo baigęs Petrapilio dvasinę akademiją, turėjo teologijos magistro laipsnį. Studijavo psichologiją Miunchene, filosofiją – Berlyne ir Leipcige, kur gavo filosofijos daktaro laipsnį. Prasidėjus I – ajam pasauliniam karui, tarnavo Kaukazo armijos kapelionu. Po Lietuvos nepriklausomybės paskelbimo įsitraukė į politinį gyvenimą – buvo išrinktas į Steigiamąjį seimą. Atvykęs į gimnaziją (1933), dėstė vokiečių kalbą.Savo erudicija ir turiningu dvasiniu pasauliu turėjo didelės įtakos gimnazistams. Kaip pasakojo buvęs mokinys kun. P. Tarulis, ,,mokytojas per pamokas daug kalbėdavo apie Gėtę, Šilerį, Biurgerį, apsistodavo prie F. Hėbelio istorinių dramų, kartais ties P. Heizės kūryba. Mokytojas mus skatino siekti aukštesnio, būti kūrybiškiems, net genialiems. Kalbėdavo apie jaunimo, taigi ir mūsų, vidinį pasaulį, apie brandos audras, meilės grožį, kuklumą ir pavojus.’’ Dr. J. Steponavičius Utenoje parašė ,,Psichologiškus essays’’ (dvi knygas), ,,Organinę psichologiją’’ (1937) ir vadovėlį ,,Psichologija, jos objektas ir metodas’’ (1938).79 1944 metų vasarą pasitraukė į Vokietiją. Mirė 1947 metais Vegene.

 Mįslinga, stipri ir intelektuali asmenybė buvo kunigas JUOZAS LOMANAS, baigęs Kauno universiteto Teologijos ir filosofijos fakultetą. Kapelionas mokė tikybos ir lotynų kalbos. Parašė filosofinių veikalų. Vienas iš jų – ,,Quo vadis, modernioji Europa’’ (1932), kuriame apžvelgė Europos dvasios istorinę plėtotę, sustojo ties naujųjų amžių filosofija – E. Kantu ir F. Nyče. Kitas darbas – ,,Sielos problema’’. Tai sielos nemirtingumo analizė. Įrodymus rėmė metapsichikos bei okultizmo reiškinių duomenimis. Dėl erudicijos, mokslinio stiliaus gal ne visada buvo suprastas gimnazistų. Kapelionas daug jėgų ir dėmesio skyrė gimnazijos ateitininkams ir jų veiklai. Bendradarbiavo žurnale ,,Draugas’’ (1922), vėliau ,,Tiesos kely.’’80

 Gimnazijai 1928 metais kurį laiką vadovavo ANTANAS PUODŽIUKYNAS – fizikas, filosofijos mokslų daktaras. Jis baigė Vienos universitetą. Buvo pakviestas dirbti į Kauno universitetą. Vėliau jis – Vilniaus universiteto docentas, kur apsigynė habilitacijos darbą, skaitė optikos kursą. Su K. Baršausku parengė fizikos vadovėlį. Rašė straipsnius apie moderniosios fizikos ir filosofijos santykį. Bendradarbiavo žurnaluose: ,,Logos’’, ,,Gamtos draugas’’, ,,Židinys’’, ,,Naujoji Romuva’’ ir kt. 81

 Gimnazijoje visiems patiko draugiškas jaunas studentas JURGIS LEBEDYS. Nuo 1937 metų dėstė lietuvių, vokiečių, lotynų kalbas. Jis baigė Kauno VDU Humanitarinį fakultetą. Vėliau tapo garsiu literatūros tyrinėtoju, profesoriumi, paskelbė daug straipsnių apie senąją lietuvių raštiją – Simoną Stanevičių, S. M. Slavočinskio giesmyną. Parengė S. Stanevičiaus ,,Dainas žemaičių’’, ,,Raštus’’, ,,Smulkiąją lietuvių tautosaką XVII – XVIII a.’’, išleido monografijas ,,Simonas Stanevičius’’, ,,Mikalojus Daukša’’ ir kitus darbus. Vilniaus universitetui J. Lebedys paliko gausią asmeninę biblioteką.82

 Dvasios šviesa, gražiu bendravimu su mokiniais garsėjo lituanistas KAJETONAS ŽIEVYS. Šilti, malonūs prisiminimai išliko iki šių dienų. ,,Mokytojas leisdavo pamokose padiskutuoti ne tik literatūriniais klausimais, bet ir pasaulėžiūros. Negaliu pamiršti diskusijų apie Adomą Jakštą, kaip kritką. Joms pasibaigus, šypsodamasis pasakė – kalbėjote ir ginčijotės kaip profesoriai, malonu buvo klausytis, ačiū jums. Nors šis pagyrimas labiausiai tiko aktyviausiai diskutavusiems Antanui Kanapeckui ir Petrui Stepanavičiui, tačiau pagirti jautėmės visi. Apskritas lyg mėnulio pilnatis, šviečiantis mokytojo veidas mums pasidarė dar artimesnis. Dar pastebėdavome, kad mokytojas per mokinių mišias melsdavosi iš labai storos maldaknygės. Sprendėme, kad gal jis į bažnyčią atsinešdavo Bibliją.”83

**Mokytojai, dirbę ,,Saulės’’ ir valstybinėje gimnazijoje 1926 – 1940 metais**84

**Eil. Mokytojo pavardė, Išsilavinimas Dėstomas Darbo**

**Nr. vardas dalykas metai**

1. Adomaitytė Julija Lietuvos universiteto Filosofijos Istorija 1929-1930

fakulteto Germanistikos skyrius Vokiečių kalba

2. Aleksa Jonas Lietuvos universiteto Humanitarinių Istorija 1927-1940

 mokslų fakulteto Istorijos skyrius Visuomenės mokslas

3. Kun. Asminavičius Kauno kunigų seminarija Tikyba 1928

Jonas

4. Barmus Bronius Aukštesnieji kūno kultūros Kūno kultūra 1936-1938

parengiamieji kursai (cenzas Karinis parengimas

nepripažintas); jaunesnysis mokytojas

5. Ona Birietaitė - M. Yčo gimnazija Voroneže, Lietuvių kalba 1919-1938

 Vaičienė Lietuvių kalbos mokytojų kursai

6. Brazdžiūtė Pranė VDU, Matematikos - gamtos fakulteto Gamta 1938

 Biologijos skyrius; jaunesnioji mokytoja Geografija

 (cenzas nepripažintas)

7. Bražėnas Konstantinas Petrapilio karo medicinos akademija Istorija 1921-1930

8. Butėnas Juozas Kauno aukštesnieji kūno kultūros Kūno kultūra 1927-

 kursai Karinis parengimas

9. Čiulada Vincas Kauno konservatorijos Vargonų skyrius Muzika 1935-194?

 (cenzas nepripažintas) Choras

10. Dikinis Alfonsas Utenos „Saulės“ gimnazijos mokytojų Kūno kultūra 1929-

 kursai (laisvai samdomas)

11. Dzvilaitė Ona Macijavičienės komercinė mokykla Geografija 1918-1940

 Vilniuje, Prancūzų kalbos kursai Prancūzų kalba

12. Garnytė Eleonora Liepojos Nikolajaus gimnazijos Vokiečių kalba 1920-1940

 mokytojų kursai, Valavičaitės Aritmetika

 pedagoginiai kursai Varšuvoje Gimnastika

 Gamta

 Dailyraštis

13. Gimžauskas Jonas Utenos valstybinė gimnazija; Karinis parengimas 1938

 atsargos jaunesnysis leitenantas

 (cenzas nepripažintas)

14. Gineitis Pranciškus Petrapilio psichoneurologijos Gamta 1917-1930

 institutas, Kijevo komercijos institutas, Matematika

 VDU Teisės fakultetas Lietuvių kalba 1939-1940

 Istorija

15. Grigaliūnas Vincentas Petrapilio konservatorija Muzika 1924-1935

 Choras

16. Grikienis Bronius Kauno aukštesnioji dailės mokykla; Piešimas 1928-1940

 jaunesnysis mokytojas Dailyraštis

 (cenzas pripažintas) Darbeliai

 Gimnastika

17. Elsnerytė – Žievinė VDU Humanitarinių mokslų fakulteto Prancūzų kalba 1938-1940

 Veronika Filologijos skyrius (8 semestrai)

18. Kanapeckas Juozas Petrapilio agronomijos institutas (1 m.), Fizika 1922-1927

 Mokytojų kursai Matematika

19. Kaunaitė Petronėlė Lietuvos universiteto Matematikos – Matematika 1919-1940

 gamtos fakultetas (cenzas nepripažintas)

20. Kostelnickis Vladimiras Petrapilio universitetas Lotynų kalba 1921-1927

21. Kun. Kripaitis Antanas Kunigų seminarija, Lietuvos Tikyba 1926-1928

 universiteto Teologijos – filosofijos

fakultetas; licenciato laipsnis

22. Kuliešius Vladas Kauno ir Vilniaus kunigų seminarija, Lotynų kalba 1931-1940

 Kijevo karo mokykla

23. Lapienė Petras Lietuvos universiteto Humanitarinių Lotynų kalba 1931-1934

 mokslų fakulteto Pedagoginis skyrius Lietuvių kalba

 Psichologija

24. Levanas Aleksandras Lietuvos universiteto Teologijos – Lotynų kalba 1927-1930

 filosofijos fakultetas

25. Lebedys Jurgis VDU Humanitarinių mokslų fakulteto Lietuvių kalba 1937-1940

 Lietuvių kalbos skyrius

26. Levinas Dovydas Vilniaus rabinų seminarija Kneses Žydų tikyba 1932-1939

 Israel (cenzas nepripažintas)

27. Liesis Bronius Lietuvos universiteto Humanitarinių Lietuvių kalba 1929-1930

 mokslų fakultetas Lotynų kalba

28. Kun. Lomanas Juozas Kauno kunigų seminarija, Lietuvos Tikyba 1928-1930

 universiteto Teologijos – filosofijos Lotynų kalba

 fakultetas; teologijos licenciato laipsnis

29. Losevičius Juozas Kauno aukštieji kūno kultūros kursai Kūno kultūra 1927

30. Kun. Lukošiūnas Leonas Kauno kunigų seminarija, Lietuvos Tikyba 1935-1940

 universiteto Teologijos fakulteto Lotynų kalba

 Filologijos sk.; teologijos mokslų

daktaras (cenzas pripažintas)

31. Kun. Mozūra Kazimieras Kauno kunigų seminarija, VDU Tikyba 1932-1935

 Teologijos – filosofijos fakulteto Lotynų kalba

 Teologijos sk.

32. Namikas Juozas Kauno karo mokykla Karinis parengimas 1932-1940

33. Dr. Puodžiukynas Vienos universiteto Fizikos fakultetas Fizika 1928

 Antanas

34. Kun. Rauda Petras Kauno kunigų seminarija, Lietuvos Tikyba 1928-1929

 universiteto Teologijos – filosofijos

fakultetas; teologijos licenciato laipsnis

35. Rinkevičius Aleksas Lietuvos technikos universiteto Matematika 1927

 Matematikos fakultetas Fizika

36. Sandavičius Pranas Ciuricho Minervo politechnikos Vokiečių kalba 1919-1927

 institutas

37. Savickas Nikolajus Pravoslavų šventikų seminarija; Pravoslavų tikyba 1936-1940

 jaunesnysis mokytojas

38. Serapinas Jokūbas VDU Matematikos – gamtos fakulteto Fizika 1938

 Gamtos sk. (8 semestrai); Matematika

 jaunesnysis mokytojas Kosmografija

39. Smolenskas Vacys Kauno aukštesnieji kūno kultūros Kūno kultūra 1938

 kursai (cenzas nepripažintas)

40. Steikūnienė Konstancija Aukštesnieji kursai; pripažintas cenzas Istorija 1938-1940

 dėstyti istoriją žemesnėms klasėms Visuomenės mokslas

41. Steikūnas Jonas Aukštesnieji kursai; pripažintas cenzas Lietuvių kalba 1938-1940

 mokyti vokiečių kalbos ir literatūros, Vokiečių kalba

 filosofijos pradmenų

42. Dr. Steponavičius Jonas Petrapilio dvasinė akademija, Lotynų kalba 1927-1940

 Miuncheno, Berlyno, Leipcigo Vokiečių kalba

 universitetų Psichologijos – filosofijos Filosofija

 fakultetai

43. Sutkaitytė Matilda VDU Humanitarinių mokslų fakultetas; Prancūzų kalba 1936-1938

 jaunesnioji mokytoja

44. Svilas Povilas Lietuvos universiteto Gamtos Gimnazijos gydytojas 1921-1940

 fakulteto Medicinos sk. Higiena

 (cenzas pripažintas)

45. Tamulaitis Stasys VDU Teologijos – filosofijos fakultetas Lotynų kalba 1936-1938

 (8 semestrai); jaunesnysis mokytojas

(cenzas nepripažintas)

46. Treinytė Lidija VDU Humanitarinių mokslų fakulteto Vokiečių kalba 1931-1940

 Germanistikos sk.

47. Vasiliauskas Antanas Lietuvos universiteto Humanitarinių Istorija 1929-1930

 mokslų fakulteto Istorijos– Visuomenės mokslas

 pedagogikos skyrius

48. Vaškevičius Antanas VDU Humanitarinių mokslų fakulteto Lietuvių kalba 1931-1932

 Lietuvių kalbos sk. Psichologija

 Istorija

 Vokiečių kalba

49. Venckūnienė - Grenoblio universitetas Prancūzų kalba 1928-1940

 Graužinytė Aldona (cenzas pripažintas)

50. Venckūnas Kazimieras Lietuvos universiteto Fizika 1927-1940

 Matematikos – gamtos fakulteto

 Biologijos sk.

51. Vosylienė Julija Cenzas pripažintas mokyti lietuvių Prancūzų kalba 1928-1940

 kalbos ir literatūros, filosofijos

pradmenų

52. Vosylius Jonas Cenzas pripažintas; aukštesniosios Istorija 1931

 mokyklos mokytojo vardas ir teisė Lotynų kalba

 dėstyti istoriją, visuomenės mokslą ir

 filosofijos pradmenis

53. Žievys Kajetonas Cenzas pripažintas; aukštesniosios Lietuvių kalba 1932

 mokyklos mokytojo vardas, teisė Logika

 dėstyti lietuvių kalbą, filosofiją.

54. Žižys Jonas Lietuvos universiteto Teologijos – Lietuvių kalba 1928-

 filosofijos fakulteto Lietuvių kalbos, Lotynų kalba

 Vokiečių kalbos skyriai

55. Žiurlys Juozas VDU Humanitarinių mokslų fakultetas, Lietuvių kalba 1934-1960

 lietuvių kalba ir literatūra, vokiečių Vokiečių kalba

 kalba

56. Zadušauskaitė Kauno aukštesnieji kūno kultūros kursai Kūno kultūra 1936

Romualda (cenzas nepripažintas)

 Mokytojų buities gerovė priklausė nuo šalies ekonominio lygio. 1918 – 1920 metai buvo sunkiausi metai mokyklos istorijoje, nes nualinto krašto valdžia neturėjo nė skatiko mokytojų atlyginimams. Tuo laiku dirbusi mokytoja Ona Birietaitė – Vaičienė memuaruose rašė: ,,Tėvai nutarė patys iš savęs mums atlyginti už jų vaikų mokymą. Kiekvienas metams atveždavo 2 pūrus bulvių, 2 svarus lašinių ir 60 kiaušinių į vieną vietą. Mokytojai visi kartu pasisamdė šeimininkę, susiorganizavo valgyklėlę ir taip maitinosi, kol vėliau pasikeitė sąlygos ir pradėjo gauti atlyginimą”.85 Ne visi pedagogai galėjo nuomotis kambarį mieste. 1920 – 1921 mokslo metais progimnazijos veiklai buvo gauta 75420 auksinų.86

 Po 1922 metų reformos mokytojo atlyginimas buvo 280 Lt.87 Pedagogams buvo skiriama malkų. Trečiojo dešimtmečio antroje pusėje atlyginimai buvo sureguliuoti – mokama pagal kategorijas. 1935 metų algalapiai, išlikę Lietuvos centriniame valstybiniame archyve, liudija, jog už direktoriaus pareigas, vertinamas 13 – ąja kategorija, mokama 912 Lt 50 ct + 200 Lt priedas, vicedirektorius gaudavo (11 kategorija) –675 Lt, vyresnysis mokytojas (11 kategorija) – 450 Lt (be priedų), jaunesnysis mokytojas (10 kategorija) – 380 Lt, laisvai samdomas pedagogas be aukštojo išsilavinimo (9 kategorija) – 348 Lt 26 ct per mėnesį. Savaitės krūvis – 24 pamokos. Už kiekvieną papildomą pamoką 11 kategorijos mokytojas gaudavo 18 Lt 75 ct, 10–osios – 15 Lt 83 ct. Už vadovavimą klasei, kabinetui, būreliui buvo pridedama po 4 pamokas, o pedagogų tarybos sekretoriui – 3 papildomos valandos. Mokyklos gydytojo atlyginimas – 200 Lt per mėnesį. Už rašomųjų darbų taisymą – po 79 ct.88 Be to, mokytojai, išdirbę trejus, penkerius, dešimt ir daugiau metų, gaudavo priedus metų pabaigoje pagal kategorijas. Turintiems šeimą – 10 Lt už vaiką per mėnesį.89 Mokytojų vaikai buvo atleisti nuo mokesčio už mokslą. Laisvai samdomi mokytojai kiekvienais metais Švietimo ministerijoje turėjo prasitęsti leidimą dirbti. Nebaigusiems aukštosios mokyklos reikėjo laikyti egzaminą.90

 Gimnazijos mokytojai dalyvaudavo visose aukų rinkimo neturtingiems mokiniams, Prūsų lietuvių draugijos, Vytauto Didžiojo paminklo statybos šelpimo akcijose. Ekonominės krizės metu rėmė ūkininkus, pirkdami produkciją už talonėlius ir kitaip.91

**1932 – 1933 mokslo metų pamokų krūvio pasiskirstymas**

**Eil. Vardas, pavardė, pareigos Dėstomi dalykai ir valandos Iš viso pamokų per**

**Nr. savaitę**

1. Jonas Aleksa, direktorius Istorija – 9 13

Visuomenės mokslas – 4

2. Kazimieras Venckūnas, Fizika – 11 32

vicedirektorius Gamta – 9

Pareigybė - 12 .

3. Eleonora Garnytė Vokiečių kalba – 4 30

Aritmetika – 8

Gimnastika mergaitėms – 8

Darbeliai mergaitėms – 2

Bibliotekos vedėja – 4

Klasės auklėtoja - 4

4. Aldona Graužinytė Prancūzų kalba – 12 28

Geografija – 8

Istorija – 4

Klasės auklėtoja – 4 .

5. Vincentas Grigalūnas Muzika, dainavimas, choras – 8 19

Pedagogų tarybos sekretorius - 3

6. Bronius Grikienis Paišyba – 14 30

Dailyraštis – 2

Gimnastika berniukams – 8

Darbeliai berniukams – 2

Klasės auklėtojas – 4

7. Petronėlė Kaunaitė Matematika – 22 31

Kosmografija – 1

Fizikos kabinetas – 4

Klasės auklėtoja - 4

8. Vladas Kuliešius Lotynų kalba – 25 29

Klasės auklėtojas - 4

9. Petras Lapienė Lotynų kalba – 5 28

Lietuvių kalba – 15

Psichologija – 2

Istorija – 2

Klasės auklėtojas - 4

10. Kun. Kazimieras Mozūra Tikyba – 16 25

Lotynų kalba – 5

Klasės auklėtojas – 4 .

11. Juozas Namikas Karinis paruošimas - 6 6

12. Povilas Svilas Higiena – 2 2

13. Lidija Treinytė Vokiečių kalba – 26 30

Klasės auklėtoja – 4

14. Kajetonas Žievys Lietuvių kalba – 22 28

Logika – 2

Klasės auklėtojas - 4 .

 Ne visi mokytojai dirbo pagal išsilavinimą – dalis dėstė vieną ar kitą dalyką remdamiesi ilgamete patirtimi. Pačioje gimnazijoje nebuvo gero metodinio ruošimo. Mokytojai vykdavo į vasaros kursus, kadangi privalėjo laikyti egzaminus dėl cenzo. Studijavo A. Maceinos, S. Šalkauskio raštus, posėdžiuose skaitė referatus apie drausmės problemas, popamokinės veiklos esmę, pamokos tobulinimo kelius, ieškojo būdų, kaip kuo suprantamiau perteikti medžiagą. Mokiniai apie šalies ekonomiką, kultūrą, švietimą ir kitus pasiekimus sužinodavo iš dėstomų dalykų. Mokykla suko humanitarinėn pusėn.

 1938 metų pabaigoje gimnazijoje dirbo 29 mokytojai: 15 iš jų – su aukštuoju išsilavinimu; vienas turėjo vyresniojo mokytojo, 8 – mokytojo ir 5 jaunesniojo mokytojo vardą.92

 Gimnazijos mokytojai sudarė didžiąją miesto inteligentijos dalį. Jie organizavo suaugusiųjų švietimą, priklausė šaulių rinktinei, chorui, teatrui, kanklių ansambliui, dalyvavo sportinėse varžybose, prisidėdavo prie miesto švenčių ruošimo. Mokytojai ir gimnazija turėjo didelės reikšmės, vystant šalies tautinę kultūrą.

**1932 – 1933 mokslo metų mokymo planas**93

**Eil. MOKOMIEJI KLASĖS**

**Nr. DALYKAI I II III IV V VI VII VIII Iš viso**

1. Tikyba 2 2 2 2 2 2 2 2 16

2. Lietuvių kalba 6 5 4 4 4 4 5 5 37

 pasaulinė literatūra

3. Vokiečių kalba 4 4 4 4 4 4 3 3 30

4. Prancūzų kalba - - - - 3 3 3 3 12

5. Lotynų kalba - - 5 5 5 5 5 5 30

6. Istorija ir 1 2 3 3 2 2 2 4 19

 visuomenės mokslas

7. Filosofijos - - - - - - 2 2 4

propedentika

8. Geografija 2 2 2 2 - - - - 8

9. Matematika 4 4 4 4 4 4 3 3 30

10. Gamtos mokslas ir 2 2 2 3 - - 2 - 11

 higiena

11. Fizika, kosmografija - - - - 3 3 3 3 12

12. Paišyba 2 2 2 2 2 2 1 - 13

13. Dailyraštis 1 1 - - - - - - 2

14. Kūno kultūra 2 2 2 2 2 2 2 2 16

15. Muzika ir dainavimas 2 2 2 2 Choras (8 val.) 16

16. Darbeliai 2 2 - - - - - - 4

**Iš viso: 30 30 32 33 33 33 35 34 260**

 Visuomenės mokslui III ir IV klasėse skiriama po vieną, o aštuntoje – po 2 savaitines pamokas. Higieną dėstė gydytojas. Buvo dirbama pagal skirtingas programas ir mokymo planus. Be to, šiuos dokumentus Švietimo ministerija nuolat tobulino. Tai rodo pateiktas **1934 – 1935 mokslo metų mokymo planas**. Jame padidintas lotynų kalbos ir prancūzų kalbos , fizikos dalykų valandų skaičius, įvestas chemijos, braižybos dėstymas.

**Eil. MOKOMIEJI KLASĖS Valandų**

**Nr. DALYKAI I II III IV V VI VII VIII skaičius**

1. Tikyba 2 2 2 2 2 2 2 2 16

2. Lietuvių kalba ir 6 5 4 4 4 4 5 5 37

 pasaulinė literatūra

3. Vokiečių kalba 4 4 4 4 4 4 3 3 30

4. Prancūzų kalba - 2 2 2 2 2 2 2 14

5. Lotynų kalba - 5 5 5 5 5 5 5 35

6. Istorija ir 1 2 3 3 2 2 2 4 19

 visuomenės mokslas

7. Filosofijos - - - - - - 2 2 4

propedentika

8. Aritmetika 4 4 - - - - - - 8

9. Algebra - - 2 2 2 2 1 1 10

10. Geometrija - - - 2 2 2 - 1 7

11. Trigonometrija - - - - - - 1 1 2

12. Analizinė geometrija - - - - - - 1 1 2

13. Diferencialinė - - - - - - 1 1 2

skaičiuotė

14. Fizika - - - - 3 3 3 3 12

15. Kosmografija - - - - - - - 2 2

16. Chemija - - - - - - 3 - 3

17. Gamtos mokslas ir 2 2 2 2 - - 3 - 11

 higiena

18. Geografija 2 2 2 2 - - - - 8

19. Paišyba ir braižyba 2 2 2 2 2 2 2 - 14

20. Muzika ir dainavimas 2 2 2 2 Choras (8 val.) 16

21. Dailyraštis 2 1 1 - - - - - 4

22. Darbeliai 2 1 1 - - - - - 4

23. Kūno kultūra 2 2 2 2 2 2 2 2 16

 **Iš viso: 31 36 34 34 31 32 40 37 276**

Mokiniai

 Gimnazijoje mokėsi ne tik Utenos, bet ir iš kitų apskričių bei miestų atvykę mokiniai. Jų socialinė sudėtis buvo įvairi – stambių ūkininkų, inteligentų bei vidutinių ir smulkių valstiečių, miestiečių ir darbininkų vaikai. Gimnazistų skaičius nebuvo didelis – trečiajame dešimtmetyje pastovus, o ketvirtajame progresyviai augantis:

 1926/27 m.m. – 257 1933/34 m.m. – 301

 1927/28 m.m. – 274 1924/35 m.m. – 322

1928/29 m.m. – 286 1935/36 m.m. – 343

1929/30 m.m. – 251 1936/37 m.m. – 396

1930/31 m.m. – 273 1937/38 m.m. – 399

1931/32 m.m. – 262 1938/39 m.m. – 457

1932/33 m.m. – 282 1939/40 m.m. – 400

 Lentelė sudaryta remiantis Lietuvos centrinio valstybinio archyvo dokumentais.

 Gimnazijos mokinių skaičių ribojo mokestis už mokslą. Jis siekė nuo 100 iki 150 Lt (150 Lt mokėjo mieste ir 3 km spinduliu gyvenantys tėvai, o 100 Lt – visi, kurie gyveno toliau). 15 procentų mokinių nuo mokesčio buvo atleisti (valstybės sąskaita). Be to, už mokslą nereikėjo mokėti savanorių kūrėjų, Vyčio kryžiaus ordino kavalierių ir mokytojų vaikams.

 Gimnazijoje veikė labdaros fondas, remiamas užsienio lietuvių ir pačių mokytojų. Iš fondo per metus 20 – 30 mokinių buvo skiriama nuo 25 iki 75 Lt mokesčiui už mokslą.94 Atleidimo nuo mokesčio prašymai svarstomi pedagogų tarybos posėdžiuose (du kartus per metus). 1937/38 mokslo metais I – ajame pusmetyje buvo atleisti 54 mokiniai, o II – ajame – 67.95 Mokėti nereikėjo pavyzdingiems ir labai gerai besimokantiems gimnazistams.

 Įstojus į gimnaziją, mokinius iš toliau apgyvendindavo vadovų patikrintuose, tinkamuose butuose. Buvo susitariama su šeimininkais dėl gyvenimo sąlygų ir vaiko priežiūros. Tokie butai buvo brangūs. Dauguma gimnazistų tėvų stengdavosi įkurdinti vaikus pas pažįstamus, gimines, dar kiti nuomojo kambarius netoli esančiuose kaimuose (Nemeikščiuose, Kloviniuose, Grybeliuose ir kitur).

 Svarbiausia mokymosi sąlyga – egzaminai. Juos mokiniai laikė stodami į gimnaziją ir pereidami iš klasės į klasę. Abitūros egzaminai buvo sunkūs ir pasitaikė atvejų, kad gimnazistai gaudavo pataisas ar jų neišlaikydavo. Pavyzdžiui, 1929 metais iš 27 abiturientų du gavo pataisas ir tik 3 mokiniai išlaikė egzaminus be trejetų, 1931 metais – iš 24 mokinių 11 gavo pataisas ir nė vienas nebaigė be trejetų96. Tačiau buvo ir pirmūnų.

 1933/34 mokslo metų gimnazistų pažangumas97: lietuvių kalbos – 87,6%; vokiečių kalbos – 78%; prancūzų kalbos – 80%; lotynų kalbos – 80%; aritmetikos – 86,5%; algebros – 84,7%; geometrijos – 83,8%; trigonometrijos – 77,3%; istorijos – 97,4%; paišybos ir braižybos – 54,1%; geografijos – 78,2%; fizikos – 84,4%; gamtos – 97%; higienos – 95,3%; muzikos – 97,4%; dailyraščio – 99,9%; darbelių – 88,5%; kūno kultūros – 96%; visuomenės mokslo, psichologijos, logikos, tikybos, kosmografijos, analizinės geometrijos, diferencialinės skaičiuotės – 100%.

 Abiturientai turėjo laikyti tokius egzaminus (1934/35 m.m.):98

1. Lietuvių kalbą raštu ir žodžiu.
2. Vokiečių kalbą raštu ir žodžiu.
3. Prancūzų kalbą raštu ir žodžiu.
4. Diferencialinę skaičiuotę raštu.
5. Analizinę geometriją raštu.
6. Trigonometriją raštu.
7. Matematiką žodžiu.
8. Fiziką žodžiu.
9. Tikybą žodžiu.
10. Istoriją ir visuomenės mokslą žodžiu.

1929/30 ir 1930/31 mokslo metų lietuvių kalbos temos, kurias rašė VIII klasės gimnazistai:99

1. Valios tvirtumas ir pasisekimas gyvenime.
2. Gražinos karžygiškumas.
3. Aristofano komedija.
4. Vėjus sėsi, audras valysi.
5. Mūsų paukščiai giesmininkai.
6. Aušra dieną duoda.
7. Vytautas Didysis mūsų istorijoje ir literatūroje.
8. Ką duoda mums žurnalų ir laikraščių skaitymas.
9. Miško nauda.
10. ,,Aušra’’ ir Jonas Basanavičius.
11. Teisingumas – valstybių pagrindas.
12. ,,Jaunosios Lietuvos’’ lietuvių visuomenė.
13. Prieškario laikų savivaldybės ir jų atstovai pagal V.Kudirkos ,,Viršininkus’’.
14. Pareiga pirmoje vietoje.
15. Pažink save.
16. Gondingos krašto visuomenės veikėjai.

Gimnazijos pedagogų taryba stengėsi skatinti gerai besimokančius mokinius – apdovanodavo knygomis, pagyrimo raštais, įrašydavo padėkas į pažymių knygeles ir asmens bylas, organizuodavo ekskursijas po Lietuvą. Ši tradicija buvo tęsiama visą prieškarinį gimnazijos gyvavimo laiką.

 Susikūrus progimnazijai, mokiniai privalėjo vilkėti uniformas. Manyta, kad jos didina mokinio autoritetą visuomenėje. Berniukų apranga – tamsus, iki kaklo susagstomas kostiumėlis. Iki V klasės buvo reikalaujama plaukus kirptis trumpai, o iš vyresniųjų – tvarkingos šukuosenos. Mergaitės vilkėjo tamsiai rusvas (klostytas ar gofruotas) sukneles su balta apykakle ir juodos spalvos (šilko ar žoržeto) prijuoste. Plaukai turėjo būti tvarkingai sušukuoti ar supinti. 1937/38 mokslo metais buvo nurodyta suvienodinti uniformas ir jas patobulinti. Mergaitėms buvo paliktos tos pačios spalvos suknelės ir prijuostės, reikalauta mūvėti tamsias kojines ir žemais kulniukais batelius, į kasas pinti tik tamsios spalvos kaspinus. Berniukai turėjo įsigyti tamsiai mėlynos spalvos kostiumus, baltus marškinius, kaklaraiščius ar tautines juosteles. Tamsiai rusvo aksomo kepuraitė su snapeliu ir raidėmis UVG buvo privaloma ir mergaitėms, ir berniukams tiek žiemą, tiek pavasarį ar rudenį. Dalis visuomenės nebuvo patenkinta tokia berniukų uniforma. Tėvų komitetas kreipėsi į ,,Jo Ekscelenciją p. Švietimo ministrą’’ prašydamas palikti senąją100 (ji buvo pigesnė), tačiau nebuvo išgirstas. Reikalauta ir sezoninės uniformos pavasariui. Mergaitės turėjo vilkėti šviesias, dažniausiai baltas palaidines, puoštas tautine juostele, ir tamsius sijonukus. Berniukai – baltus marškinius su tautine juostele ir mėlynas kelnes. Uniformos buvo brangios. Neturtingieji įsigydavo jų pigiau iš baigusių gimnazistų.

 Progimnazijos (vėliau gimnazijos) mokiniai dalyvavo popamokinėje veikloje, būrėsi į visuomenines organizacijas ir draugijas: skautų, ateitininkų, šaulių.

 SKAUTAI. Ši tarptautinė draugija mokykloje įkurta apie 1922 metus. Ją globojo kūno kultūros mokytojai Liuda Ruseckaitė, atsargos karininkas J. Mažeika ir kiti. Draugovė turėjo vėliavą su šūkiu ,,Ištikimai tarnauti Dievui ir Tėvynei’’. Jos nariai nešiojo uniformą: mergaitės – mėlynus sijonukus, berniukai – tos pačios spalvos kelnes, visi vilkėjo žaliomis palaidinėmis ir ryšėjo geltonus kaklaraiščius. Skautų atributas –gelsvai oranžinė virvutė su mazgeliais, kuriuos atmegzdavo atlikę gerą darbą. Jie leido laikraštėlį, kur spausdino rašinius ir eilėraščius. Mergaitės turėjo atskirą leidinėlį, kurio šūkis – ,,Pirmyn prie mokslo ir doros, prie idėjos amžinos’’. Čia dalintasi mintimis apie mergaičių kuklumą, švelnumą, dedama daug pamokymų apie gėlių auginimą, raginama turėti darželį, rūpintis aplinkos grožiu. Skautai turėjo knygynėlį, kur pardavinėjo vadovėlius ir mokymo priemones. Draugija rinko labdarą neturtingoms šeimoms, ruošė vakarus, organizavo žygius po Utenos apylinkes ir Lietuvą, draugavo su aplinkinių vidurinių mokyklų ir gimnazijų – Anykščių, Užpalių, Zarasų, Rokiškio – skautais. 1933 metais draugija išaugo ir jungė daug gabių ir darbščių gimnazistų. Sukuriamas tuntas (stambesnis vienetas), kuriai vadovavo gimnazistas Vajavoskis. Prie jos prisijungė Anykščių101, Užpalių ir kitos draugovės. Susitikę skautai sveikindavosi – pakėlę tris pirštus sakydavo :,,Budėk’’.

 ATEITININKAI veiklą pradėjo 1919/20 mokslo metais. Tai gausi katalikiška organizacija, aktyviai dalyvavusi progimnazijos ir gimnazijos gyvenime. Ji leido laikraštėlį ,,Pirmieji žingsniai’’. Vyresniųjų klasių mokiniai ruošė pranešimus, kuriuos skaitė susirinkimų metu, konferencijose Panevėžyje ir kitur. Ateitininkai turėjo vėliavą su įrašu ,,Viską atnaujinti Kristuje’’ (vėliau ši vėliava buvo perduota bažnyčiai). Ateitininkų kuopai vadovavo V. Valytė (būsimoji mokytoja), J. Grudinskas, vėliau Regina Kryžanauskaitė (būsima mokytoja R. Mozūronienė). 1930 metais rugpjūčio 30 d. Švietimo ministro įsaku ateitininkų organizacijos veikla uždrausta. Tačiau ji gyvavo slapta. Jos darbą koordinavo minėta pirmininkė R. Kryžanauskaitė ir kapelionas Kazimieras Mozūra.

 ŠAULIAI Lietuvoje susibūrė 1919 metų birželio mėnesį. 1920 metais vyresnieji mokiniai sukūrė kuopą ir kaip savanoriai išėjo ginti tėvynės nuo lenkų. Mokyklos šauliams vadovavo kun.V. Butvila, o vėliau juos globojo karinio parengimo mokytojai. Gimnazijos šauliai įsijungė į Utenos šaulių rinktinę ir dirbo bendrai. Šios sąjungos veikloje dalyvavo ir gimnazijos mokytojai. Ryškiausi sekcijų vadovai bei rėmėjai – gimnazijos direktorius kun. A. Kripaitis, gimnazijos gydytojas P. Svilas, organizavęs medicinos ir higienos kursus, V. Grigaliūnas, subūręs chorą. Mokytojos O. Dzvilaitė ir E. Garnytė – meno saviveiklos iniciatorės. Atskirą būrį sudariusios šaulės prižiūrėjo karių, žuvusių už Lietuvos nepriklausomybę, kapus, pratybų metu gamindavo valgį, visos buvo pasiruošusios teikti pirmąją medicinos pagalbą. Jos sueigoms turėjo įsirengusios seklyčią. Berniukai, vadovaujami mokytojų A. Būtėno, J. Kanapecko ir J. Gimžausko, dalyvaudavo futbolo, lengvosios atletikos, šaudymo varžybose.102 Šaulių veikla nutrūko 1940 metais.

 Gimnazijoje veikė jaunalietuvių organizacija, bet ji buvo negausi.

 Meno saviveiklos branduolys – choras, kuriam vadovavo muzikos mokytojas V. Grigaliūnas, vėliau V. Čiulada. Gimnazistai, padedami mokytojos E. Garnytės, organizavo vakarus, šoko fragmentus iš baleto, statė veikalus. Vakarai ruošiami miesto visuomenei, koncertuojama išvykose į Saldutiškį, Tauragnus, Užpalius, aplinkinius miestus – Molėtus, Anykščius, Rokiškį. Didelį pasisekimą turėjo operetės ,,Consilium Fakultatis’’, ,,Girių karalius’’, ,,Kaminkrėtys ir malūnininkas’’. Jose dainuodavo mokiniai: Alodija Dičiūtė (A. Trečiokienė – operos ir baleto teatro solistė), Teofilis Tilvytis, Matas Šermukšnis, Šileikis. Kartu vaidindavo, dainuodavo ir mokytojai – Ona Dzvilaitė, direktorius kun. Vladas Butvila.103 Surinktos lėšos skiriamos gimnazijos bibliotekai ar neturtingiesiems mokiniams šelpti. Kartu su tėvų komitetu organizuojami labdaros vakarai, su miesto inteligentija – loterijos. Šiuos pinigus irgi paaukodavo mokiniams, negalintiems užsimokėti už mokslą.

 Aktyviai visuomeniniame gyvenime dalyvavo ir literatai, nuolatiniai labdaros vakarų iniciatoriai.

 Gimnazijoje veikė sporto būrelis. Populiariausi žaidimai – futbolas, krepšinis, muštukas, mėgstamas čiuožimas. Sportininkai organizuodavo varžybas su Ukmergės gimnazistais ir Utenos žydų ,,Makabi’’ komanda.

 Ketvirtame dešimtmetyje pradėjo veikti gamtos mylėtojų, paukščių globos, geografų, istorijos-filosofijos būreliai. Įdomūs buvo ir lotynų kalbos mėgėjų, vadovaujamų mokytojo V. Kuliešiaus, renginiai.

Šventės, tradicijos

 Gimnazija iškilmingai šventė valstybines šventes, ypač Vasario 16-ąją. Tą dieną mokiniai išsirikiavę su vėliava eidavo į bažnyčią klausyti Šv. Mišių, o po jų vėl rikiuote žygiavo į Šaulių namus, į miesto mero organizuojamą minėjimą. Šauliai ir gimnazistai dainuodavo ir muzikuodavo. Buvo pagerbiamas J. Basanavičius. Iškilmingai švenčiama ir Latvijos nepriklausomybės diena, susikaupus minima Vilniaus netekties data (spalio 9 d.). Išklausę Šv. Mišių, gimnazistai sugiedodavo himną, literatai skaitydavo eilėraščius, dainuodavo patriotines dainas. Mokytojai į šventes ateidavo pasipuošę: moterys vilkėdavo tautinius rūbus, vyrai – kostiumus, karininkai – karinę uniformą.

 Įsimintinas buvo Vytauto Didžiojo 500-ųjų metinių minėjimas 1930 metais: gimnazijos salė papuošta didžiuliu Vytauto portretu, vakaro metu dalyvavo daug svečių. Surengtas vaidinimas-inscenizuoti Lietuvos kunigaikščio gyvenimo, jo kovų dėl Lietuvos laisvės epizodai.

 1931 metais rugsėjo mėnesį Uteną aplankė Lietuvos prezidentas Antanas Smetona. Priėmimui ruošėsi visa Utenos apskritis. Tautos vadas buvo sutiktas prie Dauniškio ežero paruoštoje aikštėje. Prezidentas lankėsi ir gimnazijoje, kur aktų salėje pasakė kalbą. Jis skatino ugdyti savikontrolę, mylėti savo tautą, savo kraštą, saugoti jo laisvę, siekti mokslo žinių, mokytis kalbų ir aktyviai įsijungti į tautos gyvenimą.

 Gimnazija minėdavo savo įkūrimo metines, į kurias atvykdavo svečių .

 1932 metais, minint skautų gyvavimo 10-metį, gimnazijoje svečiavosi Lietuvos vyriausiasis skautų vadas J. Šarauskas, Švietimo ministerijos aukštesniųjų mokyklų inspektoriai S. Kairiūkštis ir S. Čiurlionis. Ją įvairiomis progomis kiekvienais metais aplankydavo ministerijos inspektorius prof. M.Račkauskas ar viceministras K. Masiliūnas.104

 Formavosi mokslo metų pradžios ir baigimo tradicijos. Rugsėjo 1-ąją visi mokiniai su mokytojais eidavo į Skaistašilio (Rašės) mišką, kur žaisdavo, lenktyniaudavo. Šventė baigdavosi gegužine. Mokslo metų pabaigos minėjimas skildavo į dvi dalis. Paskutinis skambutis abiturientams vykdavo gimnazijoje. Po direktoriaus ir mokytojų kalbų abiturientai fotografuodavosi su mokytojais, iškylaudavo su klasių auklėtojais. Visi kiti gimnazistai dalyvaudavo sporto šventėje, organizuodavo piešinių ir darbų parodas, pėsčiomis keliaudavo po Lietuvą.

 Gražia tradicija tapo atestatų gavimo šventė. Iškilmingoje aplinkoje, dalyvaujant mokytojams, mokinių tėvams, juos įteikdavo gimnazijos direktorius. Kartais į iškilmingą aktą atvykdavo ir svečių iš laikinosios sostinės Kauno. Po oficialiosios dalies šventė tęsdavosi iki aušros, kol abiturientai išeidavo pasitikti tekančios saulės. Ši apeiga simbolizavo pirmąją savarankiško gyvenimo dieną.

 Pavasarį, talkų metu, gimnazijos parke ir visame mieste būdavo sodinami medeliai. Gimnazistai tvarkydavo gėlynus, sodą, atsodindavo iššalusius želdinius, šluodavo kiemą.

,,Saulės’’ šviesos palydėtas

 Kai išgirstu tariant ,,Saulės’’ gimnazijos vardą ar pažvelgiu į jos pusę, širdis suvirpa iš dėkingumo. Su ja susijęs beveik visas mano gyvenimas. Čia įstojau mokytis 1928 metais. Deja, jau kitais, 1929 metais, ji buvo suvalstybinta ir pavadinta Utenos gimnazija. Prie to prisidėjau ir aš: aukštesniųjų klasių gimnazistai mus, pirmokus, antrokus, trečiokus, sugundė vieną dieną neateiti į gimnaziją, o jei ir ateisime, tai po skambučio neiti į klases. Sakė, jei taip pasielgsime, tai mokestis už mokslą bus daug mažesnis. Taip ir padarėme. Direktoriumi tuo metu buvo kunigas Petras Rauda. Jam šis tautininkų partijos sukurstytas mokinių streikas buvo labai skaudus. Po poros ar trejeto mėnesių valstybinei gimnazijai jau vadovavo B. Liesis, o vėliau J. Aleksa.

 Gimnaziją baigiau 1936-aisiais metais. Gražiausiomis spalvomis atminty iškyla visų mokytojų paveikslai. Kapelionas kunigas J. Lomanas jau tada buvo pagarsėjęs kaip rašytojas. Jis buvo mums didelis autoritetas. Po jo kapelionavęs kun. K. Mozūras įsiminė pasakojimais apie okultistinius reiškinius, o paskutinėse klasėse dėstęs tikybą daktaro laipsnį turįs kunigas Leonas Lukošiūnas į mus žiūrėjo jau kaip į studentus ir religijų istoriją skaitė nė nestabteldamas –lygiai taip, kaip skaitomos paskaitos universitete. Sakė, kad mes – būsimieji studentai, todėl turime pratintis prie universitetinės tvarkos. Mielai prisimenu lituanistą K. Žievį, istoriką direktorių J. Aleksą, vokiečių kalbos mokytoją daktarą J. Steponavičių, fiziką K. Venckūną. Neiškrenta iš atminties ir paišybos bei kūno kultūros mokytojas B. Grikienis. Pirmosiose klasėse mokiusios E. Garnytė, O. Birietaitė ir O. Dzvilaitė taip pat, kur eini, stovi akyse.

 Nors katalikiška moksleivių ateitininkų organizacija tautininkų valdžios buvo uždrausta, tačiau pusiau slaptai ji veikė. Ir veikė labai gyvai. Jai priklausiau ir aš. Į mūsų susirinkimus, vykstančius dažniausiai klebonijos antrajame aukšte, atvykdavo žymių žmonių: profesorius P. Dovydaitis, J. Eretas ir kiti. Ypač visus sužavėdavo kunigas A. Lipniūnas. Šiai organizacijai priklausęs porą metų už mane vyresnis Juozas Girnius tapo labai žymiu ir garsiu filosofu, o aš – kunigu.

 Mane įšventino 1941-ųjų metų sausio 26 dieną, kai Lietuva jau buvo rusų okupuota. Bet tų pačių metų vasarą, vokiečiams rusus nubloškus atgal į Rusiją, Lietuva atsikvėpė šiek tiek lengviau. Ir štai tų pačių metų gruodžio mėnesį vyskupas mane paskiria Utenos vikaru, o po pusantrų metų – Utenos gimnazijos kapelionu. Tas paskyrimas mane gerokai sujaudino, nes taip neseniai, vos prieš penkerius metus, buvau šios gimnazijos mokinys. Dar dirbo keletas mane mokiusių ir man kartais dvejetą parašiusių mokytojų, o štai dabar teks su jais bendrauti. Deja, kapelionauti teko neilgai, tik pusantrų metų, nes 1944 metų vasarą grįžo rusai, ir kunigams mokyklų durys buvo uždarytos. Bet dauguma mokinių po pamokų užeidavo į bažnyčią ir čia vesdavau tikybos pamokas. Tačiau tai tęsėsi neilgai, nes tų pačių metų lapkričio mėnesį buvau vyskupo iškeltas į Panevėžį. Panevėžyje irgi teko kurį laiką slapta dėstyti tikybą, kol rusai visiškai tai uždraudė.

 Vikaravęs Panevėžyje ketverius metus, klebonavęs Ramygaloje dvidešimt metų, beveik tiek pat Vyžuonose, sulaukęs senatvės, 1987 metais vėl buvau paskirtas į Uteną. Ir kai 1990 metais Lietuva tapo nepriklausoma, kai kunigams vėl atsidarė mokyklų durys, aš ir vėl pradėjau lankytis beveik visose Utenos mokyklose. Ilgiausiai ir dažniausiai kuravau Krašuonos ir Vyturių mokyklas. Užsukdavau ir į ,,Saulę’’. Mokinių susidomėjimas buvo didelis. Dabar už mokytojus ir mokinius karštai tebesimeldžiu.

Kunigas Petras Tarulis, 2001-ieji metai

Karas. Pirmoji okupacija

 1940 metų birželį Lietuvą okupuoja Raudonoji armija. Nuo pirmųjų dienų prasidėjo gyventojų persekiojimas ir suiminėjimai. Viską gaubė nežinomybė. Įvykiai švietimo srityje keitėsi sparčiai. Atleistas gimnazijos direktorius Jonas Aleksa ir vicedirektorius Kazys Venckūnas. Paleidžiamas senasis tėvų komitetas, bažnyčia atskiriama nuo valstybės, o mokykla – nuo bažnyčios. Iš darbo atleistas gimnazijos kapelionas, iš programos išbrauktos tikybos pamokos, likviduojama mokytojų profesinė sąjunga, o vietoj jos įkuriama meno ir švietimo darbuotojų sąjunga, į kurią varu suvaromi visi pedagogai. Nustojo veikusios skautų ir kitos vaikų bei jaunimo organizacijos, gimnazistai, priklausę šaulių organizacijai, areštuojami ir tardomi. Pagal 1940 metų rugsėjo 11 d. nutarimą imta cenzūruoti visus spaudinius. Duotas nurodymas peržiūrėti gimnazijos biblioteką – uždrausta laikyti knygas, kurios turiniu neatitiko ,,kūrybinės dvasios’’. Kartu su antikomunistinio, religinio ir „abejotino” turinio knygomis buvo sunaikinta Č. Dikenso, F. Šilerio, L. Tolstojaus, Lazdynų Pelėdos, V. Krėvės ir daug kitų kūrinių105. Iš vadovėlių iškarpomi lapai su „nepalankiais” rašytojais, duodami nurodymai įtraukti tuos, kurie garbino Staliną ir bolševikinę santvarką.106 Gimnazijos biblioteka neteko pasaulio ir lietuvių literatūros “aukso fondui” priklausančių knygų (apie 4600 egzempliorių).

Pasėtas nepasitikėjimas mokytojais. Po pedagogų suvažiavimo 1940 metų rugpjūtį Kaune, kur jie, išklausę ,,pamokymus’’, kaip auklėti jaunąją kartą, sustoję giedojo Lietuvos himną, padaryta pertvarkymų. Jų neišvengė ir gimnazija. Iš Ukmergės atkeltas J. Jasinevičius ir Kačinskas, iš Pasvalio – U. Jasulaitytė, iš Vilkaviškio – J. Šmulkštys, P. Gipiškis – iš Zarasų, iš Kauno – Bronius ir Vanda Vaivados ir Liubinas. Gimnazijos mokytojai iškelti kitur: V. Kuliešius ir J. Aleksa – į Ukmergę, J. Steponavičius – į Zarasus ir t.t.

Gimnazijos direktoriumi skiriamas Juozas Jasinevičius, ,,labai simpatiškas, visada linksmas, su šypsena, stiprus lituanistas”107. Vadovybei duotas įsakymas pradėti kurti pionierių ir komjaunimo organizacijas. Šiuos reikalus tvarkyti pavesta Stasei Mečelytei.108

Klasėse nebėra kryžių, nukabinti J. Basanavičiaus portretai ir kiti paveikslai. Jų vietoje nauji, iš kitur atklydę. Mokslo programos sutarybintos. Nebeliko tikybos, Lietuvos istorijos ir Lietuvos geografijos, lotynų, prancūzų kalbų pamokų. Nauji dėstomi dalykai – SSSR geografija ir istorija, konstitucija ir darvinizmas, rusų kalba. Mokymo lygis labai krito.1.09

Komjaunimo organizacija buvo negausi – 15-20 mokinių, didesnė pusė iš jų – žydai ir rusai. Juos globojo komsorgas Jonas Teišerskis, kuris vienintelis iš gimnazijos mokytojų buvo komjaunuolis.110

 Dauguma mokytojų ir gimnazistų nesitaikstė su okupantų įvesta tvarka. Spalio revoliucijos švenčių išvakarėse mieste ant stulpų pasirodė atsišaukimų, raginančių nepaklusti bolševikams. Buvo suimti keli gimnazistai, tarp jų ir Vytautas Pakštas, bet konkrečių įkalčių neradus, patardžius, po savaitės išleistas. Sovietų valdžia iš anksto buvo numačiusi likviduoti dalį politiškai aktyvių gyventojų, daugiausia inteligentų. Dėl neigiamo mokinių požiūrio į komjaunimo ir pionierių organizacijas buvo kaltinami mokytojai. Gimnazijoje atsirado informatorių, kurie akylai stebėjo kiekvieną mokytoją ar mokinį. Imta reikalauti, kad būtų vedamos ,,patriotinės’’ auklėjimo valandėlės, į pamokas landžiojo partorgai ir komsorgai, visokie perėjūnai, nemokantys net lietuviškai. Gimnazija buvo bolševikinama ir rusinama.111 Artėjo pirmųjų okupacijos metų baigiamieji egzaminai, tačiau ne mokslas visiems rūpėjo: iš gimnazijos dingdavo vienas ar kitas gimnazistas, mokytojas, o birželio 14 dieną dalis gyventojų deportuota į Sovietų Sąjungos gilumą. Mokiniai iškviečiami net iš egzaminų. Suimamas švietimo skyriaus vedėjas Marijonas Lukoševičius, mokytojas Vincas Čiulada, pirmasis gimnazijos direktorius Pranciškus Gineitis, Marija Gineitytė-Žulienė, Petras Vaisiūnas, Paulina Pečiūrienė. Jie su šeimomis ištremiami.112 Piešimo mokytojas Bronius Grikienis po tardymo, užėmus Uteną Lietuvos aktyvistų fronto nariams, buvo išleistas.113

1940 – 1941 mokslo metais gimnazijoje mokėsi 742 mokiniai. Popamokinė veikla nebuvo įvairi. Mokytojai buvo verčiami propaguoti bolševikinę ideologiją, platinti politinę literatūrą ir spaudą, organizuoti gimnazijai neįprastas šventes. Tačiau gimnazistai buvo papildomai mokomi dalykiniuose būreliuose, vyko literatūriniai vakarai, sukuriamas choras, sporto būrelis.114

 1941 metų birželio 22 dieną, sekmadienį, abiturientų išleistuvės nebeįvyko – prasidėjo karas tarp sovietų ir vokiečių. Utena greit pateko į vokiečių rankas. Prasidėjo dar viena okupacija, kuri tęsėsi iki 1944 metų liepos 13-osios dienos.

 Mokslo metus pradėjusi dviem savaitėmis vėliau gimnazija didelių sukrėtimų nepatyrė, tik išvyko vienas kitas mokytojas ar mokinys. Buvo paskelbti stojamieji egzaminai (lietuvių kalbos, vokiečių kalbos ir matematikos). Už juos reikėjo sumokėti po 1 RM. 1941 – 1942 mokslo metais į gimnaziją atėjo mokytis 1200 mokinių. Klasės buvo didelės – net po 45 vaikus. Nesumažėjo mokinių ir kitais mokslo metais. Buvęs gimnazistas (1960 – 1991 m. 1-osios vidurinės mokyklos direktorius) Vytautas Puodžiukas rašo: ,,Gimnazijoje mokinių buvo daug. Mokėmės dviem pamainomis. Grąžinti į klases kryžiai, meldžiamasi prieš pamokas ir po jų. Gimnazijoje vyravo tautinė dvasia. Nors vokiečių okupacijos metais mokymosi sąlygos buvo sunkios, nebuvo vadovėlių, rašymo priemonių, vakarais elektra degdavo tik iki 23 valandos ir labai silpnai, tačiau mokytojų ir gimnazistų entuziazmas buvo didelis.’’115 Po sovietinės deportacijos labai trūko mokytojų, todėl 1942 metais atidarytos pedagoginės klasės, kuriose besimokantiems po dvejų mokslo metų suteikiama pradinių klasių mokytojo kvalifikaciją. Čia papildomai dėstomi specialieji dalykai – lietuvių kalba, skaičiavimo metodika, pedagogikos, vaiko psichologijos, muzikos – pianino, smuiko, solfedžio, dirigavimo – pagrindai.

 Gimnazijos direktoriumi dirbo **Pranas Gipiškis**, gimęs 1893 metais Užpaliuose. Jis pradinį mokymą gavo iš daraktorės slaptoje Kaniūkų mokyklėlėje, vėliau mokėsi Užpaliuose. Buvo daraktorės padėjėjas. Mokė jaunesnius už save vaikus katekizmo. 1914 metais baigė Utenos rusišką keturklasę ir įstojo į Kauno kunigų seminariją, tačiau dėl aktyvios visuomeninės veiklos iš jos buvo pašalintas. Grįžęs į Užpalius 1915 – 1919 metais mokytojavo lietuviškoje pradinėje mokykloje. Jo rūpesčiu buvo gautas leidimas steigti Užpaliuose keturių klasių privačią mokyklą. Pranas Gipiškis joje dirbo direktoriumi (1921 – 1924). 1922 metais ši mokykla gavo valstybinės progimnazijos statusą. 1929 metais Pranas Gipiškis baigė Kauno universiteto Gamtos – matematikos fakultetą. Mokytojavo Telšiuose, vėliau dirbo direktoriumi Raseinių, Zarasų gimnazijose. 1940 metais buvo perkeltas į Utenos gimnaziją, kur dėstė biologiją, chemiją, o 1942 – 1944 metais direktoriavo ir dėstė chemiją. 1944 metais grįžo į Užpalius, mokytojavo atkurtoje progimnazijoje. Pajutęs pavojų, šešerius metus slapstėsi. 1952 metais, nelegaliai įsigijęs pasą, persikėlė gyventi į Klaipėdos rajoną.

 Pranas Gipiškis priklausė tautininkų partijai. Mokytojaudamas ką tik įsteigtoje Užpalių lietuviškoje mokykloje išvertė iš rusų kalbos keletą vadovėlių (1915 – 1919). Mirė 1980 metais.115

 Vadovauti gimnazijai nebuvo lengva. Direktoriui teko spręsti patalpų klausimą. Okupacinė administracija siekė gimnaziją panaudoti vokiškai nacionalistinei dvasiai skiepyti, o jeigu ji tam netarnauja, švietimą iš viso apriboti, o jaunimą panaudoti darbui Vokietijoje ar Rytų fronte116. Pritarimo nebuvo sulaukta, todėl lietuviai vokiečiams nekėlė didelio pasitikėjimo. Okupantai tvarkėsi kaip savo šalyje, oficialiai Lietuvą pavadinę generaline sritimi, palikdami kontroliuojamą valdžią vadovautis potvarkiais. Be valdžios leidimo nebuvo galima steigti organizacijų, būrelių. Nusižengę įstatymui mokytojai buvo atleidžiami iš darbo, o mokiniai išbraukiami iš sąrašų. Gimnazijoje galėjo veikti tik mokytojų prižiūrimi dalykiniai būreliai, kurių tikslas buvo gilinti pamėgtų dalykų žinias. Kaip ir sovietų valdymo laikotarpiu, prasidėjo bibliotekų ,,valymas’’. Šį kartą buvo naikinamos T. Mano, H. Mano, M. Anderseno, H. Hesės, E. Remarko, P. Cvirkos, S. Nėries, I. Simonaitytės ir daugelio kitų autorių knygos. Buvo suvaržyta knygų leidyba.117 Vokiečių valdžia nepalankiai žiūrėjo į Vasario 16-osios šventę. Nieko nenorėjo girdėti apie Dariaus ir Girėno skrydį, neleido kabinti jų portretų.

 Didžiausią šiurpą kėlė antisemitizmas. Gimnazijoje suimami žydų tautybės mokiniai ir mokytojai: D. Levinas – žydų tikybos mokytojas, fenomenalios atminties matematikas Liubinas, dėstęs nesinaudodamas nei vadovėliais, nei konspektais, kvadratines, kubines šaknis, logaritmines lenteles mokėjęs atmintinai.118 Jie (kaip ir visi kiti miesto žydai) buvo suvaryti į getą, o vėliau sušaudyti Skaistašilio šile (Rašėje). Aukoms atminti, atkūrus Lietuvos nepriklausomybę, pastatyta akmeninė skulptūra ,,Skausmas’’ ( autorius V. Šimonėlis).

 Vokiečių okupacijos laiku gimnazijoje (1942 – 1944) mokėsi apie 1400 mokinių, buvo 32 klasės. Pedagogų kolektyvas nuolat kito. Dirbo maždaug 65 mokytojai.119 Gimnazijos direktorius – Pranas Gipiškis, inspektoriai – Uršulė Jasulaitytė ir Kazimieras Venckūnas.

 Lietuvių kalbą dėstė Kajatonas Žievys, Petronėlė Bernadišienė, Juozas Žiurlys, Ona Birietaitė - Vaičienė, Jurgis Lebedys, Stasė Marčiulynienė, Karolis Keras, Janina Dabušienė, Juozas Šapoka, Pranė Drazdauskienė, Juozas Jasinevičius, Vytautas Soblys.

Vokiečių kalbos mokė Jonas Stepanavičius, Juozas Zaranka, Jurgis Šmulkštys, Lidija Treinytė, Zinaida Narvilaitė - Skorpikienė, Jonas Steikūnas.

Prancūzų kalbą dėstė Aldona Venckūnienė, Veronika Žievienė, kun. Petras Tarulis, Bronius Vaivada.

Lotynų kalbą – Felicija Navadničienė, Balys Žvirblis, Juozas Vosylius.

Rusų kalbą – Kazimieras Mitalas, Mykolas Varnas, Zinaida Narvilaitė - Skorpikienė, Ona Birietaitė - Vaičienė.

Tikybą – kapelionas Petras Tarulis, kun. Petras Rauda, kun. Povilas Ragažinskas.

Matematiką – Petronėlė Kaunaitė, Vladas Kukuraitis, Jonas Dailidė, Jokūbas Serapinas, Albertas Gaižutis, Antanas Marčiulynas.

Fiziką, kosmografiją – Kazimieras Venckūnas, Antanas Laskauskas, Antanas Marčiulynas, Bronius Vaivada.

Istoriją, visuomenės mokslą – Uršulė Jasulaitytė, Julija Masiokelytė, Teodora Misevičienė, Antanas Šereika, Kostancija Steikūnienė, Mykolaitis, Jančys.

 Gamtos mokslą – Pranė Brazdžiūtė, Adolfina Žvironienė, Eleonora Garnytė, Steponas Steikūnas.

Higieną – gyd. Povilas Svilas.

Chemiją – Pranas Gipiškis, Pranė Brazdžiūtė.

Geografiją – Aldona Venckūnienė, Ona Dzvilaitė, Konstancija Steikūnienė, Pranas Trinkūnas.

Namų ruošą – Vanda Vaivadienė, Ona Falkauskienė, Birutė Kunskienė.

Kūno kultūrą – Romualda Zadušauskaitė, Bronė Zaskevičienė, K.Šakėnas, Vaclovas Smalys.

Piešimą ir dailę – Henrikas Ribačiauskas, Elena Šmigelskaitė.

Filosofiją, logiką ir psichologiją – Juozas Matulis, Balys Žvirblis.

Muziką – Balys Chomskis, Veronika Šakėnienė, Bronius Šiaučiulis.

Gimnazijos darbuotojų atlyginimas markėmis buvo toks120:

gimnazijų direktorių – IV grupė – 250 – 280 RM;

gimnazijų inspektorių – V grupė – 210 – 230 RM;

gimnazijų mokytojų – VI grupė – 140 – 180 RM.

Markės perkamoji galia nebuvo pastovi. Įvestos kortelės pagrindiniams maisto produktams įsigyti: savaitės duonos norma vienam žmogui – 1,960 kg, mėsos – 0,200 kg, sviesto – 0,100 kg, cukraus – 0,050 kg, miltų – 0,400 kg, kruopų – 0,150 kg, druskos – 0,050 kg. Kitus produktus tekdavo pirkti rinkoje, kuri, esant maisto stygiui, buvo viešoji ir slaptoji. Pieno litras viešoje kainavo 0,14 RM, slaptoje – 2 RM. Kiaulienos 1 kg viešoje kainavo 8,20 RM, slaptoje –20 RM. Kiaušinių 10 vnt. viešoje – 0,80 RM, slaptoje – 8 RM. Sviesto 1 kg slaptoje rinkoje kainavo net 40 RM, o bulvių centneris – 50.121 Drabužiams įsigyti buvo skiriami specialūs taškai, vadinami ,,lakštais’’. Buto nuoma už 1 m2 – nuo 20 iki 49 pfenigų (100 pf – 1 RM), elektros 1 kwh – 40 pfenigų.122

 Vasaros atostogų metu generalinio komisaro įsakymu mokiniai turėjo pririnkti vaismedžių sėklų, vaistažolių ir rudenį pristatyti į gimnaziją. Kartu su mokytojais gimnazistams tekdavo ruošti žiemai kurą.

 Nepaisant karo ir visų negandų, gimnazistai, nors ir be didelio entuziazmo, dalyvavo meno saviveiklos būreliuose: šoko tautinius šokius, dainavo, muzikavo – daugiausia nacionalinių švenčių metu. Buvusi mokinė E. Zarankaitė prisimena, kaip vykdavo šventiniai koncertai: ,,Vasario 16-oji, rytas, 10 valanda: Šv. Mišios už Tėvynę, kapeliono Petro Tarulio pamokslas, eitynės į kapines, vainikai ant karių kapų, giesmė ,,Marija, Marija’’, o vakare gimnazijos salėje - koncertas – minėjimas: mokytojo Broniaus Vaivados kalba, choro dainos, eilėraščiai, tautiniai šokiai’’.

 1943 metais, artėjant frontui, vokiečių kariuomenė užėmė gimnazijos pastatus. Direktorius mokinius išskirstė po įvairias vietas. Pamokos nenutrūko, nors mokymosi sąlygos buvo labai sunkios. Gimnazistai mokėsi Šaulių namuose, klebonijoje, parapijos namuose, vaistinėje. Gimnazijos raštinė perkelta į direktoriaus butą Daukanto gatvėje (kuris bombardavimo metu sudegė). Generolui P. Plechavičiui pradėjus vietinės rinktinės organizavimą, 1944-ųjų metų abiturientai – berniukai beveik visi įstojo į jos gretas. Buvo anksčiau išduoti brandos atestatai. Liūdnas šių gimnazistų likimas. ,,Dar birželio pradžioje su graudžiomis ašaromis ir gausybe gėlių sutikome 22 uteniškių plechavičiukų karstus. Sužinojome klaikią tiesą apie armijos Krajovos tyčinį išpuolį ir vokiečių kruviną susidorojimą su Plechavičiaus pulkais, mūsų Tėvynės būsimųjų gynėjų ir atstatytojų sunaikinimą,’’- rašė 1944 metų abiturientė Ona Gabrionytė – Aglinskienė. Daug jų pasklido po visą pasaulį, patyrė bėglio, tremtinio ar kalinio dalią Sibire, Vakaruose.

Pokaris: rūpesčiai ir godos (1944 – 1950)

 1944 metų liepos 13 dieną į Utenos kraštą įžygiavo Raudonoji armija. Miestas ir apylinkės sudegintos, sugriautos. Pačiame mieste sunaikinta apie 65 proc. Pastatų.123 Kai kurie gyventojai, tarp jų ir mokytojai, bandė pasitraukti su vokiečiais. Daliai teko grįžti, kiti ieškojo prieglobsčio Vakaruose.

 Okupantus uteniškiai sutiko nepalankiai ir į jų kuriamas valdymo struktūras eiti neskubėjo. Jose dirbo rusakalbiai demobilizuoti kariškiai bei buvę raudonieji partizanai, turėję įvesti sovietinę valdžią visose gyvenimo srityse. Greit sukurtos represinės struktūros, kurių tikslas – pasitelkus Raudonąją armiją palaužti pasipriešinimą.

 Liūdnai atrodė gimnazija. Išdaužyti langai, užkalti fanera, išklibusios durys, biblioteka įrengta rūbinėje, inventorius išmėtytas po kitus pastatus. Trūko visko – knygų, sąsiuvinių, rašymo priemonių. Rašoma ant visokiausių blankų, tuščiose kvitų knygelėse, segami sąsiuviniai iš paprasčiausio vyniojamojo popieriaus. Visai klasei tekdavo 3 – 4 knygos.124 Mokinių skaičius didėjo. Atidaroma antra - mergaičių gimnazija. Tose pačiose patalpose dirbo ir berniukų, ir mergaičių gimnazijų mokiniai. Jų veikla ir mokymasis buvo artimai susietas. Dėstė tie patys mokytojai, vyko bendri pedagogų tarybos posėdžiai, net tėvų komitetas buvo vienas. Atskiri buvo tik direktoriai, atskiros ir lėšos. Buvo dirbama ir popietine pamaina.

 Mokslo metai prasidėjo spalio 1 – ąją dieną. Nebuvo direktoriaus berniukų gimnazijai, dirbo laikinai einantis šias pareigas mokytojas Juozas Žiurlys, o nuo 1944 metų gruodžio 1 dienos direktoriumi buvo paskirtas Antanas Kojelis. Trūko mokytojų: vieni išvyko, kitų buvo atsisakyta. 1944 metų rudenį dirbo 25 mokytojai. Nebuvo kam dėstyti matematikos ir kūno kultūros. Į berniukų gimnaziją atėjo 415 mokinių. Buvo sudaryta 12 klasių komplektų. Dalis vyresniųjų klasių mokinių išstojo dėl nepastovios tėvų gyvenamosios vietos ir dėl 1944 metų liepos mėnesį paskelbtos mobilizacijos į Raudonąją armiją. Vaikinai slapstėsi ir buvo išbraukiami iš mokinių sąrašų. 1944 – 1945 mokslo metų suvestinė rodo, kad VIII klasę iš 17 mokinių baigė 8, o VII – ąją iš 32 – 11. Ne geriau buvo ir VI – ose klasėse: iš 65 berniukų mokslo metus baigė tik 38.125 Dalis abiturientų bandė laikyti egzaminus eksternu. Kiti visai nepasirodė, dar kiti 1945 metų pavasarį buvo ištremti į Sibirą.

 Gimnazijoje išliko prieškarinė aštuonerių metų struktūra. Buvo laikomi stojamieji egzaminai (atsižvelgiant į kurią klasę) iš lietuvių, vokiečių, lotynų, anglų, rusų kalbų, matematikos, istorijos, fizikos, geografijos, chemijos, filosofijos dalykų. Jie vyko rugpjūčio 26 –29 dienomis. Palikti ir keliamieji egzaminai, o baigiamuosius abiturientai laikė iš 14 – os dalykų126: lietuvių kalbos raštu ir žodžiu, rusų kalbos raštu ir žodžiu, algebros raštu ir žodžiu, geometrijos raštu ir žodžiu, Konstitucijos žodžiu, istorijos žodžiu, trigonometrijos žodžiu, chemijos žodžiu, fizikos žodžiu, vokiečių kalbos žodžiu.

 Mokslo metai suskirstyti į tris trimestrus: I – nuo rugsėjo 1 iki lapkričio 30; II – nuo gruodžio 1 iki vasario 28; III – nuo kovo 1 iki gegužės 29. Nustatytas mokestis už mokslą – 150 Rb per metus (V – VIII klasių mokiniams). 1945 metų įrengtas karinis kabinetas.127

 **1945/1946 mokslo metų klasių, mokomųjų dalykų ir pedagogų dėstomų dalykų pasiskirstymą matome iš ataskaitos Liaudies švietimo skyriui128**

**Eil. DALYKAS KLASĖ Bendr. Pedagogų**

**Nr. IA IB IIB IIB IIIA IIIB IV VA VB VC VI VII VIII savait. skaičius**

 **pam.sk.**

1. Lietuvių kalba ir 5 5 5 5 4 4 5 4 4 4 5 5 5 60 3

 literatūra

2. Rusų kalba ir literatūra 4 4 4 4 4 4 4 4 4 4 4 4 4 52 3

3. Anglų kalba 3 3 3 3 2 2 - - - - - - - 16 1

4. Vokiečių kalba - - - - - - 2 2 2 2 2 2 2 14 1

5. Lotynų kalba - - - - - - - 3 3 3 3 3 - 15 1

6. Matematika 5 5 5 5 5 5 4 5 5 5 5 4 4 62 3

7. Istorija 3 3 3 3 3 3 3 2 2 2 2 2 2 33 2

8. Gamta 2 2 2 2 2 2 2 - - - - 2 2 18 1

9. Konstitucija - - - - - - 2 - - - - - 2 4 1

10. Geografija 2 2 2 2 2 2 2 2 2 2 2 2 2 26 1

11. Fizika - - - - - 3 3 2 2 2 3 3 2 22 1

12. Kosmografija - - - - - - - - - - - - - -

13. Chemija - - - - - - 2 2 2 2 2 2 2 14 1

14. Psichologija - - - - - - - - - - - 2 - 2 1

15. Logika - - - - - - - - - - - - 2 2

16. Paišyba 1 1 1 1 1 1 1 1 1 1 1 - - 11 1

17. Muzika 2 2 2 2 2 2 1 - - - - - - 13 1

18. Kūno kultūra 3 3 3 3 3 3 3 3 3 3 3 2 2 37 2

19. Choras - - - - - - - 2 2 2 2 - - 8 1

 **410 25**

Iš viso planuojama 13 klasių.

Mokinių laukiama apie 400.

**Dėstomųjų dalykų pasiskirstymas :**

**Eil.**

**Nr. DALYKAS DĖSTYTOJAI**

1. Lietuvių kalba ir literatūra Žiurlys Juozas – 2. Keras Karolis – 3.

2. Rusų kalba ir literatūra Mitalas Kazys – 2. Aleksiejevas Romanas – 3.

3. Svetimoji kalba (anglų) Tumas Pranas

4. Vokiečių kalba Žulys Jonas

5. Lotynų kalba Šalkauskas Viktoras

6. Matematika Trinkūnas Pranas – 2. Skrebaitė Valerija – 3.

7. Istorija Žulys Jonas – 2. Jasulaitytė Uršulė

8. Gamta Trinkūnas Pranas

9. Konstitucija Strolė Jurgis

10. Geografija Triponis Vladas

11. Fizika Marčiulynas Antanas

12. Kosmografija Marčiulynas Antanas

13. Chemija Kuprionis Bronius

14. Psichologija Matulis Juozas

15. Logika Matulis Juozas

16. Paišyba Kučiukaitė Veronika

17. Muzika Lukačauskas Stasys

18. Kūno kultūra Kazickas Juozas – 2.

19. Choras Kojelis Antanas

 „Dalykus, kuriems nėra mokytojų, siūloma dėstyti taip: lietuvių kalbą – Marčiulynienė Stasė; rusų kalbą – Tauraitis Sergiejus. Matematikai ir kūno kultūrai kandidatų neturime.” Pasirašo berniukų gimnazijos inspektorius Antanas Marčiulynas.129

 Mokytojai privalėjo dirbti pagal nurodymus ,,iš viršaus’’: švęsti Spalio revoliucijos, Stalino konstitucijos, Paryžiaus komunos, Lenino gimimo metines, Gegužės 1-osios, Pergalės dienos šventes. Jų sąrašas nuolat ilgėjo. Pedagogams ne tik buvo įsakyta platinti knygas (spalis paskelbtas šios akcijos mėnesiu),bet ir kiekvienas iš jų turėjo įsigyti Stalino raštus, užsisakyti nurodytus laikraščius, žurnalus, vykdyti prenumeratos planus, skirtus mokiniams. Jie privalėjo organizuoti gyventojų prievartinį valstybės paskolų pasirašymą, būti agitatoriais, organizuojant rinkimus, aktyviai dalyvauti ir telkti gimnazistus miško sodinimo darbams, užtikrinti vaistažolių, metalo laužo, makulatūros rinkimą ir atlikti daugelį kitų darbų, už kuriuos ne tik nebuvo mokama, bet jie nieko bendra neturėjo su ugdymo turiniu.

 Klasės turėjo būti papuoštos įvairiausiais šūkiais, šlovinančiais plačiąją ,,tėvynę’’, jos partiją ir vadus. Pionierių ir komjaunimo organizacijų darbui organizuoti skiriamas komsorgas (pokario metu žinomiausi keturi – Bakutis, Bronius Bislys, Jurgis Strolė ir Rimantas Vėbra). Įrengiamas ,,raudonasis kampelis’’ – vieta pionieriams ir komjaunuoliams susirinkti. 1946 metais duotas įsakymas šefuoti ir rūpintis sovietų karių kapinėmis, esančiomis J. Gruodžio (dabar Užpalių) gatvėje.

Pradėjo veikti mokytojų politinis ratelis VKP(b) istorijos ir Lietuvos komunistų partijos programai nagrinėti. Posėdžiuose, kurie vykdavo 2 – 3 kartus per mėnesį, dalyvavo partijos komiteto įvairių skyrių vedėjai, ne tik patariantys, bet ir nuolat priekaištaujantys, ypač už mažą pionierių ir komjaunuolių skaičių klasėse. Archyve rastas dokumentas, liudijantis to laikotarpio pionierų ir komjaunuolių gretų augimą.130

**KLASĖS (skaičius) MOKINIŲ PIONIERIŲ KOMJAUNUOLIŲ**

**skaičius skaičius skaičius**

I (3) 127 21 -

II (2) 79 7 5

III (2) 51 1 2

IV (2) 72 - 8

V (3) 109 - 3

VI (2) 93 - 2

VII (2) 41 - -

VIII (1) 29 - -

**Iš viso: 601 29 21**

 Tokie rezultatai netenkino partijos komiteto ir buvo ieškoma mokytojų ir gimnazijos vadovų veiklos trūkumų. Imta analizuoti jaunų mokytojų darbą, jų pasaulėžiūros formavimąsi. Pažymėta, kad mokytojai Pranė Liutkevičiūtė, Apolonija Skukauskaitė, Vitalija Dambravaitė, Eleonora Blusytė, Elena Tuskenytė, Balys Žvirblis, Jonas Sukarevičius atsiriboję nuo komjaunimo, nėra atsikratę religinių pažiūrų.131 Susilaukta kritikos už tai, jog mokiniai naudojasi nepriklausomoje Lietuvoje išleistais vadovėliais ir knygomis, metamas kaltinimas dėl mokinių lankymosi po pamokų klebonijoje.132 Todėl buvo sekamas kiekvienas mokytojo žingsnis, jo požiūris ir tokio mokinių elgesio toleravimas. Tai buvo skausminga, kėlė dar didesnę neapykantą ir priešiškumą sovietams.

 Buvęs mokytojas Antanas Marčiulynas prisimena slogią mokytojų padėtį: ,,Akylai stebi partijos komitete dirbanti Zagulajeva (vėliau nušauta mieste dienos metu), įkyri asmenybė, ,,revizuojanti’’ mokytojų dėstymą, rekomenduojanti literatūrą. Ji kišosi į mokytojų asmeninį gyvenimą – ką skaityti, matyti. Siūlydavosi pravesti pokalbius mokytojams. Direktorius A. Kojelis buvo diplomatiškas: ,,išaukštindavo’’ ją ir atidėdavo susitikimą, kai mokytojai bus laisvesni’’133.

Mokytojas Jonas Žulys ir komsorgas Jurgis Strolė skiriami komjaunimo ir pionierių darbui organizuoti, o 1947 metais buvo patvirtintas pionierių vadovo etatas.134

Kovų už laisvę kaina

 Ėjo skaudžios dienos. Vieną rytą į mokyklą neatvyko lotynų kalbos ir kūno kultūros mokytojas Kazys Tamošiūnas, vėliau mokytojas Vytautas Pakštas, dingo biologijos mokytojas Antanas Būga. ,,Laikai buvo neramūs, reikalavimai neįprasti – šūkiai, sienlaikraščiai, bažnyčios draudimas – tai vis bolševikinės naujovės, kurių nei mokytojai, nei mokiniai nesuprato ir nenorėjo suprasti. Įsigalėjo abipusė reakcija – vieni laužti, kiti nepasiduoti. . . Vieną rytą direktorių A. Kojelį neįprastai anksti pakėlė iš lovos – skubiai į mokyklą. O ten – ant telefono laidų – viela, lauko durys užremtos basliu, viduje tikra ,,kristalinė naktis’’ – šūkiai koridoriuose nuplėšti, klasėse suplėšyti sienlaikraščiai, sulaužyti rėmai, sudaužyti stiklai, sutrypti paveikslai. Tokie įvykiai mūsų gimnazijoje buvo dažni ir priprasti. Stengėmės apsieiti be pagalbos ,,iš viršaus.’’135

 Gimnazijoje pasirodydavo slaptos literatūros, atsišaukimų. Direktorius per posėdžius ir susirinkimus perspėdavo mokytojus ir mokinius, pabrėždamas jos žalingumą ir pavojų, bet veltui. ,,Saugumietis Liniovas diena iš dienos sėdi mokytojų kambaryje ir žaidžia pasiėmęs liniuotę. Ko jis sėdi, niekas nežino. Jo niekas nekalbina, ir jis niekam nieko nesako. Sėdi, lanksto liniuotę, be to, kiekvieną įėjusį perveria akimis nuo galvos iki kojų. Ir štai paaiškėjo jo ,,vizitų’’ tikslas. Vieną dieną, kada jis besėdėdamas žaidė liniuote, o mokytojas Gediminas Puslys, paėmęs dienyną, jau žengė į pamoką, Liniovas priėjo ir paklausė:

* Jūsų pavardė ?
* Puslys, - atsakė tas.
* Padėkite dienyną, ir eime. . .

Išėjo Gediminas Puslys ir prapuolė, kaip Antanas Būga ir Kazys Tamošiūnas, o Liniovas žaidė ir toliau.”136

 Gimnazijoje dirbo daug patriotiškai nusiteikusių mokytojų. Nemažai jų dalyvavo antinacinėje ir antikomunistinėje veikloje. Ryškiausi iš jų – gimnazijos direktorius Antanas Kojelis ir inspektorius, vėliau direktorius Antanas Marčiulynas, mokytojai Bronius Vaivada, Gediminas Puslys, Vytautas Pakštas, Kazys Tamošiūnas, Jurgis Vasiljevas, Antanas Būga ir kiti.

**Bronius Vaivada.** Tai viena iškiliausių Utenos gimnazijos asmenybių, užgrūdintų laisvės kovose, nepalūžusių paskutinėmis gyvenimo akimirkomis. Šis narsus Lietuvos sūnus buvo sušaudytas 1946 metų birželio 7-ąją Vilniuje. Jo palaikai užkasti Tuskulėnuose.

 Bronius Vaivada gimė 1900 metais gegužės 29-ąją Biržų apskrities Žadeikių kaime. Baigęs Biržų gimnaziją, mokėsi Kauno karo mokykloje ir Simono Daukanto mokytojų seminarijoje. 1927 metais jis pradėjo dirbti Lietuvos aviacijos meteorologijos biure. Gabus ir jaunas žmogus siunčiamas mokytis į Strasbūro universiteto Geofizikos ir matematikos institutą, jį baigęs metus stažuojasi Paryžiuje. Atvykęs į Lietuvą, skiriamas karo aviacijos meteorologijos tarnybos viršininku. Jam suteikiamas majoro laipsnis, apdovanojamas Didžiojo Lietuvos kunigaikščio Gedimino IV laipsnio ordinu, ,,Plieno sparnų’’ garbės ženkleliu. 1940 metais B. Vaivada su žmona ir dukra atvyko į Uteną. Dirbo gimnazijoje mokytoju. Nuo 1943 metų vadovavo pogrindinei ,,Kęstučio’’ organizacijai. Jai priklausė apie 350 narių, todėl įkuriamas karinis štabas, kurio vadu skiriamas B.Vaivada. Buvo sukauptas nemažas ginklų arsenalas. Leidžiamas pogrindinis laikraštis ,,Prošvaistė’’, o nuo 1944-ųjų – ,,Laisvės keliais’’.

 1944 metų liepą sovietinei armijai okupavus Lietuvą ir paskelbus mobilizaciją, daug vyrų pasitraukė į miškus. Suformuota ,,Tigro’’ rinktinė, kuri Utenos, Švenčionių, Zarasų apskrityse besislapstančius vyrus ėmė jungti ir telkti bendrai kovai. Majoras B. Vaivada – Akmuo, Vilkas – paskiriamas Utenos rezistencinių jėgų koordinavimo poskyrio vadu. Tačiau saugumo tarnyboms infiltravus NKGB agentus, 1945 metų birželį prasidėjo masiniai areštai, buvo suimtas ir Bronius Vaivada (birželio 20 d.). 1945 metų lapkričio 22 d. karo tribunolas nuteisė jį mirties bausme.137

 **Gediminas Puslys.** Gimė 1923 metais Utenos mieste. 1941 metais baigė gimnaziją ir įstojo į Vilniaus universiteto Ekonomikos fakultetą. 1943 metais Universitetas uždaromas, teko grįžti į Uteną ir dirbti kooperatyvo buhalterijoje. G. Puslys įstojo į ,,Kęstučio’’ organizaciją, bendradarbiavo leidžiant ir platinant laikraštį ,,Prošvaistė’’. Su Vytautu Pakštu dažnai lankėsi pas giminaitį Motiejų Miškinį (kuris, uždarius Universitetą, grįžo į tėviškę Juknėnuose), čia iki išnaktų diskutuodavo apie laisvę ir demokratiją, inteligentijos vietą, jos misiją, žadinant tautinį sąmoningumą.138 1944 metais sovietų okupacijos metu Gediminas Puslys dirbo Utenos berniukų gimnazijos mokytoju – dėstė anglų kalbą ir istoriją. Dar 1944 metų liepos mėnesį, susitikęs su Broniumi Vaivada, nutaria leisti ,,Prošvaistės’’ laikraščio tęsinį, pakeičiant pavadinimą ,,Laisvės keliais’’. G. Puslys tampa jo redaktoriumi ir platintoju. Jam talkininkavo ryšininkės Verutė Valytė ir Teodora Patumsytė (pastaroji dirbo Vyžuonų apylinkėse). 1945 metų Vasario 16-osios proga buvo išspausdintas 13-asis – paskutinysis – ,,Laisvės keliais’’ numeris. Vasario 22 dieną suimamos ryšininkės ir redaktorius. 1945 metais lapkričio mėnesį (kartu su Broniumi Vaivada ir Broniumi Stasiūnu)139 jis teisiamas. Gediminui Pusliui skiriama 10 metų katorgos. Bausmę atliko Pečioros – Intos lageriuose. Grįžęs apsigyveno tėvų namuose Utenoje. Vėliau dirbo Biliakiemio kolūkio buhalteriu.140,141

 **Vytautas Pakštas.** Gimė 1922 metais geležinkelininko šeimoje Obeliuose. 1941 metais baigė Utenos gimnaziją, vokiečių okupacijos metu dirbo apskrities valdyboje, spaustuvėje. Artimai bendravo su klasės draugais Gediminu Pusliu ir Kaziu Tamošiūnu. Visi trys lankydavosi pas kleboną Petrą Raudą, kuris turėjo turtingą biblioteką. Vytautas gerai mokėjo vokiečių kalbą. Įsikūrus ,,Kęstučio’’ organizacijai, įstojo į ją, prisidėjo prie laikraščio ,,Prošvaistė’’ leidimo. 1944 metais, okupavus Lietuvą sovietams, bendradarbiavo leidžiant laikraštį ,,Laisvės keliais’’. Nuo 1944 mokslo metų mokytojauja Utenos berniukų gimnazijoje – dėsto lotynų kalbą, istoriją, geografiją. Jaunu mokytoju ima domėtis saugumas. 1945 metų vasario mėnesį išėjo partizanauti į Vytauto Petravičiaus vadovaujamą būrį, pasirinkęs Naro slapyvardį. 1945 metų vasarą Naras – Šarūno rinktinės vado pavaduotojas, o gruodį, žuvus rinktinės vadui, užėmė jo vietą, pasirinkdamas Vaidoto slapyvardį. Kartu skiriamas Vytauto apygardos štabo visuomeninės dalies viršininku. 1951 metais kovo 19 dieną žuvo kartu su žmona Labanoro miške. Perlaidotas į naująsias Utenos kapines.142

 **Kazys Tamošiūnas.** Gimė 1922 metais. 1941 metais baigė gimnaziją, gerai mokėjo vokiečių kalbą ir įsidarbino ,,Arbeitsamte’’ (darbo biržoje). Dėstė berniukų gimnazijoje lotynų kalbą ir kūno kultūrą, buvo pedagogų tarybos sekretorius. K. Tamošiūnas neapsiribojo pedagogine veikla. Jis priklausė ,,Kęstučio’’ organizacijai, padėjo leisti ir platinti draudžiamus laikraščius. Kazys buvo pirmoji auka. Suėmė jį 1944 metų lapkričio mėnesį. Nuteistas 10 metų. Kalėjo Pečioros – Intos lageriuose.143 Grįžęs apsigyveno Klaipėdoje. Palaidotas Daugailiuose.144

**Jurgis Vasiljevas (Viesulas).** Gimė Rybnikų kaime. 1944 metais baigė Utenos gimnaziją ir pradėjo joje dirbti mokytoju. Dėstė istoriją ir kūno kultūrą.145 1945 metais išėjo partizanauti. Buvo ,,Gedimino’’ kuopos ryšių ir žvalgybos skyriaus viršininkas. Žuvo 1945 metų spalio 1 d. Kaliekių kaime, Eidžiulio sodyboje.

 Nelygioje partizaninėje kovoje žuvo buvę gimnazijos mokiniai: Ričardas Čipkus - Meška (1947 m.), jaunas gabus literatas Bronius Kazickas - Saulius, redagavęs laikraštėlius ,,Laisvės šauklys’’ ir ,,Aukštaičių kova’’( 1950 m.), Stasys Žibėnas – Aušrys (1945 m.), Alfredas Treinys - Stumbras (1947 m.), broliai Albertas (1946 m.) ir Vytautas (1945 m.) Petravičiai, ,,Šarūno’’ rinktinės vadas Vladas Mikulėnas - Liepa bei broliai Algirdas ir Jurgis Katinai (1945 m.), Vytauto apygardos vadas Vincas Kaulinis – Miškinis ir Napalys Valančiūnas – Elnias (1949 m.), Pranas Ivonis – Sakalas (1947 m.), Antanas Linka (1946 m.). 1953 metais sušaudytas Pranas Švilpa – Barzdyla.146

 Žuvusiems rezistentams atminti prie ,,Saulės’’ gimnazijos pagrindinių rūmų 1998 metų kovo 11 d. atidengta paminklinė lenta.

1945 metais gimnazijoje įkuriama ,,Vyčio’’ patriotinė organizacija. Jai priklausė daugiau kaip 30 narių.147 Klovinių kaime, Juozo Bernoto klojime, buvo spausdinamas laikraštėlis ,,Patriotas’’. Jį platino organizacijos nariai gimnazijoje ir miesto apylinkėse. Saugumo pasiųstas agentas Pranas Liuima susekė dalį ,,Vyčio’’ organizacijos narių. Buvo suimtos Pranytė Bošmaitė, seserys Ona ir Marytė Pernavičiūtės, Marytė Vyšniauskaitė, Aldona Kuliešiūtė. Vėliau buvo aptikta kita moksleivių grupė: Hendrikas Čipkus, Algimantas Matulionis, Jonas Mieželis, Ona Mockutė, Verutė Labuckaitė, Vytautas Puodžiūnas, Steponas Puodžiūnas. Jos nariai 1946 metų gegužės 15 d. karinio tribunolo nuteisti 10 metų kalėti. 148

 1946 metais birželio 24 d. abiturientų išleistuvių metu buvo užpultas ir sužeistas gimnazijos komsorgas Bronius Bislys. Po šio įvykio daug mokinių suimama, tardoma. Buvo apkaltinta didelė grupė moksleivių: Leonas Musteikis, Pranas Babrauskas, Antanas Girnius, Aleksas Žvirblis, Vytautas Kriugiškis, Vanda Libertaitė, Aldona Ziukaitė, Jonas Rūkas, Vytautas Ruzgas (tuo metu pašalintas iš gimnazijos mokėsi suaugusiųjų gimnazijoje). Jie sulaukė negailestingos bausmės – buvo nuteisti 10 metų katorgos už paramą partizanams, priklausymą slaptai organizacijai ir nelegalios spaudos platinimą.149

 Daug gimnazistų nukentėjo, nušovus Utenos gimnazijos direktorių Povilą Kuliešį (1947 metų gruodžio 3 d.). Buvo suimta didelė grupė mokinių – Napaleonas Kitkauskas, Bronius Šapoka, Balys Grušeckas, Vytautas Malaiška, Jonas Petrokas, Vytautas Kazlauskas. ,,Buvo kaltinami priklausę pogrindinei organizacijai, kad esą užverbuoti anglų žvalgybos, iš gimnazijos išnešę rašomąsias mašinėles, platinę proklamacijas, o pats didžiausias nusikaltimas, kad vienas iš mūsų narių nušovė gimnazijos direktorių (...). Dalis suimtųjų po sunkių kankinimų nebeišlaikė – prisipažino dalyvavę slaptoje organizacijoje, prisiėmė jiems metamą kaltę.’’150 Minėti šeši gimnazistai ir Romas Černiauskas, suaugusiųjų gimnazijos mokinys, buvo kalinami, o 1948 metų balandžio 15 d. Nuteisti po 10 metų (du iš jų po 25 metus) kalėti.151

 Pavienių areštų buvo ir pasibaigus partizanų kovoms, o gimnazistai broliai Jonas ir Juozas Sagatauskai Lietuvos vėliavas keldavo net 1953 – 1954 m.152

 Mokinius ir mokytojus itin gąsdino trėmimai, kurie, prasidėję 1945 metais, tęsėsi iki 1951 metų. Dalis jų susitaikė su likimu, kiti stengėsi išlikti Lietuvoje. ,,Gyvenome nuolatinėje baimėje, tėvai džiovino duoną, kimšo į maišus šiltesnius drabužius...” (A. R. - M) “Jausdamas artėjančią tremtį, 1948 – 1949 mokslo metų pirmo trimestro pabaigoje persikėliau iš Utenos ir mokiausi Panevėžio berniukų gimnazijoje. 1949 metų kovo 25 d. šeimą ištrėmė. Buvau pašalintas iš gimnazijos. Slapsčiausi ir mokiausi savarankiškai, tą pavasarį išlaikiau egzaminus ir gavau brandos atestatą. Pradėjau dirbti Vadaktų septynmetėje” (S. J.). ,,Įvairiais būdais slėpėmės nuo tremties. Štai su Romu Palioku per 1948 metų tremties bangą buvom įsigudrinę nakvoti bažnyčios varpinėje, tiesiai po varpu. Glaudėmės pas gimines, pažįstamus.” (A. V.). ,,Sunku aprašyti tą baisią naktį. Nežinojau, ką daryti. Atidariau langą – visur stovėjo kareiviai. Negalima buvo nukabinti užuolaidų, kuriomis norėjome surišti patalynę ir kitus drabužius. Maišų neturėjome, o odinių lagaminų buvo, tačiau, pasirodo, į Sibirą su lagaminais nevažiuojama. Vežėjai visą laiką ragino. Užsivilkau visas sukneles ant savęs”. (A. G. – Z.). ,,Daug metų prabėgo, bet niekada neišblės iš atminties tas vagonų bildesys, ratų klegesys ir garvežio švilpimas.” (P. M.). ,,Nors reabilituoti buvome 1957 metais, metus laiko tęsėsi įvairūs trukdymai. Tas pats laukė ir Lietuvoje. Labai norėjome apsigyventi Aukštaitijoje, tačiau neregistravo, neleido dirbti.” (D. N.). ,,Visą gyvenimą persekiojo charakteristika – trėmimas.” (A. Z. – M.). ,,Siaubo laikai praėjo, jų iš istorijos neišbrauksi.” (D. V.).’’153 Tai tik maža dalis atsiliepimų tų, kam teko išgyventi tremties siaubą. Niekas nebuvo saugus – pakenkti žmogui, net jį pražudyti galėjo kiekvienas stribas, sargas ar namų šeimininkė.

Berniukų gimnazija. Direktoriai

**Antanas Kojelis**

Gimė 1903 metų vasario 5 d. Žemaitijoje, Luokės valsčiuje, Viekšnelių kaime. Tėvas vargoninkavo. Sūnus, gavęs pradinį išsilavinimą, 1921 metais įstojo į Juozo Naujalio privačią muzikos mokyklą. Baigęs dvejus metus tarnavo Lietuvos kariuomenėje, o 1926 metais įstojo į Kauno valstybinę konservatoriją, kur studijavo chorvedybą ir dirigavimą. Dirbo Jonavos gimnazijoje – dėstė muziką, vadovavo chorui. Vėliau perkeltas į Veiverių vidurinę mokyklą (1940 m.), o 1942 – 1944 metais dirbo Švenčionių mokytojų seminarijoje. Čia įkūrė Rytų Lietuvos pirmąjį chorą ,,Rytas’’. 1944 – 1947 metais Antanas Kojelis dirbo Utenos berniukų gimnazijos direktoriumi. Dirbdamas tokiu neramiu laikotarpiu nebuvo abejingas mokinių ir mokytojų likimams. Kiek galėdamas stengėsi juos saugoti ir įspėti apie grėsmę. Palaikė ryšius su partizanais. 1947 metais, pasijutęs nesaugus, išvyko dirbti į Anykščių gimnaziją muzikos mokytoju, o 1948 metais paskiriamas jos direktoriumi. Palaikė ryšius su Utenos berniukų gimnazijos direktoriumi A. Marčiulynu, kuris dažnai mokinius, kuriems grėsė pavojus, perduodavo A. Kojelio globai.154

 1950 metais A. Kojelis suimamas: kaltinamas ryšiais su partizanais – parama pinigais, nelegalios spaudos platinimu. Nuteisiamas kalėti iki gyvos galvos, vėliau bausmė pakeičiama: 25 -eri metai nelaisvės, iš kurių penkeri – tremtis, ir pilietinių teisių atėmimas. Kalėjo Sverdlovsko srityje. 1956 metais, po ,,demokratinio atšilimo”, A. Kojelis paleidžiamas į laisvę. Grįžęs į Lietuvą liko ištikimas muzikai – vadovauja chorams, su kuriais dalyvauja dainų šventėse. Mirė 1976 metų liepos 4 d. Prienuose. Ten palaidotas. Jo kapą puošia buvusio mokinio anykštėno skulptoriaus Vlado Vildžiūno paminklinė skulptūra.155

 A. Kojelis buvo tautininkų partijos narys ir priklausė šaulių sąjungai.

**Povilas Kuliešis**

 Nuo 1947 metų rugsėjo 1 d. iki 1947 metų gruodžio 3 d. berniukų gimnazijos direktoriumi dirbo buvęs Utenos Suaugusiųjų gimnazijos direktorius Povilas Kuliešis.

 Utenos apskrities Švietimo skyriaus archyve esančioje P. Kuliešio asmens byloje rašoma, kad buvęs direktorius gimė 1915 m. gegužės 1 d. Kreivių kaime (Ukmergės apskritis) valstiečio šeimoje. Nuo 1930 m. mokėsi Ukmergės valstybinėje amatų mokykloje, kurią baigęs 1935 metais dirbo Kauno geležinkelio centrinėse dirbtuvėse, lankė Kauno suaugusiųjų gimanziją. Pablogėjus sveikatai, atsisakė darbo ir išvyko į Panevėžio meistrų mokyklą. Ją baigęs 1938-1940 metais tarnavo Lietuvos kariuomenės priešlėktuvinės apsaugos rinktinėje. Nuo 1940 metų rugsėjo 1 dienos dirbo Vilniaus technikume mokytoju. Vėliau įstojo į Vilniaus universiteto Gamtos – matematikos fakultetą ir pasirinko chemijos specialybę. Uždarius Universitetą dirbo Vilniaus amatų mokykloje mokytoju. Nuo 1944 metų vasaros iki 1945 metų tarnavo Raudonojoje armijoje, o 1945 metais dirbo Molėtų gimnazijoje matematikos mokytoju. 1946 m. atvyko direktoriauti į Utenos suaugusiųjų gimnaziją. 1947 metų gruodžio 3 d. vėlų vakarą, einant iš pedagogų tarybos posėdžio, nušautas gimnazijos parke. Direktoriaus žuvimo aplinkybės tiksliai neišaiškintos. Buvo apkaltinti gimanazijos mokiniai.

**Antanas Marčiulynas**

 1944 – 1948 metais dirbo Utenos berniukų gimnazijos inspektoriumi ir dėstė fiziką berniukų ir mergaičių gimnazijose.

 ,,...Patekęs į vadinamą tarybinę mokyklą, ,,išdabintą’’ raudonais skudurais, ištepliotą įvairiais šūkiais, stalinais, leninais ir jų kombinacijomis, išėjau susimąstęs, kaip reikės dirbti tokioje aplinkoje. Širdy – nusiminimo slogutis. Bet štai tarp plytgalių ir degėsių, buvusiam darželyje, prižėlusiame dilgių ir kitokių piktžolių, stiebiasi į saulę ASTRA. Jos mėlynas žiedas, iškilęs virš viso ,,brudo’’, pradžiugino mano akį. Net sustojęs įsižiūrėjau. Kilo noras išrauti visą ,,brudą’’, kuris užstoja astrai saulę. Astros žiedas tarp piktžolių – tai mūsų Lietuvos žmonių likimas. Ir šitos mergaitės, kurias man teks mokyti, yra tarp dilgėlių. Pulkai jaunų vyrų su ginklu rankose jau stoja prieš ,,brudą’’. Tad aš privalau padėti ASTROS žiedams. Reikia prisidengti raudonu skydu ir stoti į kovą.’’156

 Toliau autobiografijoje Antanas Marčiulynas rašo:

“Esu gimęs 1905 metų sausio 12 d. smulkaus ūkininko (10 ha) šeimoje. Mano gimimo vieta yra Marijampolės apskrities Kunigiškių kaimas. Iki 1911 metų gyvenau Jungtinėse Amerikos Valstijose, Waterbury Conn mieste, kame ir dabar gyvena du mano broliai. Gimnaziją baigiau Prienuose 1928 metais. Nuo 1928 metų iki 1930 metų baigiau Vytauto Didžiojo universiteto du technikos fakulteto kursus. Nuo 1930 metų iki 1934 metų baigiau Teisių fakulteto Ekonominį skyrių, paėmęs pagrindiniu dalyku ,,bankus ir finansus’’. Nuo 1935 iki 1940 metų dirbau Lietuvos banke Kaune buhalteriu, 1940 m. Lietuvos banke Utenoje direktoriumi, vėliau valstybiniame banke Rokiškyje valdytoju. Pasitraukus Raudonajai armijai iš Lietuvos dirbau ir toliau tame pačiame banke Rokiškyje, vėliau Utenoje. Vokiečiams likviduojant minėtą banką 1942 ir 1943 metais dirbau Utenos gimnazijoje fizikos dėstytoju.

Politinėse partijose ir politiniame gyvenime nedalyvavau.”157

Nuo 1948 metų sausio mėnesio A. Marčiulynas skiriamas berniukų gimnazijos direktoriumi. 1949 metais atleidžiamas kaip netinkamas jai vadovauti, suimamas, nuteisiamas 10 metų kalėti. Bausmę atliko Komi autonominės respublikos Intos lageriuose. Grįžo į Lietuvą palaužta sveikata, bet tvirtos dvasios. Dirbo Jurbarko ir Marijampolės banke. ,,...Visada žvalus, mielas, pasitempęs, su neišsenkančiu jumoro jausmu. Jis visada buvo mūsų Mokytojas ir Direktorius – taurus, darbštus ir dvasingas žmogus,” – rašo apie Antaną Marčiulyną jo mokiniai. Mirė 1995 metais sausio 28 dieną Marijampolėje158.

**Antanas Genius**

Vadovavo berniukų gimnazijai 1949/1950 mokslo metais.

Gimė 1906 metais spalio 23 d. Marijampolės apskrities Suvalkėlių kaime. Pirmo pasaulinio karo metu šeima buvo nublokšta į Smolensko miestą (1915-1918). Grįžęs 1920 – 1924 metais mokėsi Kalvarijos progimnazijoje, po to dvejus metus Marijampolės mokytojų seminarijoje.Ją baigęs, A. Genius dirbo Ukmergės apskrities pradžios mokyklose, vėliau Debeikių, Aulelių, Pakruojo pradinėse mokyklose. 1944 – 1945 metais buvo mokyklų inspektoriumi Utenos apskrities Švietimo skyriuje, o nuo 1945 metų – gimnazijos mokytoju. Dėstė rusų kalbą ir Konstituciją.

 1949 metais, išleidus nutarimą ,,Dėl bendro lavinimo mokyklos struktūros Lietuvos SSR’’, berniukų gimnazija buvo perorganizuota į I – ąją vidurinę mokyklą su vienuolika klasių, o nuo 1950 metų prijungtos ir pradinės klasės. I – oji berniukų vidurinė mokykla peraugo į mišriąją.

 Nuo 1950 metų buvęs direktorius A. Genius dirbo I – oje vidurinėje mokykloje pradinėse klasėse, taip pat dėstė rusų kalbą ir matematiką. Mirė 1981 metais Utenoje.159

 Pokario metais gimnazijoje dirbo didelis skaičius mokytojų, neturinčių tinkamo išsilavinimo ir pedagoginės patirties: nemažai buvo tik ką baigę gimnaziją ar pedagoginę mokyklą. Mokytojų kontingentas buvo nepastovus. 1944 metais per 3 mėnesius du kartus keitėsi pamokų krūvio pasiskirstymas. Iš 1944 – 1950 metais berniukų gimnazijoje dirbusių 68 mokytojų tik 10 turėjo aukštąjį išsilavinimą.160 (Žr. lentelę).

**Eil. PAVARDĖ, IŠSILAVINIMAS DĖSTOMAS**

**Nr. VARDAS DALYKAS**

1. Aleksiejevas Romanas Kauno VDU Teisės fakultetas (4 kursai) Rusų kalba

2. Arulienė Leokadija Mokytojų seminarija Rusų kalba

3. Bagdonas Vytautas Gimnazija Istorija

4. Balbierius Kazys Šiaulių prekybos institutas (2 kursai) Algebra, fizika

5. Beržinis Viktoras Švenčionių mokytojų seminarija Kūno kultūra

6. Birieta Eleonoras Kauno technologijos universitetas (2 kursai)

Mokytojų seminarija Matematika

7. Būga Antanas Gimnazija Biologija

8. Ciparis Juozas Kauno VDU Humanitarinio fakulteto Anglų kalba

 Filosofijos sk. (2 semestrai) Vokiečių kalba

9. Dambravaitė Vitalija Suaugusiųjų gimnazija Rusų kalba

10. Dutkus Antanas Vilniaus universiteto Matematikos Anglų kalba

fakultetas (2 kursai)

11. Genius Antanas Marijampolės mokytojų seminarija Rusų kalba

12. Ingaunis Juozas Kauno VDU Teisės fakultetas (3 kursai) Rusų kalba

Konstitucija

13. Jasulaitytė Uršulė Kauno VDU Teologijos – filosofijos Istorija

 fakultetas

14. Keras Karolis Vilniaus universiteto Humanitarinis

 fakultetas (3 semestrai) Lietuvių kalba

15. Kojelis Antanas Kauno konservatorija; chorvedyba ir

dirigavimas Muzika

16. Kunigėlienė Bronė Medicinos mokykla Lotynų kalba

17. Kuprionis Bronius Kėdainių aukštesnioji technikos ir

geodezijos mokykla Chemija

18. Kučiukaitė Veronika Vilniaus amatų ir dailės mokykla Braižyba

Paišyba

19. Lelenaitė Zenona Kauno konservatorija, fortepijono

specialybė Muzika

20. Liutkevičiūtė Pranė Vilniaus universiteto Istorijos - Lotynų kalba

 filologijos fakultetas (2 kursai)

21. Lukačiauskas Stasys Klaipėdos pedagoginis institutas Muzika

22. Masiulienė Rožė Ukmergės mokytojų seminarija Anglų kalba

23. Marčiulynas Antanas Kauno VDU Technikos ir teisės fakultetas Fizika

Matematika

Kosmografija

24. Martikonis Pranas Klaipėdos muzikos mokykla Muzika

25. Matulis Juozas Kauno universiteto Humanitarinis Psichologija

fakultetas Filosofija

26. Maželytė Ona Vilniaus pedagoginio instituto

Filologijos fakultetas (4 kursai) Lietuvių kalba

27. Mazūronienė Regina Ukmergės mokytojų seminarija Istorija

28. Mitalas Kazys Mokytojų seminarija (2 kursai) Rusų kalba

29. Navadničienė Felicija Specialūs lietuvių, lotynų kalbų

 kursai prie Vilniaus universiteto Lotynų kalba

 Lietuvių kalba

30. Pakalnytė Genovaitė Kauno VDU Medicinos fakultetas Fizika

(4 semestrai) Biologija

Matematika

31. Pakštas Vytautas Utenos gimnazija Lotynų kalba

Geografija

32. Puslys Gediminas Vilniaus universiteto Ekonomikos Anglų kalba

 fakultetas (2 kursai)

33. Prabauskaitė Stasė Vilniaus pedagoginis institutas (4 kursai) Geografija

34. Prandzevičius Jonas Mokytojų seminarija Kūno kultūra

35. Rasimavičius Bronius Marijampolės mokytojų seminarija Lietuvių kalba

36. Ribačauskienė Janė Kauno dailės institutas (2 kursai) Paišyba

37. Sabalys Petras Vilniaus paruošiamieji fizinio lavinimo

kursai Kūno kultūra

38. Saladžius Balys Panevėžio mokytojų seminarija Istorija

39. Seredžius Juozas Kauno VDU Teisės fakultetas (3 kursai) Kūno kultūra

Muzika

40. Skrebaitė Valerija Žemės ūkio akademija (3 kursai) Istorija

Matematika

41. Skvarčinskaitė Elzė Vilniaus pedagoginio instituto Gamtos Lietuvių kalba

 fakultetas

42. Skukauskaitė Apolonija Vilniaus universiteto Gamtos - Gamta

geografijos fakultetas (4 kursai) Chemija

43. Strazdūnas Povilas Prahos karo akademija Lietuvių kalba

Vokiečių kalba

Karinis parengimas

44. Strolė Jurgis Žemės ūkio mokykla Konstitucija

45. Stasiulionis Jonas Vilniaus universiteto Medicinos Chemija

 fakultetas (2 kursai)

46. Sukarevičius Jonas Suaugusiųjų gimnazija Matematika

47. Svilas Petras Vilniaus universiteto Miškininkystės Gamta

 fakultetas

48. Šalkauskas Viktoras Kauno VDU Humanitarinis fakultetas

(3 semestrai) Lotynų kalba

49. Šaltenis Rapolas Kauno VDU Humanitarinis fakultetas Lietuvių kalba

50. Šapoka Juozas Ukmergės pedagoginė mokykla Vokiečių kalba

51. Tamošiūnas Kazys Utenos gimnazija Kūno kultūra

Lotynų kalba

52. Tauraitis Sergiejus Gimnazija Rusų kalba

Anglų kalba

53. Tumas Pranas Vilniaus universiteto Gamtos - Matematika

matematikos fakultetas Biologija

54. Trinkūnas Pranas Specialūs kursai prie Vilniaus universiteto

vidurinių mokyklų mokytojams Geografija

55. Triponis Vladas Klaipėdos pedagoginis institutas Geografija

56. Varnas Mykolas Mokytojų seminarija Rusų kalba

57. Vasiljevas Jurgis Utenos gimnazija Istorija

 Kūno kultūra

58. Vaškelytė Laima Utenos gimnazija Lietuvių kalba

59. Ušackas Stasys Gimnazija Kūno kultūra

60. Zubavičius Adolfas Petrapilio technologijos institutas Matematika

 Chemija

61. Žiurlys Juozas Kauno VDU Humanitarinio Vokiečių kalba

fakulteto Filologijos skyrius Lietuvių kalba

62. Žulys Jonas Telšių mokytojų seminarija; Kauno Lietuvių kalba

VDU Humanitarinio fakulteto

Filologijos skyrius (2 kursai)

63. Žvirblis Balys Kauno VDU Humanitarinio Filosofija

fakulteto Filosofijos skyrius

64. Rudokienė Ona Mokytojų seminarija Matematika

65. Kaušylienė Juzefa Specialusis vidurinis Braižyba

Rusų kalba

66. Falkauskienė Ona Vilniaus pedagoginio instituto Gamtos Gamta

 fakultetas (2 kursai)

67. Tuskenytė Elena Vilniaus universiteto Istorijos - Lietuvių kalba

 filologijos fakulteto Lietuvių kalbos

 skyrius (1 kursas)

68. Ribačiauskas Henrikas Kauno dailės institutas (2 kursai) Dailė, braižyba

**Pedagogai, jų buitis**

 Iki 1962 metų patalpos buvo šildomos kūrenant krosnis malkomis ir durpėmis. Jų turėjo pasirūpinti pati mokykla. Mokytojai ir mokiniai vasaros metu, taip pat ir žiemą kirsdavo mišką. Buvo skiriamas tam tinkamas jo plotas. Mokykla pasitelkdavo tėvus, parsiveždavo rąstų, vėliau vyreniųjų klasių berniukai pjaudavo ir skaldydavo. Mergaitės ir žemesniųjų klasių mokiniai kraudavo į stirtas.

 Tarp mokinių plito ligos – niežai, dizenterija, difteritas, skarlatina. Dėl sunkių gyvenimo sąlygų vaikai buvo utėlėti, neturėjo tinkamų drabužių ir apavo, trūko ir duonos. Ypač skurdo miestiečiai.

 Vargana buvo ir mokytojų buitis. Trūko pinigų, apavo, drabužių, mokymo priemonių. Eilės prie duonos nusitęsdavo iš vakaro. Mokytojus rėmė kaimiečių mokinių tėvai: atveždavo kas miltų, kas lašinių, mėsos, sviesto, taukų, daržovių, net žąsį ar kalakutą. Sudaryta mokytojų komisija produktus sąžiningai visiems paskirstydavo.161

 1947 – 1948 mokslo metais gimnazijai skirtos lėšos:162

1. Atlyginimams (15 klasių komplektų) 294.000 (24500×12)

2. Raštinės ir ūkio išlaidoms 4500

3. Komandiruotėms 10000

4. Bibliotekos knygoms įsigyti 10000

5. Vaistams ir tvarsliavos priemonėms 800

6. Mokymo priemonių įsigijimui ir remontui 4500

7. Įrengimų ir inventoriaus įsigijimui ir remontui 8500

8. Nelimitinės išlaidos 2500

9. Kitos išlaidos 200

 Iš viso: 452000 rb

 1947 – 1948 mokslo metų etatų paskirstymas163

**Eil. Pareigybės Etatas Mokestis už**

**Nr. mėnesį rubliais**

1. Direktorius 1 880-1010

2. Mokymo dalies vedėjas 1 640-735

3. Karinio kabineto vadovas 1 550

4. Pionierių vadovas 1 410-415

5. Bibliotekos vedėjas 1 425

6. Ratelių vadovas 0,5 320

7. Nepamokinės kūno kultūros vadovas 0,25 137,50

8. Kabinetų vedėjai 3 35

9. Ūkinės dalies vedėjas 1 550

10. Sąskaitininkė-raštvedė 1 300

11. Buhalteris 1 400

12. Elektrikas – stalius 1 300

13. Kūrikas 1 300

14. Sargai 9 225

 Gydytojui už darbą nemokama (1948 metais dirbo gydytoja Gražytė).

 Mokytojai gaudavo po 650-700 rb – priklausė nuo pamokų skaičiaus (vidurkis – 24 pamokos per savaitę).

 Maisto produktų kainos iki 1947 metų, po 1947 metų ir vėliau:

 1 kg kiaulienos 90 rb 18 – 25 rb

 1 kg sviesto 120-130 rb 15 – 18 rb

 15 kiaušinių 120 rb 17 – 24 rb

 15 kg miltų 150 rb 50 – 35 rb

 Saldainiai (200 gr) - 3 rb

 Elementorius 1944 metais kainavo 9 červoncus arba 90 rb, 2 sąsiuviniai – 15 rb. Vienas sąsiuvinis 12 lapų – 1 rb, 4 rašymo plunksnos - 1 rb, akiniai – 18 rb. Laikraštis ,,Tiesa’’ 1 egz. –20 kap.164 Pokario laikotarpiu įvestos kortelės tiek maistui, tiek pramoninėms prekėms (iki 1948 metų).

**Pirmoji vidurinė mokykla**

**(1950 – 1999)**

 **Direktorius Juozas Žiurlys** (1906-01-12 – 1986-11-04). Lietuvių kalbos ir literatūros mokytojas (1933 ­ 1963 m.). Kauno Vytauto Didžiojo universiteto auklėtinis. Vienas iš žymiausių lietuvių kalbos specialistų, nusipelnęs mokytojas.

 Gimė 1906 metais sausio 12 d. Vežionių kaime. Mokėsi Kupiškio progimnazijoje ir Rokiškio gimnazijoje. Baigęs studijavo Vytauto Didžiojo universitete lietuvių ir vokiečių kalbas. 1933 metais mokytojavo Linkuvoje, vėliau dvejus metus – Rygos lietuvių gimnazijoje. 1940 metais atvyko į Utenos gimnaziją, dirbo lietuvių kalbos ir literatūros, vokiečių kalbos mokytoju bei inspektoriumi. Vadovavo literatų būreliui, rašė rajono laikraštyje. Buvo mėgstamas ir gerbiamas tiek mokinių, tiek mokytojų.165

 ,,Juozas Žiurlys dėstė lietuvių kalbą ir literatūrą, taip pat ir vokiečių kalbą. Mokytojas nuostabiai įtaigiai pasakojo apie rašytojų kūrinius, reikliai mokė kalbos dalykų – gramatikos ir sintaksės. Kalbėdamas apie Gėtės ,,Faustą’’, mėgdavo pavaizduoti Mefistofelio juoką. Didelį dėmesį skyrė kirčiavimui. Buvo taktiškas, mėgo mokinius ir rūpinosi jais.’’166 Mokytojai ir mokiniai su pagarba atsimena reiklų, teisingą mokytoją, principingą mokyklos vadovą, puikų dalyko žinovą, mažakalbį ir aistringą žvejį.

 J. Žiurlys direktoriumi dirbo metus. Rūpinosi mokinių popamokine veikla, dalykinių būrelių darbu. Globojo jaunus mokytojus, juos padrąsindamas ir mokydamas pedagoginio darbo patyrimo.

 Išėjęs į pensiją gyveno Šiauliuose.

 **Direktorius Rapolas Šaltenis**. Gedimino V-ojo laipsnio ordininkas (1999-02-16). Utenos miesto Garbės pilietis, Lietuvos nusipelnęs mokytojas, žymus Lietuvos respublikos lietuvių kalbos ir literatūros mokytojas, šešių knygų autorius.

\* \* \*

 Esu gimęs 1908 metų spalio 11(24) d. Klevėnų kaime Anykščių rajone. Mokiausi Utenos ,,Saulės’’ gimnazijoje (I ir II kl.), Anykščių progimnazijoje (III ir IV kl.). Gimnaziją baigiau 1927 metais Panevėžyje ir įstojau į Kauno universitetą. 1929 metais susirgau džiova, studijas nutraukiau, gydžiausi. 1932 metais gavau darbo Šiauliuose, ,,Šiaurės Lietuvos’’ redakcijoje, ir rašinėjau į Kauno spaudą. 1935 metais grįžau į Universitetą, jį baigiau 1939 metais, jau antrus metus mokytojaudamas Kaišiadorių gimnazijoje. Dėsčiau lietuvių kalbą ir literatūrą ir filosofijos pradmenis. 1940 – 1941 m. buvau gimnazijos inspektoriumi. 1942 m. pusmetį padirbus Ukmergės gimnazijoje buvau paskirtas Anykščių gimnazijos direktoriumi. 1944 – 1945 m. mokytojavau Skiemonių progimnazijoje, dėsčiau lietuvių ir rusų kalbas. 1945 – 1946 m. buvau pakviestas Utenos mergaičių gimnazijon dėstyti lietuvių kalbos ir pasaulinės literatūros. Antrąjį pusmetį buvau šios gimnazijos direktorius. 1957 – 1959 m. dirbau rajono Švietimo skyriaus inspektoriumi bei Suaugusiųjų vakarinės vidurinės mokyklos mokytoju ir inspektoriumi.

 I – oje vidurinėje mokykloje (tada – berniukų gimnazijoje, o šiandien - ,,Saulės’’) 1948 – 1952 m. dirbau lietuvių kalbos ir literatūros mokytoju, inspektoriumi, mokymo dalies vedėju, direktoriaujant Antanui Geniui, Juozui Žiurliui. Direktoriumi teko dirbti ir man.

 J. Žiurlys tik metus išvargęs, toliau direktoriauti griežtai atsisakė. Sėdim, atsimenu, su Švietimo skyriaus inspektoriumi Butkum gale mūsų namų ir šnekučiuojamės, kol mano svečias prieina reikalą: “Būk direktorium ! . .” Kodėl aš? Kuo aš geresnis už Žiurlį? Juk aš buvęs ,,buržuazinis direktorius’’! Nesą tinkamų kandidatų, reikią pasiaukoti. . . Sutikau, o pavaduotojus pasirinkau vyresnėms klasėms E.Birietą, o žemesnėms – E.Skvarčinskaitę. Buvome nepartiniai. Visi blaivūs, neprisigėrę tarybinės pedagogikos trafaretų žmonės ir tikėjomės sutartinai dirbdami daug gero mokyklai padaryti. Dar per atostogas surašėm konkretų darbo planą, lyg kokią deklaraciją. Norėjome išreikalauti, kad nuo pačios pirmosios mokslo dienos kuo stropiausiai ir sąžiningiausiai dirbtume, į nusikaltimus ar apsileidimus kuo skubiausiai reaguotume – žodžiu, kad gerą mokymąsi, gražų elgesį paverstume kasdieniu įpročiu. . . Bet gerais norais ir pragaras grįstas….

 Šiltesnė atmosfera mokykloje partiečiams nepatiko. Pasipylė priekabės. Joms pradžią davė ministerijos inspektorė, tipiška kabinetinė žiurkė. Jai viskas buvo negerai, bet ypač politinio – idėjinio - antireliginio auklėjimo sritis. Su visom jos kritikom nesinorėjo sutikti ir muštis į krūtinę. O tai buvo didžiausias mūsų nusikaltimas. ,,Taip ataskaitoje ir užrašysim: mokyklos vadovybė kritikos nepriima..!’’

 Nuo 1952 metų iki išėjimo į pensiją 1968 metais dirbau mokytoju II-oje ir suaugusiųjų vakarinėje mokykloje.

 Visą laiką mokytojaudamas (net ir direktoriaudamas) vadovavau literatų ir dramos būreliams, beveik kasmet paruošdavau su mokiniais spektaklį ne tik mokyklai, bet ir visuomenei, esu parašęs visokių scenarijų.

 Išėjęs pensijon, parašiau ir išspausdinau 6 knygas: ,,A. Vienuolio gyvenimo pėdsakais’’. Vaga. 1982; ,,Mūsų Baranauskas’’. Vyturys. 1985; ,,Kai skleidėsi burės’’. Šviesa. 1991; ,,Tarp dangaus ir žemės’’. Vaga. 1990; ,,Gaudeamus igitur’’. Santara. 1994. Esu parašęs studijėles apie aušrininką Miglovarą - Mieliauskį ir varpininką Gaidį — Gaidamavičių (atspausdinta ,Šiaurės Lietuvoje’’ ir ,,Literatūroje ir mene’’), knygų recenzijų ir šiaip straipsnių pedagogikos, etikos ir religijos (XXI amžiuje) klausimais. Iš vokiečių kalbos esu išvertęs Vydūno „700 Jahre deutsch – litauischen Beziechjungen’’ ir L.Rėzos dienoraštį. Išverčiau porą novelių (atspausdintos ,,Komjaunimo tiesoje’’ ir ,,Nemune’’).

 Keletas mano mokinių yra šiandien žymūs mokslo ir meno žmonės: literatūrologas V. Galinis, profesorius Z. Zinkevičius, kardiologas V. Sirvydis, vyskupas A. Baltakis, profesorius A. Gaižutis, filologė E. Valaitytė, rašytojai V. Račickas, I. Gansiniauskaitė, tarp jų ─ sūnūs Saulius ir Arvydas.

Rapolas Šaltenis,

2002 metai

\* \* \*

 1998 metais buvęs I vidurinės mokyklos direktorius (1951 – 1952 m.m.) R. Šaltenis atšventė devyniasdešimtmečio jubiliejų. Eina metai ir dienos ŽMOGAUS, davusio visiems tiek daug ir nereikalavusio grąžos...

**Ši mokykla man sava**

 Dvidešimt septynerius metus dirbau Utenos I-ojoje vidurinėje mokykloje. Atvykau čia 1948 metais į tada dar vadinamą berniukų gimnaziją. Tose pačiose patalpose, tik kitoje pamainoje veikė ir mergaičių gimnazija. Po poros metų gimnazijos buvo perorganizuotos į mišrias I-ąją ir II-ąją vidurines mokyklas. Dėsčiau lietuvių kalbą, vėliau biologiją 5 – 7 –ose klasėse. Tai buvo sunkus pokario metas. Nerimo dienas išgyveno kai kurie mokytojai, nugirdę, kad sąraše prie jų pavardės – klaustukas (palikti darbe ar ne). Sunerimę daugiausia prieškario metais mokytojavę arba ,,kalti’’ dėl savo ,,nusidėjusių’’ valdžiai artimųjų, giminių.

 Dirbome dažnai tikrinami. Inspektavo rajono Švietimo skyrius, Švietimo ministerija; iš Vilniaus atvažiuodavo kelių žmonių brigada, pasitelkdavo rajono partijos, komjaunimo komitetų darbuotojus. Po posėdžių pareidavome skaudančiomis galvomis. Prisimenu, kaip po ministerijos inspektorės Vepštaitės labai ilgos, labai piktos, visą mokyklą niekinančios kalbos mokyklos direktorius R. Šaltenis atsistojo ir lėtai (taip jis visada kalbėdavo) paklausė: „Drauge inspektore, kas mums dabar belieka – taip viskas nepaprastai blogai – gal uždaryti mokyklą?” Viena kita mokytoja iš nuoskaudos jau ir ašaras braukė. Tada inspektorė lyg nustebusi ,,paguodė’’ – nereikią taip jaudintis, šis tas ir gero esą mokyklos darbe. Tik apie tai kalboje nieko nebuvo užsiminta. Skaudu, kad nebuvo pastebėtos mokinių žinios, darbštumas, kultūra. Viskas suvesta į karinį - patriotinį, internacionalinį, ateistinį ir kitokį auklėjimą. Juk mokytojai dirbo. Puikiai veikė dramos būrelis, choras, šokių ir dailės, neatsiliko dalykiniai būreliai. Malonu buvo prisiminti mokinių meninės saviveiklos pasirodymus. Mokiniai labai mėgo vaidinti. Atskiros klasės ruošdavo vakarus. Prisimenu, kaip abiturientai pastatė rimtą veikalą (rodos, ,,Citadelę’’). Ir tai padarė be jokios pagalbos, vieni.

 Dar ir dabar suėję prisimename mokytojų pastatytą (apie 1951 – 1952 metus) septynių paveikslų spektaklį ,,Mašenka’’, režisuotą direktoriaus R. Šaltenio. Vaidino I – osios, II – osios mokyklų mokytojai. Gautas lėšas pasidalino abi mokyklos.

 Labai gražiai, kultūringai kurį laiką mokytojai kartu su vyresniųjų klasių mokiniais su-tikdavome Naujuosius metus. Iki 12 valandos nakties gėrėdavomės tikrai išradingomis mokinių karnavalinėmis kaukėmis, o vidurnaktį salė nutildavo – vykdavo mokyklos kūrybinių jėgų sumanyta (neidėjinė) susikaupimo minutė. Sveikindavome vieni kitus su Naujaisiais metais. Buvo tikrai gražu. Vėliau ši tradicija – gaila – nutrūko.

 Po įtempto žiemos darbo, pavasarį, gavę sunkvežimį, išvykdavome sekmadienį prie Alaušo ežero ar traukinuku į Rubikius, iš kur pasiekdavome Rubikių ežero salą. Nuvykdavome į Palangą, Klaipėdą, Gardiną. Grupė mokytojų sunkvežimiu keliavome po Karpatus.

 Laikui bėgant, po truputį viskas keitėsi, gerėjo darbo sąlygos. Jau primiršome tą laiką, kai pamokos vyko prie žvakių šviesos, nes elektros lemputė, atrodanti kaip raudonas pomidoras, šviesos neskleidė. Ėmėme pamiršti tą metą, kai duonos, kad ir nelabai gardžios, formose keptos, dirbančiam mokytojui nelengva buvo nusipirkti.

 Neteko man ilgesnį laiką bendrauti su tais pačiais mokiniais, kadangi dėsčiau tik iki septintos klasės. Bet kaip malonu, kai tokie garsūs žmonės – kardiologas Vytautas Sirvydis (nors jis mūsų mokykloje mokėsi trumpai), astronomas Vytautas Straižys – netapo pasipūtėliais, gražiai prisimena mokyklą; gera, kai susitikus draugiškai pajuokauja: ,,O, jus, mokytoja, dar galima pažinti’’ (galėtų juk apsimesti nepažįstą). Prisimenu ne tik puikiai besimokiusius, bet ir tuos, kuriems sekėsi gal ir prasčiau, bet buvo mieli savo nuoširdumu, širdies gerumu.

 Norėčiau sužinoti, kaip susiklostė gyvenimas mokinukui Petkevičiui, kuris iš kaimo į mokyklą vieną dieną atėjo basas, kadangi ,,tėtė nunešė batus pataisyti’’. Teko labai piktai sugėdinti iš berniuko besijuokiančius lepūnėlius miesčioniukus.

 Metams slenkant, liko atmintyje kai kurie mano bendradarbiai, pradinių klasių mokytojai Veronika Valytė, Valė Lapėnienė, Adelė Triponienė. Dabar jų nebėra tarp gyvųjų. Iš šiuos pedagogus pažinojusiųjų pasakojimų nesunku suprasti, kad tai buvo žmonės, kurie kaimo žmonėms buvo ne tik jų vaikų mokytojai, bet ir pirmieji patarėjai, teisėjai ir užtarėjai. Už tai ir buvo gerbiami.

 Tarp bendradarbių buvo įvairiausių charakterių, skirtingų temperamentų, nevienodų įsitikinimų žmonių, bet, kiek prisimenu, nebuvo iškilę konfliktų. Tekdavo spaudoje skaityti, kaip kai kuriose mokyklose mokytojai susiskaldę grupėmis, tęsiasi nesibaigiantys ginčai, skundai, negarbingos intrigos. Šioje mokykloje to nebuvo. Vienas kitas kolega (ar kolegė) gal buvo nubėgęs į partijos komitetą norėdamas įsiteikti, pasirodyti esąs ,,pažangesnis’’, geresnis už kitus, bet dėl to didelių bėdų niekam nėra buvę.

 Šiandien mokykloje dirba kiti žmonės, rytais į mokyklą skuba kiti mokiniai, jau nepriklausomos Lietuvos ateitis. Spaudoje visada ieškau – ar nebus paminėta I-oji vidurinė mokykla: kam pasisekė olimpiadose, sporto aikštelėse ar kur kitur. Ši mokykla ir liko sava. Norėtųsi jai palinkėti visko, kas geriausia.

 Elzė Skvarčinskaitė – Arlauskienė, 1999 ─ 04 ─ 25

**Direktorius Domas Viščinis**

Istorijos mokytojas, gimęs ir užaugęs lenkų okupuotoje Lietuvos teritorijoje – Druskininkų apylinkėse. Patriotas, tikslus, reiklus sau ir kitiems. Gimė 1903 metais ūkininko šeimoje Melnyčėlės kaime. Kelias į mokslą nebuvo lengvas. Baigęs pradinę mokyklą tarnavo ūkininkams. Įstojo į Vilniaus lietuvių mokytojų seminariją. 1922 metais lenkams ją uždarius, turėjo užsidirbti pinigų mokslams tęsti Lenkijoje. 1929 metais įstojo į Jozefo Pilsudskio mokytojų seminariją Lovcinjoje (už Varšuvos). Mokslas sekėsi gerai, ir išlaikęs egzaminus gavo pradinių klasių mokytojo diplomą. Mokytojavo Jaskonių, Rogovo ir Chrostkovo (Lenkijoje) pradinėse mokyklose. 1939 metais, Lietuvai atgavus Vilnių, mokytojauja Vilniaus miesto pradinėje mokykloje. Kartu mokosi Vilniaus pedagoginiame institute, studijuoja lietuvių kalbą ir istoriją. Direktoriavo Druskininkų gimnazijoje, Prienų ir Balbieriškio vidurinėse mokyklose. 1952 metais Utenos I – oji vidurinė mokykla mokinių skaičiumi buvo viena iš didžiausių. Domas Viščinis skiriamas jai vadovauti. Būdamas nepartinis (kaip ir ankstesnieji direktoriai), turėjo atlaikyti spaudimą, nepasitikėjimą, net įtarinėjimus nesugebėjimu spręsti komunistinės pasaulėžiūros formavimo problemų. Direktorius vadovavo mokytojų ir mokinių kolektyvui aštuonerius metus. Šimtai mokinių iš jo mokėsi ne tik istorijos, bet ir darbštumo, tikslumo, pareigingumo, elegancijos. Apie vadovą su pasididžiavimu kalba jo mokinys (buvęs Utenos kraštotyros muziejaus direktorius) Balys Juodzevičius: ,,Atidus, visada tvarkingas, reiklus, pasitempęs, o svarbiausia – patriotas. Tai dvelkė iš jo žodžių, išorės. Jis buvo mums pavyzdys’’. ,,Prisimenu direktorių Domą Viščinį, kaip grakštumo, elegancijos ir gero vadovo etaloną’’, – rašė mokytojas, mokymo dalies vedėjas Antanas Vainoris. ,,Labai mandagus ir garbus žmogus buvo direktorius. Pamatęs mus, jaunas mokytojas, ką tik baigusias mokyklą, iš tolo pakeldamas skrybėlę ir nusilenkdamas pasisveikindavo. Visada pasiteiraudavo, kaip sekasi. Tokio mokykla daugiau neturėjo,’’ – pasakojo mokytoja Gražina Gasienė.

 Organizacinis darbas nebuvo lengvas: kūrėsi ir intensyvėjo būrelių darbas, skiriamas dėmesys mokinių sveikatai, išvaizdai ir kultūrai, užimtumui, rašto, kalbos kultūrai, tvarkingumui, kovai su grubumu, nemandagumu. Ugdomas mokinio šeimininkiškumo jausmas (inventoriaus priežiūra, tvarka ir drausmė pamokoje ir popamokiniu metu). Didelis dėmesys pamokai – kaip pagrindui asmenybei ugdyti. Teikiama pedagoginė metodinė pagalba jauniems mokytojams.

 Švietimo skyriaus vedėjas, atleisdamas direktorių, negalėjo paneigti jo organizacinių gabumų, tolerancijos. Tačiau pabrėžė, kad silpna ateistinė propaganda tarp mokinių, jų tėvų ir mokytojų, nesirūpinta komjaunimo ir pionierių eilių augimu, kad ta kryptimi dirbti nebuvo tel-kiami mokytojai.167 Domas Viščinis liko dirbti istorijos mokytoju iki pensijos.

**Direktorius Vytautas Puodžiukas**

Lietuvos nusipelnęs mokytojas, Vilniaus pedagoginio instituto auklėtinis, chemijos ir darbų mokytojas. Visada sukalbamas, puikiai išmanantis ne tik mokyklos ugdomąją, bet ir ūkinę veiklą. Mėgstąs remtis lietuvių tautos išmintimi: ,,Devynis kartus matuok – dešimtą kirpk’’.

 Gimė 1929 metais gruodžio 13 dieną Tauragnų valsčiaus Šeduikių kaime, ūkininko šeimoje. Baigęs Utenos berniukų gimnaziją, dirbo Vaikutėnų pradinės mokyklos vedėju. Atlikęs karinę prievolę, direktoriavo Juknėnų septynmetėje ir Leliūnų vidurinėje mokykloje. 1960 metais paskiriamas vadovauti Utenos 1-ajai vidurinei mokyklai. Veiklos pradžioje įsijungė į mokyklos statybos darbus, organizavo mokinių, tėvų ir mokytojų talkas. Pasibaigus statyboms, sumaniai ir metodiškai ėmėsi vadovauti pedagogams, įrengiant kabinetus, klases. Nelengvi buvo ne tik pirmieji, bet ir antrieji, tretieji mokyklos gyvavimo metai. Rūpesčių kėlė mokyklos stadiono įrengimas, kabinetų kūrimas, metodinių priemonių, inventoriaus įsigijimas.

 Direktorius buvo principingas ir pareigingas mokyklos vadovas. Ir toliau nuolat rūpinosi mokyklos materialinės bazės turtinimu, mokytojų kvalifikacijos kėlimu, jų išsilavinimu, ugdymo proceso tobulinimu. Jo dėka absoliuti dauguma mokytojų visą dėmesį skyrė mokomiesiems pamokos tikslams, siejo juos su asmenybės ugdymu. Ženklūs pasiekimai auklėjimo srityje: moksleiviai neįvykdė nusikaltimų, sumažėjo elgesio normų pažeidimų. Stiprėjo mokyklos ryšiai su šeimomis, darbo kolektyvais.168

 “Direktorius buvo gerbiamas tėvų, mokytojų ir mokinių, buvo lėtas, ramus, niekada nesibardavo. Jis niekada nesistengė įžeisti mokytojo ar darbuotojo,” – taip kalbėjo apie buvusį direktorių bibliotekininkė Elena Norkūnienė.

 V. Puodžiukas 1958 metais baigė Vilniaus pedagoginį institutą, Gamtos-geografijos fakultetą. Apdovanotas Lietuvos švietimo pirmūno ženkleliu, Jubiliejiniu medaliu, garbės raštais. 1978 metais direktoriui suteiktas Lietuvos nusipelniusio mokytojo garbės vardas. Jo vadovaujama mokykla pirmoji rajone pradėjo dirbti kabinetine sistema, pasižymėjo orientuodama mokinius, renkantis profesiją.

 Direktorius Vytautas Puodžiukas yra parašęs daug darbų, dalyvavo respublikiniuose bei sąjunginiuose pedagoginiuose skaitymuose tokiomis temomis: ,,Mokinių ir mokytojų tipologinių savybių sąveika’’, ,,Mokinių elgesio ir pažangumo ryšiai’’, ,,Mokyklos ir šeimos bendradarbiavimas, saugant vaikus nuo nusikaltimų’’. Jis dirbo Nepilnamečių inspekcijos pirmininku, buvo rajono tarybos narys, Blaivybės draugijos pirmininkas. 1992 – 1995 mokslo metais vadovavo Utenos katalikiškos dvasios ,,Saulės’’ vidurinei mokyklai. 1995 metais išėjo į pensiją.169

\* \* \*

 Įvažiavus į Uteną nuo Kuktiškių, pradžioje miesto, dešinėje pusėje, pasitinka du pastatai – Utenos gimnazija (senieji rūmai) ir Utenos 1 – oji vidurinė mokykla. Pavadinau taip, nors jų vardai ne kartą keitėsi. Bet tai buvo viena ir ta pati mokykla. Šis Utenos kampelis neatsiejamas nuo mano gyvenimo. Tai antrieji namai. Čia buvimo pradžia – 1941 – ųjų metų Utenos valstybinės gimnazijos antroji klasė, o pabaiga – 1995 – ieji metai, Utenos katalikiškos dvasios ,,Saulės’’ vidurinė mokykla, direktoriaus pareigos.

 1960 – ųjų metų rugsėjo 1 – oji diena. Nemanau, kad tai laiminga mano gyvenime data. Atėjimą į šią mokyklą lėmė daugelis aplinkybių. Mokytojų kolektyvas buvo nebejaunas. Čia radau buvusius savo mokytojus. Mokykla dirbo dviem pamainomis. Klasės didelės – iki 40 mokinių. Pamokos vyko trejose patalpose: centriniuose rūmuose, pastate, vadinamame ,,špokine’’, ir klebonijoje, atimtoje iš bažnyčios.

 Mokytojai per pertraukas bėgiodavo iš vieno pastato į kitą. Mokymo priemonės buvo klasės rašomoji lenta, kreida ir mokytojo liežuvis. Nors veikė biblioteka, tačiau tiek knygų skaičiumi, tiek jų turiniu buvo neturtinga. Vadovėliai versti iš rusų kalbos, svetimi lietuviškai dvasiai. Lietuvos istorija šiek tiek dėstoma iš J. Žiugždos vadovėlio, kur pateikta suklastota tautos istorijos versija. Didžiausią dalį programos sudarė Rusijos istorija. Knygynai užversti politine literatūra.

 Man pradėjus dirbti, gimnazijos parke buvo pradėta statyti nauja 920 vietų mokykla. 1962 metais rugsėjo 1 – ąją dieną ji turėjo pradėti darbą. Artėjo atidavimo terminas, o statybos priėmimo komisijai bandant elektros, vandens ir kitus įrengimus, perdegė instaliacija. Pasirodė, kad visur nutiesti nekokybiškos izoliacijos laidai. Dingo ne tik elektra, kai kur užsikimšo kanalizacija. Po didelio komisijų triukšmo mokykla buvo priimta su nepritaikytais centrinio šildymo katilais ir visais kitais nesklandumais. Buvo aišku, kad naują pastatą teks remontuoti. Pirmieji mokslo metai naujoje mokykloje šalti. Ieškojome išeities, specialistų. Per vasarą susirankiojome, prasidėjo remontas. Antra žiema buvo malonesnė. Pavyko pakeisti fanerines duris. Taip ir pravargom beveik trejus metus.

 8 – ajame dešimtmetyje mokykla buvo prijungta prie miesto vandentiekio, kanalizacijos ir šiluminių tinklų (...).

 Džiugu prisiminti, kad padėjom Baltarusijos ir Latvijos teritorijoje gyvenantiems lietuvių vaikams, suteikdami sąlygas mokytis mūsų mokykloje. Jie būdavo apgyvendinami bendrabutyje. Tuo metu bendravome su akademiku prof. Tadu Ivanausku, kuris labai rūpinosi Baltarusijos lietuviais ir daug padėdavo. Tokia mūsų veikla nepatiko rajono vadovybei, todėl neilgai ją toleravo.

 Nemaloniai nuteikdavo Spalio švenčių, Gegužės pirmosios ir Pergalės dienos demonstracijos. Jose turėdavo dalyvauti visi mokiniai ir mokytojai, nešti plakatus, šūkius. Praeinant pro tribūną, kurioje stovėdavo rajono ir partijos vadovai, reikėdavo atsakyti į sveikinimus. Mokiniai ir mokytojai nenoriai žygiuodavo, pasitaikydavo, kad neatsakydavo į sveikinimus. Jei mažai dalyvavo ar dar kokie nesusipratimai buvo, aišku, lauk frontalaus mokyklos darbo patikrinimo patriotinio auklėjimo klausimais.

 Per 31 – erius direktoriavimo metus teko dirbti su daugeliu gerų, gabių mokytojų, kurie suprato, ką reikia daryti, kad mokiniai išaugtų dori Lietuvos žmonės. Mokėjo laviruoti, optimaliai atsiriboti nuo komunistinės ideologijos. Visą laiką labai darbščios buvo pradinių klasių mokytojos. Niekada nepamiršiu savo mokytojos Valerijos Valytės, su kuria vėliau teko dirbti. Iš jos išmokau, kiek galėjau, gerumo, taktiškumo ir jautrumo. Mokytoja buvo visada pasiruošusi padėti mokiniui atrasti save, patarti kolegai. Negalėjau užsigauti, jei kartais ir griežtokas jos pastabas išgirsdavau. Mokytoja Valytė buvo baigusi prie ,,Saulės’’ gimnazijos veikusius kursus ir mokytojų seminariją. Buvo šaulė. Jai suteiktas nusipelniusios mokytojos vardas. Reikli, pareiginga, atsidavusi savo darbui buvo pradinių klasių mokytoja Elena Pradzevičienė. Kruopščiai pasiruošdavo, iki smulkmenų apmąstydavo būsimą pamoką. Draugiškos ir kolektyvo mėgstamos buvo mažųjų mokytojos A. Masiulienė, V. Kapėnienė, R. Mazūronienė, O. Kerienė, M. Bernotienė. Jas išleidau į pensiją.

 Dalykinėje sistemoje irgi dirbo geri savo specialybių žinovai. Vienas iš jų ─ Alfredas Jankūnas. Jis tikras matematikas. Labai reiklus, griežtas, teisingas ir pareigingas. Gerai išmokydavo matematikos. Daug su mokiniais dirbdavo papildomai, neapsiribodavo vien pamokų laiku. Buvo geras pavyzdys ir studentams, atliekantiems praktiką. Mokytojas buvo gerbiamas tėvų ir savo kolegų.

 Stasys Vaitonis dėstė fiziką. Gerai paruošdavo mokinius teoriškai ir praktiškai, išmokydavo juos mąstyti. Mokytojas puikiai įrengė fizikos kabinetą. Būdavo įdomu stebėti jo pamokas. Mokiniai jį savotiškai gerbė ir mylėjo, bet, patekę į skirtingų elektros polių trauką, ne visada sėkmingai išsipainiodavo. Turėjo keistą humoro jausmą, tačiau jo juoką visi priimdavo geranoriškai. Sirgo Stasys nepagydoma kraujo liga ir mirė dar gana jaunas.

 Valeriją Karklinienę radau dirbančią pavaduotoja mokymo ir auklėjimo reikalams. Vėliau, atsisakiusi šių pareigų, tapo lietuvių kalbos ir literatūros mokytoja. Nuolat organizuodavo literatūrinius renginius, kūrybiškai vadovavo literatų būreliui. Ryškų pėdsaką paliko ne tik mokyklos gyvenime, jos istorijoje, bet ir auklėtinių biografijose. Mokėjo dirbti ir bendrauti su klase. Ne vienas iš auklėtinių pasirinko mokytojos kelią.

 Juzė Valiulienė – mano pavaduotoja, lietuvių kalbos ir literatūros specialistė – kuravo pradines klases. Ji mokėjo bendrauti su kolegomis. Ištikus bėdai, buvo pirmoji pagalbininkė, aktyvi mokyklos gyvenimo dalyvė. Taktiška, sumani, mokanti spręsti visas darbe iškilusias problemas – tokią ją atsimenu.

 Laima Sabalienė – lyriška, jautri ir spalvinga asmenybė. Ji mokėjo įsigilinti į kiekvieno savo auklėtinio vidinį pasaulį. Niekuomet negirdėjau jos skundžiantis. Iškilusias problemas meistriškai išspręsdavo pati. Jos bendradarbiavimas su mokiniais tęsdavosi ir jiems baigus mokyklą.

 Povilas Vansevičius – muzikantas, visų mūsų pasididžiavimas, gabus, nuoširdus dūdų orkestro vadovas. Jis buvo tikras entuziastas, sugebėjęs patraukti mokinius. Šis mokytojas gerai ir greitai paruošdavo įvairias programas. Todėl jo vadovaujamas orkestras dalyvavo įvairiose apžiūrose, puikiai reprezentuodavo mūsų mokyklą.

 Petras Sabalys – nenuilstantis mokyklos sporto organizatorius, pradėjęs dirbti pokario laikotarpiu ir buvęs čia iki išėjimo į pensiją. Puikiai susitvarkydavo su mokiniais, pasiekė gerų rezultatų, nes nebijojo sunkumų ir rizikos.

 Elzė Skvarčinskaitė – biologijos mokytoja, puiki savo srities specialistė, jautri klasės auklėtoja. Taktiškumo, švelnumo, linksmumo ir nuoširdumo pavyzdys.

 Tautinio auklėjimo srityje prasmingas mokytojos Reginos Bliznikienės indėlis. Tai patriotinės dvasios mokykloje puoselėtoja, gaivintoja. Gerai paruošia mokinius, išmoko juos suprasti ir įvertinti Lietuvos istorijos vingius, rezistencijos reikšmę, partizanų kovų prasmę. Ji ─ aktyvi Sąjūdžio dalyvė, II – ojo Lietuvos persitvarkymo sąjūdžio suvažiavimo delegatė (1990). Gražiai Lietuvos istorijos tema apiformino mokyklos interjerą.

 Džiaugiuosi, kad pradirbus 31 – erius metus direktoriumi, lieka tik malonūs prisiminimai apie mokyklą, mokytojus, mokinius. Apie kiekvieną galiu pasakyti daug gerų žodžių – kiekvienas jų savitas, turintis savo pedagoginį braižą, savo darbo stilių. Mokytojo dėka mokykla visada pasiekdavo gerų rezultatų, daug mokinių įstodavo į aukštąsias mokyklas. Šiandien daugelis jų – mokslo darbuotojai, pedagogai, gydytojai, teisininkai ir puikūs specialistai. Mokytojai pasiekė, kad mokykloje nebuvo nusikaltimų, girtuokliavimo, nežinojom, kas yra narkomanija. Per mano darbo metus nebuvo susipriešinusių pedagogų grupuočių, nebuvo skundų. Mokykla dirbo ramiai, giliai suvokdama savo pagrindinę užduotį – paruošti žmogų gyvenimui.

Vytautas Puodžiukas

**Vidurinės mokyklos kasdienybė**

 1962 – 1963 mokslo metais įrengti 4 kabinetai: gamtos, fizikos, chemijos ir užsienio kalbų. Veikia 14 popamokinių būrelių ( iš jų – 8 dalykiniai). Sudaryti 8 metodiniai rateliai: lietuvių kalbos (vadovas mokytojas Juozas Žiurlys), rusų kalbos (vadovė Leokadija Arulienė), užsienio kalbų (vadovas Antanas Vainoris), fizikos – matematikos (vadovas Alfredas Jankūnas), istorijos – geografijos (vadovė Adelė Čiučelienė), biologijos (vadovė Elzė Skvarčinskaitė), 1 – 4 klasių (vadovė Veronika Valytė) ir klasių auklėtojų (vadovė Stasė Griškevičienė).

 Organizuojamos „politinformacijos”. Vyresniųjų klasių mokiniams sukurti politinio lavinimo rateliai. Vedama užklasinio skaitymo kontrolė. Daug dėmesio skiriama švarai, mokinio išvaizdai. Vasaros atostogų metu organizuojamos talkos aplinkai gražinti, įrengtas mokyklos stadionas, apželdinti laiptai. Tvarkant aplinką daug padėjo tėvai, vadovaujami tėvų komiteto (pirmininkas S.Dabužinskas – kelių valdybos vyresnysis inžinierius).

 7-ajame dešimtmetyje koordinuojama mokytojų veikla – didžiausias dėmesys skiriamas materialistinės pasaulėžiūros formavimui, politinių ratelių veiklos analizei, gerosios patirties skleidimui, darbiniam ir profesiniam ugdymui, spaudai. Akcentuojamas masinių renginių ruošimas ir organizavimas. Aktualiausios problemos – mokinių profesijos pasirinkimo klausimai, tvirtos žinios, lektorių grupių sudarymas. Popamokine veikla rūpinasi komjaunimo ir pionierių organizacijos. Rengiami disputai, informacijos vidaus ir užsienio politikos temomis, vyksta susitikimai su gamybininkais, žemdirbiais. Atsiranda užklasinio ir užmokyklinio darbo organizatoriaus etatas – jis skiriamas mokytojui Stasiui Trumpickui. Mokinių užimtumo problemai spręsti kuriamos pailgintos darbo dienos grupės. Einama prie kabinetinės mokymo sistemos, organizuojamas konkursas geriausiajam iš jų išaiškinti. Jį laimi matematikos mokytoja Danguolė Ivanovienė – Jonaitienė. Turtingi buvo mokytojų Laimos Sabalienės, Janinos Simonavičienės, Onos Matulionytės, pradinių klasių mokytojų Genės Skardžiuvienės, Marijos Žukienės ir kitų kabinetai.170 Kabinetas šiuo laikotarpiu – savotiškas ,,kompiuteris’’. Jame buvo kaupiama viskas, kas reikalinga mokytojui, aiškinant naują pamoką, kartojant išeitą programą ar atsakinėjant mokiniui. Padalomoji didaktinė medžiaga, savarankiškų darbų užduotys, schemos, lentelės, matavimo įrankiai, žemėlapiai, maketai, ekraninės mokymo priemonės – visa tai turėjo būti kabinete.

 1970 metais mokykla pirmoji Utenos rajone perėjo į kabinetinę mokymo sistemą. Pradžioje veikė 15, 1973 – 1974 mokslo metais - 23, o paskutiniajame dešimtmetyje - per 40 kabinetų.171Mokykla dirbo dviem pamainomis. Joje mokėsi 1508 mokiniai, dirbo 75 mokytojai. Penki lituanistai: J.Valiulienė, A.Silickienė, B.Skukauskienė, L.Sabalienė, V.Karklinienė; keturi rusistai: A.Bračaitė, F.Chlebopaševa, B.Stundžaitė, E.Vėbrienė; keturios anglų kalbos mokytojos: Ė.Breivienė, G.Katinienė, O.Matulionytė, D.Varnienė; trys istorijos specialistės: A.Čiučelienė, A.Lašinskaitė, E.Rapečkaitė; dvi biologės: M.Ilčiukienė, E.Skvarčinskaitė; dvi geografės: S.Griškevičienė, S.Zabulionienė (ji dėstė ir namų ruošą mergaitėms); penki matematikos specialistai: J.Juodėnienė, A.Jankūnas, D.Ivanovienė, V.Linartienė, Paškauskienė; du fizikos specialistai (jie dėstė elektrotechniką ir astronomiją): D.Musteikis, S.Vaitonis; trys chemijos specialistai: V.Puodžiukas, B.Žemaitienė, S.Trumpickas; kūno kultūrą dėstė keturi specialistai: R.Breiva, A.Cecevičienė, A.Ivanovas (ir karinį parengimą), P.Sabalys; muzikos mokytoja Z.Gilienė; piešimą ir braižybą – V.Petronis; praktikos darbus V.Valiulis; pradinių klasių – 19 komplektų: penkios pirmos (mokytojos Babrauskienė, Dilienė, G.Skardžiuvienė, Šuminienė, A.Urbanienė); penkios antros (G.Eigelienė, J.Kaušylienė, J.Simanavičienė, A.Paukštienė, A.Puodžiukienė); keturios trečios klasės (A.Laskauskienė, N.Trainienė, I.Žalnierienė, M.Žukienė); penkios ketvirtos (O.E.Indriūnienė, G.Gasienė, J.Abramaitienė, E.Prandzevičienė, K.Prakopjeva). 1971 metais 1-ajai vidurinei mokyklai suteiktas Teofilio Tilvyčio vardas.172

 1971 metais atidarius IV-ąją vidurinę mokyklą, išėjo 25 mokytojai ir daug mokinių. Mokymo sąlygos pagerėjo. Pradedama dirbti viena pamaina. Akcentuojamas rusų kalbos dėstymo lygis. Ugdymo procese skatinama gilintis į techninių priemonių panaudojimą, reikalaujama individualizuoti darbą su mokiniais, naudoti bibliotekoje esančią literatūrą, kontroliuoti mokinių pamokų lankymą ir pažangumą, darbo krūvį. Į mokymo procesą ima skverbtis ,,procentomanija’’ (1968-1969 m.m. pažangumas 83,8%; 1971-1972 m.m. – 88,88%; 1974-1975 m.m. – 95,92%; 1978-1979 m.m. – 98,8%, o 1983-1984 m.m. pasiekia apogėjų: 1 – 3 klasėse - 100%; 4 – 8 klasėse - 100%, 9 –11 klasėse – 99,1%, o bendras – 99,4%.173

 Vienas iš šviesesnių mokyklos veiklos puslapių – draugystė su Latvijos Preilos, Estijos, Baltarusijos, Ukrainos Čemerovcų, su Vokietijos Erfurto apygardos Apoldos Werner-Bonder vidurinėmis mokyklomis. Itin malonūs ryšiai sieja su Gruzijos Chulo A. Koniadzės vidurine mokykla. Ši draugystė po internacionalizmo skraiste mokiniams ir mokytojams paliko daug turiningų prisiminimų. Taip kitos šalys buvo supažindinamos su mūsų tautos papročiais, nes mokiniai šokdavo tautinius šokius, dainuodavo lietuvių liaudies dainas. Išvykę į Gruziją, susipažino su šios tautos gyvenimo būdu, matė stiprios patriarchalinės šeimos papročius, pažino istorinę praeitį, gėrėjosi unikalia gamta. Tai buvo šviesos proveržis mūsų mokyklos kasdienybėje.

 Mokykloje sukurti vieningi elgesio reikalavimai, atkreiptas dėmesys į mokytojų poilsį, buitį, sprendžiami kolektyvo pedagoginio – psichologinio klimato gerinimo klausimai. 1986 –1987 m.m. iš 46 mokytojų 34 (75,5%) turėjo aukštąjį išsilavinimą, 4 (8,8%) – nebaigtą aukštąjį, 7 (15,5%) – specialųjį vidurinį ir 1 (2%) mokėsi. Kolektyvas buvo pajėgus spręsti visas ugdymo problemas. 4 – 12 klasėse dirbantys pedagogai turėjo aukštąjį išsilavinimą, nuolat dalyvavo tobulinimosi kursuose. Mokykloje susiklostė geros pedagoginio tėvų švietimo tradicijos.174

 1988-1989 m.m. 22 mokytojai atleisti nuo mokyklos vadovų kontrolės: Stasys Vaitonis, Regina Baronaitė, Rožė Lapašinskienė, Eugenija Norkūnienė, Agnietė Puodžiukienė, Regina Bliznikienė, Valerija Karklinienė, Danutė Piliponienė, Violeta Meidienė, Janė Juodėnienė, Janina Simonavičienė, Angelė Sriubienė, Birutė Žentilienė, Lida Žvirblienė, Liudmila Kupčiūnienė, Janė Kaušinienė, Genė Skardžiuvienė, Dalia Pavasarienė, Loreta Bikelienė, Rima Katinaitė, Ada Monkevičienė, Gražina Gasienė.175

 Užklasinėje veikloje dalyvauja 90% mokinių. Dauguma iš jų lanko miesto muzikos, dailės, sporto mokyklas. Pačioje mokykloje veikia 19 būrelių: vokalinis – instrumentinis ansamblis ir 1 – 4 klasių choras (vadovė mokytoja R. Grudytė), tautinių šokių ratelis (mokytoja R. Bliznikienė), etnografinis ansamblis (mokytoja D. Pavasarienė), literatų būrelis (mokytoja V. Meidienė), merginų ansamblis ir choras (mokytojas V. Kaktavičius), klubas ,,Akiratis’’ (mokytoja L. Bikelienė), dramos ir skaitovų (mokytoja M. Beinoravičienė), medžio drožėjų (mokytojas G. Urbanas), mergaičių darbščiųjų rankų (mokytoja R. Motiejūnienė), gamtos apsaugos (mokytoja D. Puodžiukienė), jaunųjų turistų (mokytojas J. Krūminis), foto (mokytojas V. Pimpė), jaunųjų chemikų (mokytoja E. Volskienė), matematikų (mokytoja A. Sriubienė), techninės kūrybos (mokytojas V. Puodžiukas), krepšininkų (mokytojas A. Prakopjevas), lengvosios atletikos (mokytojas A. Ivanovas – Jonaitis), jaunųjų šaulių (mokytojas R. Rutkauskas), „sanpostininkų” (felčerė A. Juškevičienė).176 Būrelių ir užklasinė veikla koordinuojama, skiriant savaitės dienas: pirmadienis – klasės auklėtojų valandėlės, antradienis, trečiadienis ir ketvirtadienis – būrelių darbas, penktadienis – susirinkimų, posėdžių laikas, šeštadienis – renginių diena.

 1988 metais, prasidėjus tautiniam sąjūdžiui Lietuvoje, I – osios vidurinės mokyklos mokytojai ir mokiniai neliko nuošalyje. 1989 metais įsikūrė mokytojų Sąjūdžio grupė, jos nariais tapo mokytojai V. Breiva, B. Žentilienė, A. Puodžiukas, V. Pimpė, V. Puodžiukas, S. Trapnauskas, R. Bliznikienė, R. Breivienė, V. Ribokas, G. Skardžiuvienė, E. Norkūnienė, A. Puodžiukienė, D. Puodžiukienė, D. Lašienė, E. Volskienė, V. Karklinieienė ir kiti. Mokytojai R. Žentilienė, V. Pimpė, R. Bliznikienė atstovavo rajonui II – ajame Sąjūdžio suvažiavime.

 Aukštesniųjų klasių mokiniai taip pat sukūrė sąjūdžio klubus: ,,Šviesa’’ ir ,,Žalieji’’, o žemesnių kalsių susibūrė į ,,Sauliukų’’ klubą.

 Mokyklos mokytojai buvo pasiryžę išsivaduoti iš ideologizuoto, perkrauto įsakymais švietimo sistemos darbo. Pedagogų tarybos sprendimu buvo atsisakyta 1971 metais suteikto Teofilio Tilvyčio vardo. Kita pertvarkų pasekmė – į mokyklą sugrąžintas tikybos mokymas. Pirmasis organizatorius ir tikybos dėstytojas buvo Kristaus į dangų žengimo bažnyčios jaunas vikaras Sigitas Sudentas, jam talkininkavo kun. Petras Tarulis. Mokinių susidomėjimas buvo didžiulis ir nekasdieniškas. 1990 metais nuo tikybos paskaitų buvo pereita prie pamokų, įrengiamas tikybos kabinetas. Kunigui į pagalbą atėjo dvi katechetės – lietuvių kalbos mokytoja Nijolė Gaižutytė ir Birutė Namajūnaitė.177

**Jaudinantys prisiminimai**

 Gatvėje visada atkreipsi dėmesį į Jį, ne pagal metus energingą ir nuotaikingą...

Gimiau 1923 metais. Utenos gimnaziją baigiau 1944 – aisiais. Studijavau Kauno taikomosios ir dekoratyvinės dailės technikume ir Vilniaus dailės institute (dabar Akademijoje). Įsigijau dailės istorijos specialybę. Dirbau savo mokykloje piešimo mokytoju. Dabar esu pensininkas. Piešiu ekslibrisus, dalyvauju parodose. Rašinėju eilėraščius.

Jaunystės prisiminimai visada šviesūs ir jaudinantys. Kokie bebūtų praėję metai, visada randi nepakartojamo žavesio ir neišsipildžiusių svajonių, troškimų. Gyvenimo metraštis vis storėja, valandos verčia puslapį po puslapio.Prisiminęs Utenos gimnaziją, mokytojus, netiki, kad jau esi nebe mokinys, bet vidurinės mokyklos mokytojas. Kai šiandien eini per gimnaziją, nejučiomis atgimsta anų dienų koridoriai, kuriuose triukšmavai, džiaugeisi, o kartais ir ašarą nubraukdavai, ieškojai gyvenimo prasmės. Dairaisi pažįstamų veidų, buvusių mokytojų, kurie ugdė svajones, žadino smalsumą, ieškai draugų, kuriems buvo patikėtos pačios slapčiausios mintys, ieškai gerų gerų akių šilumos, pavasario saulės... Susimąstai. Kur tie gerieji mokytojai, kurie padėjo išklysti į pasaulį atvira širdimi, kurie įdiegė meilę Tėvynei, žmonėms, grožiui ? Jų šioje mokykloje nėra. Lyg ir kitos sienos ir kiti langai, bet štai jose mielos, geros akys. Rodosi, kad įsmigusios stebi kiekvieną mano žingsnį. Ir aš einu tiesiai, kad nenukrypčiau į kasdieniškas smulkmenas, einu jaunystės namų koridoriais.

 Sena šventovė tyliai snaudžia

 Tarp liepų ir klevų aukštų,

 Jos sienos amžių sapną audžia,

 Šešėlių žaisdamos raštu.

 Ir susigundau aplankyti,

 Kol nišos vėsta nuo tylos,

 Ir apie grožį pamąstyti,

 Kuris viliojo ir vilios.

 Žengiu vidun, o aidas seka,

 Pėdom lydėdamas mane,

 Ir surandu per laiką taką

 Save suvokdamas mene.

 ,,Antakalnio barokas’’ iš rinkinio ,,Saulėlydžio spalvos’’

Vytautas Petronis

Žmogus tarp žmonių

Yra tik viena tikra vertybė – tai žmogaus ryšys su žmogumi.

1. de Sent-Egziuperi

Esu linkuvietė. Aukštaitė. Gimiau vidurio Lietuvoje – Tautkūnų kaime, Linkuvos valsčiuje, Šiaulių apskrityje, vidutinio apsišvietimo valstiečio Antano Vainausko šeimoje. Sako, pribuvėja pirmiausia mane padėjo ant laikraščių krūvos (tai buvo ,,Lietuvos ūkininkas’’).Gal dėl to visur mane lydėjo laikraščiai. Net studijų metais draugai stebėdavos, iš kur aš žinau, ką ten svarsto tose asamblėjose.

 Pradinę mokyklą lankiau Megučionyse. Baigusi Linkuvos gimnaziją, pradėjau studijas Vilniaus pedagoginiame institute ir nuo 1956 metų esu čia, Utenoje. Dirbau 1-oje vidurinėje mokykloje, dėsčiau lietuvių kalbą ir literatūrą, keletą metų – logiką ir psichologiją.

 Buvo lemta man sutikti daug puikių žmonių. Žiūrėjau į juos ir mokiausi. Teko stebėti, kaip dirba tokie šulai mokytojai, kaip literatas Rapolas Šaltenis, kalbininkas Juozas Žiurlys, istorikė Uršulė Jasulaitytė, matematikas Jankūnas.

 Ilgus metus vadovavau literatų, skaitovų būreliams. Daug dirbau, ruošdama įvairius vakarus, minėjimus, kurie vykdavo ne tik mokykloje. Šia savo veikla didžiuojuosi, nes siekiau prasmės, raiškaus žodžio, gėrio, grožio. Literatūrinėms-muzikinėms kompozicijoms ruošdavausi iš anksto. Susirinkdavau medžiagą, rašydavau scenarijų, derindavau su skaitovais, dainininkais, grojančiais kokiu muzikos instrumentu. Visada padėdavo muzikos mokytoja Vilija Jonuškienė. Šiose kompozicijose dalyvavo ,,Dainų dainelės’’ laureatės Jakutytė, A.Stuglytė, Virvytytė, iš vyresniųjų klasių – Violeta Čičiurkaitė (dabar gimnazijos mokytoja V. Karnickienė), Inga Ulevičiūtė, Sigitas Bukelskis.

 Neišugdžiau nė vieno rašytojo ar rašytojos. Žymiausia – Rūta Jonuškienė. Yra Mingaila Barturis, Laima Arelytė, Regina Kazlauskaitė. Dar keletas rašančių sau, neišplaukiančių į platesnius vandenis. Yra jau išėjusių visiems laikams (V. T.). Jeigu šie žmonės – poetai, prozininkai, tai jų pačių nuopelnas. Tai jų gabumai. Jų genai neleidžia sieloms apsnūsti, tylėti, apaugti gyvenimo apnašomis... Manau, kad ryškiausia mūsų mokyklos žvaigždė – menininkė, poetė, žurnalistė Rūta Mikulėnaitė – Jonuškienė.

 Visada stropiai ruošiausi pamokoms: rinkau medžiagą apie rašytojus, jų kūrybą, stengdavausi sudominti mokinius įžymybių gyvenimo nuotrupomis. Siekiau pateikti mokiniams visa, kas yra literatūroje geriausia, kad išaugtų žmonės, suprantantys gyvenimą, jaučiantys šalia esantį, siekiantys gėrio ir grožio. Sakydavau, kad šnekamoji kalba gali būti gyvesnė, įvairesnė, bet rašomoji turi būti aiški, tiksli, paprasta, lakoniška.

 Kaip geros kalbos, puikaus stiliaus pavyzdį vyresnių klasių mokiniams nurodau E. He-mingvėjaus kūrybą. Ko verta jo, žurnalisto, patirtis žymaus laikraščio redakcijoje ! Ar dabartinės kartos mokiniai sąmoningesni, rašo tiksliau, aiškiau negu mano kartos ? Nieko panašaus. Neseniai pas mane buvo atėjusi pasikonsultuoti vienos vidurinės mokyklos moksleivė. Ir aš išbraukiau viską, ką ji buvo parašiusi. Viską. Neliko nė vieno sakinio. Pasikalbėjom, aš liepiau viską pradėti iš naujo.

 Kartais mokiniai paprasčiausią temą taip sureikšmina, kad ima kalbėti už visus savo bendraamžius, visą savo kartą, visos respublikos žmonių ar net viso pasaulio vardu...

 Manau, kad lietuvių kalbos mokytojai ir dabar eina tais sunkiais kryžiaus keliais... Tik ar kiekvienas juos supranta...

AŠ JUMS SAKAU:

* Pasidarykite matą ir matuokite. Matuokite viską. Tik nematuokite kitų žmonių savo pasidarytu matu. Jūs dažnai suklysite.
* Matuokite didelius nuotolius: išskrendančių paukščių takus, galaktikų platybes, kosmoso pulsą. Visada pakelkite akis, žvelkite į tolį, kad neliktumėte žemažiūriai...
* Mokykitės sverti. Labiausiai sverkite savo žodį. Visus tuščius žodžius išmeskite. Ant svarstyklių dėkite tik šiltus ir šviesius, kad gyvenimas aplink jus sušiltų. Niekada nesverkite savo darbų. Ateis kiti ir pasvers. Kuo didesnis darbas, tuo ilgiau jis sveriamas. Ypač atsargiai sverkite svetimas klaidas.
* Būkite išradėjai. Suraskite naujus matus, įdiekite naujus koeficientus. Skubėkite ieškoti, bet neskubėkite gyventi. Kas neskuba gyventi, pasiekia nemirtingumą.
* Kiekvienas žmogus turi savo kryžkelę. Susimąstęs ir tu stovėsi ties kryžkele. Pro šalį važiuos autobusai ir kitokios mašinos. Eis žmonės. Pakelėje žaliuos medžiai, žydės gėlės. O tu stovėsi ir galvosi... Žinoma, ir sugalvosi.
* Nebijokite vieneto. Visa, kas brangiausia, būna tik vieną kartą. Pirmas dantukas, pirmas žodis... Mes turime tik vieną širdį, vieną Motiną, vieną Tėvynę, vieną pirmąją meilę...
* Mylėkite vienas kitą. Mylėkite žmogų. Ir lyjant, ir sningant, ir žydint pavasario sodams, ir rudenį krintant lapams.
* Visas žmogaus gyvenimas – tai tolimas ir artimas kelias. Kaip ir žmonės, keliai turi savo likimus. Po visą planetą išsiraizgę keliai. Juos tiesia žmonės. Ir jeigu kada pajusite, kad gyvenimas pasidarė neįdomus, pilkas, prisiminkite kelius. Ir viskas sugrįš į savo vietą. Pasitrauks į šalį sielvartas, nesėkmės...

Valerija Karklinienė

Prabėgusius metus malonu prisiminti

 Danutė Jonelytė gimė 1957 m. spalio 31 d. Vyžuonų miestelyje, Utenos rajone. Šeimoje augo penki vaikai.

 1976 metais baigė Vyžuonų vidurinę mokyklą. Tais pačiais metais įstojo į Šiaulių pedagoginį institutą, bet susiklosčius tam tikroms aplinkybėms metus laiko dirbo Vyžuonų vidurinės mokyklos bibliotekoje. Po to tęsė studijas institute.

 1981 metais baigė Šiaulių pedagoginį institutą ir įgijo pradinio mokymo pedagogikos ir metodikos specialybę.

 Vyras Stasys – darbininkas. Sūnus Audrius ir dukra Rasa – gimnazistai.

\* \* \*

 Pagal paskyrimą į tuometinę Teofilio Tilvyčio vidurinę mokyklą atvykau su kurso drauge Gražina Namajūnaite (dabar – G. Petronienė). Mus sutiko mokyklos direktorius Vytautas Puodžiukas. Buvo be galo smagu ir gera, kai vadovas, priimdamas į mokyklą, kreipėsi: ,,Mano dukrytės, eime apžiūrėti darbo vietos’’. Viską parodė, paaiškino, liepė jaustis kaip savo namuose, palinkėjo sėkmės.

 O mes tada nekantraudamos laukėm rugsėjo 1-osios, norėjome kuo greičiau susitikti su trečiokais, nes žinojome, kad jie labai laukia jaunų mokytojų.

 Visi pedagogai mielai priėmė į savo kolektyvą. Greit nebejautėm, kad esame naujokės. Ypač dėkingos esame pradinių klasių mokytojoms Agnietei Puodžiukienei, Janinai Kaušienei, Gražinai Gasienei, Genei Skardžiuvienei, Marijai Žukienei, Nijolei Treinienei. Jos visada patardavo, padėdavo, padrąsindavo ir pagirdavo. Mokykla keitė vardą. Vėliau susijungė su šalia esančia ir tapo ,,Saulės’’ gimnazija. Keitėsi ir direktoriai. Nepastebimai prabėgo 20 metų. Direktorius V.Puodžiukas išėjo į užtarnautą poilsį, tačiau ir dabar susitikęs mus kreipiasi: ,,Kaip gyvenat, dukrytės ? Kas naujo ?’’ Tokie klausimai akimirksniu nukelia į jaunystę, kupiną malonių prisiminimų, į šauniam kolektyve šauniai praleistus darbo metus. . .

 Kartais mąstau, kuo galėčiau būti, jei ne mokytoja... Labai myliu vaikus. Jie nuoširdūs, atviri, neturi ydų ir kėslų. Jie geri. ,,Mokytoja, labas !’’, ,,Mokytoja, kaip gyvenat ?’’, ,,Mokytoja, kaip dabartiniai jūsų mokiniai ?’’ Ir dar daug - ,,mokytoja’’. Tai buvusių mokinių klausimai. Dabar jie – studentai, policininkai, mokytojai, pardavėjai, vairuotojai... Sėkmės jiems !

**Danutė Jonelytė - Lašienė**

**Įžiebti kūrybos ugnelę...**

Ateikit, žodžiai...

 Pareikite namo, gražiausi mano žodžiai,

 Jau renkasi visi už ilgo mūsų stalo...

 Jų akys žvelgia į kiekvieno veidą godžiai

 Ir metų dulkes nuo raukšlių takelio...

 Ilgai kalbėsime apie dienos trumpumą,

 Apie saulėlydžių išsivestus Anapus...

 Regėsime pro tirštą aitrų laiko dūmą,

 Kai vėl pavirsta kūnais jų šešėliai trapūs...

Matysime pro langą, kaip tėvai sugrįžta,

 Ant rankų nešdami ilgiausią kelio juostą...

 Sustojusius prie vartų beržas atpažįsta

 Ir prakaito lašus žaliom šakom nušluosto...

 Surasim kirvarpų išardytą seną skrynią

 Ir ten ant drobės paguldysim mintį...

 Pareikite, gražiausi žodžiai, į gimtinę

 Margų prisiminimų vakarėjant pinti...178

 Utena – mano gimtasis miestas. Čia gimiau ir užaugau. Baigusi 2-ąją vidurinę mokyklą, studijavau lietuvių kalbą ir literatūrą Vilniaus universitete. Dirbti grįžau į tėviškę. Tęsdama šeimos tradicijas (mano tėvai – pedagogai), pasirinkau mokytojos kelią. Iki šių dienų dėstau lietuvių ir lotynų kalbas – visą laiką toje pačioje mokykloje.

 Daug metų rašau eiles. Jose – mano pasaulis. Esu Utenos rajono literatų klubo ,,Verdenė’’ ir Lietuvos mokytojų literatų draugijos „Spindulys” narė.

 Daug metų nugyventa šioje mokykloje. Daug žmonių susitikta, pažinota. Prisimenu visus... Ilgai buvome kartu... Ilgus mokslo kelius nuėjome...

 Žiūriu į buvusius auklėtinius... Gydytojai, mokytojai, inžinieriai... Gražūs žmonės. Dvasingi. Suaugę. O aš, stebėdama juos, mintimis grįžtu į jų ankstyvą jaunystę. Kokie jie šaunūs atrodė mokyklos scenoje, kai į mūsų spektaklio premjerą susirinkdavo pilnutėlė salė žiūrovų, kai džiaugsmingais aplodismentais jiems buvo dėkojama už puikią vaidybą... Žiūrėdavau į juos repeticijų metu ir džiaugiausi, matydama jų sielos grožį. Tikra tiesa – kūryba ugdo žmogų, pakyli jo dvasią, suteikia kasdienybei prasmę. Nėra nekūrybingų žmonių... Kūrybos ugnelė žiba kiekvieno lange. Tik reikia leisti jos šviesai prasiskverbti pro nepasitikėjimo, abejonės ir nedrąsos šydą.

 Savitai į gyvenimą visuomet žvelgė jaunieji literatai. Susimąstę, susirūpinę, o kai kurie ir valiūkiškai nusiteikę atskubėdavo į mūsų susitikimus. Poetai, prozininkai... Jų buvo nemažai. Jautrūs, trapūs, drovūs...

 Buvo matyti: sieloje – jaunystės audros ir nerimas, retai – jausmų atoslūgiai ir ramybė... Klausimų klausimai...

 Būties prasmė...Momento sukrėtimas ir išgyvenimas... Minties skrydis, atrodo, – į Visatos erdves, ir netikėtas krytis – į pačią žemės širdį... Blaškymasis tarp realybės ir iliuzijų, tarp džiaugsmo ir kančios, tarp atradimų ir praradimų... Jauno žmogaus – kūrėjo – akistata su gyvenimu kai kada skausmingai žeidžianti, o kai kada pamėtėjanti į pačią aukščiausią džiaugsmo viršukalnę...

 Visi šie išgyvenimai grūdino jaunojo kūrėjo dvasią. Aš mačiau, kaip imdavo gražiai lapoti Pažinimo medis. Jauno žmogaus žodis tapdavo brandesnis, tvirtesnis. Jo susidomėję klausydavosi ir susirinkę bendraamžiai, jis jau prabildavo ir iš spaudos puslapių. Visi džiaugdavomės juo – ir kuriantys, ir einantys šalia...

 O kaip smagu buvo vartyti pačių parengtas ir ,,išleistas’’ knygeles, panašias į suklijuotus vaikystės dienoraščius, kuriuose buvo užrašyti ne tik tekstai, bet ir įdėtos spalvingos iliustracijos...

 Ir kaip malonu buvo regėti jau tikruose jaunųjų literatų kūrybos almanachuose ats-pausdintus mūsų mokyklos literatų – įvairių literatūrinių konkursų laureatų – kūrinius.

 ...Susitikimai su visuomene visada buvo džiuginantys ir jaudinantys. Pamenu gražią ,,Poezijos pavasarėlio’’ šventę, organizuotą Aukštakalnio pagrindinės mokyklos kolegų... Mes į ją buvome pakviesti...

 ...Saulėta diena... Aukštas Taurapilio kalnas... Banguojantys Tauragno vandenys... Šiek tiek virpantys jaunųjų literatų balsai... Nenuostabu – klausytojų tiek daug ! Žodžiai, vėjo nešami į aukštą dangų... Ir poezija – visur: ir tame sielų bendravime, ir ėjime į tą bendravimą, ir gamtos artume...

 Kokios taurios dvasios atsivėrimo ir katarsio akimirkos !... Būtent jos veda žmogų tobulėjimo link...

 Su jaunaisiais kūrėjais mus sieja, atrodo, nenutrūkstanti gija, nes, man vadovaujant mokyklos literatų būreliui, išaugo ir į gyvenimą išėjo ne viena jų karta.

 Bet šiandien mes vis tiek visi drauge... Aišku, žmonės kiti. Tačiau tikrai panaši jų dvasios gelmė, panašūs išgyvenimų sūkuriai... O ir siekis visų toks pat – ieškoti ir pažint... Ir didžiulis noras būti išgirstam...

 **Gyvenimas ant smilgos**

 Aš vis žaidžiu gyvenimą kaip mažas vaikas,

 Dėlioju valandas į saldų dienų korį...

 Matau: ant smilgos supas mano laikas

 Ir pulti žemėn prie boružės kojų nori...

 Ištiesiu delną, ir ant jo drugys pražįsta,

 O nuo vaivorykštės sparnų apraibsta akys...

 Ant mano linijos gyvenimo vabzdys paslysta,

 Nerimsta, blaškosi, pusiausvyros netekęs...

 Norėdama padėti, aš sugniaužiu ranką –

 Į tamsią troškią erdvę uždarau drugelį...

 Ten šis nelaimėlis akimirksniu apanka,

 Suspaudžia delno sienos trapų jo kūnelį...

 Kaip greit nelieka nei žydėjimo, nei žiedo,

 Bet aš vis tiek žaidžiu gyvenimą kaip vaikas...

- - - - - - - - - - - - - - - - - - - - - - - - - - - - - - -

Prie boružės žemėtų kojų atsisėdo,

Nuleidęs galvą, iškankintas mano Laikas...179

**Mokytoja poetė Violeta Meidienė**

**Prisiminimų nuotrupos**

 Matyt, pats likimas lėmė, kad mano didžioji gyvenimo dalis būtų glaudžiai susijusi su Utenos ,,Saulės’’ gimnazija (anksčiau – Utenos 1 – ąja vidurine mokykla). Beje, mano tėtis Gediminas Baronas irgi buvo Utenos mergaičių gimnazijos fizikos mokytojas. Aš pati nuo pat pirmos iki vienuoliktos klasės buvau šios mokyklos moksleivė (1952 – 1962 m.). Prisiminimais nusikeliu į raudonmūrę ,,klebonyčią’’, kur mokėmės pradinėse ir aukštesnėse klasėse. Čia matau savo pirmąją šviesios atminties mokytoją E. Pradzevičienę, su kuria daug metų mane siejo bičiulystė, ketvirtos klasės mokytoją E. Balčiūnienę. Iš atminties klodų ryškiai iškyla mokymosi peripetijos vyresnėse klasėse, pamokos trijuose mokyklos pastatuose – ,,klebonijoje’’, centriniuose rūmuose ir ,,špokinyčioje’’. Kadangi dauguma buvome pokario metų vaikai, nuolat jausdavome materialinį nepriteklių – tekdavo stovėti eilėse, kad nusipirktume šlapios forminės duonos, miltų, cukraus. Nepaisant to, mokykloje vyko įdomus gyvenimas. Mane mokė neeiliniai mokytojai, puikūs savo dalyko specialistai. Gerus lietuvių kalbos pamatus padėjo mokytojas Juozas Žiurlys, mokytoja Laima Sabalienė (jos išmokytų dalyvių galūnės *-mas, -ma, -tas, -ta, -simas, -sima*  ir dabar skamba mano ausyse). Įsimintinas matematikos mokytojas A.Jankūnas, rusų kalbos mokytojai S. Tauraitis ir L. Arulienė, mokyklos direktorius D. Viščinis, kurio erudicija ir džentelmeniškumas visus mus užburdavo, anglų kalbos mokytojas A. Vainoris. Buvau laiminga, turėdama puikias auklėtojas – E. Skvarčinskaitę ir A. Bakanienę. Pastarosios dėka vykdavo įdomios klasės valandėlės, poilsio vakarai, susiformavo geras kolektyvas – tai liudija faktas, kad nuo pat 1962 metų iki šiol kas penkeri metai vyksta klasės susitikimai.

 Antrą kartą gyvenimo vingiai atvedė mane į savąją mokyklą 1971 metais, kai po Vilniaus universiteto baigimo ir ketverių darbo metų Anykščių rajone buvau pakviesta dirbti anglų kalbos mokytoja ir užklasinio darbo organizatore (1971 – 1979 m.). Nepaisant iš viršaus ,,uždėtos sovietinės idėjinės kepurės’’, mokykla stengėsi turėti savo veidą. Ilgamečio direktoriaus V.Puodžiuko ir visų mokyklos pedagogų pastangomis ji diegė pažangias ugdymo idėjas bei kūrybinio darbo tradicijas. Tuometiniai mokiniai ir mokytojai prisimena draugystės vakarus su Gruzijos, Ukrainos, Latvijos, Vokietijos (Erfurto apygardos) mokyklų bendruomenėmis, literatūrines popietes, kuriuose dalyvavo žymūs rašytojai (A. Miškinis, M. Karčiauskas, A. Baltakis, J. Baltušis ir kt.). Vyko jubiliejiniai vakarai, skirti T. Tilvyčio 70-mečiui, 80-mečiui pažymėti (kadangi mokykla iki 1990 metų buvo pavadinta T. Tilvyčio vardu), vakarai – konkursai, minėjimai. Mokyklą garsino literatų būrelis, tautinių šokių rateliai, muzikos ansambliai, chorai. Giliai atminty įsirėžė dvasingas susitikimas su poetu A. Miškiniu jo gimtojoje sodyboje Juknėnuose, valandos su tėviškėnais, buvusiais mokyklos mokiniais – aktore R. Paliukaityte, akademiku V. P. Straižiu ir kt.

 Neišdildomą lūžį mano asmeniniame gyvenime ir pasaulėvokoje paliko pirmieji Nepri-klausimybės atkūrimo daigai, Sąjūdžio veikla 1988 metais. Kaip tik tada, perkainavusi visas žmogiškas, dvasines bei politines vertybes, patyriau didžiausią kultūrinį ir politinį šoką pačia gerąja to žodžio prasme. Neišdils iš mano atminties dalyvavimas Sąjūdžio organizuotuose mitinguose Utenoje ir Vilniuje, knygų, kurios buvo tabu tarybiniais metais, skaitymas ir analizė, budėjimas prie Parlamento 1991 metų sausio 13 d. Lietuvai atgavus Nepriklausomybę, man ir mano mokiniams atsivėrė durys į laisvę, demokratinį pasaulį, todėl stačia galva puoliau į pedagoginių darbų ir ieškojimų sūkurį: pirmieji APPLE kursai anglų kalbos mokytojams (1991 m.), dalyvavimas Būsimojo pedagogo klube (vad. T. Giedraitienė), ruošiant būsimus anglistus, 1995 metais dalykinė - pažintinė ekskursija į Angliją geriausiems mokiniams ir anglų kalbos mokytojams, kur aplankėme Londoną, Oksfordą, Stratfordą prie Eiveno, dalyvavimas Britų Tarybos PDP projekte mokytojų pedagoginės kvalifikacijos kėlimo klausimais (nuo 1995 iki šiol), trumpalaikė stažuotė Cambridge universiteto tarptautiniuose mokytojų vasaros kursuose, nuo 1996 metų darbas ŠMM kuruojamame testo rengėjų ilgalaikiame seminare (jau pasirodė mūsų parengtos metodinės - praktinės knygos), dalyvavimas tarptautinėje NELLE konferencijoje Bielefelde (Vokietija) su pranešimu ,,Mokytojų švietimas ir treniravimas’’ bei autorinio seminaro ,,Visuals in the classroom’’ videofilmu (1998 m.). Mano kuklus darbas buvo įvertintas mokytojos ekspertės vardo suteikimu 1998 m. Už tai, kuo dabar esu, dėkinga savo Mokyklai, savo mylimiems Mokytojams ir savo Mokiniams.

**Regina Baronaitė**

**Mokyklos veido eskizas**

Utenos pirmojoje (tuomet – T. Tilvyčio) vidurinėje mokykloje pradėjau dirbti 1980 metais. Atėjau į ją gerokai nerimaudama: ar sugebėsiu, ar pritapsiu prestižį vardą visuomenėj turėjusioje mokykloje. Išties čia dirbo geri specialistai, reiklūs, iniciatyvūs pedagogai. Tačiau gana greitai įsitikinau, kad nuogąstauta be reikalo – prabėgus bandomajam laikotarpiui, kada naujai atėjusiam tenka sunkiausios klasės, nemaloniausi darbai, kolektyve pasijutau sava. Labiausiai mane žavėjo mokytojų susitelkimas, geranoriškas požiūris į mokyklos reikalus. Drąsiai galiu sakyti, kad mokyklos džiaugsmai ir rūpesčiai kažkaip natūraliai (be įpareigojimų ar įsakymų) tapdavo daugumos džiaugsmais ar rūpesčiais, kurie sutelkdavo žmones. Tenebūna tai suprasta kaip anų laikų kolektyvizmo nostalgija. Man atrodo, tas bendras veiklos poreikis, dažnai neskaičiuojant darbo valandų, neatsiribojant populiaria fraze ,,Man nepriklauso’’, būdavo natūralus, geranoriškas. Galėčiau išvardinti daug tokių gražių situacijų, kurios įsiminė ilgam: rajono mokytojų turistinės varžybos, kuriose mokyklos prestižą palaikydavo beveik pusė kolektyvo (o dirbo daugiau vyresnės kartos žmonės), ruošiantis mokyklos jubiliejiniam minėjimui vienodai talkino ir humanitarai, ir ,,tiksliukai’’, kaip šauniai atrodė pintinės mokytojų keptų raguolių – penketukų, kurie buvo skirti pirmūnų šventei, kokie gražūs, dvasingi renginiai ruošiami Mokytojų dienai, visada pakviečiant šioje mokykloje anksčiau dirbusius, ir daug kitų malonių akimirkų.

 Dažnai savęs klausiu, ar tokios mintys – praeities idealizacija, ar vis dėlto kažkas buvo truputį kitaip. Atsakymą, ko gero, randu jaunesnių ir vyresnių mokytojų santykiuose. Tada, kaip minėjau, mokykloje daugiausia dirbo solidų darbo stažą, patirtį ir autoritetą turintys žmonės. Mes, jaunieji, kažkaip pagarbiai į juos žiūrėjome: prisimenu, įvairių pobūvių metu vyresniam kolegai net gražesnį kavos puodelį stengdavomės padėti. Tokie santykiai kažkaip nepastebimai ,,persiduodavo’’ ir mokiniams. Pagarba vyresniems suteikdavo mūsų bendravimui tam tikro orumo, tolerancijos ir geranoriškumo.

 Daugelį buvusių kolegų (dalis jų jau išėję Anapilin) galiu prisiminti pačiais geriausiais žodžiais. Ilgam atminty išliks direktoriaus pavaduotojos Sofijos Kasperavičienės reiklumas (bet pirmiausia – sau pačiai) ir taktiškumas. Labai lengva bendrauti su buvusia direktoriaus pavaduotoja, dabar kolege, itin tolerantiška Birute Ruzgiene. Man asmeniškai neteko susidurti su direktoriaus Vytauto Puodžiuko ,,pakeltu’’ balsu. Gerbėme direktorių už tai, kad buvo mokyklos šeimininkas. Jis ne tik pastebėdavo atsiknojusių grindų dangą ar išmindytą veją, bet ir rūpinosi, kaip to išvengti.

 ...Mokytojas būtų niekas be mokinių. O jei mokei ne šimtą, ne tūkstantį, o dar daugiau – ar tu jau Mokytojas? Kažin... Pedagoginė kasadienybė sudėtinga. Labai išgyvenu, kai pasirodo, jog mano žinių, mano skelbiamų tiesų mokiniams nereikia. Tačiau tokią nuotaiką tarsi ištrina laiško žodžiai: ,,Mokykloje, ypač paskutiniais metais, buvo labai sunku – nieko nespėdavome. Bet buvo dar literatūros pamokos – atgaiva širdžiai...’’

Eugenija Norkūnienė

**Prisimenu**

Laikas negailestingas: jei išlieka atmintyje Mokytojo pavardė, tai vardas ne visada, nes mes įpratę savo Mokytojus vadinti tiesiog pavardėmis. Tačiau atmintyje man liko gyvi visų mano Mokytojų veidai.

 Pirmasis klasės auklėtojas – matematikos mokytojas Pradzevičius – lakios fantazijos žmogus. Jis mums vaizdžiai nupasakojo, kokius stebuklus ateityje atliks technika. Kitais metais klasės auklėtoja buvo rusų kalbos mokytoja Kuliešienė. Klasės gyvenimas pakrypo į meną, poeziją: mes leidome labai spalvingą sieninį klasės laikraštį. Jame atrado save pirmasis klasės dailininkas R. Šilinskas ir pirmieji poetai J. Trainys ir P. Vilūnas...

 ...Fiziką ilgus metus dėstė mokytojas K. Balbierius. Jo dėka sukaupiau daug žinių. Kartais mokytojas mėgdavo pafantazuoti iš biologinės fizikos. Dalyvavau būrelio veikloje, klausiausi įdomių pasakojimų.

 Matematiką dėstė mokytojas E. Birieta. Jis paliko šiltą tėvišką įspūdį. Kaip nebūdinga daugumai, buvo labai ramaus būdo ir labai maloniai nuteikdavo mokinį. Antra vertus, buvo ir reiklus. Nors mes nebijojome jo, bet labai buvo gėda nemokėti.

 Muzikos mokytoja Z. Lelėnaitė, visada linksma ir besišypsanti, atrodė, pati spinduliuoja muziką. Daug sužinojome apie įžymiųjų kompozitorių gyvenimą ir kūrybą.

 Anglų kalbą mums dėstė Stasė Marčiulionienė, A. Masiulienė ir galiausiai mokytoja Ona Matulionytė, kuri buvo ir mūsų, neklaužadų, auklėtoja. Mokytoja gerokai ,,pralaužė’’ mūsų anglų kalbos mokėjimą: kai kurie iš mūsų klasės šią kalbą ir toliau studijavo, šiuo metu dėsto kitiems. Stojamieji egzaminai į aukštąsias mokyklas parodė, kad uteniškiai – neblogi ,,anglikonai’’.

 ...Atrodo, kad tik vienuoliktoje klasėje mes kiek surimtėjome, ir mūsų ,,vyriškumas’’ tartum išgaravo. Mūsų auklėtojas mokytojas Juozas Žiurlys, matyt, suprato, kad mūsų mintis ir energiją reikia nukreipti į ateitį – visu rimtumu iškilo klausimas, kuo būti. Nagrinėdamas literatūros kūrinius mokytojas labai taikliai, ironiškai vartodavo žodį ,,nenaudėlis’’. Bijodavome, kad tik mūsų nepavadintų šiuo lemtingu žodžiu...180

Pagarbiai – jūsų mokyklos auklėtinis Gediminas Kunigėlis, kardiochirurgas

\* \* \*

Nuoširdžiai prisimenu mokytoją P. Laskauską, linksmą, draugišką, nuoširdų kolegą, mokytoją A.Jankūną, kaip pareigingą, darbštų, ,,kietą’’ ir punktualų pedagogą, mokytoją Onutę Indrulienę – mokyklos pasididžiavimą – solistę ir jos ,,Ave Maria’’, ,,Žvaigždutę’’, bei kitus. Sergu šio kolektyvo nostalgija.181

Mokytojas Antanas Vainoris

\* \* \*

 ...Visada prisiminsiu kolegę D.Piliponienę ir jos posakį ,,Na, ir kieša !’’, J. Simonavičienę, J. Juodėnienę, A. Sriubienę. Geru žodžiu noriu paminėti direktoriaus pavaduotoją V. Nenėną (su juo ne vienus metus teko kabinti tą pačią košę), mokytoją V. Meidienę, S. Kasperavičienę, itin skrupulingą, pedantišką bendradarbę, P. Sabalį, turistinių išvykų ,,varomąją jėgą’’, muzikos mokytoją V. Kaktavičių, nuo kurio grojamos melodijos perpus plyšdavo akordeonas.182

Mokytoja Birutė Ruzgienė

\* \* \*

 ...Sunku išvardinti visus geruosius mūsų mokyklos mokytojus. Tai ilgametė mūsų klasės auklėtoja Danguolė Grigaitienė – Ivanovienė. Mielai menu literatūros mokytoją Rapolą Šaltenį, Elzę Skvarčinskaitę. Subtilų literatūrinį skonį ugdė ir neilgai tedirbusi rusų literatūros mokytoja Valentina Savickaja, davusi namų darbams rašinius apie perskaitytas knygas ir prašiusi papasakoti ne kūrinį, o pateikti įvertinimą, atskleidžiant, kas patrauklu, įdomu ar nauja. Mintyse gyvas matematikos entuziastas, išvedęs mus gerokai už standartinių programos ribų Fulgencijus Puslys ir santūrus, kaip pats dalykas matematiškai tikslus mokytojas Alfredas Jankūnas, originalus fizikas Povilas Laskauskas... Ačiū Jums.183

1954 metų laidos abiturientas Rytis Trimonis, filologas, humanitarinių mokslų daktaras

\* \* \*

 ...Šviesiausi mano prisiminimai susiję su Sąjūdžiu, su Lietuvos Atgimimu ir keliu į Nepriklausomybę. Kolegos, su kuriais tą istorinį lūžį kartu išgyvenome, man yra patys įsimintiniausi ir mieliausi.184

Mokytoja Birutė Žentilienė

\* \* \*

 ...Mokykloje buvo juntama mokytojų ir mokinių tarpusavio pagalba, griežta drausmė, gerų žinių poreikis. Įspūdingi būdavo Naujųjų metų karnavalai... Vienintelis baisus dalykas buvo gegužės ir spalio švenčių demonstracijos, kurių metu mokytojai ir mokiniai būdavo suvaržyti ir sukaustyti...185

Mokytoja Danutė Piliponienė

\* \* \*

 ..Nuolat prisimenu ir labai pasigendu S. Kasperavičienės, kuri labai rūpinosi mokytojų pensininkų laisvalaikiu: organizavo išvykas į teatrus, ekskursijas, susitikimus...187

Mokytojas Algirdas Ivanovas (Jonaitis)

\* \* \*

 ...Įsimintini mokykloje Naujųjų metų karnavalai. Jie vykdavo gruodžio 31 dieną. Su-tikdavome Naujuosius visi mokytojai, mokiniai... Buvo puiku, įdomu... Kai 1959 metais atvykau į 1 – ąją vidurinę mokyklą, jai vadovavo direktorius Domas Viščinis. Tai buvo inteligentiškas, reiklus, taktiškas žmogus. Iš jo mokyklos vairą perėmė direktorius V. Puodžiukas. Jis labai saugojo mokyklos aplinką, bet nelabai mylėjo sportininkus. Visada jiems turėjo daug priekaištų. Vis sakydavo: ,,Kur prasideda sportas, ten ir netvarka.’’188

 Visada prisiminsiu fizikos mokytoją Anelę Bakanienę. Išgyvenau pas ją dešimt metų. Daug pasimokiau iš jų šeimos, jaučiausi kaip pas tėvus. Darbų mokytojas V. Valiulis visada mielai padėdavo medžio darbais, linksma, draugiška buvo rusų kalbos mokytoja A. Bračaitė.189

Mokytoja Albina Cesevičienė

\* \* \*

 Liūdna buvo palikti gimnaziją kaip tik tą dieną, kai rytą gavome brandos atestatus, o po pietų jau žlegėjo nuo Zarasų pusės rusų tankai... Likome be išleistuvių, be tostų ir šokių, tik palydėti gimnazijos direktoriaus J. Aleksos.190

Mokytoja Zenona Lelėnaitė – Gylienė

\* \* \*

 ...Geriausiai įsiminiau savo pirmąją laidą šioje mokykloje, kurią mokiau nuo pirmos iki vienuoliktos klasės. Tai V. Sučiūtė (dabar gyvena Kanadoje, dirba gydytoja), J. Jankauskas (AB ,,Mėsa’’ direktoriaus pavaduotojas), A. Norkūnaitė (Utenoje dirba gydytoja), A. Mameniškytė, S. Skrebiškytė. Iš antros laidos įsiminė L. Balsytė, N. Trainys ir E. Puodžiukaitė, sukūrę šeimą, iš trečiosios – V. Dilytė, R. Tumalevičius, L. Trumpaitė. Blogų mokinių neturėjau. ...Pasigendu iš daugumos dabartinių mokinių nuoširdumo, mandagumo, pagarbos suaugusiems ir bendraamžiams. Reikia žinoti mokinio teises, bet svarbu yra nepamiršti ir pareigų.191

Mokytoja Janina Simonavičienė

\* \* \*

 ...Įsiminė naujametiniai karnavalai su įspūdingais kostiumais ir meniškais pasirodymais, spektakliai ir koncertai, ekskursijos... Darbo ir poilsio stovykla Raudoniškio kaime – rytinės mankštos, darbas laukuose ir sandėliuose, šokių vakarai ir Joninių laužas, auklėtojos A. Sabalienės naujametiniai padrąsinimai. Grįžau į šią mokyklą fizikos mokytoja ir jaučiu savų mokytojų paramą.192

Mokytoja Aušrelė Taukelienė, 54-osios laidos abiturientė

\* \* \*

 Niekada nepamiršiu nuoširdžių, šiltų, pilnų tikrojo kūrybinio gyvenimo minučių, patirtų drauge. Gaila, nepakartojamų kaip gyvenimas. Toks jau visų mūsų, žmonių, likimas...

 Dailininkas, Mokytojas, Poetas. Iš prigimties romantikas. Turtingo vidinio pasaulio žmogus, skrajojantis padebesiais. Linksmas, mėgstąs humorą. Taktiškas. Tai Vytautas Petronis. Ir jis mėgdavo pasišaipyti iš kitų, ir iš jo norėdavosi pasijuokti, nes niekada neįsižeisdavo... Mokytojų kambarys. Laisva pamoka. Nė gyvos dvasios. Pamačiau kitame kambaryje ūkvedžio paliktą spyną su raktu. Spyna didelė, bet nesunkiai prikabinau ją prie kėdės ir prirakinau už rankenos mokytojo Vytauto didelį portfelį. Per pertrauką buvo daug juoko: Vytautui reikia eiti namo, o portfelis prirakintas. Pagaliau ,,atsirado’’ raktas, bet tą dieną daug kas užmiršo savo rūpesčius...

 Dar viena linksma istorija, nutikusi su Vytautu Petroniu. Vyko mokytojų festivalis Švenčionyse. Turistinė stovykla, miško aikštelė, mikrofonai, aparatūra. Mes su Vytautu deklamavome kažkokius posmus, rodos, A. Baltakio ,,Mudviejų vakarą’’. Labai romantiški žodžiai. Baigėm skaityti. Vytautas paprastai prašydavo pasufleruoti, ką toliau daryti. Turėjo pasirodyti mūsų mokytojų ansamblis. Kad man nereikėtų išeiti iš scenos, aš tyliai Vytautui pasakiau: ,,Dabar tu išeik, o aš pasiliksiu’’, o Vytautas garsiai ir iškilmingai sušuko: ,,Dabar tu išeik, o aš pasiliksiu!’’ Publika reagavo labai įvairiai: vieni plojo, o kiti kvatojo iki ašarų...193

Mokytoja Valerija Karklinienė

**Mokyklos mokiniai**

 1950 metais gimnazija buvo perorganizuota į 1 – ąją ir 2 – ąją vidurines mokyklas. 1 – ojoje vidurinėje mokykloje mokėsi apie 1000 mokinių, bet šis skaičius keitėsi, įsteigus rajone septynmetes ir vidurines mokyklas. Tai matyti iš lentelės.194

**Metai Mokinių skaičius Klasių skaičius Abiturientai**

1944/45 380 11 8

1945/46 443 12 ?

1946/47 504 15 ≈19

1947/48 605 17 29

1948/49 585 17 32

1949/50 605 18 ≈28

1950/51 1010 23 32

1951/52 975 21 60

1952/53 1034 32 32

1953/54 944 31 90

1954/55 1000 32 61

1955/56 1060 33 31

1956/57 1056 33 38

1957/58 1049 30 75

1958/59 997 30 40

1959/60 1058 31 48

1960/61 821 26 43

1961/62 810 26 35

1962/63 824 26 40

1963/64 838 24 34

1964/65 893 27 52

1965/66 1028 28 47

1966/67 1023 28 49

1967/68 1119 33 46

1968/69 1225 34 48

1969/70 1364 40 56

1970/71 1508 43 43

1971/72 858 31 35

1972/73 834 26 37

1973/74 891 28 44

1974/75 955 29 47

1975/76 916 28 41

1976/77 926 28 57

1977/78 921 28 55

1978/79 911 28 62

1979/80 926 28 59

1980/81 921 30 52

1981/82 951 30 70

1982/83 898 27 55

1983/84 839 26 52

1984/85 824 24 69

1985/86 815 29 43

1986/87 917 28 47

1987/88 1127 37 64

1988/89 1135 37 44

1989/90 824 32 40

1990/91 648 32 36

1991/92 594 32 36

1992/93 587 32 30

1993/94 527 32 44

1994/95 621 30 40

1995/96 812 30 53

1996/97 877 35 33

1997/98 906 35 65

1998/99 861 34 81

1999/00 1093 45 72

Kaip ir visose Lietuvos mokyklose, antrosios sovietinės okupacijos laikotarpiu Utenos 1 –ojoje vidurinėje mokykloje kūrėsi komjaunimo, pionierių ir spaliukų organizacijos. Šeštame dešimtmetyje jos nebuvo gausios, nes būrėsi ,,spaudimo keliu’’. 1952 – 1953 mokslo metais iš 420 komjaunuoliško amžiaus mokinių tebuvo 61 komjaunuolis ( 11 – 9 klasėse 34, o 8 – 6 – 27), iš 435 vaikų – pionierių buvo apie 235.195 Jų darbą organizavo komjaunimo sekretorius ir pionierių vadovas. Šie vadovai stengėsi patraukti pionierius ir komjaunuolius į mokyklos užklasinę veiklą. Mokyklos komjaunimo ir pionierių organizacijų augimu privalėjo rūpintis klasių auklėtojai. Septintame – devintame dešimtmetyje mokiniai visi stojo į komjaunimo organizaciją, nes nepriklausymas jai buvo kliūtis patekti mokytis į aukštąsias mokyklas. Nebebuvo prasmės vengti ir pionieriaus ar spaliuko vardo. Aišku, visa užklasinė veikla imta organizuoti ,,daugumos’’ vardu: vakaronės su žaidimais, dainomis, pionierių rytmečiai, spektakliai, karnavalai, turistiniai žygiai, kelionės į kitų respublikų šventes. Spaliukų ir pionierių šokių rateliai, chorai, įvairios akcijos - ,,lenininės įskaitos’’, internacionaliniai klubai, kova už komunistinio darbo brigados rezervo vardą, individualūs kompleksiniai planai, visasąjunginės radijo rikiuotės, manifestacijos – tai būtinos veiklos formos. Klasėse dingo seniūnai – visą veiklą organizavo komjaunimo sekretoriai ir pionierių būrių tarybų pirmininkai. Komjaunimo komiteto ir draugovės tarybos pareiga buvo leisti mokyklos sienlaikraščius ,,Tarybinis moksleivis’’, ,,Šypsena’’ (humoristinis). Pionierių ir spaliukų laikraštis vadinosi ,,Pirmieji žingsniai’’. Būtų neteisinga teigti, kad leidžiami sienlaikraščiai neugdė literatų ar būsimų kūrėjų. Sienlaikraščių redakcijoms netiesiogiai vadovavo literatūros mokytojai. 1989 metais šių organizacijų veikla baigėsi.

**Gamybinis mokymas**

 Mokykla privalėjo būti aktyvi pagalbininkė kolūkiniam kaimui. Jau 1951 metų rudenį mokiniai pamokų metu vežami į kolūkius nuimti derliaus – kasti bulvių, vežti ir net kulti javų. Prasidėjus kukurūzų auginimo ,,vajui’’, mokinių jėgomis buvo pasodinta ir prižiūrima 9 ha šios kultūros.196 Septintame dešimtmetyje, stiprinant darbinį ir profesinį ugdymą, pereinama prie naujų programų. Sekant Lipecko ir Riazanės pedagogine patirtimi, įdiegiamas privalomas gamybinis mokymas. 1961 – 1962 mokslo metais jam vadovauti skiriamas direktoriaus pavaduotojas Vladas Kasparavičius. Mokymo bazė – Utenos laboratorinių elektros krosnių gamykla, vėliau ir Utenos pieno miltelių gamykla. 8 – 11 klasėse dėstomi žemės ūkio mašinų ir elektrotechnikos pagrindai. Ruošiami elektrotechnikai, radiotechnikai, mechanikai, automobilistai, II kategorijos kino mechanikai, siaurajuosčių kino filmų demonstruotojai, staliai, mašinraščio specialistės, siuvėjos, melžimo operatorės. Gamybinio mokymo procesas tęsėsi iki devinto dešimtmečio pabaigos.197 Kartu su atestatais buvo įteikiamas įgytos specialybės kvalifikacinis pažymėjimas, kuriuo, nėra abejonės, niekas nepasinaudojo.

 Aštunto dešimtmečio pradžioje pradėtos organizuoti darbo ir poilsio stovyklos. Jų bazė – Pakalnių, Kuktiškių, J. Uborevičiaus, ,,Lenino keliu’’, Vyžuonų kolūkiai. Šios stovyklos tapo privalomos. 9 – 11 klasių mokiniai pamainomis dirbo visą vasarą.

 1978 – 1979 mokslo metais mokykla ir šefuojanti Utenos pieno miltelių gamykla sudaro socialistinio lenktyniavimo sutartį. Gamykla įsipareigoja pagal galimybes aprūpinti mokyklą transportu, padėti orientuoti mokinius rinktis darbininkiškas profesijas, nupirkti mokyklos mokomosioms dirbtuvėms įrankių, reikiamos medžiagos, turtinti kabinetus. Mokykla pažada gamyklai švenčių, minėjimų metu rodyti meninę programą, skaityti paskaitas, talkininkauti tvarkant ir apželdinant aplinką, dirbti gamyklos šiltnamiuose.198

 Panaši sutartis sudaryta ir su ,,Lenino keliu’’ kolūkiu. Kolūkio vadovybė įsipareigoja teikti transportą, skirti 3000 rublių vaizdinėms priemonėms įsigyti, o mokykla – pavasarį, vasarą ir rudenį dirbti daržininkystės brigadoje. 5 – 8 klasių mokiniai pavasarį sodina kopūstus, svogūnus, dirba šiltnamiuose. Vasarą jie ravi, tręšia daržoves, o rudenį privalo jas nuimti ir paruošti sandėliuoti. Rudens darbai buvo privalomi visoms klasėms. Rugsėjo – spalio mėnesių dienomis mokiniai dirbo net pamokų metu. Nors buvo susitarta, kad vaikai nuims daržovių derlių nuo 20 ha, o bulvių – nuo 15 ha, bet reikėdavo atlikti darbų dvigubai daugiau.199

**Būreliai, meno kolektyvai. Renginiai**

 Nemažai mokinių dalyvavo dalykiniuose ir meno būreliuose. Beveik per penkis sovietmiečio dešimtmečius įvairiu laiku veikė literatų, užsienio kalbų, matematikos, fizikos, radistų, chemikų, gamtininkų, istorikų, kraštotyrininkų, medžio darbų, dailės, dramos, ateistų (privalomas), fotomeno, saviveiklos būreliai. Daug mokinių jungė sporto kolektyvas (vėliau klubas ,,Sakalas’’). Veikė knygos bičiulių klubas ,,Žiburėlis’’. 1981 – 1982 mokslo metais būrelių skaičius išaugo iki 27, o dešimtame dešimtmetyje jų buvo apie 40.200

 **Literatų** būrelio veikla, prasidėjusi penktame dešimtmetyje, tęsėsi ilgai, vienydama mokinius, mėgstančius literatūrą, rašančius poezijos, prozos kūrinėlius, raiškiai skaitančius. Jiems vadovavo mokytojai Juozas Žiurlys, Rapolas Šaltenis, Laima Vaškelytė – Sabalienė, Valerija Karklinienė. Mokyklos literatai artimai bendradarbiavo su knygos bičiulių klubu, ruošdami vakarones, susitikimus su menininkais, organizuodami knygų aptarimus, paminėdami rašytojų jubiliejus. Literatai dalyvaudavo rajono mokyklų skaitovų konkursuose ir užimdavo 1-ąsias vietas. Respublikiniuose skaitovų konkursuose dalyvavo Neringa Rasikaitė, Jūratė Musteikytė. Geriausi mokyklos skaitovai buvo Algis Jokubėnas, Giedrė Lieputė, Violeta Gučiūtė, Vladas Mameniškis, Aldona ir Rūta Adomėnaitės, Audra Palubinskaitė, Laima Arelytė, Janina Kačinskaitė, Aušra Pankūnaitė, Romualdas Mikulėnas, Laima Žilinskaitė. Be šių mokinių nepraeidavo nė viena vakaronė, nė vienas renginys.201

 Nuo devinto dešimtmečio literatams vadovauja poetė mokytoja Violeta Meidienė. Literatų būrelis vienija jaunuosius mokyklos poetus ir prozininkus. Veiklos tikslas – ugdyti mokinių kūrybines galias, plėsti literatūrinį ir kultūrinį jų akiratį, puoselėti moksleivių dvasios polėkį. Mokyklos prozininkai ir poetai – rajono jaunųjų literatų konkurso dalyviai. Prizines vietas pelnė L. Zulgytės, R. Meidytės, F. Skrebiškytės, I. Kazakevičiūtės prozos kūriniai, G. Ramoškaitės, I. Kondrotaitės eilėraščiai. Lyriškas eiles kūrė V. Paškauskaitė, A. Titenytė, S. Rakauskaitė, I. Vildžiūtė, I. Pakalnytė, E. Malinauskaitė. Daugelio jaunųjų literatų kūrybiniai bandymai buvo publikuojami ,,Utenio’’ laikraščio ,,Žiburėlių’’ puslapyje. Jaunoji mokyklos poetė G. Ramoškaitė tapo literatūrinio konkurso, kurį organizavo ,,Utenio’’ redakcija, laureate.202

 Mokyklos literatai domisi Utenos krašto vyresniųjų literatų kūryba, ,,Verdenės’’ klubo veikla, pasaulio literatūros naujienomis, dalyvauja literatūros vakaruose, esant progai skaito savo kūrybą.

 **Matematikų – fizikų** būrelio nariai, vadovaujami E. Birietos ir K. Balbieriaus, daugiausiai ruošėsi rajoninėms olimpiadoms. Jose dalyvavo V. P. Straižys, J. Rudokas, K. Kvederas, G. Mazūronis, S. Laukys. Pradėjus veikti prie Vilniaus universiteto neakivaizdinei jaunųjų matematikų mokyklai, 1969 metais į ją įstojo mokytis 11 mokyklos matematikų. Ją baigė ir užėmė respublikoje II-ąją vietą Gražina Ivanovaitė, Valentinas Mazūronis, Rimantas Kačinskas, Vytautas Čepukas, Kazys Vilutis, Virginija Baronaitė, Margarita Lazdauskaitė, Zita Šapokaitė, Gedrutė Leiputė, Vita Paškauskaitė, Gražina Karpovičiūtė. 1972 metais, mokytojai D. Ivanovienei paskatinus, trys mokiniai – A. Ivanovaitė, G. Mikšys ir J. Zlatkauskas – įstojo į Leningrado neakivaizdinę jaunųjų matematikų mokyklą. Jonas Zlatkauskas, baigęs ją labai gerai, gavo kvietimą studijuoti Leningrade.

 **Matematikos** būrelio nariai padėjo įrengti kabinetą, kuris buvo pripažintas geriausiu rajone. Ir vėliau matematikai sėkmingai dalyvavo olimpiadose, pasiekdami gerų rezultatų ne tik rajone (R.Markevičiūtė – trečia vieta respublikoje). 1980 metais Artūras Štikonas, vienas iš gabiausių mokyklos matematikų, laimėjęs respublikinėje olimpiadoje I vietą, buvo pakviestas studijuoti į Maskvos Lomonosovo universitetą. (Šiuo metu Artūras Štikonas yra paskelbęs nemažai mokslinių darbų, dirba Lietuvos mokslų akademijos Skaičiavimo instituto vyr. moksliniu bendradarbiu). 1982 metais respublikinėje olimpiadoje prizinę vietą pelnė R. Spiečiūnas. Dešimtame dešimtmetyje neblogų rezultatų pasiekė Sigita Sriubaitė, Gediminas Rimša. Liutauras Ulevičius rajono olimpiadoje pelnė I vietą. Dabar sėkmingai matematikai organizuoja vakarones, matematikų popietes. Būrelio vadovais, be minėtų mokytojų, dirbo Alferadas Jankauskas, Danguolė Ivanovienė, Janina Simonavičienė, šiuo metu – Angelė Sriubienė.

 Nemažai mokinių priklausė **fizikų** būreliui. Šeštame dešimtmetyje fizikai dirbo su matematikais bendrai. Būreliui vadovavo mokytojas K. Balbierius. Čia pradėjo savo karjerą astrofizikas, profesorius, habil. fizikos – matematikos daktaras V.P Starižys, medicinos daktaras kardiologas V. J. Triponis, A. Gražis, A. Norgėla, J. Rudokas. Vadovaujant mokytojui S. Vaitoniui, mokiniai įsigijo kino demonstratorių teises ir tapo tikrais mokytojų pagalbininkais. 1972 metais prie Šiaulių pedagoginio instituto (dabar universiteto) pradėjusioje veikti neakivaizdinėje jaunųjų fizikų mokykloje ,,Fotonas’’ mokėsi apie 20 fizikų būrelio narių. Aktyviausi iš jų – R. Štaras, G. Ramaslauskas, D. Ziezys, D. Baranauskas, D. Gruodis. Fizikų būreliui vadovavo mokytojai K. Balbierius, A. Bakanienė, D. Musteikis, S. Vaitonis, V.B reiva, A. Taukelienė.

 **Gamtininkų** būrelis. Aktyvi buvo jaunųjų gamtos mylėtojų (anksčiau mičiurininkų) veikla. Jam vadovavo mokytoja Bronė Rumbinaitė, vėliau – mokytoja Monika Cickevičiūtė – Ilčiukienė. Šis būrelis buvo privalomas. Mokyklai reikėjo turėti bandymų sklypą, atlikti bandymus ir kitus darbus. Miesto sąlygomis daryti eksperimentus daržininkystės, laukininkystės ir gėlininkystės srityse buvo sudėtinga. Tačiau, nežiūrint to, 1959 metais gamtininkų daržovių ir sausų puokščių eksponatai sąjunginėje liaudies ūkio parodoje buvo įvertinti I laipsnio garbės raštu, o 1960 metais augalininkystės darbai buvo apdovanoti II laipsnio garbės raštu.205 Būrelis jungė 64 narius. Buvo įrengtas gyvasis kampelis, tačiau trūko patalpų, tad jis veikė tik apie dešimtmetį. Septintajame dešimtmetyje išaugo gamtininkų – biologų sekcija. Jaunieji biologai dalyvavo rajono olimpiadose. Nuoširdžiai ir sėkmingai dirbo būrelio narės Roma Bernotaitė, Audronė Subavičiūtė, Rima Katinaitė, Regina Zabulionytė (dabartinė mokyklos biologijos mokytoja R. Motiejūnienė), Regina Šiožinytė, Laima Slapšytė. 1980 metais jaunieji gamtininkai dalyvavo respublikinėje parodoje, o 11 klasės mokinės L. Arelytė ir Z. Dabužinskaitė pelnė respublikinėje olimpiadoje prizines vietas. 1984 metų tokioje pat olimpiadoje Nijolė Petkelytė laimėjo III vietą. Tradicijomis tapo gėlių ir sausų puokščių parodos. Jos organizuojamos ir šiandien.

 **Chemikų** būrelis veikė jau pokario metais. Jam vadovavo mokytojos B. Juodzevičienė ir A. Juknevičienė. Būrelio veikla buvo ribota, nes trūko medžiagų bandymams. Tenkintasi mokomosios medžiagos gilinimu. Septintajame dešimtmetyje būrelio veikla pagyvėjo. Buvo ruošiamasi respublikinėms ir rajono olimpiadoms. Būrelio nariai padėjo rengti vaizdines priemones kabinetui. Gabiausi chemijos būrelio nariai – R. Kačinskas, R. Kasperavičius, Uziela, L. Šaltytė (dabar chemijos mokslų daktarė), Gaivenytė, A. Gildutis, 1967 metais laimėjęs III vietą V respublikinėje chemikų olimpiadoje (vadovė – mokytoja Birutė Žemaitienė).

 **Istorikų** būrelis pradėjo veikti šeštame dešimtmetyje. Jam vadovo mokytojos E. Jonaitytė ir E. Rapečkaitė. Veikla apsiribojo istorinių datų paminėjimu, referatų rašymu. Vadovaujant mokytojai A. Čiučelienei būrelio nariai rinko faktus apie rajono kolūkių ir įmonių ekonominį lygį, jų pajamas, darbo pirmūnus. Mokiniai gamino padalomąją medžiagą istorijos pamokoms, sudarinėjo istorinių straipsnių, mokomųjų filmų kartoteką, apipavidalino kabinetą. Aštuntojo dešimtmečio pabaigoje šis būrelis nustojo veikęs, tačiau mokytoja geresnius ir besidominčius istorija mokinius globojo ir dirbo, ruošdama olimpiadoms. Devintame dešimtmetyje istoriją pradėjo dėstyti mokytojai Regina Bliznikienė, Raimondas Rutkauskas, kiek vėliau – mokytoja Audronė Tumaitė – Mikalaičiūnienė, o pastarajai pradėjus dirbti užklasinio darbo organizatore, atvyko mokytojas Vidmantas Pimpė. Būrelio veikla atgijo. Darbas vyko sekcijomis. Mokytojas R. Rutkauskas organizavo teisinių žinių mokymą bei konkursus, mokytojas V. Pimpė ruošė tarptautininkus – supažindindavo mokinius su svarbiausiomis pasaulio aktualijomis. Mokytoja R. Bliznikienė rengė mokinius olimpiadoms, mokė būrelio narius moksliškai panaudoti dokumentus, savarankiškai paruošti pranešimus. Mokiniai nagrinėjo ir rinko medžiagą apie V. Kudirką, J. Basanavičių, M. Valančių, J. Vileišį, istoriką T. Narbutą. Prisiminti 19 a. pabaigos ir 20 a. pradžios žymesni uteniškiai bei šiose apylinkėse gyvenę poetai: kun. J. Šnapštys – Margalis, kun. Silvestras Gimžauskas, gydytojas – humanistas švietėjas Jokūbas Šimkevičius, Motiejus Miškinis. Prasidėjus atgimimui ir Sąjūdžio veiklai, mokyklos istorikai buvo pirmieji tautiškumo propaguotojai.Buvo parengti stendai su tautine simbolika. 1989 metais mokykloje organizuota paroda – minėjimas neįvykusio LDK kunigaikščio Vytauto Didžiojo karūnavimo 260 metinėms. Renginį ruošė 11 klasės mokiniai: Jovita Morkūnaitė, Donatas Puodžiukas, Raimonda Andreikėnaitė, Rolandas Ulevičius, Robertas Žilys. Kartu sukurti stendai ,,LDK kunigaikščiai: Gediminas, Algirdas, Kęstutis, Vytautas Didysis ir Lietuvos karalius Mindaugas’’, ,,Lietuvos istorijos žymiausios datos’’, ,,Lietuvių tautos simbolika’’, ,,Tautiška giesmė’’ (vadovaujant mokytojams R. Bliznikienei ir V. Pimpei). 1995 – 1996 metais veikė baltiečių būrelis, kuris rinko medžiagą apie senovės lietuvių papročius, religiją, ruošė vakarus jaunesnėms klasėms (vadovė mokytoja A.Mikalaičiūnienė). Būrelis talkininkavo Utenos ,,Vilnijos’’ draugijos skyriui, kuris organizavo išvykas – koncertus ir labdarą į Turmanto rusų vidurinę mokyklą, siekaint įkurti V lietuvišką klasę (koordinatorė R. Bliznikienė, nariai V. Pimpienė ir A. Mikalaičiūnienė).

 1997 metais mokykloje organizuojama istorikų diena (koordinatorė mokytoja A. Mikalaičiūnienė).

 Mokyklos istorikai aktyviai ruošė olimpiadininkus, kurie pasiekė neblogų rezultatų. Andrius Norkūnas užėmė II vietą 1993 metų rajoninėje olimpiadoje. Juozas Skaisgiris ir Edmundas Vilkas dalyvavo Lietuvos kariuomenei skirtose respublikinėse viktorinose . Nuo 1998 – 1999 mokslo metų mokytoja Vita Pimpienė organizuoja ir ruošia mokinius teisinių žinių viktorinoms. Mokytojos sumaniai vadovauja mokiniams, organizuojant istoriko dieną mokykloje.

 Mokyklos istorikai savo darbu ir pavyzdžiu patraukė nemažai mokinių, kurie studijavo ar studijuoja šį dalyką ir sėkmingai dirba mokytojais, dėstytojais – tai Neringa Truskauskaitė ( Vilniaus universitete dėstytoja, rašo mokslinį darbą), mokytojos Dalia Šilinskaitė, D. Žičkutė, A. Masiulytė ir kiti.

 Nuo 1999 metų gruodžio 20 dienos istorikai dalyvavo projekte ,,Asocijuotos mokyklos pagal UNESCO programą”. Pasirinkta tema - ,,Žmogaus teisės, demokratija ir tolerancija’’.

 **Turistų**  būrelis dirbo su pertraukomis. Intensyviau pradėjo veikti nuo 1972/1973 mokslo metų. Dirbo dvi sekcijos – turistų orientacininkų, vadovaujamų mokytojos Janinos Juodėnienės, ir ekspedicinė, vadovaujama Genės Katinienės. Būrelio nariai buvo ruošiami dalyvauti turistinėse varžybose, mokomi orientuotis miške ir atvirose vietovėse. Jie rinko medžiagą apie seniausius Utenos rajono kaimus, jų gyventojus. Vėliau su turistų būreliu dirbo mokytoja Eugenija Rapečkaitė. Būrelio veikla pagyvėjo, vadovaujant geografijos mokytojai Jovitai Vizbarienei. Mokyklos turistai keliavo po Lietuvą – aplankė Biržus, Nacionalinį parką, Panemunės pilis, Europos centro parką, dalyvavo respublikiniame turistų penkių dienų žygyje po Dzūkijos nacionalinį parką.

 **Sporto** būrelis pradėjo savo veiklą pokario metais. Jam vadovavo kūno kultūros mokytojai J. Steikūnas, P. Sabalys, kiek vėliau – mokytojas A. Ivanovas – Jonaitis. Mokyklos sportininkai ruošėsi rajoninėms ir respublikinėms spartakiadoms. Veikė krepšinio, rankinio, lengvosios atletikos sekcijos. Mokyklos krepšininkai organizavo varžybas tarp rajono mokyklų, išvykdavo į kaimyninius rajonus. 1950 metais mokytojo P. Sabalio treniruojami lengvaatlečiai dalyvavo V, o 1954 metais IX moksleivių spartakiadoje. 1971 metais mokykla buvo pripažinta sportiškiausia respublikoje ir apdovanota Švietimo ministerijos gairele. Įkurtas ,,Sakalo’’ klubas jungė krepšinio, rankinio, lengvosios atletikos, jaunojo ir taikliojo šaulio sekcijas. 1975 metais lengvaatletis Algis Vėgėlė dalyvavo sąjunginėje moksleivių spartakiadoje ir tapo žiemos 60 metrų bėgimo varžybų nugalėtoju, o vasario mėnesį - varžybų Donecke čempionu. Sekcijų veikla suaktyvėjo ruošiantis XVI ir XVII sąjunginėms moksleivių spartakiadoms. Vyko treniruotės, varžybos, atranka. Šeši sportininkai tapo kandidatais į XVII moksleivių spartakiadą: dviratininkai Valdas Čiuta, A. Vapsva, šaulės seserys Audronė ir Virginija Mažeikaitės, Ina Nausėdaitė ir lengvaatletis Vytautas Markevičius. Keturi įvykdė kandidato į sporto meistrus reikalavimus. Tai dviratininkai V. Čiuta ir A. Vapsva, šaulė A. Mažeikaitė ir bėgikas V. Markevičius. 1978 metais keturiolikmetė sportininkė Danutė Meidutė Vilniaus Vingio parke vykusiose ,,Tiesos’’ laikraščio taurės lengvosios atletikos kroso finalinėse varžybose, 1000 m distanciją įveikusi per 3 min 11,4 sekundžių, laimėjo I vietą (aukso medalį), o po savaitės Alma Atoje ,,Pravdos’’ laikraščio taurės finaliniame krose 1000 m nubėgusi per 3 min 14,9 sekundės iškovojo bronzos medalį.

 1982 metais geriausių sportinių rezultatų pasiekė Audronė Mažeikaitė, kulkinio šaudymo sporto meistrė, jaunimo žaidynių čempionė. Virginija Mažeikaitė – kandidatė į sporto meistres, (jaunimo šaudymo varžybose - V vieta), šaulė Ina Nausėdaitė – kandidatė į sporto meistres, respublikos moksleivių rinktinės narė. Valdas Čiuta – sporto meistras (respublikos VJSM dviratininkų 75 km varžybose - I vieta, respublikinėje moksleivių spartakiadoje - I vieta). Šaulys V.Sukarevičius – respublikos moksleivių rinktinės narys, pasiekęs I atskyrį. Dziudo imtyninkai I. Zutautas ir R. Volkovas – respublikos jaunučių čempionai, pasiekę I atskyrį. Dviratininkas A. Mikulėnas – respublikos moksleivių varžybų nugalėtojas jaunučių grupėje (jis buvo pasiekęs II atskyrį). Lenvaatlečiai A. Žičkus ir V. Mameniškis (pasiekęs II atskyrį) buvo rajono rinktinės nariai. Mokyklos vardą garsino dviratininkas A. Kajutis, kandidatas į sporto maistrus, ir I jaunių atskyrį pasiekęs dziudo imtyninkas S. Šutinys.

Mokykloje buvo plačiai propaguojamos įvairios sporto šakos. Pelnyta daug apdovanojimų, garbės raštų, taurių. Paruoštas nemažas būrys visuomenininkų – 42 jaunieji sporto teisėjai ir apie 35 instruktorius, kurie vadovavo moksleivių varžyboms, padėjo mokytojams rengti sporto sekcijų užsiėmimus. Mokykla didžiuojasi buvusiais auklėtiniais sportininkais - Erika Vilūnaite, 1991-ųjų Tour de France – labiausiai prestižinių moterų dviračių sporto varžybų – dalyve (dabar ji atstovauja Italijos klubui), Jūrate Sirgėdaite, 1993 metų daugkartine moksleivių dviračių sporto respublikinių varžybų dalyve ir prizininke, Daliumi ir Gediminu Rišmomis – šachmatininkais, respublikos moksleivių varžybų daugkartiniais dalyviais ir prizininkais, bei daugeliu kitų. Visose sporto šakose aktyviai dirbo ir dirba kūno kultūros mokytojai Jonas Krūminis, Aleksandras Prakopjevas, Audronė Mažeikaitė-Katilienė, Monika Karvelienė ir Vytautas Garalis.

 **Meno** būreliai. Vienas iš gausiausiai lankomų būrelių buvo choras. Tęsdamas prieškarinės gimnazijos tradicijas, choras pradėjo darbą tuojau po karo, vadovaujamas mokytojo A. Kojelio. Vėliau buvo sukurtas mišrus žemesniųjų klasių choras, įvairūs ansambliai, kurie muzikavo ir dainavo ne tik mokykloje, bet ir miesto visuomenei švenčių ir kitų renginių metu. Septintame dešimtmetyje chorų veikla suaktyvėjo. Imta organizuoti dainų šventes, festivalius. Įvairiu laiku veikė ir kiti kolektyvai – instrumentinis ansamblis, skudučių, vokaliniai ansambliukai. Vadovavo muzikos mokytojai Zenona Gylienė, Simas Narkevičius, Vilhelmas Kaktavičius, Vilija Gylytė – Jonuškienė, kuri, tęsdama savo motinos tradicijas, subūrė gausų chorą, ansamblius, džiuginančius mokyklos visuomenę ir svečius Mokytojo dienos, paskutinio skambučio progomis, Šv. Kalėdų dienomis, sėkmingai pasirodančius Utenos miesto šventėse. Mokytojos paruošti mokiniai dalyvavo kun. Sigito Sudento organizuojamuose giesmės – dainos konkursuose, kuriuose dainuoja operos žvaigždės V. Prudnikovas, E. Kaniava, J. Leitaitė, skambina pianistė N. Railytė ir kiti. Giesmės – dainos konkursuose geriausiai įvertintas Rasos Bubulytės ir Oksanos Padlipskaitės duetas, Eglė Andrevičiūtė ir mišrus ansamblis. Mokytoja ruošė mokinius tradicinei ,,Dainų dainelei – 76’’ (dalyvavo Audronė Stuglytė), o 1999 metų konkurso dalyvė Rasa Bubulytė tapo laureate ir dainavo baigiamajame koncerte Operos ir baleto teatre. Mokytojai ansamblį padėjo išplėsti buvę mokiniai Žydrūnas Meidus, Sonata Meiduvienė (Stanislavovaitė), Zigmas Nagys – buvę ,,Dainų dainelės’’ diplomantai – dabar mokyklos mokytojai. Mokytoja su mokiniais talkininkauja dramos ratelio skaitovams. Jos ansambliai dalyvauja pilietinės dainos konkursuose (I vieta), muzikinės – poetinės kompozicijos konkursuose (3 vieta), kituose mokyklos ir rajono renginiuose. Iki 1972 metų mokykloje veikė dūdų orkestras (vadovas mokytojas Povilas Vancevičius).

 Visi labai gražiai prisimena **dramos** būrelį. Didžiulį įspūdį paliko septynių paveikslų spektaklis ,,Mašenka’’, režisuotas mokytojo Rapolo Šaltenio. Jame dalyvavo mokytojai ir mokiniai (1951 – 1952 m.). Vyresniųjų klasių mokiniai ir abiturientai, vadovaujami mokytojos Elzės Skvarčinskaitės, pastatė itin gražų spektaklį ,,Citadelė’’.

 1955 metais dramos būreliui pradėjo vadovauti anglų kalbos mokytoja Ona Matulionytė Ji dirbo iki 1977 metų, nuolat režisuodama veikalus. Mokytojos vadovaujamas dramos ratelis pastatė V. Binkio ,,Atžalyną’’, A. Liobytės ,,Kupriuką muzikantą’’, Mackonio ,,Ulijoną’’, J. Būtėno ir A. Kernagio ,,Pamilau dangaus žydrumą’’, J. Rainio ,,Vėjeli, pūsk’’, J. Grušo ,,Herkų Mantą’’, K. Inčiūros ,,Eglę žalčių karalienę’’, S. Zajaickio ,,Plėšiką Robinhudą’’ ir kitus veikalus. Dekoracijas spektakliams kūrė dailės mokytojas Vytautas Petronis su dailės būrelio nariais. Spektaklis ,,Pamilau dangaus žydrumą’’ Panevėžio zonoje buvo pripažintas respublikinio konkurso nugalėtoju.

 Būrelio nariai buvo Regina Paliukaitytė (dabar - Vilniaus akademinio dramos teatro aktorė), A. Lankauskaitė (buvusi Vilniaus ir Kauno lėlių teatro direktorė), Violeta Gučiūtė, Rytis Trimonis (habil. filologijos daktaras), Jurgis Jurgelis (buvęs LR valstybės saugumo departamento direktorius), Vytautas Triponis (habil. medicinos daktaras) ir daugelis kitų.

Nuo 1977 metų dramos būreliui vadovavo mokytoja Violeta Meidienė. Scenoje buvo kuriami įvairiaspalviai charakteriai, taip pat gvildenamos aktualios jaunimo problemos. Žiūrovai itin džiaugėsi D. Kirvelos talentu. Dekoracijas kūrė patys mokiniai. 1982 – 1990 metais dramos rateliui vadovavo rusų kalbos mokytoja Eugenija Valiukonytė. Būrelio veikla apsiribojo inscenizacijomis iš mokyklos gyvenimo, naujametiniais karnavalais. Minėti vadovai dirbo po 1 valandą per savaitę. 1992 metais dramos būrelio veikla atgimė. Mokyklai ėmė vadovauti naujas direktorius, itin mėgstąs šią meno šaką. Buvo skirta daugiau savaitinių valandų. Imta ruošti teatro dienas – festivalius, kurie tapo tradicija. 1992 – 1994 metais dramos būreliui vadovavo Aida Čipkuvienė. Pastatyti spektakliai: O. Proislerio ,,Raganiukė’’, A. Lindgren ,,Pepė Ilgakojinė’’, K. Čiukovskio ,,Daktaras Aiskauda’’. Dirbo ir klasių auklėtojai, dalyvaudami su savo auklėtiniais teatro dienų renginiuose. Nemažą indėlį į mokyklos teatrinį gyvenimą įnešė pradinių klasių mokytoja Valda Venclovienė. Ji su savo mažaisiais artistais pastatė keletą spektaklių: K. Kubilinsko ,,Agė melagė’’ (1993 m.), pasaką ,,Dangus griūva’’ (1994 m.), S. Gedos ,,Peliukų autobusą’’ (1995 m.), ,,Meškinas Rudnosis’’ (1997 m.), A. Vaičiulaičio ,,Meškinas vestuves kelia’’ (1998 m).

 1994 – 1995 metais būreliui vadovavo specialistė – režisierė Birutė Miniauskienė. Įsi-mintinas psichologinis V. Sarojano spektaklis ,,Ei, žmonės’’. Pagrindinį vaidmenį jame atliko gimnazistas Antanas Surgailis (dabar Muzikos akademijos studentas). Nuo 1996 metų būreliui vadovauja režisierė Stanislava Riliškienė. Darbo rezultatai akivaizdūs ir svarūs. Pastatyta A. Liobytės ,,Aukso obuolys’’, ,,Jonelis’’ (lietuvių liaudies pasakos motyvais), R. Kašausko ,,Fėja ir atlėpausis’’, ,,Mūsų gyvenimai’’ (pagal J. Marcinkevičiaus pjeses), ,,Keistuolių akademija’’, P. Vaičiūno ,,Patriotai’’, V. Rinkevičiaus ,,Balius pirtyje’’, V. Palčinskaitės ,,Septynios snieguolės ir vienas nykštukas’’, K. Binkio ,,Atžalynas’’ (jungtinis mokytojų ir mokinių), T. Beironaitės ,,Kai vėl pražys šaltapusnė’’. Spektaklis ,,Aukso obuolys’’ buvo skirtas Lietuvos mokyklos 600 metų jubiliejui. Jis buvo atrinktas į 1997 metų teatrų festivalį ,,Artes Liberales’’, o mokyklos mokytojų ir mokinių dramos būrelio artistai su spektakliu ,,Mūsų gyvenimai’’ dalyvavo tarptautinėje teatrų šventėje ,,Scenos pavasaris 97’’ Šakiuse.

 1950 metais piešimo mokytojas Vytautas Petronis subūrė mėgėjus piešti. Pradžioje jaunieji dailininkai apipavidalindavo sienlaikraščius, talkininkavo gamindami dramos būreliui dekoracijas, drabužius. Atsirado poreikis mokytis derinti spalvas, aptarti menininkų darbus, patiems organizuoti parodas. Mokytojas mokėjo sutelkti pačius gabiausius ir skatinti juos dirbti. Su džiaugsmu sutinkame buvusių mokinių dailininkų parodas, kuriose jie kalba, kad pradžių pradžią, prisiliečiant prie meno, suteikė dailės mokytojas V. Petronis.

 1980 metais dailės būreliui vadovavo mokytoja Regina Breivienė. Būrelio nariai daug laiko skyrė mokyklos dizainui, sienlaikraščių leidybai, bet atsirasdavo laiko ir piešti. Mokykloje nuolat veikia mokinių darbų paroda. Daug mokinių, mokytojos paskatinti, lanko Utenos dailės mokyklą.

 **Tautinių** šokių ratelis pradėjo kurtis šeštame dešimtmetyje, atsiradus poreikiams vystyti meno saviveiklą. Vadovavo pionierių vadovės. Mokykloje buvo sudaryti dar du šokių rateliai: spaliukų ir pionierių. Tautinių šokių rateliui vadovavo mokytoja A. Lašinskaitė, vėliau – R. Lapašinskienė, o pionierių ir spaliukų - mokytojos M. Žukienė ir J. Kaušinienė. 1980 metais susikūrė pramoginių šokių ratelis (vadovė mokytoja R. Katinaitė). Keitėsi tautinių šokių ratelio vadovė – ja tapo mokytoja R. Bliznikienė. Rateliai ruošėsi dainų šventei, dalyvavo konkursuose, koncertuose, išvykose į kitas respublikas (Latviją, Ukrainą, Gruziją ir kitur). Darbui buvo skiriamos 2 valandos per savaitę. Šokių mokytojoms pavykdavo suburti mokinius, mėgstančius šokti. Rateliai visada ir visi dalyvavo dainų šventėse, gerai pasirodydavo ir buvo apdovanojami garbės raštais. Ilgiausia šokių ratelių vadovais dirbo mokytojos Marija Žukienė ir Regina Bliznikienė. 1993 metais tautinių šokių rateliui pradėjo vadovauti Regina Bernotienė, baigusi Vilniaus choreografijos mokyklą. Mokytojai buvo sudarytas pilnas pamokinio darbo krūvis. Dabartiniu metu veikia trys rateliai. Šokėjai dalyvauja rajono, miesto šventėse, Pasaulio lietuvių dainų šventėje, festivalyje ,,Ežerų sietuva’’, vyksta į kitų rajonus.

 1986 metais buvo sukurtas **etnografinis** ansamblis, vadovaujamas Dalios Pavasarienės. Būrelis ruošė senovės piemenėlių dainas, šokius, žadino tautinius jausmus.

 1995 metais 1-2 klasių mokiniai, vadovaujami muzikos mokytojos Elenos Kiškienės, pradėjo mokytis senovės lietuvių dainų, ratuto ratelių. Per metus susiformavo folkloro ansambliukas. Jame dainavo ir šoko 32, vėliau 24 mokiniai. Parengtos trys programos: ,,Piemenukų išdaigos’’, ,,Našlaičių dainos’’, ,,Jaunimėliui’’. Ansamblis koncertavo miesto lopšeliuose - darželiuose, Sudeikių, Vyžuonų ir Antalgės mokyklose, Utenos vaikų globos namuose, senelių pensionate, miesto vidurinėse mokyklose, dalyvavo rajono vaikų folkloro ansamblių šventėse – apžiūrose, linksmino savos mokyklos tėvus ir svečius iš Danijos. Jis šiltai buvo sutiktas Anykščiuose renginyje ,,Utenos krašto meno dienos’’, taip pat dalyvavo vaikų folkloro šventėje ,,Pumpurėlis’’.

 Viena iš gražiausių tradicijų – Rugsėjo 1 – osios šventė. Iškilmės, esant geram orui, vykdavo fasadiniame kieme: aidint muzikai, rinkdavosi mokiniai, tėvai, mokytojai ir svečiai. Mokyklos direktorius pasveikindavo mokytojus ir mokinius su mokslo metų pradžia, supažindindavo tėvus su naujais pedagogais, pristatydavo auklėtojus. Literatų būrelio skaitovai deklamuodavo eiles, šokėjai šokiu ,,Kepurinė’’ sveikindavo susirinkusius. Didžiausio dėmesio susilaukdavo pirmokai. Abiturientai pirmokėliams padovanodavo po sąsiuvinį ir pieštuką, supažindindavo su mokyklos aplinka ir pagrindinėmis mokyklinio gyvenimo taisyklėmis Dešimtame dešimtmetyje Rugsėjo 1 – oji tapo viso miesto švente. Dvyliktą valandą Kristaus į Dangų žengimo ir Dievo Apvaizdos bažnyčiose aukojamos Šv. Mišios. Miesto kultūros rūmuose ir Jaunimo centre vyksta koncertai, o prekybininkai organizuoja mokyklinių prekių mugę.

 Nuo septinto dešimtmečio tradicija tapo Abėcėlės šventė. Ji vykdavo gruodžio pabaigoje, kada pirmokai, susipažinę su raidėmis, pradėdavo savarankiškai skaityti. Mokinukai, pasipuošę raidėmis, aktų salėje pasirodydavo vyresniems draugams, deklamuodavo, vaidindavo. Bibliotekos vedėja, supažindinusi su taisyklėmis, kaip elgtis su knyga, pakviesdavo pirmokus į biblioteką.

 Įdomūs ir linksmiausi renginiai – naujametiniai, vėliau kalėdiniai karnavalai. Klasės ruošdavo pasirodymus – pasakų inscenizacijas, vaizduodavo literatūrinius personažus. Mokyklos dailininkai, o vėliau tradiciškai vienuoliktokai, puošdavo salę parinkdami temas - ,,Ledo rūmai’’, ,,Kosmose’’, ,,Ateities laivas’’ ir kita. Sumanūs ir išradingi buvo mokiniai. Žiuri atrinkdavo išradingiausiai ir meniškiausiai sukurtas kaukes, kurios buvo apdovanojamos karnavalo metu. Nelikdavo nuskriausti ir mažieji, kuriems buvo skiriamos dovanėlės, saldainiai.

 Šeštame dešimtmetyje buvo atgaivinta tradicinė šimtadienio šventė. Ja pažymima, kad iki egzaminų liko šimtas dienų. Pradžioje ši šventė buvo pažymėta kukliai, vėliau įgavo sudėtingesnį ceremonialą. Viceabiturientai dovanojo abiturientams meniškai apipavidalintą šimto dienų kalendorių su įrašytomis kiekvienai dienai prasmingomis sentencijomis, kurios versdavo susimąstyti, skaičiuojant dienas iki egzaminų.

 Jaudinanti ir seniausia tradicija - paskutinio skambučio šventė. Abiturientus išleidžiantys viceabiturientai rengia iškilmingą scenarijų, puošia salę, paradines, abiturientų klasės duris. Tą dieną abiturientai anksti ryte prikelia savo auklėtoją, kartu pusryčiauja, o vėliau patraukia į mokyklą (paskutiniu metu net veža automobiliu). Tai priklauso nuo klasės polėkių, sentimentalumo ir kita. Prasideda paskutinė auklėtojo pamoka, kurią nutraukia ilgai skambąs mokyklos varpelis, mūsų mokyklos abiturientų pramintas ,,gintariniu skambučiu’’. Dabar jau pirmokai atveda abiturientus į išpuoštą aktų salę, kur laukia tėvai, mokytojai ir svečiai. Ceremoniją pradeda pirmokėliai šokiu su žaislais. Taip per kelias minutes pro solenizantus ,,praslenka’’ visi metai, praleisti mokykloje. Įdomiai ir išradingai perskaitomas testamentas, kuriame primenami nutikimai, išgyventi per visus, o ypač paskutinius metus, humoristine forma pasakojama ,,tiesa’’ apie juos ,,kankinusius’’ mokytojus, patariama būsimiems abiturientams, kaip to išvengti, ir įpareigojama puoselėti mokyklos tradicijas. ,,neskriausti’’ mokytojų ir žemesnių klasių mokinių, tausoti mokyklos inventorių ir kitą turtą, kad jo pakaktų ateinančioms kartoms. Perduodamas simbolinis mokyklos raktas. Išklausius direktoriaus, pirmųjų mokytojų ir tėvų sveikinimų ir linkėjimų, teikiamos gėlės. Šventė baigiama išvyka po rašytojų gimtines arba dramos ar Operos ir baleto teatro spektakliu.

 Dešimtame dešimtmetyje paskutinio skambučio šventės rytą abiturientai su jiems dėstančiais dalykų mokytojais išklauso Šv. Mišias.

 Laukiama ir ne mažiau jaudinanti atestatų įteikimo šventė. Išleistuvės, trumpas aktas, vakaras-vakarienė ir saulėtekio sutikimas. Išleistuvių vakaru rūpinasi tėvai, jie puošia salę, stalus, organizuoja vakaro renginį. Kartais ceremonija buvo baigiama medelių ar rožių sodinimu (prie mokyklos). Nuotaikinga ir prasminga vakarienė baigdavosi saulėtekio pasitikimu prie Klovinių užtvankos ar mokyklos kieme prie daugelio žvakučių ir laužo, kur buvo deginamos ,,špargalkos’’, juokingi ir rimti meilės laiškeliai, sukurti pamokų metu ir mokytojų atiduoti auklėtojai. Išleistuvių tradicijų išlaikymas priklauso nuo abiturientų ir jų tėvų noro. Šiuo metu nemažai klasių po iškilmingo akto, gavus atestatus, išvyksta į turistinę kelionę arba švenčia vakarą kavinėse bei restoranuose.

 Gilesnį įspūdį paliko jubiliejinė mokyklos 50-mečio šventė. Joje dalyvavo apie 420 baigusių mokyklą auklėtinių iš įvairiausių vietovių. Mokyklą kas metai aplanko kelios įvairių laikų buvusių mokinių laidos. Jos susitinka su klasės auklėtojais, mokytojais.

 Septinto – dešimto dešimtmečio buvę abiturientai susitikimus iš anksto numato, pasirašydami testamentą, kurį palieka klasės auklėtojui ir seniūnui.

**Kelias į “Saulę”**

 Kartu su atgimimo idėjomis į seną vidurinę papūtė nauji ir jauni vėjai. Keitėsi Lietuva, keitėsi mokykla, keitėsi mokinių visuomeninė veikla. Mokytojai ir mokiniai dalyvavo pertvarkymo veikloje. Visų tikslas buvo tautinės mokyklos sukūrimas.

 Mokyklai ėmė vadovauti jaunas gabus direktorius **Valentinas Eismantas**, kuris po metų dvejų pradėjo mąstyti apie gimnazijos įkūrimą. Aktyvėjo ne tik pedagogų, bet ir mokyklos tarybos veikla. Išsamiai nagrinėjami demokratijos įgyvendinimo klausimai, mokinių savarankiškumo, psichologinio mikroklimato problemos. Kalbama apie lituanistų metodinį darbą, ruošiant jaunuosius filologus konkursui. Vienuoliktos klasės mokinė Jurgita Siaurusaitytė, laimėjusi USBF (JAV – Baltijos šalių fondas) stipendiją, turėjo teisę 3 mėnesius mokytis Amerikoje. 1994 metais ji sėkmingai dalyvavo jaunųjų filologų konkurse ir už apybraižą ,,Rožių uostymas Amerikoje’’ laimėjo antrąją vietą respublikoje.

 Mokyklos vizija – kelias į gimnaziją, todėl reikėjo pasiruošti dirbti joje. Su Danijos mokyklomis įsijungiama į tarptautinį eksperimentą ,,Psichologinio mikroklimato gerinimas mokykloje’’. Šio projekto turinį sudarė tokie kriterijai: 1. Mokinių savivaldos kūrimas. 2. Vertinimo sistemos tobulinimas. 3. Mokinių ir mokytojų tarpusavio santykių analizė. 4. Mokyklos ir tėvų ryšiai. Šeši mokyklos mokytojai – M. Beinoravičienė, J. Kavaliauskaitė, V. Nenėnas, B. Juodvalkienė, V. Eismantas ir L. Bikelienė - dalyvavo Danijos švietimo ministerijos organizuotuose seminaruose, o grupė gimnazistų - Lietuvos žmogaus teisių centro organizuotame seminare ,,Žmogaus teisių mokymas’’. Dvi gimnazistų klasės dalyvavo tarptautiniame projekte. Buvo vykdomas sąmoningų demokratinės valstybės piliečių ugdymo ir saviugdos procesas pamokose ir popamokinėje veikloje. Du mokytojai – Audronė Mikalaičiūnienė ir Vytautas Ribokas – pasirengė dėstyti pilietinio ugdymo kursą.

 Slaptu balsavimu suformuota mokyklos tarybos mokinių frakcija, kurios vaidmuo priimant svarbius mokymo ir popamokinės veiklos sprendimus kokybiškai išaugo. Skelbiami moksleivių prezidento rinkimai. Juo tapo 10 klasės mokinys Giedrius Juodėnas. Pasiteisino ir prigijo moksleivių dalyvavimas, sudarant pamokų tvarkaraštį ir nustatant pasirenkamųjų dalykų prioritetus.

 Grupė mokinių konkurse ,,Pristatyk man savo rajoną’’ laimėjo 20 dienų kelionę į Prancūziją (vadovė – prancūzų kalbos mokytoja Sigita Nenėnienė).

 Mokyklos gimnazistai ir mokytojai dalyvavo tarptautiniame projekte ,,Atviras pasaulis’’ (1996 – 1998). Jo koordinatorė – anglų kalbos mokytoja Loreta Bikelienė, nariai – direktorius Valentinas Eismantas, pavaduotojai Birutė Juodvalkienė, Vilius Nenėnas, mokytojai Vilija Jonuškienė, Regina Baronaitė, Jolanta Kavaliauskaitė, Rožė Lapašinskienė. Į projektą įsitraukė 429 mokiniai. Palaikomi ryšiai su Danijos Vyborgo ir Ornus miesto gimnazijomis. 1998 metų pavasarį mokykloje viešėjo danų mokinių ir mokytojų grupė, o rugsėjo mėnesį į Daniją išvyko III – IV klasių gimnazistai ir mokytojai. Jie susipažino su gimnazijos veikla, šalies gamta ir gyvenimu.

 1997 metais mokykloje įkurta skautų draugovė (vadovė – mokytoja A. Katilienė). Ją sudarė 20 mokinių. Draugovė greit išaugo ir įsijungė į kitų šalių skautų veiklą. 1998 metų liepos mėnesį skautai stovyklauja Švedijoje, dalyvauja tarptautinėje skautų stovykloje Norvegijoje, o 1999 metų vasarą išvyksta į Čekiją, Treban miestą, kur 10 dienų poilsiauja su danais.

 1997 metais susibūrė maironiečių būrelis. Tikslas - tobulėti dvasiškai ir ugdyti gabumus. Vadovauja mokytoja ekspertė Sofija Tvarijonienė. Talkina muzikos mokytojas Pranciškus Aleknavičius. Per savo veiklos metus maironiečiai susipažino su Panemunės krašto, Žemaitijos, Vidurio ir Rytų Lietuvos istorine, kultūrine praeitimi, įžymiais žmonėmis, aktyviai įsijungė į Lietuvos maironiečių draugijos veiklą.

 Maironiečiai kasmet kuria poetines – muzikines kompozicijas. Domėdamiesi šio klasiko asmenybe ir kūryba, giliau susipažįsta su tautos praeitimi, kultūra, puoselėja pagarbą gimtajam kraštui, kalbai. Būrelio istorijoje daug prasmingų renginių, susitikimų ir išvykų. Parengtos ir parodytos kompozicijos pagal Maironio, B. Brazdžionio ir kitų poetų kūrinius, keletas poetinių spektaklių religine tema. Maironio 137-osios gimimo metinės paminėtos koncertu ,,Meldžiuosi Maironio lūpomis ir širdimi’’ Utenos Kristaus į dangų žengimo bažnyčioje, Zarasų Šv. Mergelės Marijos ėmimo į dangų bažnyčioje, Visagine per Kovo 11-osios minėjimą.

 Būrelyje yra daugiau kaip 40 narių. Aktyviausi iš jų – Lina Bubulytė, Onutė Gasiulytė, Audrius Norkūnas, Žydrūnė Indriūnaitė, Kristina Pyragytė, Aldona Jurgelionytė, Violeta Samuolytė, Justina Obelytė, Joana Gimbutytė, Darius Jakštonis, Titas Ližinis, Marius Pavilonis, Aušra Miečiūtė, Eglė Miečiūtė, Sigita Motiejūnaitė, Ernestas Daugilis, Laima Daugilytė, Paulius Gučius, Jurga Bagdonaitė, Arūnas Bareišis, Vilma Pakenytė, Rasa Nagytė, Deimantė Karaliūtė, Laura Gričiūtė, Sandra Macelytė ir kiti. Kai kurie iš jų rašo eilėraščius, apybraižas. Savo kūrybą maironiečiai spausdina laikraštyje ,,Sandrava.’’205

 Kiti mokiniai savo kūrybines galias ugdo dailės, muzikos, sporto mokyklose, gimnazijos meniniuose, sporto, turizmo, gamtamoksliuose būreliuose ir pasiekia gerų rezultatų. R. Paukštė ir R. Tverijonas (treneris V. Bubulis) 1997 metais tapo Europos mažosios beisbolo lygos čempionais ir dalyvavo pasaulio čempionate Majamyje (JAV).

 Viena iš naujovių mokykloje – mokytojų užsieniečių pasirodymas. Moksleivius mokė Amerikos Taikos korpuso savanoriai Phillips Michael (1992 – 1994), Toylor Stephen (1994 – 1995) ir Cohen Susanne (1996 – 1997), kurie integravo gimnazistus į JAV, Anglijos, Škotijos, Prancūzijos ir kitų Vakarų Europos šalių kultūrą.

 1998 – 1999 mokslo metais mokykloje dirbo 72 pedagogai – 2 ekspertai, 16 metodininkų ir 24 vyresnieji mokytojai. Svarbiausi mokyklos uždaviniai: 1. Tirti ir tenkinti moksleivių ugdymo ir ugdymosi poreikius. 2. Kurti prielaidas bendruomenės demokratiniams santykiams plėtoti ir aktyviai pilietinei pozicijai įtvirtinti. 3. Kelti mokinių kultūrą estetinio ir dorovinio ugdymo procese. 4. Kurti mokyklos, kaip mikrorajono centro, statusą. 5. Skatinti mokytojų kūrybiškumą, jų iniciatyvas, sudaryti sąlygas kvalifikacijai kelti.

 Spręsti iškeltus uždavinius ir įgyvendinti tikslus ne visada pavyko. Mokykla perpildyta – itin daug mokinių V-VIII klasėse. Tačiau stengiamasi gyventi turiningai. Organizuojami koncertai tėvams, visuomenei, turistiniai žygiai po rajoną, Aukštaitijos nacionalinį parką. Minimos valstybinės šventės, vyksta susitikimai su aktoriais, solistais, muzikais, kultūros veikėjais, organizuojamos išvykos į Seimą. Kuriami scenarijai, kuriuose atsispindi gimtojo krašto istorija. Populiarūs tapo Užgavėnių papročiai su teatralizuotu Morės deginimu, blynais ir dainomis bei kaukių paradais, teatro dienos, Mokyklos šventė, kuri trukdavo net savaitę.

 Humanitarinėje mokykloje ugdant tautinę savimonę pagrindinis dėmesys skiriamas gimtajai kalbai. Nuoširdžiai dirba lietuvių kalbos mokytojos. Violeta Meidienė – poetė, lietuvių ir lotynų kalbų mokytoja metodininkė, literatų globėja. Energinga ir kūrybiška lietuvių kalbos vyresnioji mokytoja Milda Beinoravičienė, tęsdama su pirmosiomis abiturientų laidomis pradėtą darbą ,,Giminės medis, protėvių sodybos’’, išbando baltojo ir juodojo gimnazijos metraštininko amplua. Mokyklos tradicijų puoselėtoja, ugdanti M. Daukšos pasekėjus – lietuvių kalbos mokytoja metodininkė Eugenija Norkūnienė, mokytoja metodininkė Remutė Baurienė – literatūrinių scenarijų ir renginių kūrėja, padėjusi daugeliui mokinių laimėti prizines vietas skaitovų konkursuose. Jaunesnės kartos specialistės – gimnazijos laikraščio ,,Langas’’ iniciatorė, jaunųjų korespondentų globėja mokytoja Sigita Prascieniūtė – Sadaunikienė (apskrities laikraščio ,,Utenos apskrities žinios’’ redaktorė), vyresnioji mokytoja Sonata Meiduvienė. Anglų kalbos mokytojos Loreta Bikelienė, Regina Baronaitė, Dalia Pavasarienė ir daugelis kitų humanitarių sudarė iniciatyvinę grupę gimnazijos programoms kurti.

 Utenos 1 – osios vidurinės mokyklos istorijos mokytojas, direktorius V. Eismantas – demokratijos mokykloje įgyvendinimo pradininkas, gimnazinių klasių eksperimento koordinatorius, tarptautinių projektų iniciatorius, mokyklos meno saviveiklos rėmėjas. Jis vadovaujasi Marko Aurelijaus principu: ,,Žmonės yra gimę vienas kitam. Todėl arba mylėk juos, arba pakęsk’’.

 **Valentinas Eismantas** gimė 1956 metų vasario 20 d. Anykščių rajone, Januškonių kaime. Baigęs Skiemonių vidurinę mokyklą ir Vilniaus universitetą, dirbo Marijampolės (tuo metu Kapsuko) miesto vaikų ekskursinėje – turistinėje bazėje metodininku, vėliau – vaikų namų direktoriumi. 1984 metais atvyko į Utenos 6 – ąją vidurinę mokyklą, dėstė istoriją ir visuomenės mokslą. 1991 metais pradėjo vadovauti Utenos 1 – osios vidurinės mokyklos kolektyvui, vėliau – ,,Saulės’’ gimnazijai. Dirbdamas įsigijo II – ąją vadybinės kvalifikacijos ir istorijos vyresniojo mokytojo kategorijas. Jam ir direktoriaus pavaduotojams – naujai pradėjusiai dirbti Birutei Juodvalkienei ir senbuviui Viliui Nenėnui – teko spręsti daug sunkių ir painių problemų, mokyklai siekiant gimnazijos statuso.

 Štai kaip apie savo atėjimą ir klausimo ,,būti ar nebūti’’ gimnazijai sprendimą kalba pats direktorius: ,,Po ilgų tuometinio Kultūros ir švietimo skyriaus vedėjo Alvydo Puodžiuko įkalbinėjimų 1991 metų liepos 4 d. parašiau sutikimą eiti Utenos 1 – osios vidurinės mokyklos direktoriaus pareigas. Buvo baugu – žinojau, kad mokykla turi gerą vardą, kad mano pirmtakas Vytautas Puodžiukas jai atidavęs kūną ir sielą, kad mokytojai – profesionalai gerąja prasme... Be to, tebesiliejo kairiųjų ir dešiniųjų emocijos po realybe tapusių Atgimimo ir Nepriklausomybės. Vienintelis artimiau pažįstamas žmogus – pavaduotojas Vilius Nenėnas, su kuriuo dainavom švietimo darbuotojų chore. Jis tą vasarą ir ,,įvedė’’ mane į mokyklą.

 Rudenį susirinko apie 500 mokinių (juokingai mažai, palyginus su 2000 – aisiais!), nes anapus upelio, Krašuonoje, visu gražumu puikavosi naujutėlė 7 – oji vidurinė, į kurią patraukė naujųjų mikrorajonų moksleiviai. Čia liko ,,klebonžeminiai...’’

 Metus išgyvenome nesunkiai. Pavojaus varpelis suskambo 1992 – aisiais, kai greta esančiuose senuosiuose ,,Saulės’’ gimnazijos rūmuose pompastiškai buvo pradėta kurti katalikiškos dvasios ,,Saulės’’ vidurinė mokykla. Imta vilioti mokinius ir mokytojus. Garbė kolegoms, kurie liko ištikimi 1 – ajai! Vaikų sumažėjo, net buvo gandų, kad netrukus tapsime katalikiškosios dalimi...

 Tačiau išgyvenome. Naujas iššūkis – 1993 – aisiais. A. Puodžiukas bene pirmasis Lietuvoje pradėjo mąstyti apie mokyklų tinklo pertvarkymą Utenoje, nes reikėjo kažkur padėti pradėtą, bet nebaigtą statyti 8 – ąją vidurinę. Buvo užsakytas mokyklų tinklo optimizavimo mieste tyrimas. Su jo išvadomis mokyklų direktorius supažindino tuometis Pedagogikos instituto direktorius Ž. Jackūnas. Paaiškėjo (o ir taip aišku buvo), kad ir geografiškai, ir demografiškai mūsų mokyklai išlikti vidurine galimybės baisiai jau efemeriškos: senstanti ir vis mažiau mokiniais „maitinanti’’ ,,Klebono žemė’’, miesto pakraštys, Krašuonos vidurinė, atsiradusi katalikiška... Šiandien mąstyčiau visiškai kitaip, bet tada jau pagalvoti, kad šlovingoji 1 – oji vidurinė mokykla gali tapti kažkokia dešimtmete, buvo vos ne nusikaltimas!

 Kaip išsigelbėjimas nuo ,,pražūties’’ gimė idėja kurti gimnaziją. Su pavaduotojais Viliumi Nenėnu ir Birute Juodvalkiene pasigailėjom, kad su šia idėja jau labai smarkiai vėluojam. Tačiau nutarėm bandyti, nes prarasti neturėjome ką.

 Kultūros ir švietimo skyrius neapsidžiaugė. Mat A. Puodžiuko akys ir mintys krypo į minėtąją 8 – ąją. Buvo mintijama ten įkurti keturmetę gimnaziją, o kol vyks statybos, gimnazines klases sudaryti Aukštakalnio vidurinėje mokykloje. Mes į jokius gudrius perspektyvinius planus nebuvome įtraukti, suktis teko savo protu ir savo jėgomis. Reikėjo surašyti kalnus popierių, planų, vizijų, programų. Didžioji našta gulė ant pavaduotojų Birutės ir Viliaus. Reikia pasidžiaugti, kad kai kurie kolegos labai gerai suprato idėją ir rimtai padirbėjo, kurdami programas, atlikdami milžiniškas biurokratines procedūras. Mat nutarėme kurti humanitarinę gimnaziją, pasiremdami turėtomis tradicijomis, todėl reikėjo pakeisti gamtos ir tiksliųjų mokslų, parašyti sustiprinto kalbų mokymo programas.

1994 metais tuometinė Kultūros ir švietimo ministerija leido formuoti 1 – ąją humanitarinę gimnazijos klasę. Tuo pačiu pasikeitė mokyklos statusas: 1 – oji vidurinė mokykla su gimnazijos klasėmis. Tai jau buvo šis tas, bet ne pabaiga: pagal tuomet galiojusius reikalavimus kiekvienai tokiai mokyklai teko po poros metų ,,apsiginti’’ teisę vadintis gimnazija.

Pirmaisiais pirmokais gimanzistais tapo baigę 8 – ąją klasę mokytojos Dalios Pavasarienės mokinukai, prie kurių prisijungė keletas atėjusių iš kitų mokyklų. Kitais metais jau susidarė konkursas, organizavome stojamuosius egzaminus, suformavome didelę stiprių mokinių klasę, kurios auklėtoja tapo mokytoja metodininkė Violeta Meidienė, dar po metų – dvi naujos klasės. Tačiau čia akivaizdžiai pasirodė, kad konkuruoti su Aukštakalnio vidurine mokykla, turinčia abiejų profilių gimnazijos klases, yra labai sunku. 1996 metų rugsėjo 1 d. buvo iškilmingai atidaryta Adolfo Šapokos vidurinė mokykla – gimnazija, kuriai oficialūs rajono valdžios pareigūnai skyrė išskirtinį dėmesį: bazė, reklama. Pats Švietimo skyriaus vedėjas įkalbėjo kai kuriuos mūsų mokytojus ten pereiti dirbti... Žinia, žuvis ieško, kur giliau, žmogus – kur geriau... Būriai mūsų moksleivių patraukė ,,Šapokynėn’’ tiksliųjų (ir ne tik) mokslų studijuoti. Mums teko tenkintis patriotais, dažnai neturėjusiais motyvų mokytis. Bet ir už tai jiems ačiū.

1997 metų pavasarį turėjo išsispręsti klausimas būti ar ne gimnazijai. Apskrities ir rajono Švietimo skyrių komisija visapusiškai vertino praėjusių kelerių metų pasiekimus. Pažymos išvadų pirmajame variante – negailestingas verdiktas: gimnazija nebūti. Be aiškių motyvų – nebūti ir tiek. Tuo metu tarp oficialiųjų asmenų vyravo nuomonė, kad Utenai užtenka vienos gimnazijos. Kai mūsų mokytojai tokioms išvadoms rimtai pasipriešino, atsirado antrasis variantas: eksperimentą su gimnazijos klasėmis tęsti. Paguoda menka: neapibrėžtas statusas pragaištingai veikė kokybę, nors moksleivių skaičius mokykloje sparčiai didėjo: miesto žmonės su nepasitikėjimu žiūrėjo į atsiradusias pagrindines mokyklas ir prašė priimti mokytis vaikus į 5 – ąją klasę.

1998 metų rudenį Švietimo skyriaus vedėjas A. Puodžiukas subrandino idėją numarinti jau smarkiai sunykusią katalikiškos dvasios ,Saulės’’ vidurinę mokyklą. Esmė buvo tokia: sujungti 1 – ąją su katalikiška ir iš abiejų įkurti ,,Saulės’’ gimnaziją. Taip būsianti atkurta istorinė tiesa. Prasidėjo ilgos ir sunkios derybos, užvirė aistros: 1 – osios tėvai bijojo, kad bus pernelyg ,,sukatalikinti’’, katalikiškosios – kad bus ,,supasaulietinti’’ jų vaikai. Pavasariop šiaip taip kompromisą radome, ir ministerijai patvirtinti ,,Saulės’’ gimnazijos statusą liko tik menkutis formalumas. 1999 metų rugsėjo 1 dieną mokslo metai prasidėjo atkurtoje ,,Saulės’’ gimnazijoje’’.

**Metai ir dienos**

1999-06-11 Švietimo ir mokslo ministro įsakymu Nr. 760 Utenos 1 – ajai vidurinei mokyklai suteiktas gimnazijos (humanitarinio profilio) statusas, susijungiant su katalikiškos dvasios ,,Saulės’’ vidurine mokykla. Pravartu būtų trumpai sustoti prie 1992 metais įkurtos katalikiškos dvasios „Saulės“ vidurinės mokyklos.

1992/93 mokslo metais joje mokėsi 193 mokiniai, dirbo 27 mokytojai. Kolektyvą papildė dvi seserys vienuolės, atvykusios iš JAV. Tai naujų tradicijų ieškojimo metai. Mokyklai vadovauja Vytautas Puodžiukas, pavaduotoju dirba Pranciškus Aleknavičius.

1993/94 m. mokinių skaičius šoktelėjo iki 300. Dirba 32 mokytojai. Anglų kalbos dėstyti atvyksta du užsieniečiai. Rugsėjo pradžioje vyksta susitikimas su pasaulio lietuvių organizacija „Vyčiai“. Šiais metais mokyklą aplanko net 114 svečių. Sukuriamas pradinių klasių choras, tautinių šokių ratelis. Iškilmingai paminėtos Arkivyskupo profesoriaus Mečislovo Reinio 110 – osios gimimo metinės, gegužės mėnesį vyksta nuotaikingas „Saulės“ gimnazijos 75 – ųjų metinių minėjimas.

1994/95 m. 339 mokinius moko 35 pedagogai. Mokykla švenčia LKMA pirmininko, akademiko, Vatikano popiežiškojo universiteto profesoriaus daktaro Antano Liuimos 85 metų jubiliejų. Prasideda draugystė su Kauno „Saulės“ gimnazija.

1995/96 m. mokykloje jau 350 mokinių. Mokyklos direktorius – Pranciškus Aleknavičius, pavaduotoja – Ieva Jackevičienė (vėliau Nijolė Zabukienė). Užklasinei veiklai vadovauja sesuo vienuolė Michelle Garas ir lietuvių kalbos mokytoja Regina Eidziulienė. Vyksta daug puikių renginių: M.K.Čiurlionio 120 – ųjų gimimo metinių minėjimas, šv.Pranciškaus atlaidai (spalio 4 d.), pastatytas spektaklis šv.Pranciškaus gyvenimo motyvais. Mokykloje lankosi daug svečių, buvusių „Saulės“ gimnazijos auklėtinių, kurie kaip „skolą“ dovanoja labdarą – retų knygų siuntas, net pinigų, kurie skiriami knygoms ir mokymo priemonėms įsigyti.

Mokyklos choras ir ansamblis (vadovė mokytoja O.Aleknavičienė) dalyvauja „Dainų dainelės“ konkurse. Daug pasiekta ugdymo srityje. Mokiniai dalyvauja rajono olimpiadose ir pelno prizines vietas: matematikos – Lina Mištinaitė – I vietą (8 kl.), Andrius Pečiūra – II vietą (7a kl.), Julius Tuskenis – III vietą (8 kl.); biologijos – Kristina Bražėnaitė – II vietą (8 kl.), Antanas Avečiūnas – III vietą (9a kl.); fizikos – Andrius Stankevičius – I vietą (10 kl.); geografų – Asta Juškaitė – III vietą (10 kl.). Rajonininiame Šauniausio moksleivio konkurse nugalėtoju tapo 7 klasės mokinys Justinas Šližys. Egidijus Šinkūnas (11 kl.) kartu su mokytoja Danute Vigėliene paruošia pranešimą „Matematikos indėlis į visuomenės dvasingumo ugdymą”, kuris skaitomas Kauno jėzuitų gimnazijoje vykusioje konferencijoje ir susilaukia gero įvertinimo.

Mokykla aktyviai prisidėjo prie Katalikų mokslo akademijos organizuojamų renginių. Auginant jauną žmogų, formuojant jo moralę, ugdymas grindžiamas krikščioniškos moralės principais. Tęsiamos prieškarinės „Saulės“ gimnazijos tradicijos, kuriamos naujos, tautiškumą siejant su tikėjimu. Ši atgaiva sulaukė didelio susidomėjimo ir miesto visuomenė, mokyklos, valdymo institucijos ją palankiai vertino. Bendruomenė siekė gimnazijos statuso, kurį pavyko realizuoti susijungus su I – ąja vidurine mokykla.

 Šis darinys turėjo tapti ,,Saulės’’ gimnazija. Penkerius metus šio statuso siekusioms mokyklų bendruomenėms iškilo dvi problemos: gimnazijos statuso įgyvendinimas ir dviejų kolektyvų psichologinis ,,suderinamumas’’. Pasirenkama katalikiško ugdymo kryptis. Gimnazinėse klasėse bus dėstoma krikščioniškoji filosofija, plėsis papildomo ugdymo turinys (kokius papildomo ugdymo dalykus rinksis moksleiviai, priklausys nuo bendruomenės siūlymų). Dėmesys bus skiriamas kokybiškam ugdymui, nes pagrindinė gimnazijos funkcija – rengti moksleivius gyvenimui. Kuriant gimnaziją, bus remiamasi daugiamete abiejų mokyklų patirtimi. ,,Saulės’’ gimnazijos direktoriumi paskirtas Valentinas Eismantas (buvęs 1 – osios vidurinės mokyklos direktorius).

 Sudaroma administracija . Direktoriaus pavaduotojai:

 Vilius Nenėnas – ilgametis 1-osios vidurinės mokyklos direktoriaus pavaduotojas, lietuvių kalbos mokytojas metodininkas, turintis 27 metų pedagoginio darbo stažą. Vadybinis stažas – 20 metų, 1-oji kvalifikacijos kategorija.

 Birutė Juodvalkienė – matematikos mokytoja metodininkė. Darbo stažas – 20 metų, vadybinis – 8 metai, 1-oji kvalifikacijos kategorija.

 Nijolė Zabukienė – buvusi katalikiškos dvasios ,,Saulės’’ vidurinės mokyklos direktorė, lietuvių kalbos mokytoja metodininkė, turinti 13 metų pedagoginio darbo stažą, vadybinis stažas – 6 metai, 1-oji kvalifikacijos kategorija.

 Algirdas Butė – buvęs katalikiškos dvasios “Saulės” vidurinės mokyklos kapelionas, teologas (Vytauto Didžiojo universiteto Katalikų teologijos fakultetas, katalikų teologijos bakalauras), turintis 8 metų pedagoginio darbo stažą.

 Vytautas Lapašinskas – direktoriaus pavaduotojas ūkiui, inžinierius statybininkas; pedagoginio darbo stažas – 6 metai, vadybinis – 4 metai.

 Vaida Svigarienė – vyr. buhalterė.

 Vanda Skripkienė – kasininkė.

 Vita Gudelevičienė – raštvedė – sekretorė.

 Vida Gaižutytė – laborantė.

 Gimnazijoje sukomplektuotos 44 klasės. Iš jų 8 – gimnazijos. Atvyko mokytis 1305 moksleiviai.

 1999-09-02 gimnazijos direktorius pateikė prašymą Kultūros ir švietimo skyriui dėl dviejų devintų klasių matematikos mokymo sustiprintu lygiu.206 Prašymas buvo patenkintas. Gimnazijos matematikos ir kitų realinių dalykų mokytojai, vadovaujami pavaduotojos Birutės Juodvalkienės, ima ruošti realinio profilio dalykų programas. Sudaryta 16 mokytojų iniciatyvinė grupė, kuri parengė priemonių planą programai įgyvendinti, tyrė mokinių galimybes, jas aptarė metodinėse grupėse, analizavo, palaikydama ryšius su Utenos Adolfo Šapokos ir Prienų ,,Žiburio’’ gimnazijomis. Tai buvo ilgas ir kruopštus darbas, kurio išdava – 2001 metais gautas gimnazijos realinio profilio statusas.

 2000-2001 mokslo metais 11 klasėse įvedamas profilinis mokymas.

 Gimnazija. Nauji draugai, bendramoksliai, mokytojai, pamokos ir popamokinė veikla. Visa tai rūpėjo gimnazistams. Reikėjo daug ką pasakyti, išsikalbėti. 1999 metų rudenį pasirodo gimnazijos laikraštis ,,Langas’’. Sudaroma redakcija (jos pagrindas – 1 Ha gimnazijos klasės žurnalistų būrelio nariai, vadovaujami mokytojos Sigitos Prascieniūtės - Sadaunikienės). Redaktorė – Auksė Šiaudžionytė, nariai – Laura Januškaitė, Inga Kaušylaitė, Jolita Pelėdaitė, Elida Vaitiekutė, iliustratorius – Tadas Baltakis. ,,Langas’’ – pirmiausia erdvė. Minčiai. Žodžiui. Tai atvirumas aplinkiniam pasauliui. Tai siekiamybė aprėpti daugiau nei įmanoma. Tebūna šis ,,Langas’’ skaidrus ir atviras kiekvienam prie jo prieisiančiam”.206 Toks šio leidinio moto. Dabar žurnalistams vadovauja mokytoja Sonata Meiduvienė.

 1999 lapkričio – gruodžio mėnesį vyko moksleivių savivaldos rinkimai. Iš 7 kandidatų išrenkama prezidentė – Giedrė Damaševičiūtė (1Ha kl.). Sudaroma moksleivių taryba – Elida Vaitiekutė, Jeronimas Ribokas, Andrius Samuolis, Gintaras Jackūnas, Donatas Žąsinas, Ramūnas Petronis, Inga Rudėnaitė, Gytis Buterlevičius, Edita Taukelytė (po metų įsijungė Erika Eidžiulytė, Kristina Bukelskytė). Iš jų penki mokiniai įėjo į gimnazijos tarybą.

 Moksleivių taryba įsijungė į Utenos moksleivių tarybos veiklą, palaikė ryšius su Dauniškio vidurinės mokyklos ir Adolfo Šapokos gimnazijos tarybomis ir moksleiviais: organizavo bendrus renginius, politinius disputus, vakarus - koncertus, įvairias akcijas, seminarus. Savoje gimnazijoje koordinuojama seniūnų taryba. Kartu su administracija aptariamos ir sprendžiamos aktualios moksleivių, mokyklos problemos (mokinių laisvalaikio, popamokinės veiklos, mokinių darbo krūvio, mokytojų ir moksleivių santykių). Aktyvas keitė gimnazijos kasdienybę: sudarinėjo projektus, palaikė draugiškus ryšius su Danijos, Norvegijos Kristiansando ,,Gimle’’ mokyklomis.

 2000 metų vasario mėnesį gimnazijos maironiečiai dalyvavo Lietuvos maironiečių konferencijoje baltų kultūros klausimais. Gimnazistė Sandra Macelytė skaitė pranešimą ,,Etninė kultūra ir jaunimo tautinis sąmoningumas’’.

 2000 metų balandyje gimnazijoje viešėjo Lietuvos Respublikos Prezidentas Valdas Adamkus. Svečias, su gimnazistais pasodinęs ąžuoliuką, gimnazijos poilsio salėje, prie židinio, susitiko su Utenos jaunimo atstovais, mokyklų tarybų nariais ir mokyklų prezidentais. Diskusijoje buvo kalbama apie mokyklų profiliavimą, kaimo mokyklų likimą, aukštųjų mokyklų problemas,

jaunimo masinį išvykimą į užsienį.

2000 metų pradžioje ir birželio mėnesį gimnaziją aplankė du garbūs svečiai, buvę gimnazijos auklėtiniai – Utenos Garbės pilietis, Romos popiežiškojo Grigaliaus universiteto profesorius - emeritas, LKMA akademikas VDU Garbės daktaras, DLK Gedimino 3-iojo laipsnio ordino kavalierius kun. Antanas Liuima. Gimnazijos moksleiviai pasveikino garbų svečią 90 -mečio jubiliejaus proga parodydami literatūrinę - muzikinę kompoziciją.

 Birželyje gimnazijos bendruomenė sulaukė iškilaus diplomato ir Lietuvos patrioto Vytauto Antano Dambravos. Svečias susitikimo proga padovanojo gimnazijai savo naujas knygas: ,,Vakar, šiandien, visuomet’’ ir ,,Širdis – Lietuva’’.

 2000 metų lapkričio – gruodžio mėnesį gimnazijos istorikai dalyvavo UNESCO projekte ,,Asocijuotos mokyklos, siekiant demokratijos, bendradarbiavimo ir tolerancijos’’. Projekto vadovė – Audronė Mikalaičiūnienė, koordinatorė – pavaduotoja Nijolė Zabukienė. Jį ruošė mokytojos Vita Pimpienė, Regina Bliznikienė, Auksė Šapokienė ir Jolita Žukienė. Projektas buvo įvertintas labai gerai. 2001 m. kovo 7 – 8 d. projektas vykdomas kartu su Latvijos Respublikos Rezeknės miesto 1-ąja vidurine mokykla. “Saulės” gimnazijoje vyko tarptautinė konferencija ,,Mes esame laisvi tiek, kiek tos laisvės esame verti’’. Ji buvo skirta Lietuvos nepriklausomybės atkūrimui. Prasidėjusi parodos atidarymu, pranešimais ir darbu grupėse, ji baigėsi ekskursija po Uteną, išvyka į Vilnių. Gegužės mėnesį komferencija buvo tęsiama Rezeknėje, kurioje “sauliečiai” susipažino su miesto istorija, žmonėmis, stovyklavo gamtoje, dalyvavo sportinėse varžybose.

 2001 metų balandį ,,Saulės’’ gimnazija tapo UNESCO asocijuota mokykla. Šiuo metu tokių mokyklų Lietuvoje yra 21. Utenos rajone ,,Saulė’’ - vienintelė. Atsiveria plačios galimybės dalyvauti tarptautiniuose projektuose, bendrauti su kitų šalių mokyklomis. Vadovaujami mokytojų į projektų tęstinumą vis daugiau įsitraukia moksleivių.

 Gegužės mėnesį, padedant informatikos vyresniajai mokytojai Ritai Orlovičienei, mokiniai dalyvavo projekte ,,Mokykla informacinei Lietuvai’’ ir laimėjo penkis kompiuterius, įrangą ir galimybę naudotis ryšiu su nuolaida.

 Birželio mėnesį dalis gimnazistų UNESCO Lenkijos komiteto kviečiami dalyvauti konferencijoje Chelmo mieste žalingų įpročių prevencijos klausimais. Delegacijos sudėtis – 6 gimnazistės (Viktė Vaitiekutė, Kristina Garalytė, Eglė Zabukaitė, Aušra Driskiutė, Miglė Makelytė ir Martyna Križiūtė), mokytojos R. Motiejūnienė ir V. Jonuškienė. Konferencijoje nagrinėtos aktualios jaunimo problemos – smurto, prievartos, savižudybių, narkomanijos ir kt. Įspūdingas buvo pranešimas ,,Narkotikų vartojimo problema Lietuvoje, Utenos mieste ir ,,Saulės’’ gimnazijoje’’, kurį pristatė viena iš pranešimo rengėjų Kristina Garalytė, vienintelė iš mokinių konferencijoje skaičiusi anglų kalba (vadovė mokytoja metodininkė R. Motiejūnienė). Šis pranešimas buvo rengtas remiantis apklausos rezultatais, statistikos duomenimis. Šalia nerimą keliančių klausimų forumo programoje buvo ir kita kryptis – jaunimo sugebėjimas linksmintis, užimtumas prasminga veikla. Tai įrodė ,,Saulės’’ gimnazijos vokalinis ansamblis (vadovė mokytoja metodininkė V. Jonuškienė).

 2001 metų vasarą 10 klasės mokinys Donatas Bikelis iš 10 mokinių, dalyvavusių projekte ,,Sportas – prevencinė priemonė prieš alkoholį ir narkotikus’’, laimėjo tarptautinį kelialapį į stovyklą Prancūzijoje.

 Miglei Makelytei UNESCO komisija už kūrybiškai užpildytą anketą, kurią gavo ,,Saulės’’ gimnazija, suteikė teisę vykti į tarptautinę stovyklą Norvegijos Roros miestelyje. Mokinei, puikiai kalbančiai angliškai, besidominčiai kultūros paveldu ir dalyvavusiai archeologinėse ekspedicijose, buvo pravartu susipažinti su skandinavų archeologija, etnografija, architektūra.

 2002 – 04 –10 ,,Saulės’’ gimnazijai pradeda vadovauti naujas direktorius **Valentinas Bubulis.**

 Vizitinė kortelė.

Gimė 1959 – 09 – 09 Vilniuje. Baigė Vilniaus pedagoginį institutą. Geografijos – kūno kultūros mokytojas.

1982 – 1992 metais dirbo Utenos rajono Antalgės pagrindinėje mokykloje.

1992 – 2002-04-10 – Utenos kūno kultūros ir sporto centro beisbolo treneris, kūno kultūros mokytojas ekspertas.

2002 – 04 –10 - Utenos ,,Saulės’’ gimnazijos direktorius. Lietuvos vaikų beisbolo lygos administratorius, Utenos beisbolo klubo ,,Vėtra’’ viceprezidentas. Apdovanotas medaliu ,,Už nuopelnus Lietuvos sportui’’.

Moka rusų, anglų, italų, prancūzų, lenkų kalbas.

Imponuojantis žmogus, taupantis savo ir kitų laiką.

Direktoriaus credo: ,,Jei tu manai, kad gali, vadinasi, gali. Jei manai, kad negali, tai tu teisus!’’

 Direktoriaus V. Bubulio veiklos programa tezėmis:

* Mokykla turi išmokyti žmogų mokytis ir pritaikyti įgytas žinias gyvenime. Žinios, kaip ir pinigai, nėra turtas. Vertę įgyja, tik į ką nors konvertuojant.
* Naujausių informacinių technologijų ir komunikacijos priemonių diegimas. Mokytojų mokymas (mokymasis) naudotis kompiuteriu, interneto galimybėmis. Jei ruošiame žmones ateičiai, tai diekime pažangius metodus, technologijas.
* Moksleivis per pamokas turi būti mokykloje.
* Sveika siela – tik sveikame kūne (leidau sau perfrazuoti). Sergantis gimnazijos kūnas – pastatai. Išgydys renovacija (langų, elektros instaliacijos ,,persodinimas’’, sporto aikštynų, laiptų ,,operacijos’’).
* Vadybos ir darbo organizavimo tobulinimas.

2002 – 04 –19 vyksta Lietuvos katalikiškų mokyklų pedagogų asociacijos konferencija ,,Katalikiškų mokyklų vieta reformuojamoje Lietuvos švietimo sistemoje’’. Viena iš konferencijos rengėjų - ,,Saulės’’ gimnazija, kuri priklauso katalikiškų mokyklų asociacijai. Šiuo metu Lietuvoje asociacijai priklauso 4 gimnazijos – Kauno jėzuitų, Kretingos pranciškonų, Utenos ,,Saulės’’ ir Vilniaus jėzuitų, 8 vidurinės, 3 pagrindinės, 11 pradinių mokyklų su vaikų darželiais – tarp jų Utenos mokykla – darželis ,,Varpelis’’. Įsimintinas konferencijos prelegentų pranešimų turinys: jauno žmogaus mokėjimas išgyventi šių dienų pasaulyje, užplūdusios informacijos pasirinkimo ribų žinojimas, tradicijų svarba, šeimos stabilumo esmė, pasitikėjimo savimi aktualumas, mokinio, kaip asmens, svarbumas, nepaliaujamo tobulėjimo esmė, profesinis skvarbumas.

Birželio mėnesį tokių teiginių vedini 8 mokytojų ir mokinių delegacija dalyvavo Chelme tarptautinėje istorikų konferencijoje ,,Bendra valstybė – mitai ir realybė’’. Gimnazistai Tomas Zabukas ir Viktorija Pimpytė skaitė pranešimus. Viktorijos Pimpytės pranešimas ,,Retrospektyvinis žvilgsnis į lietuvių ir lenkų santykius’’ buvo pripažintas geriausiu (vadovė – istorijos vyresnioji mokytoja A. Mikalaičiūnienė). Per konferenciją kilo diskusijos apie šiandieninės Europos problemas. Išsiplėtė pažinčių ratas. Su Ukrainos Lucko gimnazijos moksleiviais vyko įspūdingos ekskursijos po unikalius požeminius kreidos tunelius, Chelmo muziejų, bažnyčias, Maidaneko koncentracijos stovyklą. Visa tai vertė pamąstyti apie šiandienines problemas. Priimtoje rezoliucijoje rado vietą mintys apie Europą be sienų, galimybę bendrauti, apie tautų toleranciją.

 Gimnazistų noras kuo daugiau atsiverti pasauliui, neapsiriboti vien veikla mokykloje, solidarizuotis su Europos mokyklomis paskatino įsitraukti į naują projektą ,,Europos mokyklos, klasė’’ (projektas pradėtas 2002 metų spalio mėn.). Šiame darbe dalyvauja moksleiviai ir mokytojai: koordinatorė – pavaduotoja N. Zabukienė, narės – anglų kalbos mokytoja L. Bikelienė, istorijos mokytojos V. Pimpienė, J. Žukienė, A. Mikalaičiūnienė.

 Visi pateikti pavyzdžiai rodo, kad ,,Saulės’’ gimnazijos moksleiviai savarankiški, iniciatyvūs, patys organizuoja renginius, ruošiasi konferencijoms, parodoms, dalyvauja rajono ir respublikos kultūriniame, sportiniame gyvenime, siekia žinių. Gimnazija džiaugiasi Audriumi Lašu – tarptautinių dailės plenerų, parodų, konkursų dalyviu, Rasa Bubulyte - ,,Dainų dainelės’’ laureate ir tarptautinio jaunųjų atlikėjų konkurso ,,Fizz super-star’’ žvaigžde, Egle Velavičiūte - respublikinio konkurso ,,Kalbos atveria duris’’ I-ojo turo nugalėtoja, Vytautu Kirka – laikraščio ,,Kregždutė’’ respublikinio rašinio konkurso apie tėvynę II-osios vietos laimėtoju, Gina Beinoravičiūte - respublikinėje biologų olimpiadoje gavusia III-ojo laipsnio diplomą, Nerijumi Driskiumi, laimėjusiu II-ąją vietą regioniniame meninio skaitymo konkurse, Gintare Ramoškaite, puikiai išlaikiusia TOEFL egzaminą ir patekusia į JAV Saint Mary’s koledžą 5 metus studijuoti verslo administravimą. Daugelis gimnazistų sėkmingai pasirodė rajono olimpiadose: Andrius Raškauskas - matematikos olimpiados prizininkas, Deividas Bukauskas, Genadijus Orlovas, Ina Markova – rusų kalbos olimpiados prizininkai.

 Skynė laurus ir sportininkai, įvairiose varžybose užėmę 7 prizines vietas. Inga Kaušylaitė Lietuvos moksleivių sporto žaidynių lengvosios atletikos finalinėse varžybose laimėjo sidabro, Sandra Rasikaitė – tose pačiose varžybose bronzos medalį. Turistiniame sąskrydyje ,,Pažinkime Lietuvą’’ grupė sportininkų - turistų iškovojo I vietą ir pereinamąją taurę.

 Džiugina dramos studijos nariai, dalyvavę Kauno jėzuitų gimnazijos organizuotame respublikiniame renginyje ,,Mažosios scenos dienos’’, šiltai priimti Kupiškyje su literatūrine – muzikine kompozicija ,,Vilties medis’’, savo spektakliais, teatro dienomis garsiną gimnaziją.

 Visus žavi šokėjai, dalyvavę moksleivių dainų ir šokių šventėse, Pasaulio lietuvių sambūryje, tarptautiniuose festivaliuose ,,Ežerų sietuva’’, tautinių šokių festivalyje Anykščiuose ,,Pašokim, aukštaičiai’’, Utenos miesto gimtadienio šventėse.

 Padėkos nusipelno merginų ansamblis. Jo solistė Jolita Pelėdaitė bei Kristinos Garalytės ir Aušros Driskiutės duetas dalyvavo angliškų dainų konkurse, dainavo tarptautinės istorikų konferencijos dalyviams, geriausių rajono sportininkų sambūryje. Ansamblio ir jo vadovės V. Jonuškienės veiklą vainikavo 2002 metų vasarą išleistas kompaktinis diskas.

 Džiaugiamasi gimnazijos skautais, pabuvojusiais tarptautinėse stovyklose Skandinavijos šalyse, Čekijoje, bandantiems užmegzti ryšius su latviais, susidraugauti su lenkais.

 Gimnazijos maironiečiai savo veikla žinomi visoje Lietuvoje – su lyrinėmis - muzikinėmis kompozicijomis jie lankėsi Šv. Mikalojaus bažnyčioje, Bernardinų vienuolyne, dalyvavo kun. Juliaus Sasnausko (Lietuvos radijo mažosios studijos redaktoriaus) organizuotame susitikime, pristatė ,,Saulės’’ gimnaziją Žemaitijai – pabuvojo Rainių kančios koplyčioje, Telšių vyskupijoje ir kunigų seminarijoje, o Aukštaitijos skaitovų ir poetinių improvizacijų šventėje parodė kompoziciją ,,Nerimstanti ieško dvasia’’, skirtą Maironio 140-osioms metinėms.

 Gerai nuteikia ,,Bičiulių klubo’’ atsinaujinimas ir disputai prie židinio, organizuojami mokytojos Skaistės Diškevičienės, meniniškos prigimties asmenybės, kuriančios eilėraščius ir miniatiūras.

 Gimnazija didžiuojasi jaunaisiais dailininkais, puošiančiais vestibiulį savo darbais – tai Sabina Grincevičiūte, Vaiva Reikalaite, Ligita Vasalauskaite, Laigirda Kviklyte, Sandra Dilyte, Kristina Karlaite, Laimučiu Čepėnu, Gelmina Mozuraite, Sonata Baliuckaite, Indre Martinėnaite, Vilma Čereškaite, Julija Vaišnoraite, Oretu Gelūnu, Arūnu Vanagu, Arvydu Babeliu, Neringa Pamakštyte, Vaiva Kazlauskaite, Gina Beinoravičiūte, Audriumi Lašu, Egle Venclovaite. Jų darbai buvo eksponuojami ir Utenos kraštotyros muziejuje.

 Vyksta nuotaikingos gimnazistų ,,krikštynos’’, gimnazijos dienos. Čia puoselėjamos senos ir kuriamos naujos tradicijos, atgaivinamos primirštos. Gražių ir malonių akimirkų suteikė Mokytojo dienos šventė, sukvietusi anksčiau dirbusius pedagogus, kurie nuoširdžiai pasidalino patirtimi ir prisiminimais.

 Gimnazijos prestižas auga. Mokytoja ekspertė Regina Baronaitė dalyvavo Baltijos šalių Britų Tarybos PDP Konferencijoje Tartu (2000) su pranešimu ir autoriniu video seminare ,,Visuals in the Classroom’’. Ji – ir knygos ,,Readings for Examinations’’ (anglų skaitymo testai su atsakymais) bendraautorė (Vilniaus knyga, 2002, Leidėjų asociacija ,,Bikliof’’).

 Sumanymų, idėjų centras – mokytojų metodinės kūrybinės grupės. Lietuvių kalbos ir menų mokytojų metodinė grupė – Eugenija Norkūnienė, Milda Beinoravičienė, Jolanta Juodkienė, Violeta Meidienė, Birutė Ruzgienė, Nijolė Gaižutytė, Sofija Tvarijonienė, Vilius Nenėnas, Nijolė Zabukienė, Regina Eidžiulienė, Zita Treinienė, Stanislava Riliškienė, Vilija Jonuškienė, Regina Bernotienė, Remute Baurienė, Sonata Meiduvienė, Pranciškus Aleknavičius, Ramunė Tarvydienė, Regina Breivienė, Danutė Burbienė, Rima Garsonienė. Užsienio kalbų metodinė grupė – Stasė Skinderytė, Dalia Pavasarienė, Loreta Bikelienė, Asta Brazauskienė, Regina Baronaitė, Diana Meiduvienė, Jolanta Kavaliauskaitė, Rožė Lapašinskienė, Dalia Stunžėnienė, Liuda Kupčiūnienė, Leonora Kalytienė, Sigita Nenėnienė, Vilhelmina Juodėnienė, Elena Indriūnienė, Kristina Kumelytė, Jolita Šuminienė, Alma Palskienė, Kazimieras Malaiška, Birutė Žentilienė. Socialinių mokslų, darbų, kūno kultūros, dorinio ugdymo mokytojų metodinė grupė – Audronė Mikalaičiūnienė, Regina Bliznikienė, Vita Pimpienė, Auksė Šapokienė, Valdas Meigys, Rūta Vansevičiūtė, Arūnas Skeirys, Birutė Namajūnaitė, Jolita Žukienė, Zita Ribokienė, Aleksandras Prakopjevas, Jonas Krūminis, Audronė Katilienė, Manė Karvelienė, Vytautas Garalis, Skaistė Diškevičienė, Valentinas Bubulis. Gamtos bei tiksliųjų mokslų metodinė grupė – Elena Volskienė, Janina Simonavičienė, Regina Motiejūnienė, Audronė Šukevičienė, Vytautas Ribokas, Angelė Sriubienė, Birutė Juodvalkienė, Rūta Vaišnorienė, Audrius Matkevičius, Neringa Matkevičienė, Adelė Vidžiūnienė, Aušrelė Taukelienė, Jovita Vizbarienė, Irena Urbanavičienė, Jolita Pakalnytė, Rita Musteikienė, Valdas Tumėnas, Danutė Vigėlienė. Pradinių klasių metodinė grupė – Dalia Dindienė, Dalė Bagdonienė, Gražina Petronienė, Jolanta Mikužienė, Virginija Ramonienė. Jų funkcijos – pateikti pasiūlymus pedagogų tarybai, grupės nariams tvirtinti kategoriją, aprobuoti pateiktas dėstomų dalykų, modulių ir kitas programas, spręsti iškilusius klausimus.

 Siekiant suaktyvinti klasių auklėtojų ryšį su klasėse dirbančiais mokytojais ir palengvinti renginių organizavimą, sudarytos klasių auklėtojų metodinės grupės 2002-2003 mokslo metams. 3 – 4 klasių – Dalia Dindienė, Gražina Petronienė, Jolanta Mikužienė, Dalė Bagdonienė, 5-6 klasių – Regina Eidžiulienė (vadovė), Danutė Lašienė, Ramunė Tarvydienė, Danutė Vigėlienė, Jolanta Dudlauskienė, Aldona Sirvydienė, 7-8 klasių – Irena Urbanavičienė (vadovė), Nijolė Gaižutytė, Diana Meiduvienė, Regina Motiejūnienė, Vita Pimpienė, Audronė Mikalaičiūnienė, 1 gimnazijos klasių – Sonata Meiduvienė (vadovė), Elena Volskienė, Jovita Vizbarienė, Angelė Sriubienė, Jolita Žukienė, Elena Indriūnienė, 2 gimnazijos klasių – Adelė Vidžiūnienė (vadovė), Milda Beinoravičienė, Valdas Tumėnas, Remutė Baurienė, Eugenija Norkūnienė, Auksė Šapokienė, Vytautas Ribokas, 3 gimnazijos klasių – Aušrelė Taukelienė (vadovė), Rožė Lapašinskienė, Liuda Kupčiūnienė, Audronė Katilienė, Jolanta Juodkienė, Asta Brazauskienė, Manė Karvelienė, 4 gimnazijos klasių – Violeta Meidienė (vadovė), Rūta Vaišnorienė, Loreta Bikelienė, Audronė Šukevičienė, Janina Simonavičienė, Zita Treinienė.

**Iš gyvenimo akimirkų**

1. Nuotr. Mūsų mokytojai – turistų sąskrydžių Sudeikiuose aktyvūs dalyviai. 1985 metai.

2. Nuotr. Savivaldybėje pristatome miesto apvažiavimo planą. 1996 metai.

3. Nuotr. Taip atrodėme 1993 metais.

4. Nuotr. Rugsėjo 1 – osios popietė. Iš kairės – mokytojai R. Lapašinskienė, R. Vaišnorienė, M. Beinoravičienė, L. Kupčiūnienė, E. Volskienė, R. Bliznikienė, felčerė A. Juškevičienė, D. Puodžiukienė, E. Norkūnienė, R. Motiejūnienė, A. Sriubienė, J. Simonavičienė. 1998 metai.

5. Nuotr. Gimnazistai Utenos miesto 735 – mečio šventėje. 1996 metai.

6. Nuotr. Mokyklos auklėtinė medicinos daktarė Aurelija Zamauskaitė savo darbo vietoje Landone. 1997 metai.

7. Nuotr. Utenos „Saulės” gimnazijos delegacija Liubline prie tvirtovės vartų. 2002 metai.

8. Nuotr. K. Binkio „Atžalyno”, mokytojų ir mokinių bendro spektaklio, artistai : mokytojai (iš kairės) V. Šukevičius, L. Kupčiūnienė, V. Ribokas, V. Venclovienė, D. Dindienė, J. Juodkienė, E. Norkūnienė, R. Lapašinskienė, A. Katilienė. Sėdi šešta iš kairės režisierė S. Riliškienė ir Ž. Meidus. 1998 metai.

9. Nuotr. „Saulės” gimanzijos merginų ansamblis: D. Šaltenytė, K. Garalytė, D. Pelėdaitė, L. Vasalauskaitė, su gitara – A. Driskiutė. Vadovė (antra iš dešinės) – V. Jonuškienė. 2002 metai.

10. Nuotr. Paskutinis skambutis. 2001 metai.

11. Nuotr. Jaunimo dienos Biržuose. Gimnazijos kapelionas kun. A. Butė, mokytoja S. Diškevičienė. 2002 metai.

12. Nuotr. Klasės draugų susitikimas su ambasadoriumi – uteniškiu V. A. Dambrava. 1998 metai.

13. Nuotr. Rugsėjo pirmoji. Pasveikinimas šokiu. 2002 metai.

14. Nuotr. Dr. Vytautas Triponis ruošiasi operuoti.

15. Nuotr. Katalikiškos dvasios “Saulės” vidurinėje mokykloje svečiuojasi Kultūros ir švietimo ministras Z. Zinkevičius ir Švietimo ministerijos bendrojo ugdymo departamento direktorė J. Balčiūnienė, buvęs Utenos rajono savivaldybės administracijos švietimo skyriaus vedėjas A. Puodžiukas.

16. Nuotr. Lietuvos artrito fondo pirmininkė dr. Irena Butrimienė.

17. Nuotr. Katalikiškos dvasios “Saulės” vidurinės mokyklos pedagogai.

18. Nuotr. Adventinio susikaupimo popietėje.

1. Nuotr. Grybavimo varžybos prie Eiseto ežero. 1969 m.
2. Nuotr. Jūratė Misiūnienė Utenos rajono savivaldybės administracijos kultūros skyriaus vedėja.
3. Nuotr. Docentas dr. Artūras Štikonas prie darbo stalo.
4. Nuotr. Gediminas Mališauskas pristato savo įmonės gaminius 1999 m.
5. Nuotr. Mokyklos auklėtinis - provizorius Gintaras Vydžiūnas.
6. Nuotr. Gintaras Goda (dabar teisės daktaras) klasės susitikimo metu.
7. Nuotr. Mokytojų išvyka po Vidurinę Aziją.
8. Nuotr. 1999 – 2002 m. mokinių prezidentė “Saulės” gimnazijos savivaldos narė Giedrė Damašiavičiūtė.
9. Nuotr. Buvęs gimnazijos mokytojas (vėliau – Vilniaus universiteto profesorius) Jurgis Lebedys susitinka su 18 – osios laidos abiturientais 1965 m.
10. Nuotr. Klasikinės ir kamerinės muzikos vokalistė Inga Ulevičiūtė.
11. Nuotr. Gal ir Rūtos Mikulėnaitės – Joniškienės talento ištakos – mokyklos kasdienybė ir ypatingos akimirkos?
12. Nuotr. Doktorantė Nora Lapašinskaitė – Kybartienė stažuotėje Aacheno institute (Vokietija).
13. Nuotr. Projekto skirto Nepriklausomybės atkūrimo metinėms paminėti autoriai – 3 klasės gimnazistai J. Barškutis, K. Černiauskas, I. Rudėnaitė, A. Lašas prie savo Trakų pilies maketo.
14. Nuotr. Buvęs mokinys – fizikos – matematikos daktaras Vytautas Pranciškus Straižys.
15. Nuotr. Akademinio dramos teatro aktorė Regina Paliukaitytė irgi baigė mūsų mokyklą.

35. Nuotr. Kalba gimnazijos auklėtinis, dabar gyvenantis JAV Stasys Garliauskas.

36. Nuotr. Kraštiečių dienos mokykloje. Buvusios mokyklos mokinės S. Kybartienė, A. Vedaraitė bei rašytojas S. Kašauskas ir K. Dapkus.

\* \* \*

 Mano darbas Utenos katalikiškos dvasios “Saulės” vidurinėje mokykloje prasidėjo 1998-09-01. Dėsčiau tikybą vyresnėms klasėms. Negalėjau nedalyvauti ir kituose tuo metu vykusiuose procesuose. Laikas buvo pilnas emocijų, baimių, išankstinių nuostatų, nežinojimų, politikos, sąmonėje nepajėgiančių transformuotis tarybinių visuomenės suvokimo stereotipų. Tai buvo laikas, kuris man žinomas socialinių mokslų, psichologijos, socialinės filosofijos sąvokas ir teorijas sočiai pamaitino kasdieniais pavyzdžiais.

 Atgimimas ir keletas nepriklausomybės metų jau buvo sutvirtinęs užtvanką, pro kurią tarybinės idealogijos vanduo nebeprasisunkdavo, o girtis sąmonėje išsaugotais jos ištekliais tapo nebemadinga. Iš po penkiasdešimtmečio kultūrinio sluoksnio trykštantys tarpukario lietuviškos kultūros šaltinių vandenys masino daugelį, tačiau jų ištekliai – riboti. Bandymai jo pripildyti sąmonės rezervuarus – nesėkmingi. Įgūdžų formuoti naujoms idealogijoms nėra. Leidimas (nebedraudimas) braidyti po balas atvėrė kelius į postmoderniąją idėjų klampynę. Klimatas leido absorbuoti visą lietaus vandenį…

 Dirbdamas “Saulės” gimnazijos direktoriaus pavaduotoju dvasiniam ugdymui supratau, jog nebuvo ir, manau, dar nėra poreikio dvasiai ugdyti. Tai – prabanga, kurios socialinių problemų ir informacijos medžioklės lauke gyvenantys mokiniai negali sau leisti. Bandymai kurti dvasinės tikrovės trumpalaikius pakaitalus (renginiai, akcijos, projektai) apsaugo nuo asmeniškumo ir tinka postmoderno dvasiai, nukreiptai į savęs patenkinimą ir nereiklaujančiai ilgalaikių įsipareigojimų kitam. Dvasios judesiai yra asmeniški, jie – kuriantys ir yra iš žmogaus, naudos – į žmogų. Daugiau ar mažiau pasisekę dvasios išsiveržimai per kūrybą, meilę, altruizmą galų gale pavyksta per mirtį. Naudos judesiai pasmerkti laikinoms pergalėms ir galutinei nesėkmei. Religijos judesys visų pirma nukreiptas į Kitą, į Dievą, į žmogų. Kai bus daugiau įsisąmoninusių naudos nesėkme, rasis ir dvasios, tikėjimo, religijos poreikis.

 **Algirdas Butė**, Utenos dekanas, Kristaus į dangų žengimo bažnyčios klebonas, 2002 –ieji

**Biblioteka**

Centrinio archyvo dokumentuose apie ,,Saulės’’ gimnazijos biblioteką žinių labai mažai. Minima, kad biblioteka, kurią sudarė dvi spintos knygų, buvusių mokytojų kambaryje, rūpinosi mokytoja Eleonora Garnytė. Apie 1927 metus minima tik 354 knygos.209 Iš gimnazijos dokumentų matyti, kad knygos buvo kaupiamos – 1928 jau turėta 794, 1931 – 1467, o 1933 – 3629 knygos už 15312,65 Lt.210 1938 metais rašoma, kad bibliotekos vedėju skiriamas mokytojas Jonas Steikūnas, o knygų fondą sudaro 3870 knygų už 17312,65 Lt.211 Biblioteka buvo papildoma knygomis, įsigytomis už valstybės skirtas lėšas, kartais atsirasdavo vienas kitas rėmėjas. Bibliotekos fondai labai nukentėjo okupacijų metais. 1940 metais pasirodė raštai, reikalaujantys išvalyti bibliotekas nuo ,,netinkamos’’ literatūros. Tas pats kartojosi per vokiečių okupaciją. Tik mokytojų rūpesčiu biblioteka egzistavo. Pokario metais vėl buvo išvežti knygų ir žurnalų komplektai. Bibliotekai trūko patalpų. Knygos buvo laikomos klasių spintose ir mokytojų rūbinėje. Joms prižiūrėti buvo skiriamas mokytojas, kuriam trūko pamokų. Pirmieji karo ir pokario laikotarpio bibliotekos vedėjai – mokytojas P. Trinkūnas, vėliau mokytojas M. Varnas. 1947 – 1948 m.m. sąmatoje jau yra bibliotekos vedėjo etatas (su 425 Rb atlyginimu) ir skiriama 1000 rublių knygoms įsigyti212.

 1950 metais buvo itin kruopštus bibliotekų ,,valymas’’. Liko labai mažai leidinių, nebuvo pastovaus bibliotekos vedėjo. 1961 metais pagaliau į 1-ąją vidurinę atvyko Vilniaus kultūros ir švietimo technikumo absolventė Elena Norkūnienė, čia išdirbusi 40 metų. Kaip pati vedėja prisimena, biblioteka buvo klebonijoje (kuri buvo nacionalizuota). Jos fondą sudarė 7000 knygų, iš kurių apie pusė - politinė literatūra. Kleboniją atidavus Jaunimo darbo mokyklai (vadinamai suaugusiųjų), knygos mokinių ,,žąsele’’ buvo perneštos į pastatą prie senosios mokyklos, vadinamą ,,špokine’’. Trūko lentynų, spintų. Knygos buvo laikomos ant grindų. 1962 metais biblioteka buvo perkelta į naująjį pastatą. 1964 metais buvo 8704 knygos, 1966 – 9227, o 1971 metais jų skaičius išaugo iki 15995 knygų.213 1973 metais imta ruoštis mokinių aprūpinimui nemokamais vadovėliais, todėl buvo sukaupta 6000 knygų, bibliotekos fondas išaugo iki 22704 vienetų214, o 1995 metais mokykla turėjo 26000 knygų.215 1999 metais susijungus 1-ajai vidurinei mokyklai su ,,Saulės’’ katalikiškosios dvasios vidurine mokykla, bibliotekos fondas išaugo iki 75513 egzempliorių, iš jų – 37325 vadovėliai.216

 Ypač didelį ir vertingų knygų kraitį atsinešė katalikiškosios dvasios ,,Saulės’’ vidurinė mokykla, kuriai kurti naują biblioteką padėjo Utenos rajono centrinė biblioteka, miesto mokyklos, Utenos dekanatas (dekanas Petras Adomonis), Lietuvos nacionalinė biblioteka. Buvo sulaukta didžiulės paramos iš Amerikos lietuvių, buvusių šios gimnazijos gimnazistų – S. Garliausko, B. Juodelės, Vytauto ir Gražinos Komantų, A. ir M. Žemaičių, Vokietijos Lioningeno miesto katalikų religinės šalpos fondų, JAV Pensilvanijos valstijos Pitsburgo pranciškonų vienuolyno, prelato J. Prunskio. Dabar bibliotekoje galima rasti daug retų ir itin vertingų leidinių.

 Nuo 2001metų gimnazijos biblioteka įsikūrusi erdviose, suremontuotose patalpose. Įrengta didelė skaitykla su keturiomis kompiuterizuotomis vietomis, vėliau, dalyvaujant įvairių fondų programose, laimėti dar 5 kompiuteriai. Mokiniai ir pedagogai interneto paslaugomis naudojasi nemokamai. Skaitykloje yra audio ir video aparatūra, kopijavimo įranga. Prenumeruojama 38 pavadinimų laikraščiai ir žurnalai (1999 – 10 pavadinimų). Įrengta tylioji skaitykla. Čia labai geros sąlygos moksleiviams mokytis savarankiškai, pedagogams – pasiruošti pamokoms , kvalifikacijai kelti. Buvusios bibliotekos patalpose sukomplektuoti fondai jaunesniųjų klasių moksleiviams, įrengta skaitykla.

 Bibliotekoje atskirai sukomplektuota informaciniai leidiniai ir grožinė literatūra. Fondai turtingi retų spaudinių. 1999 – 2000 mokslo metais už projekto ,,Šiuolaikinės mokyklos bibliotekos kūrimas’’ laimėtas lėšas įsigyti naujausi informaciniai dokumentai.

 Stengiamasi, kad gimnazijos biblioteka taptų bendruomenės informacijos centru. Operatyviai informuojama apie naujausią literatūrą, mokomąsias priemones. Kaupiami gimnazistų projektiniai ir kūrybiniai darbai, referatai. Fondai komplektuojami, atsižvelgiant į mokytojų ir moksleivių pasiūlymus, pageidavimus, analizuojant apklausų duomenis.

 Biblioteka gražiai integruojama į gimnazijos intensyvų kultūrinį gyvenimą. Čia veikia tapybos, meninės fotografijos, karpinių, gamtos būrelio ir kitų darbų parodos. Nuolat keičiami literatūriniai ir informaciniai stendai ,,Kur mokytis’’, ,,Šiandien aktualu’’, parengta kilnojamoji paroda ,,Lietuviško žodžio kelias iš XIX-ojo į XXI-ąjį amžių’’, kuria pedagogai gali naudotis pamokose. Organizuoti susitikimai su poetėmis Alma Karosaite ir Zita Gaižauskaite, diskusijos, dalyvaujant kunigui E. Rinkevičiui, poetui P. Panavui, ,,Utenio’’ redakcijos žurnalistams M. Stundžiai, A. Driskiuvienei, R. Jonuškienei.

 Bibliotekoje dirba Valentina Gimbutienė – bibliotekos vedėja, Rita Stakienė – bibliotekininkė (vyr. mokytoja), Audronė Paulėnienė – bibliotekininkė.

**Mokyklos vadovai – direktoriai**

 **Vardas, pavardė Dalykas Darbo metai**

1 ,,Saulės’’ progimnazijos direktorius

Pranciškus Gineitis Gamta, matematika 1918-1919

2 ,,Saulės’’ progimnazijos direktorius

kun. Vladas Butvila Tikyba, lotynų kalba 1920-1926

3 ,,Saulės’’ gimnazijos direktorius

kun. Antanas Kripaitis Tikyba, lotynų kalba 1926-1928

4 ,,Saulės’’ gimnazijos direktorius

dr. Antanas Puodžiukynas Fizika 1928-1928 10

5 ,,Saulės’’ gimnazijos direktorius

kun. Petras Rauda Tikyba, lotynų kalba 1928-1929

6 Valstybinės gimnazijos direktorius

Bronius Liesis Lotynų kalba 1929-1930

7 Valstybinės gimnazijos direktorius

 Jonas Aleksa Istorija, filosofija 1931-1940

8 Valstybinės gimnazijos direktorius

Juozas Jasinevičius Lietuvių kalba 1940-1941

9 Mergaičių ir berniukų gimnazijos

direktorius Pranas Gipiškis Chemija 1941-1944

10 Berniukų gimnazijos direktorius

Antanas Kojelis Muzika 1944 12-1947

11 Berniukų gimnazijos direktorius

Povilas Kuliešis Matematika 1947-1947 12 03

12 Berniukų gimnazijos direktorius

Antanas Marčiulynas Matematika, fizika 1947 12 15–1949

13 Berniukų 1-osios gimnazijos direktorius

Antanas Genius Matematika,rusų kalba 1949-1950

14 1-osios vidurinės mokyklos direktorius

Juozas Žiurlys Lietuvių kalba,

Vokiečių kalba 1950-1951

15 1-osios vidurinės mokyklos direktorius

Rapolas Šaltenis Lietuvių kalba 1951-1952

16 1-osios vidurinės mokyklos direktorius

 Domas Viščinis Istorija 1952-1960

17 1-osios vidurinės mokyklos direktorius

Vytautas Puodžiukas Chemija, darbai 1960-1991

18 1-osios vidurinės mokyklos direktorius

Valentinas Eismantas Istorija, visuomenės mokslas 1991-1999

19 ,,Saulės’’ gimnazijos direktorius

Valentinas Eismantas Istorija, filosofija 1999-2002 02

20 ,,Saulės’’ gimnazijos direktorius

Valentinas Bubulis Kūno kultūra 2002

**Inspektoriai, direktoriaus pavaduotojai**

 **Vardas, pavardė Dalykas Darbo metai**

1 Inspektorė Ona Dzvilaitė Geografija, dailyraštis 1918-1919

2 Inspektorius Pranas Sandavičius Vokiečių kalba 1920-1928

3 Vicedirektorius Jonas Žižys Lietuvių kalba,

Lotynų kalba 1928-1929

4 Vicedirektorius Jonas Aleksa Istorija, filosofija 1929-1931

5 Vicedirektorius Kazimieras Venckūnas Fizika 1931-1940

1942-1943

6 Vicedirektorius Juozas Žiurlys Lietuvių kalba,

Vokiečių kalba 1943-1944

7 Inspektorius Antanas Marčiulynas Matematika, fizika 1944-1947

8 Inspektorius Vladas Triponis Geografija 1947-1950

9 Mokymo dalies vedėjas Rapolas Šaltenis Lietuvių kalba ir literatūra 1950-1951

10 Mokymo dalies vedėjas Eleonoras Birieta Matematika 1951-1952

11 Mokymo dalies vedėja Elzė Skvarčinskaitė Biologija 1950-1954

12 Mokymo dalies vedėjas Antanas Vainoris Anglų kalba 1952-1960

13 Mokymo dalies vedėja Stasė Zabulionienė Geografija 1954-1957

14 Mokymo dalies vedėja Valerija Karklinienė Lietuvių kalba ir literatūra 1957-1961

15 Mokymo dalies vedėja Juzė Valiulienė Lietuvių kalba ir literatūra 1960-1978

16 Mokymo dalies vedėja Monika Ilčiukienė Biologija 1961-1965

17 Mokymo dalies vedėjas

Vladas Kasperavičius Matematika 1961-1965

18 Mokymo dalies vedėja Birutė Žemaitienė Chemija 1965-1972

19 Pavaduotojas Stanislovas Trumpickas Biologija, geografija 1968-1975

20 Užklasinio ir užmokyklinio darbo

 organizatorė Regina Baronaitė Anglų kalba 1975-1981

21 Pavaduotoja Sofija Kasperavičienė Darbai 1975-1982

22 Užklasinio darbo organizatorė

 Danutė Kazimiera Grašienė Matematika 1981-1987

23 Pavaduotoja Birutė Ruzgienė Lietuvių kalba ir literatūra 1978-1991

24 Pavaduotojas Vilius Nenėnas Lietuvių kalba ir literatūra 1982

25 Užklasinio darbo organizatorė

 Audronė Mikalaičiūnienė Istorija 1987-1991

26 Pavaduotoja Birutė Juodvalkienė Matematika 1991

27 Pavaduotoja Nijolė Zabukienė Lietuvių kalba ir literatūra 1999

28 Pavaduotojas kun. Algirdas Butė Filosofija 1999-2002

**Mokytojai, dirbę 1-ojoje vidurinėje mokykloje**

(pavardė, vardas, dėstomas dalykas, mokytojo kategorija, ką baigęs (-usi), nuo kada dirba mokykloje)

1. Arlauskienė Aldona – Rozalija, matematika, Vilniaus pedagoginis institutas, 1979 – 1985.
2. Arlauskas Leonas – darbai, Maskvos laivų statybos institutas, 1979 – 1987.
3. Bakanienė Anelė – fizika, Panevėžio mokytojų seminarija, Vilniaus pedagoginis institutas, 1959 – 1969.
4. Baronaitė Regina – anglų kalba, ekspertė, Vilniaus universitetas, 1971.
5. Baurienė – Jogminaitė Remutė, lietuvių kalba, metodininkė, Vilniaus universitetas, 1997.
6. Beinoravičienė – Žvirblytė Milda, lietuvių kalba, vyr. mokytoja, Vilniaus pedagoginis institutas, 1983.
7. Bernotienė – Kazakevičiūtė Regina, choreografija, vyr. mokytoja, Vilniaus kultūros mokykla, 1994.
8. Bikelienė – Tidikytė Loreta, anglų kalba, metodininkė, Vilniaus pedagoginis institutas, 1986.
9. Birietienė – Grikevičiūtė Roma, pradinių klasių mokytoja, Panevėžio pedagoginė mokykla, 1987 – 1990.
10. Bliznikienė – Malailaitė Regina, istorija, Lietuvos meno saviveiklos žymūnė, Lietuvos švietimo pirmūnė, Vilniaus universitetas, 1982.
11. Breivienė – Bieliūnaitė Regina, dailė, braižyba, vyr. mokytoja, Šiaulių pedagoginis institutas, 1980.
12. Breiva Vytenis, fizika, Vilniaus pedagoginis institutas, 1988 – 1996.
13. Cesevičienė Albina, kūno kultūra, Kauno kūno kultūros institutas, 1953 – 1999.
14. Cohen Susanne, anglų kalba, ,,Taikos korpusas’’, JAV, Curatores Universitatis Columbiae, 1996 – 1997.
15. Čiegienė – Papievytė Dalytė, matematika, Vilniaus pedagoginis institutas, 1983 – 1995.
16. Čiučelienė – Pauliukaitė Adelė, istorija, Vilniaus pedagoginis institutas, 1956 – 1983.
17. Dindienė – Kučinskaitė Dalia, pradinių klasių vyr. mokytoja, 1988.
18. Diškevičienė – Daščioraitė Skaistė, tikybos mokytoja, 1999.
19. Eismantas Valentinas, istorija, švietimo įstaigų vadovų II kategorija, vyr. mokytojas, Vilniaus universitetas, 1991 – 2002 – mokyklos direktorius.
20. Gaižutytė Nijolė, lietuvių kalba, metodininkė, Vilniaus universitetas, 1991.
21. Gasienė – Ramonaitė Gražina, pradinių klasių mokytoja, Marijampolės pedagoginė mokykla, 1958 – 1996.
22. Garsonienė – Grudytė Rima, muzika, Lietuvos muzikos akademija, 1988.
23. Gučiuvienė – Jucevičiūtė Janina, pradinių klasių mokytoja, 1986 – 1990.
24. Ilčiukienė – Cickevičiūtė Monika, biologija, Vilniaus pedagoginis institutas, 1948 – 1985.
25. Indriūnienė Elena, fizika, vokiečių kalba, vyr. mokytoja, Šiaulių pedagoginis institutas ir persikvalifikavimo kursai prie Lietuvos mokytojų kvalifikacijos instituto, 1997.
26. Ivanovienė (Jonaitienė) – Urbonaitytė Danguolė, matematika, Vilniaus pedagoginis institutas, 1949 – 1975.
27. Ivanovas (Jonaitis) Algirdas, kūno kultūra, Kauno kūno kultūros institutas, 1951-1988.
28. Jankūnas Alfredas, matematika, Lietuvos švietimo pirmūnas, Kauno universitetas (III kursai) ir Vilniaus universiteto Ekonomikos fakultetas, 1953 – 1976.
29. Jonuškienė – Gylytė Vilija, muzika, metodininkė, Vilniaus pedagoginis institutas, 1974 – 1980; 1994.
30. Juodėnienė – Lumbytė Janė, matematika, metodininkė, Vilniaus pedagoginis institutas, 1963 – 2001.
31. Juodkienė – Raslanaitė Jolanta, lietuvių kalba, vyr. mokytoja, Vilniaus pedagoginis institutas, 1996.
32. Juodvalkienė – Riliškytė Birutė, matematika, metodininkė, I kategorijos švietimo įstaigos vadovė, direktoriaus pavaduotoja nuo 1991.
33. Kaktavičius Vilhelmas, muzika, Lietuvos konservatorija, 1980 – 1994.
34. Karklinienė – Vainauskaitė Valerija, lietuvių kalba, Lietuvos švietimo pirmūnė, Vilniaus pedagoginis institutas, 1956 – 1990.
35. Katilienė – Mažeikaitė Audronė, kūno kultūra, sporto meistrė, metodininkė, Kauno kūno kultūros institutas, 1997.
36. Katinienė – Martinėnaitė Genė, anglų kalba, Vilniaus pedagoginis institutas, 1967-1985.
37. Kalytienė Leonora, anglų kalba, koledžas .
38. Kanapeckienė – Sriubaitė Aldona, lietuvių kalba, Vilniaus pedagoginis institutas, 1984 – 1990.
39. Katinaitė Rima, anglų kalba, Lietuvos liaudies švietimo pirmūnė, Vilniaus pedagoginis institutas, 1979 – 1990.
40. Kavoliūnienė – Zukėnaitė Romutė, lietuvių kalba, Vilniaus universitetas, 1985 – 1990.
41. Kavaliauskaitė Jolanta, vokiečių kalba, metodininkė, Vilniaus universitetas, 1993.
42. Kaušinienė – Bagdonavičiūtė Janina, pradinių klasių mokytoja, Šiaulių pedagoginis institutas, 1958 – 1989.
43. Krivickienė – Gylienė (Lelėnaitė) Zenona, muzika, Kauno universitetas, 1945 – 1974.
44. Krūminis Jonas, kūno kultūra, geografija, vyr. mokytojas, Vilniaus pedagoginis institutas, 1991.
45. Kupčiūnienė – Bulatova Liudmila, rusų kalba, vyr. mokytoja, Vilniaus pedagoginis institutas, 1978.
46. Lapašinskienė – Briedytė Rožė, rusų kalba, metodininkė, Jeniseisko pedagoginis instututas, 1970.
47. Lašienė – Jonelytė Danutė, pradinių klasių mokytoja metodininkė, Vilniaus pedagoginis institutas, 1982-1990.
48. Lekerauskienė – Sunklodaitė Rita, rusų kalba, Vilniaus pedagoginis institutas, 1982 – 1990.
49. Matulionytė Ona, anglų kalba, Vilniaus universitetas, 1949 – 1985.
50. Meidienė – Indrulytė Violeta, lietuvių kalba, lotynų kalba, metodininkė, poetė, išleidusi eilėraščių rinkinį, Vilniaus universitetas, 1978.
51. Meidus Žydrūnas, pradinių klasių vyr. mokytojas, Šiaulių pedagoginis institutas, 1999.
52. Meiduvienė – Stanislavovaitė Sonata, lietuvių kalba, vyr. mokytoja, Vilniaus universiteto Kauno humanitarinis fakultetas, 1995.
53. Meigys Valdas, darbai, vyr. mokytojas, Vilniaus pedagoginis institutas, 1994.
54. Mikalaičiūnienė – Tumaitė Audronė, istorija, metodininkė, Vilniaus pedagoginis institutas, 1985.
55. Motiejūnienė – Zabulionytė Regina, biologija, metodininkė, Vilniaus pedagoginis institutas, 1980.
56. Musteikis Domininkas, fizika, Vilniaus pedagoginis institutas, 1968-1988.
57. Namajūnaitė Birutė, tikyba, Panevėžio vyskupijos kurijos aukštesnioji katechetų mokykla, 1994.
58. Nenėnienė – Vanagaitė Sigita, prancūzų kalba, metodininkė, Vilniaus pedagoginis institutas, 1997.
59. Nenėnas Vilius, lietuvių kalba, I kategorijos švietimo įstaigų vadovas, metodininkas, Vilniaus pedagoginis institutas, direktoriaus pavaduotojas nuo 1982.
60. Norkūnienė – Jakubauskaitė Eugenija, lietuvių kalba, metodininkė, Vilniaus universitetas, 1980.
61. Orlovičienė – Gegelevičiūtė Rita, informatika, vyr. mokytoja, Vilniaus universitetas ir Kauno technologijos universitetas, 1991.
62. Pakalnytė Jolita, matematika, informatika, vyr. mokytoja, Vilniaus pedagoginis institutas, 1999.
63. Pavasarienė – Žuvaitytė Dalia, anglų kalba, Vilniaus universitetas, 1984.
64. Pimpienė – Balčiūnaitė Vita, istorija, vyr. mokytoja, Vilniaus pedagoginis institutas, 1987.
65. Petronienė – Namajūnaitė Gražina, pradinių klasių vyr. mokytoja, Šiaulių pedagoginis institutas, 1981.
66. Pimpė Vidmantas, istorija, vyr. mokytojas, Vilniaus pedagoginis institutas, 1987.
67. Plistkova Alina, muzika, vyr. mokytoja, Vilniaus pedagoginis institutas, 1994-1999.
68. Phillips Michael, anglų kalba, ,,Taikos korpusas”, JAV, Susquehanna university, 1992-1994.
69. Prakofjeva Larisa, pradinių klasių mokytoja, Panevėžio pedagoginė mokykla, 1940-1970.
70. Pradzevičienė Elena, pradinių klasių mokytoja, Panevėžio pedagoginė mokykla, 1940-1970.
71. Piliponienė – Karaliūtė Danutė, lietuvių kalba, Vilniaus universitetas, 1970-1996.
72. Puodžiukas Vytautas, chemija, darbai, Vilniaus pedagoginis institutas, direktorius 1960-1991.
73. Puodžiukienė – Žilytė Agnietė, pradinių klasių mokytoja, Šiaulių pedagoginis institutas, 1964-1999.
74. Puodžiukienė – Juškaitė Daiva, biologija, Vilniaus pedagoginis institutas, 1984-1997.
75. Puodžiukas Alvydas, matematika, Vilniaus universitetas, 1986-1990.
76. Prakopjevas Aleksandras, kūno kultūra, metodininkas, Kauno kūno kultūros institutas, 1975.
77. Ramonienė – Dagytė Virginija, logopedė, vyr. mokytoja, Šiaulių pedagoginis institutas, 1994.
78. Rapečkaitė Eugenija, istorija, Vilniaus pedagoginis institutas, 1950-1983.
79. Rutkauskas Raimondas, istorija, Vilniaus pedagoginis institutas, 1984-1990.
80. Riliškienė – Stundžaitė Stanislava, režisierė, metodininkė, Vilniaus konservatorija, 1996.
81. Ribokas Vytautas, geografija, metodininkas, Vilniaus universitetas, 1986.
82. Ruzgienė – Šinkūnaitė Birutė, lietuvių kalba, Vilniaus universitetas, 1980.
83. Sabalienė – Vaškelytė Laima, lietuvių kalba, Vilniaus pedagoginis institutas, 1950-1984.
84. Sabalienė – Bračaitė Aldona, rusų kalba, Vilniaus pedagoginis institutas, 1953-1984.
85. Sabalys Petras, kūno kultūra, Kauno kūno kultūros institutas, 1950-1984.
86. Sabaliauskienė – Šileikytė Ramunė, pradinių klasių mokytoja, Šiaulių pedagoginis institutas, 1989.
87. Skinderytė Stasė, anglų kalba, metodininkė, Vilniaus universitetas, 1986.
88. Simonavičienė – Dudaitė Janina, matematika, metodininkė, Vilniaus universitetas, 1968.
89. Sirvydienė – Paukštytė Aldona, biologija, 1998.
90. Smolskienė – Surblytė Sofija, lietuvių kalba, Klaipėdos dvimetis institutas, 1969-1978.
91. Skvarčinskaitė – Arlauskienė Elzė, biologija, Liaudies švietimo pirmūnė, Vilniaus pedagoginis institutas, 1948-1975.
92. Skardžiuvienė – Taluntytė Genė, pradinių klasių mokytoja, Švenčionėlių pedagoginė mokykla, 1968-1999.
93. Sriubienė – Daubaraitė Adelė, matematika, metodininkė, Šiaulių pedagoginis institutas, 1968.
94. Stakienė – Juozaponytė Rita, pradinių klasių vyr. mokytoja, Panevėžio J. Švedo pedagoginė muzikos mokykla, 1985.
95. Šukytė Gražina, anglų kalba, Vilniaus universitetas, 1973-1974.
96. Šukevičienė Audronė, biologija, vyr. mokytoja, Vilniaus universitetas, 1998.
97. Sadaunikienė – Šaduikytė Ina, matematika, Vilniaus pedagoginis institutas, 1988-1996.
98. Taukelienė – Aniukštytė Aušrelė, fizika, vyr. mokytoja, Vilniaus pedagoginis institutas, 1986.
99. Talutienė – Valainytė Audra, rusų kalba, Vilniaus universitetas, 1987-1990.

100.Taylor Stephen, anglų kalba, ,,Taikos korpusas’’, Anglija-Škotija, University of Strathclyde, 1994-1995.

101.Trijonytė Danutė, anglų kalba, Vilniaus pedagoginis institutas, 1976-1979.

102.Trumpickas Stanislovas, biologija, geografija, Lietuvos švietimo pirmūnas, Vilniaus pedagoginis institutas, 1968-1986.

103.Tvarijonienė – Gvezdytė Sofija, lietuvių kalba, ekspertė, Vilniaus universitetas, 1997.

104.Urbanas Gintautas, darbai, Vilniaus pedagoginis institutas, 1986-1991.

105.Urbanavičiūtė Marytė, pradinių klasių mokytoja, Šiaulių pedagoginis institutas, 1989 – 1990.

106.Vaišnorienė – Paulėnaitė Rūta, matematika, vyr. mokytoja, Vilniaus pedagoginis institutas, 1996.

107.Valiukonytė Eugenija, rusų kalba, Vilniaus universitetas, 1982-1990.

108.Valiulis Vladislovas, praktikos darbai, Kėdainių ir Panevėžio amatų mokyklos, Vilniaus aukštesnieji amatų spec. kursai, 1959-1981.

109.Valiulienė – Lukaševičiūtė Juzė, lietuvių kalba, Vilniaus pedagoginis institutas, 1960-1984.

110.Vengalienė – Šilerytė Audinga, pradinių klasių mokytoja, Šiaulių pedagoginis institutas, 1987-1990.

111.Venclovienė Valda, pradinių klasių vyr. mokytoja, Šiaulių pedagoginis institutas, 1986.

112.Vėbrienė Emilija, geografija, Minsko universitetas, 1965-1975.

113.Vidžiūnienė Adelė, matematika, metodininkė Vilniaus pedagoginis institutas, 1997.

114.Vilūnienė – Kavaliauskaitė Veronika, pradinių klasių mokytoja, 1967-1978.

115. Vaitonis Stasys, fizika, Lietuvos švietimo pirmūnas, 1965-1988.

116. Volskienė – Varnaitė Elena, chemija, metodininkė, Vilniaus pedagoginis institutas, 1976.

117. Vizbarienė – Gaučyė Jovita, geografija, vyr. mokytoja, Vilniaus pedagoginis institutas, 1997.

118. Žilinskaitė Edita, anglų kalba, mokytoja, Kėdainių J. Radvilos pedagoginė kolegija, 1998.

119. Žentilienė – Stundžėnaitė Emilija Birutė, rusų kalba, Vilniaus universitetas, 1967.

120. Žentilytė Renata, logopedė, Šiaulių pedagoginis institutas, 1995-1996.

121. Žulienė – Žvirblytė Marija, pradinių klasių mokytoja, vyr. mokytoja, Šiaulių pedagoginis institutas, 1978-2001.

122. Žukienė – Kuliešiūtė Jolita, dailė, istorija, vyr. mokytoja, Vilniaus universitetas, 1994.

123. Žukienė – Katinaitė Marija, pradinių klasių mokytoja, Ukmergės mokykla ir Vilniaus pedagoginio instituto 2 kursai, 1986-1989.

124. Žvirblienė – Šimulionytė Lida Ona, rusų kalba, Vilniaus pedagoginis institutas, 1967-1995.

**,,Saulės’’ gimnazijos mokytojai**

(mokomasis dalykas, mokytojo pavardė, vardas, kategorija, pastabos)

Lietuvių kalba

1. Baurienė Remutė, metodininkė
2. Beinoravičienė Milda, vyr. mokytoja
3. Eidžiulienė Regina, vyr. mokytoja
4. Gaižutytė Nijolė, metodininkė
5. Juodkienė Jolanta, vyr. mokytoja
6. Meiduvienė Sonata, vyr. mokytoja
7. Nenėnas Vilius, metodininkas (direktoriaus pavaduotojas)
8. Norkūnienė Eugenija, metodininkė
9. Treinienė Zita, vyr. mokytoja
10. Zabukienė Nijolė, metodininkė (direktoriaus pavaduotoja)
11. Ruzgienė Birutė Adelė, mokytoja (pedagogų tarybos sekretorė)
12. Tvarionienė Sofija, ekspertė (maironiečių būrelio vadovė).

Lietuvių ir lotynų kalba

13. Meidienė Violeta, metodininkė

Anglų kalba

1. Baronaitė Regina, ekspertė
2. Bikelienė Loreta, metodininkė
3. Brazauskienė Asta, vyr. mokytoja
4. Kalytienė Leonora, mokytoja
5. Kumelytė Kristina, vyr. mokytoja
6. Meiduvienė Diana, mokytoja
7. Malaiška Kazimieras, vyr. mokytojas
8. Palskienė Alma , mokytoja
9. Pavasarienė Dalia, mokytoja
10. Skinderytė Stasė, metodininkė
11. Šuminienė Jolita, mokytoja
12. Bikelytė Inga, mokytoja
13. Kažukauskaitė Džiuginta, mokytoja

Vokiečių kalba

1. Indriūnienė Elena, vyr. mokytoja
2. Kavaliauskaitė Jolanta, metodininkė

Prancūzų kalba

1. Juodėnienė Vilhelmina, metodininkė
2. Nenėnienė Sigita, metodininkė

Rusų kalba

1. Balytė – Clarke Giedrė, vyr. mokytoja
2. Kupčiūnienė Liudmila, vyr. mokytoja
3. Lapašinskienė Rožė, metodininkė
4. Raslanienė Vladislava Nijolė, mokytoja
5. Žentilienė Birutė, mokytoja

Matematika

1. Juodvalkienė Birutė, metodininkė (direktoriaus pavaduotoja)
2. Lašienė Danutė, mokytoja (pradinių klasių metodininkė)
3. Musteikienė Rita, vyr. mokytoja
4. Pakalnytė Jolita, vyr. mokytoja
5. Sriubienė Angelė, metodininkė
6. Simonavičienė Jaina, metodininkė
7. Vaišnorienė Rūta, vyr. mokytoja
8. Vidžiūnienė Adelė, metodininkė
9. Vigėlienė Danutė, vyr. mokytoja

Informatika

1. Matkevičius Audrius , mokytojas
2. Matkevičienė Neringa, mokytoja
3. Orlovičienė Rita, vyr. mokytoja
4. Melaikis Algimantas, mokytojas

Geografija ir pilietinės visuomenės pagrindai

 Ribokas Vytautas, metodininkas

Geografija ir ekonomika

 Vizbarienė Jovita, vyr. mokytoja

Fizika

1. Taukelienė Aušrele, vyr. mokytoja
2. Tumėnas Valdas, vyr. mokytojas

Gamta – biologija

1. Motiejūnienė Regina, metodininkė
2. Šukevičienė Audronė, vyr. mokytoja

Chemija

1. Urbanavičienė Irena, vyr. mokytoja
2. Volskienė Elena, metodininkė

Istorija

1. Mikalaičiūnienė Audronė, metodininkė
2. Pimpienė Vita, vyr. mokytoja
3. Šapokienė Auksė, vyr. mokytoja

Istorija ir dailė

4. Žukienė Jolita, vyr. mokytoja

1. Bliznikienė Regina, mokytoja (kraštotyros būrelio vadovė)

Dailė

1. Breivienė Regina, vyr. mokytoja
2. Tarvydienė Ramunė, mokytoja

Muzika

 1. Aleknavičius Pranciškus, metodininkas

Etninė kultūra

 2. Garsonienė Rima, mokytoja

3. Jonuškienė Vilija, metodininkė

Kūno kultūra

1. Garalis Vytautas, vyr. mokytojas
2. Karvelienė Manė, vyr. mokytoja
3. Katilienė Audronė, metodininkė
4. Krūminis Jonas, metodininkas
5. Prakopjevas Aleksandras, metodininkas
6. Bubulis Valentinas, ekspertas (direktorius)

Darbai

1. Dudlauskienė Jolanta, mokytoja
2. Jasaitienė Daiva, vyr. mokytoja
3. Meigys Valdas, vyr. mokytojas
4. Skeirys Arūnas, vyr. mokytojas

Darbai ir biologija

5. Sirvydienė Aldona, mokytoja

Choreografija

Bernotienė Regina, vyr. mokytoja

Drama

 Riliškienė Stanislava, metodininkė

Etika

 Gaižutytė Vida, mokytoja

Tikyba

1. Diškevičienė Skaistė, mokytoja
2. Namajūnaitė Birutė, mokytoja

Pradinių klasių mokytojai

1. Bagdonienė Dalė, metodininkė
2. Dindienė Dalia, vyr. mokytoja
3. Mikužienė Jolanta, vyr. mokytoja
4. Petronienė Gražina, vyr. mokytoja

Logopedė – Ramonienė Virginija, vyr. logopedė

Socialinė pedagogė – Saladžiūtė Miglė

Gimnazijoje veikia apie 60 įvairių dalykinių, pažintinių, meno ir sporto būrelių.

**Mokiniai, baigę mokyklą aukso ir sidabro medaliais 217**

1949

Antanas Matusevičius, aukso

Algimantas Žilėnas, sidabro

1950

Algimantas Katilius, sidabro

1951

Vygantas Raginis, aukso

1952

Algimantas Grašys, sidabro

1953

Albertas Nargėla, sidabro

1954

Jonas Rudokas, sidabro

Vytautas Povilas Staižys, sidabro

1955

Audronis Kazimieras Kvederas, sidabro

1956

Vytautas Jonas Triponis, sidabro

Jonas Žiurlys, sidabro

1958

Irena Jakučionytė, aukso

Gintautas Mazūronis, sidabro

Marija Vanda Šimonelytė, sidabro

1959

Vytautas Laukys, sidabro

Almina Martinėnaitė, sidabro

1960

Antanas Keras, aukso

Anelė Jankauskaitė, sidabro

1966

Sigita Kunigelytė, aukso

Loreta Mazūronytė, sidabro

1975

Vytautas Stazdas, aukso

1978

Audronė Laurinavičiūtė , aukso

Daiva Mažeikaitė, aukso

1979

Violeta Gučiūtė, aukso

Raimondas Kaušinis, aukso

1980

Aurelija Cesevičiūtė, aukso

Artūras Štikonas, aukso

1981

Zita Dabužinskaitė, aukso

1982

Daina Gasytė, aukso

Daiva Kuzmaitė, aukso

1983

Edita Bučelytė, aukso

Aušra Zabulionytė, aukso

1986

Gintautas Ramaslauskas, aukso

Darius Baranauskas, sidabro

Remigijus Štaras, sidabro

Darius Zizys, sidabro

1987

Londira Balsytė, aukso

Nerijus Andriusevičius, sidabro

Nijolė Petkelytė, sidabro

Edita Puodžiukaitė, sidabro

Vaiva Trumpickaitė, sidabro

1988

Violeta Diržauskaitė, aukso

Rita Jankauskaitė, aukso

Inga Ulevičiūtė, aukso

Rasa Kirvilaitė, sidabro

Elena Malinauskaitė, sidabro

Jolanta Stragaitė, sidabro

1989

Skaidrūnė Galiauskaitė, sidabro

Danguolė Mikštaitė, sidabro

Darius Norkūnas, sidabro

Aušra Pankūnaitė, sidabro

Irena Štaraitė, sidabro

Vaidotas Zabulis, sidabro

1990

Rūta Meigytė, sidabro

Lina Zulgytė, sidabro

Aurelija Valiulytė, sidabro

1992

Artūras Stakauskas, sidabro

1993

Asta Butkutė, sidabro

Asta Jankauskaitė, sidabro

Džiuginta Motiejūnaitė, sidabro

Andrius Norkūnas, sidabro

Aelita Pavasarytė, sidabro

Laisvė Preikštaitė, sidabro

**Jie garsina mūsų mokyklą218**

Andriusevičius Fulgencijus – Pulgis Andriušis (1907 – 1972), rašytojas, žurnalistas – baigė ,,Saulės’’ progimnazijos 5 klases. Studijavo humanitarinius mokslus. 1944 metais emigravo į Vokietiją, vėliau – Australiją. Išleisdo daug humoristinių, lyrinių kūrinių, autobiografinius memuarus, ispanų kalbos gramatiką, ,,Esperanto kalbos vadovėlį su žodynėliu’’. Už knygas ,,Sudiev, kvietkeli’’ ir ,,Rojaus vartai’’ paskirtos literatūrinės premijos. Dirbo vertėju, paskelbė daug kelionių apybraižų ir teatro kritikos straipsnių, atsiminimų.

 Galvydaitė Ona – Bačkienė (1907 - 2003) – pedagogė, visuomenininkė. Mokėsi ,,Saulės’’ progimnazijoje 1918 – 1926. Mokytojavo. Ištekėjusi už diplomato S. Bačkio, gyveno Paryžiuje. Studijavo vokiečių kalbą. Atstovavo Lietuvai Entente Mondiale de femmes sąjūdyje. Pasaulio Motinų sąjūdžio (MMM) kongrese skaitė pranešimą apie Lietuvą. Spausdino straipsnius ,,Naujojoje vaidilutėje’’, ,,Moteryje’’, ,,Drauge’’. Diplomato Ričardo ir arkivyskupo kardinolo Audriaus Juozo motina.

 Baliulis Algirdas Antanas (1936 01 12), humanitarinių mokslų daktaras, baigė 1– ąją vidurinę mokyklą 1955 metais. Dirbo Vilniaus universiteto bibliotekos direktoriaus pavaduotoju. Parašė daug istorinių leidinių. Yra Paveldo departamento, Istorijos instituto tarybos narys, Archeografijos skyriaus vyresnysis mokslinis bendradarbis.

 Baltrūnas Petras (1895), karininkas, mokėsi ,,Saulės’’ progimnazijoje. Už dalyvavimą kautynėse ties Širvintomis ir Giedraičiais (su lenkais) apdovanotas Vyčio kryžiumi. 1922 metais baigė aukštuosius karininkų kursus. Suteiktas majoro laipsnis. Vadovavo divizijos štabui. 1941– 06 – 15 ištremtas į Norilską.

 Bekinytė Liuda (1923), dailininkė – tapytoja, 1943 metais baigė gimnaziją. Dalyvavo su savo kūrybos drabužių modeliais parodose Bulgarijoje, Japonijoje, Danijoje, Čekijoje, Vokietijoje, Rusijoje, Latvijoje, Estijoje. Apdovanota diplomu ir bronzos medaliu.

 Bernotas Vytautas (1930), socialinių mokslų daktaras, docentas. 1955 metais baigė 1– ąją vidurinę mokyklą. Yra paskelbęs apie 87 mokslinius darbus pedagogikos klausimais, parašęs knygų.

 Bražėnas Vaclovas (1937), filologas, pedagogas, 1956 metais baigė 1– ąją vidurinę mokyklą. Anykščių Jono Biliūno gimnazijos direktorius. Laisvalaikiu kuria grafikos darbus, yra padaręs kelis šimtus ekslibrisų.

 Bulika Bronius (1923 – 1988), kunigas visuomenininkas, 1942 metais baigė gimnaziją. Kalėjo Karagandoje ir Omske. Grįžęs kunigavo. 1974 metais išvyko į Berlyną, gyveno Briuselyje, Lurde, Romoje. Išvertė olandų katekizmą, išleido ,,Krikščionių vienybės maldas’’, ,,Meditacijas sąmoningo tikėjimo metams’’ ir kitas knygas.

 Butrimienė – Padleckaitė Irena (1959), reumatologė, medicinos daktarė. Vilniaus universiteto docentė, Lietuvos artrito fondo pirmininkė (2002). Stažavosi JAV, Anglijoje, Suomijoje, Norvegijoje.219

 Čiužas Antanas (1929), socialinių mokslų daktaras, docentas. 1950 metais baigė 1– ąją vidurinę mokyklą. Paskelbė per 100 straipsnių, sudarė ir redagavo per 10 kolektyvinių monografijų, straipsnių rinkinių.Dirba VDU socialinių mokslų fakultete.

 Dambrava Vytautas Antanas (1920), teisės mokslų daktaras, 1939 metais baigė gimnaziją. Studijavo Austrijoje, JAV. Dirbo daugelio šalių ambasadose. Nuo 1990 metų Lietuvos Respublikos Garbės generalinis konsulas ir Lietuvos diplomatijos vadovo asmeninis atstovas Lotynų Amerikoje, Karibų salose. Nepaprastasis ir įgaliotasis ambasadorius Venesueloje, Kolumbijoje, Argentinoje, Brazilijoje ir Urugvajuje, nuo 1999 metų - Ispanijos karalystėje ir Brazilijos federacinėje respublikoje. Utenos miesto garbės pilietis. Apdovanotas JAV informacijos agentūros medaliu, valstybės ordinu ,,Condor de los Andes’’, ,,Diego de Lozano’’ II laipsnio ordinu, ,,San Gregorio Magno’’ riterio-vado ordinu, ,,Francisso de Miranda’’ II laipsnio ordinu. Išleidęs straipsnių ir knygų apie Lietuvos diplomatijos istoriją, lietuvių išeiviją.

 Dausa Kazys (1906) – pedagogas, žurnalistas – 1920 metais mokėsi ,,Saulės’’ progimna-zijoje. Studijavo Vienoje ir Berlyne, redagavo ,,Jaunąją kartą’’, bendradarbiavo tautinėje spaudoje, ,,Vaire’’ ir „Tautinėje mokykloje’’. 1941– 06 – 14 ištremtas į Sibirą.

 Dičius Vytautas Jurgis (1930), dailininkas, architektas. Iki 1945 metų mokėsi gimnazijoje. VGTU Architektūros katedros docentas, profesorius. 1990 – 1999 – Architektūros katedros dekanas. Paruošė daug projektų, skaitė pranešimus užsienyje.

 Galvydis Jonas (1936), biologijos habilituotas daktaras. 1955 metais baigė 1– ąją vidurinę mokyklą. Yra 11 išradimų autorius, paskelbė 96 mokslinius straipsnius, apdovanotas LŪPP aukso ir sidabro medaliais.

 Garliauskas Stasys (1913), žurnalistas, visuomenininkas. Mokėsi ,,Saulės’’ gimnazijoje. 1944 metais emigravo. Dirbo Detroito ,,Draugo’’ žinių skyriaus vedėju. Išleido eilėraščių rinkinį.

 Gasiulis Povilas (1944), mokytojas, visuomenininkas, vertėjas. 1961 metais baigė 1– ąją vidurinę mokyklą. Lietuvos rašytojų sąjungos narys, anglų kalbos dėstytojas, išvertęs į lietuvių kalbą Dž. Selindžerio, E. Hemingvejaus, D. Storio, K. Voneguto ir daugelio kitų autorių knygų.

 Gasparonis Pranas (Gasperavičius, Gasparaitis), 1910, dailininkas, inžinierius, baigė ,,Saulės’’ progimnazijos 5 klases. Emigravo į JAV. Yra sukūręs daug skulptūrų. Jo darbai publikuoti knygoje ,,Lietuvių dailininkai Šiaurės Amerikoje’’.

 Gasperaitis Antanas (1931), pedagogas, kraštotyrininkas, literatas. 1951 metais baigė 1– ąją vidurinę mokyklą. Garbės kraštotyrininkas. Paruošė kraštotyros leidinių, lankstinukų, rašo straipsnius, yra sukaupęs daug kraštotyrinės medžiagos apie dvarus. Bendradarbiauja ,,Indrajoje’’, ,,Utenyje’’, ,,Santaroje’’, ,,Šaltinyje’’. Išleido eilėraščių rinkinius ,,Sušildyk, židiny, mane’’, ,,Drėvėje Dievulis budi’’, knygą apie rašytojus švietėjus ,,Tave papuošt žadėjom’’. Jam paskirta kultūros ir meno premija.

 Gineitis Rimantas Pranciškus (1928), ekonomistas, socialinių mokslų docentas. Mokėsi gimnazijoje. 1941 metais su tėvais (,,Saulės’’ progimnazijos direktoriumi) ištremtas į Sibirą. Nelegaliai grįžęs (Geniočio pavarde) baigė Vilniaus universitetą(1958). Vėliau dirbo VISI ir Vilniaus universiteto dėstytoju. Paskelbė mokslinių darbų, yra vadovėlių ekonomikos klausimais bendraautorius.

 Gineitis Romualdas Algirdas (1921), medicinos daktaras (vyriausias direktoriaus sūnus), 1939 metais baigė gimnaziją. 1944 metais emigravo į Vokietiją, Tiubingeno universitete apsigynė daktaratą, 1949 metais išvyko į JAV.

 Girnius Antanas (1921), inžinierius, visuomenininkas. Mokėsi gimnazijoje iki 1940 metų. Emigravo. Baigė Bonos universitetą, geodezinę inžinieriją. 1950 metais dirbo JAV Kembridžo obsevatorijos matematiku geodezininku. Paskelbė straipsnių. Dirbo visuomeninį darbą su kitais išeiviais lietuviais. Amerikos geofizikų, topografų ir kartografų sąjungos narys.

 Girnius Juozas (1915 – 1994), filosofijos daktaras, 1923 metais baigė ,,Saulės’’ progimnazijos 4 klases. Studijavo Liuveno, Freiburgo, Paryžiaus universitetuose. Dėstė VDU filosofiją. 1944 metais emigravo. Monrealio universitete apsigynė daktaratą. ,,Lietuvių enciklopedijos’’ ir žurnalo ,,Aidai’’ redaktorius. Išleido 6 knygas, 30 stambių filosofinių publikacijų spaudoje. Apdovanotas Lietuvos Didžiojo Kunigaikščio Gedimino IV laipsnio ordinu (1999).

 Goda Gintaras (1964), teisininkas, teisės daktaras.Vilniaus universiteto docentas.220

 Grigas Gintautas (1936), fizikos daktaras. 1954 metais baigė 1– ąją vidurinę mokyklą. Buvo pirmojo lietuviško kompiuterio ,,Rūta’’ projekto vadovas. Išleido informatikos programavimo vadovėlių bei kitų šio mokslo darbų.

 Grigelis Algimantas (1931), habilituotas gamtos mokslų daktaras, profesorius. 1949 metais baigė 1– ąją vidurinę mokyklą. Lietuvos mokslų akademijos narys. Parašęs daug darbų, monografijų. Dalyvavo tarptautiniuose geologiniuose kongresuose. 2000 m. rugpjūčio mėnesį pasauliniame geologų kongrese Rio de Žaneire buvo Lietuvos geologų delegacijos vadovas. Dirbo universitete, geologijos ir mineralogijos katedroje. Dalyvavo tarptautinėse mokslinėse ekspedicijose.

 Paliukaitytė Juzefa Regina – Guobienė (1940), aktorė, 1957 metais baigė 1– ąją vidurinę mokyklą. Sukūrė daug svarbių vaidmenų. Dirbo VU scenos kalbos dėstytoja ir Vilniaus muzikos akademijos Teatro ir kino fakultete scenos dėstytoja.

 Guobys Aleksandras (1932), humanitarinių mokslų daktaras, 1950 metais baigė Utenos berniukų gimnaziją. Dėstė Lietuvos muzikos akademijoje, VDU (Klaipėdoje). Išleido daug knygų apie aktorius, teatro meną, skaitė konferencijose per 20 pranešimų, parengė apie 50 radijo ir televizijos laidų.

 Guobys Nerijus (1972 - 2001), žurnalistas, 1992 metais baigė 1– ąją vidurinę mokyklą. Dirbo LTV tarptautinių įvykių komentariumi221.

 Jatautis Valdas Mykolas (1933), aktorius, 1951 metais baigė 1– ąją vidurinę mokyklą. Kine ir televizijoje suvaidino 38 vaidmenis.

 Jauniškis Boleslovas (1932), žurnalistas, vertėjas. 1951 metais baigė 1– ąją vidurinę mokyklą. Žurnalistų sąjungos narys. Rašė straipsnius, susijusius su jauno žmogaus asmenybės ugdymu. Vertė knygas iš rusų kalbos.

 Jazgevičiūtė Danutė (1946), dailininkė-keramikė. 1964 metais baigė 1 – ąją vidurinę mokyklą. Parengė apie 15 grupinių parodų, 3 iš jų – personalines. Dirba Vilniaus pedagoginio universiteto Technologijos ir dailės pagrindų katedroje.

 Jonuškienė – Mikulėnaitė Rūta (1958), literatė, žurnalistė, tautodailininkė. 1976 metais baigė 1 – ąją vidurinę mokyklą. Išleido 3 poezijos rinkinius, dalyvauja tautodailės parodose. Lietuvos tautodailininkų, žurnalistų ir rašytojų sąjungos narė.

 Juodvalkis Antanas (1933), habilituotas žemės ūkio mokslų daktaras. 1955 metais baigė 1– ąją vidurinę mokyklą. Vadovėlio ,,Miškininkystė’’ autorius (1979). Parašė knygų apie miškininkystę ir gamtos apsaugą. Lietuvos miškininkų sąjungos viceprezidentas (1989).

 Juodzevičius Balys (1934), muziejininkas. 1953 metais baigė 1– ąją vidurinę mokyklą. Domisi kraštotyra, parašė dvi knygas: ,,Armija Krajova’’ ir ,,Utena ir jos apylinkės’’.

 Jurevičius Romualdas (1928), chemijos mokslų daktaras. 1952 metais baigė 1– ąją vidurinę mokyklą. Paskelbęs 50 mokslinių darbų.

 Jurgelis Jurgis (1942), administracijos vadovas, generolas. Mokėsi 1– ojoje vidurinėje mokykloje. Nepriklausomybės akto signataras.

 Kanapeckas Vytautas (1932), mokytojas, žurnalistas. Baigė 1– ąją vidurinę mokyklą. Dirbo redakcijoje. Išrinktas 1992 metais į Lietuvos Respublikos Seimą, dirbo Sveikatos ir socialinių reikalų komitete.

 Katinas Leonas (1907 – 1984), dailininkas, docentas. Mokėsi 1922 – 1927 metais ,,Saulės’’ gimnazijoje. Dirbo VDI dėstytoju, dalyvavo užsienio parodose. Kūrybai būdingas lyrizmas, impresionistinė tapybos maniera.

 Kiauleikienė - Miškinytė Genovaitė (1923 – 02 – 24), gamtos mokslų daktarė. 1942 metais baigė gimnaziją. Parašė daugiau negu 200 mokslinių straipsnių. Dalyvavo endokrinologų, biochemikų, gydytojų laborantų mokslinėje veikloje.

 Kitkauskas Napoleonas Kazys (1931), humanitarinių mokslų daktaras. Nuo 1942 metų mokėsi gimnazijoje. 1947 metais buvo suimtas, nuteistas kalėti Sibire. Grįžęs baigė KPI Statybos fakultetą. Dirbo Paminklų konservavimo institute. Dėstė Vilniaus universitete Lietuvos architektūros istoriją. Už knygą ,,Vilniaus pilys’’ įteikta Lietuvos kultūros ir meno nacionalinė premija. Apdovanotas LDK Gedimino IV laipsnio ordinu, o 1999 metais III laipsnio ordinu ir Žygimanto Augusto medaliu (2001).

 Kumetaitis Zenonas (1945), technikos daktaras (1993). 1964 metais baigė 1– ąją vidurinę mokyklą. Dėstė geodeziją VGTU. Lietuvos – Latvijos ir Lietuvos – Baltarusijos valstybinių sienų demarkavimo Lietuvos delegacijų pirmininkas. Apdovanotas LDK Gedimino IV laipsnio ordinu.

 Kvedaras Vygaudas (1947), technikos daktaras. 1965 metais baigė 1– ąją vidurinę mokyklą. Paskelbė 73 mokslinius darbus, 21 išradimą. Paskirta LMA ,,Eurekos’’ premija. Apdovanotas LŪPP sidabro medaliu.

 Kviklys Bronius (1913). Žurnalistas. Baigė Utenos gimnaziją, 1944 metais emigravo, išleido daug leidinių, tarp kurių – 4 tomų enciklopedinis žinynas ,,Mūsų Lietuva’’, bendradarbiavo rengiant ,,Lietuvių enciklopediją’’ (25 t.).

 Kviklys Valdas (1908), gydytojas, medicinos daktaras, parašęs daug veikalų sveikatos apsaugos ir higienos klausimais.

 Labuckas Mykolas (1921 – 1998), dailininkas, 1924 – 1932 metais mokėsi gimnazijoje. Dirbo Operos ir baleto ir Kauno muzikinio teatro vyr. dailininku. Sukūrė 270 dekoracijų ir 2350 kostiumų. Tapė. Jo darbai buvo demonstruojami Vilniuje, Maskvoje ir kitur.

 Laukys Vytautas (1941), technikos daktaras. 1958 metais baigė 1– ąją vidurinę mokyklą. Išleido knygų. Vadovavo 5 disertacijoms.

 Lebedienė Elena (1919), bibliografė. 1939 baigė gimnaziją. Dirbo Knygų rūmuose. Sukatalogavo savo vyro Jurgio Lebedžio lituanistinę biblioteką, kurią perdavė Vilniaus universitetui.

 Leipus Vladas (1931), žurnalistas. 1951 metais baigė 1– ąją vidurinę mokyklą. Sukūrė daug dokumentinių filmų, paskelbė straipsnių apie meną, kultūrą. Lietuvos žurnalistų sąjungos narys.

 Liuima Antanas (1910 – 2000)1928 metais baigė ,,Saulės’’ gimnaziją. Jėzuitas, kunigas, pirmasis lietuvis profesorius Romos popiežiškajame Grigaliaus universitete (1951).Lietuvių katalikų mokslo akademijos akademikas (1959) vėliau pirmininkas (1959 – 1992), nuo 1992 Garbės pirmininkas. Vytauto Didžiojo universiteto Garbės daktaras (1992), Utenos miesto Garbės pilietis (1994), apdovanotas Lietuvos Didžiojo Kunigaikščio III laipsnio ordinu (1995). Palaidotas Romoje Campo Verano kapinėse, jėzuitų koplyčioje.

 Liulevičius Vincentas (1902 – 1989), istorikas, pedagogas, žurnalistas. Mokėsi ,,Saulės’’ gimnazijoje. 1944 metais emigravo. Dirbo Vokietijoje, vėliau Čikagoje. Išleido daug knygų, vadovėlių, bendradarbiavo Lietuviškos enciklopedijos leidime.

 Maceika Antanas (1905 – 1981), miškininkas, bibliofilas, visuomenininkas. Baigė Utenos gimnaziją. 1944 metais emigravo į JAV. Surinko didelę lietuviškų knygų biblioteką, pavadino savo vardu.

 Mališauskas Gediminas (1944) 1961 metais baigė 1 vidurinę mokyklą. Inžinierius, vienos iš stambiausų Utenos įmonių AB „Mėsa“ generalinis direktorius (1980 – 2001).221

 Markevičius Petras (1912 – 1987) – kunigas, poetas, prozininkas, tautodailininkas. 1933 metais baigė gimnaziją. Dirbo kunigu Biliakiemyje ir tapė. Nutapyta per 400 paveikslų, kūrė eilėraščius – 3 knygutės išleistos po mirties.

 Matulionis Jonas (1906) – matematikas, docentas. Mokėsi gimnazijoje. Išleido vadovėlį ,,Aukštoji matematika’’ (2 knygos). Dirbo KPI Elektrotechnikos fakulteto dekanu, vėliau Radiotechnikos fakulteto prodekanu. 1972 metais suteikta Lietuvos valstybinė premija.

 Maželis Petras (1915), režisierius. 1934 metais baigė gimnaziją.1941 – 1944 metais Kauno didžiojo teatro solistas. 1944 metais emigravo į Vokietiją, kur sukūrė baleto trupę. Persikėlė į JAV. Įkūrė lietuvių jaunimo teatro sambūrį ,,Rūta’’(vėliau ,,Vaidila’’). Pastatė veikalų. Apdovanotas Gedimino III laispnio ordinu, JAV suteikta LB kultūros tarybos teatro premija.

 Miliūnas Juozapas (1933), dailininkas. 1953 metais baigė 1– ąją vidurinę mokyklą ir VDI Tapybos fakultetą. Dirbo J. Vienožinskio dailės mokyklos direktoriumi. Sukūrė daug žanrinių kompozicijų. Dalyvavo parodose. Jo darbų įsigijo Vokietijos, Prancūzijos, JAV ir kitų šalių muziejai.

 Misiūnienė – Musteikytė Jūratė (1969) – bibliotekininkė – bibliografė.1987 metais baigė T.Tilvyčio vidurinę mokyklą. Utenos rajono savivaldybės administracijos Kultūros skyriaus vedėja.222

 Namikas Juozas (1904 – 1940), lakūnas, majoras. Mokėsi ,,Saulės’’ gimnazijoje. 1934 metais, minint Dariaus ir Girėno skrydį per Atlantą, dalyvavo skrydyje aplink Europą (eskadrilės vadas). Apdovanotas Lietuvos, Prancūzijos, Čekoslovakijos, Švedijos, Italijos oedinais ir medaliais.

 Nargėla Albertas (1935), technikos daktaras. 1953 metais baigė 1– ąją vidurinę mokyklą. Išleido 3 knygas energetikos klausimais, paskelbė 120 straipsnių, užsienyje skaitė pranešimus. 1999 – 2000 metais dalyvavo rengiant Lietuvos energetikos strategiją, buvo Lietuvos prezidento sudarytos komisijos, nagrinėjusios energetikos problemas, narys.

 Nyka – Niliūnas – Alfonsas Čipkus ( 1919) – poetas, vertėjas, literatūros kritikas. 1938 metais baigė gimnaziją. Diplominį darbą parašė prancūzų kalba. Gilino studijas Tiubingeno ir Freiburgo universitetuose. Rašo eilėraščius. Laikomas vienu didžiausių, moderniausių šio amžiaus pabaigos lietuvių poetų. Yra paskelbęs daug literatūros kritikos leidinių. Dirbo Kongreso bibliotekoje Vašingtone. 1998 metais Lietuvoje įteikta nacionalinė kultūros ir meno premija. Kauno Vytauto Didžiojo universitetas suteikė Garbės daktaro laipsnį.

 Pakalnis Antanas (1923 – 1977), rašytojas, vertėjas. 1945 metais baigė gimnaziją. Lietuvos rašytojų sąjungos narys, išleido 7 knygas, vertė kūrinius iš čekų, rusų kalbų.

 Pakštas Balys (1928), dailininkas, restauratorius, istorikas. 1947 metais baigė gimnaziją. Buvo ištremtas. Grįžęs baigė Vilniaus universitetą. Dėsto LDA restauravimo pagrindus ir technologiją, docentas. Apdovanotas LDK Gedimino II laipsnio ordinu. Yra paskelbęs straipsnių restauravimo klausimais.

 Palskis Algirdas Juozapas (1940), kultūros ir švietimo darbuotojas. 1958 metais baigė 1– ąją vidurinę mokyklą. Utenos kultūros rūmų direktorius. Dėstė muzikos mokykloje akordeono specialybę. Vadovauja kultūros namų kaimo kapelai, kuri laimi prizines vietas konkurse ,,Grok, Jurgeli’’. Paskirta rajono savivaldybės kultūros ir meno premija.

 Paragys Antanas (1929), vertėjas. 1948 metais baigė gimnaziją. Lietuvos draugystės ir kultūrinių ryšių su užsienio šalimis draugijos referentas ir pirmininko pavaduotojas. Vyriausiosios enciklopedijų redakcijos vyresnysis mokslinis redaktorius (1970 – 1990). Išvertė iš anglų kalbos 7 knygas.

 Poviliūnas Antanas (1927), ekonomikos daktaras. 1946 metais baigė gimnaziją. Paskelbė 50 mokslinių publikacijų, sudarė rusų – lietuvių kalbų ,,Ekonomikos terminų žodyną’’, ,,Žemės ūkio įmonių mokslo ir rinkodaros terminų žodyną (vokiečių – lietuvių kalbomis)’’. Jis – ,,Žemės ūkio enciklopedijos’’ ir kitų leidinių redakcijos narys.

 Prunckis Juozas (1907 - 2003) mokėsi “Saulės” progimnazijoje. Kunigas, bažnytinių teisių daktaras. 1940 metais emigravo į JAV. Bendradarbiavo lietuviškoje spaudoje. Išvertė 39 knygas. Utenos miesto garbės pilietis (1997). Apdovanotas Lietuvos Didžiojo Kunigaikščio Gedimino IV laipsnio ordinu (2001). Finansiškai rėmė katalikiškos dvasios „Saulės” vidurinę mokyklą, ypač jos biblioteką.

 Raginis Vygaudas (1934), architektas, pedagogas. 1951 metais baigė 1–ąją vidurinę mokyklą. Mokslus tęsė Čekoslovakijoje. Nuo 1992 metų Architektūros ir statybos instituto direktoriaus pavaduotojas. Tarptautinės statybos studijų ir mokslo tyrimų organizacijos narys, dalyvavęs užsienio konferencijose. Dėstė LŽŪA ir KTU.

 Raslanas Juozas (1928), technikos daktaras. 1948 metais baigė gimnaziją. Yra paskelbęs 42 mokslinius darbus, parengęs 6 metodinius leidinius studentams. Dėsto inžinierinės grafikos disciplinas VGTU.

 Rastenis Vincas (1905 – 1982), teisininkas, žurnalistas, visuomenininkas. 1919 – 1921 m. mokėsi ,,Saulės’’ gimnazijoje. Specializavosi Vienoje. Emigravo. Dirbo Klivlende ,,Dirvos’’ leidėju ir redaktoriumi.

 Repečka Juozas (1920). Teisės daktaras. 1938 metais baigė gimnaziją. Emigravo. ,,Šviesos’’ sambūrio pirmininkas. ,,Darbo’’ žurnalo redaktorius.

 Rėza Vytautas Bronius (1931), nusipelnęs inžinierius. 1951 metais baigė 1–ąją vidurinę mokyklą. 1990 metais mokėsi kursuose Švedijoje. Paskirtas Standartizacijos ir kokybės departamento direktoriaus pavaduotoju. Dainavo vyrų chore ,,Varpas’’. 2000 metais išrinktas ,,Varpo’’ choro prezidentu.

 Rūkštelė Antanas (1906), dailėtyrininkas, tapytojas. Mokėsi ,,Saulės’’ progimnazijoje. Dirbo Kauno kultūros muziejaus Etnografijos skyriaus vedėju. Emigravo, gyveno Australijoje ir JAV. Išleido 3 knygas tautodailės temomis.

 Sadaunykas – Sadūnas Jonas (1925), prozininkas. Mokėsi ,,Saulės’’ gimnazijoje. Išleido apybraižų, satyrinių apsakymų rinkinius.

 Sakalys Kazimieras Vytautas (1931), sportininkas, nusipelnęs treneris. 1951 metais baigė 1– ąją vidurinę mokyklą. Žaidė Lietuvos rankinio rinktinėje, daugkartinis respublikos rankinio čempionas. Dirbo Lietuvos rankinio federacijos pirmininku ir prezidiumo nariu. 1971, 1981 ir 1996 metais apdovanotas medaliais ,,Lietuvos sportui atminti’’.

 Savalionienė - Mikėnaitė Zofija (1929), dailininkė, skulptorė, baigė gimnaziją. Dalyvavo keramikos parodose Vilniuje, Taline, Rygoje, o 1955 – 1967 metais su žaislų etalonais Leipcigo, Londono, Poznanės, Briuselio, Maskvos parodose. Ruošė ir personalines parodas. Apdovanota LŪPP medaliais ir diplomais. Dailininkų sąjungos narė.

 Sirvydis Vytautas Jonas (1935), kardiologas, medicinos daktaras. Mokėsi 1–ojoje vidurinėje mokykloje. 1990 metais – Vilniaus universiteto širdies chirurgijos klinikos vadovas. 1987 metais su kitais chirurgais pirmą kartą Lietuvoje persodino širdį. Tobulinosi Vengrijoje, Vokietijoje. Dėsto VU. Paskelbė 240 mokslinių darbų. Vadovėlių ,,Širdies ydos’’ ir ,,Chirurgija’’ bendraautorius. Tarptautinės širdies ir kraujagyslių draugijos ir kitų organizacijų narys. Apdovanotas LDK Gedimino III laipsnio ordinu.

 Slavinskas Vilius (1933 – 1984), šaudymo sporto treneris. 1951 metais baigė 1– ąją vidurinę mokyklą. Ilgus metus dirbo sporto mokyklos šaudymo treneriu. Parengė 11 kandidatų į sporto meistrus. 4 iš jų tapo sporto meistrais. Apdovanotas medaliu „Už nuopelnus moksleivių sporte”.

 Steponavičius Algirdas (1934), technikos daktaras. 1953 metais baigė 1–ąją vidurinę mokyklą. Nuo 1993 metų individualios A. Steponavičiaus įmonės ,,Ekspertas’ vadovas (tiltų projektavimas).

 Straižys Vytautas Pranciškus (1936), habilituotas fizikos-matematikos daktaras. LMA ekspertas, narys korespondentas. 1954 metais baigė 1– ąją vidurinę mokyklą. Išleido monografijų rusų, anglų kalbomis. Paruošė ir išspausdino mokiniams bei studentams vadovėlių. Lietuvos astronomų sąjungos prezidentas. Tarptautinės astronomijos, Europos astronominės sąjungos narys.

 Surgailis Leopoldas (1928), dailininkas, tapytojas. Iki 1946 metų mokėsi gimnazijoje. VDA docentas. Dėsto piešimą ir kompoziciją. Rengia personalines parodas užsienyje ir Lietuvoje. Jo darbų įsigijo Liuviko muziejus Kiolne (Vokietija), Štecino meno muziejus (Lenkija), Tretjakovo dailės galerija (Maskva).

 Surovas Olegas (1949), medicinos daktaras, stomatologas. 1956 – 1962 metais mokėsi 1 – ojoje vidurinėje mokykloje. Nuo 1996 metų – privačios dantų implantacijos klinikos savininkas. Joje paruošė 500 specialistų. Išleido monografiją ,,Dantų protezavimas ant implanto’’. Stažavosi Bolonijoje, Liege. Paskelbė daug autorinių pasiūlymų ir straipsnių. Skaitė pranešimus užsienyje. Apdovanotas LŪPP sidabro medaliu, Sveikatos apsaugos ministerijos padėkos raštais.

 Surovas Valentinas (1950), biologijos daktaras. 1956 – 1962 metais mokėsi 1– ojoje vidurinėje mokykloje. Dirbo LMA vyr. moksliniu bendradarbiu, paskelbė 150 mokslinių straipsnių, buvo Valstybinės veterinarijos aprūpinimo centro Medikamentų skyriaus vedėjas. 2000 metais – Lietuvos agrarinės ekonomikos instituto Žemės ūkio politikos tyrimo skyriaus vyresnysis mokslinis bendradarbis.

 Sviklius Antanas (1927), habilituotas medicinos daktaras, chirurgas, profesorius. 1940 – 1941 metais mokėsi 1– ojoje vidurinėje mokykloje. VVU Medicinos fakulteto Abdominalinės chirurgijos klinikos profesorius. Parašė daug darbų, straipsnių. Tiria tulžies pūslės bei latakų ligas ir kita.

 Šaltenienė - Jonuškaitė Aldona (1943), dailininkė-keramikė, docentė. 1961 metais baigė 1– ąją vidurinę mokyklą. Dirba VDA, dėsto keramikos kompoziciją. Rengė personalines parodas Vilniuje, dalyvavo per 30 tarptautinių parodų Italijoje, Estijoje, Vokietijoje, JAV, Rusijoje. 1991 metais paskirta Lietuvos kultūros ministerijos premija. Architektūros darbai puošia Lietuvos žemės ūkio ministeriją, dailininkų kūrybos namus Palangoje ir kita. Lietuvos nacionalinės kultūros ir meno premijos laureatė (1999).

 Šaltytė Zita (1953), chemijos daktarė, 1971 metais baigė T. Tilvyčio vidurinę mokyklą. Studijavo VU chemiją. Dirba moksline bendradarbe.

 Šapoka Adolfas (1906 – 1961), istorijos daktaras. Mokėsi ,,Saulės’’ progimnazijoje. Studijas gilino Prahoje. 1941-1943 metais dirbo Vilniaus universiteto docentu. 1944 metais emigravo. Toronte redagavo ,,Tėviškės žiburius’’. Parašė ,,Lietuvos istoriją’’ ir išleido daug istorinių knygų, straipsnių.

 Šermukšnis Matas (1902 – 1978), kunigas, pedagogas. Baigė ,,Saulės’’ gimnaziją. Žymus bažnyčių statytojas, pasižymėjo kaip jaunimo ugdytojas (parapijose vadovavo ateitininkams). 1946 metais suimtas ir ištremtas 10 metų kalėti.

 Šilinskas Romualdas (1934 – 1995), architektas, dailininkas. 1953 metais baigė 1– ąją vidurinę mokyklą. Kartu su žmona architekte suprojektavo Palangos ,,Gintaro’’, ,,Neringos’’ poilsio namus, Druskininkuose – ,,Vilniaus’’, ,,Pušyno’’ sanatorijas. Laisvalaikiu tapė paveikslus, dalyvavo parodose.

 Šinkūnaitė Eugenija (1920 – 1996), provizorė, habilituota gamtos mokslų daktarė. Lietuvos farmacijos sąjungos Garbės narė. 1937 metais baigė gimnaziją. Parašė daug straipsnių apie vaistinguosius augalus, yra knsygos ,,Vaistažolės’’ bendraautorė. Aktyviai dalyvavo farmacininkų draugijos veikloje.

 Šlepetys Julijonas (1925), gamtos mokslų daktaras. 1946 metais baigė gimnaziją. Išleido knygų apie vaistinguosius augalus, jų savybes (5 knygos), paskelbė per 50 straipsnių.

 Štikonas Artūras (1962), matematikos daktaras. VGTU docentas, VDU lektorius. Parašė per 30 mokslinių publikacijų skaičiuojamosios matematikos klausimais, išleido vadovėlį. Žurnalo „Mathematical modelling and analysis“ (1998 – 2002) atsakingasis sekretorius. Tarptautinių konferencijų FDS 2000 organizacinio komiteto sekretorius.223

 Tidikis Rimantas (1933), pedagogikos habilituotas daktaras. Dirbo Lietuvos policijos akademijoje. Išleido 13 knygų, yra darbų etikos klausimais bendraautorius.

 Tilvytis Teofilis (1904 – 1969), liaudies poetas. 1918 – 1923 metais mokėsi ,,Saulės’’ gimnazijoje, vėliau – Kaune teatro vaidybos. Parašė 8 knygas. Vertė I. Krylovą, A. Puškiną, A. Bloką.

 Trečiokienė – Dičiūtė Aliodija (1905 – 1997). Operos solistė. Mokėsi ,,Saulės’’ progimnazijoje. Pasižymėjo gabumais jau mokykloje. Su T. Tilvyčiu dainavo koncertuose. Studijavo Paryžiuje, Romoje. Gastroliavo Latvijoje, Estijoje, Vokietijoje. Dainavo su Kipru Petrausku, F. Šaliapinu (6 plokštelės). Emigravo į JAV.

 Treinys Nėrijus (1969) – dailininkas – dizaineris. 1987 metais baigė T.Tilvyčio vidurinę mokyklą. Kūrė Lietuvos kariuomenės Šaulių sąjungos uniformas ir skiriamuosius ženklus, karinę simboliką ir atributiką.224

 Treinys Pranas (1928), rašytojas, aktorius, nusipelnęs meno veikėjas. 1946 metais baigė gimnaziją. Yra sukūręs daug vaidmenų, parašęs daug apysakų, romanų ir kitų žanrų kūrinių. Lietuvos rašytojų sąjungos narys, Teatro draugijos narys.

 Trimonis Algis Egidijus (1939), habilituotas gamtos mokslų daktaras. 1957 metais baigė 1– ąją vidurinę mokyklą. Yra Lietuvos geologų ir Lietuvos geografų sąjungos narys. Aplankė su ekspedicijomis kelias dešimtis pasaulio šalių (Velykų, Galapagų, Maldyvų ir kitas), knygų ir mokslinių straipsnių autorius ir bendraautorius.

 Trimonis Rytis Stasys (1936), filologas, humanitarinių mokslų daktaras. 1954 metais baigė 1–ąją vidurinę mokyklą, VU docentas, išleido 3 knygas. Rašė straipsnius apie Vydūną. Etninės kultūros draugijos narys.

 Triponis Vytautas (1938), medicinos daktaras, 1956 metais baigė 1– ąją vidurinę mokyklą. Dirbo vadovaujant prof. A. Marcinkevičiaus. Skaitė pranešimus Amsterdame, Romoje, Paryžiuje, Londone. Kartu su E. Barkausku ir D. Triponiene išleido knygas ,,Širdies kraujagyslių ligų klasifikacija’’, ,,Chirurginės arterijų ligos’’ ir kitas. Redagavo kelis užsienio kalba leidžiamus leidinius. Parašytos knygos, straipsniai ir kita sudaro per 300 vienetų.

 Ulevičiūtė – Rukšėnienė Inga (1970) muzikos magistrė, klasikinės ir kamerinės muzikos vokalistė. Baigė T. Tilvyčio vidurinę mokyklą 1988, 1993 – Vilniaus universiteto Filologijos fakulteto rusų k. ir literatūros specialybę, vėliau įstojo ir 2002 m. baigė Muzikos akademijos Instrumentinės ir vokalinės muzikos fakultetą. Koncertuoja užsienyje ir Lietuvoje.

 Urvelis Jonas (1926), dainininkas, operos solistas, mokėsi gimnazijoje. Baigė K. Petrausko klasę (Vilniaus konsevatorijoje). Sukūrė apie 80 vaidmenų Operos ir baleto teatre. Dainavo Minske, Rygoje, Lenkijoje. Dirbo pedagoginį darbą konservatorijoje.

 Valiukėnas Mečys (1910), ekonomistas, pedagogas. 1929 metais baigė ,,Saulės’’ gimnaziją. Studijavo VDU ekonomiką. Okupacijos metais buvo Laisvės kovotojų sąjungos veikėjas. Užsienyje atstovavo VLIK-ą, bendradarbiavo tarpukario spaudoje.

 Valiulis Kazys (1914), agronomas. Mokėsi ,,Saulės’’ gimnazijoje. Išleido 3 knygas. Rankraščiai atiduoti LMA centrinei bibliotekai. Propagavo šiltnamių daržininkystę. Pasodino daug medžių, užveisė sodus.

 Vanagas Juozas (1925), choro dirigentas. Mokėsi gimnazijoje (1944 – 1945). Vadovavo chorui ,,Aidas’’. 1991 m. apdovanotas Sausio 13-osios medaliu. 1942 – 1944 metais – Utenos Laisvės armijos karys. 1944 – 10 – 07 dalyvavo Sedos kautynėse prieš Raudonąją armiją.

 Vėbra Rimantas (1931 – 1999), habilituotas istorijos daktaras. 1951 metais baigė 1–ąją vidurinę mokyklą. Išleido 5 knygas. Paskelbė per 100 straipsnių.

 Vederaitė Aldona Elena (1924), aktorė. 1941 metais baigė gimnaziją. Studijavo Vilniuje. Tremtinė. Dirbo Kauno jaunimo teatre. Vilniaus radijo ir televizijos komitete režisiere. Sukūrė daug vaidmenų.

 Vidžiūnas Gintaras (1962) mokėsi T. Tilvyčio vidurinėje mokykloje. Provizorius, Lietuvos provincijos vaistinių asociacijos valdybos, Lietuvos ir pasaulio farmacijos sąjungos narys.225

 Vyžintas Algirdas (1929), muzikas, choro ir orkestrų dirigentas, menotyros daktaras. 1949 metais baigė gimnaziją. Studijavo žurnalistiką, pašalintas (dėl tėvų tremties) mokytojavo. Baigęs konservatoriją, vadovavo studentų dainų ir šokių ansambliui ,,Šviesa’’ (VPI). Dirbo Klaipėdoje, vėliau Lietuvos muzikos akademijos Liaudies instrumentų katedros vedėju. Parašė vadovėlių, monografiją ,,Jonas Švedas’’, paskelbė per 200 straipsnių, skaitė pranešimus užsienyje.

 Zamauskaitė Aurelija (1960) mokėsi T. Tilvyčio vidurinėje mokykloje. Nefrologė, medicinos daktarė. Dirba Londone.226

 Zaranka Juozas (1919), filologas, profesorius. Mokėsi gimnazijoje. Studijas gilino Liuveno katalikų universitete.

 Zaranka Vytautas Petras (1933), dailininkas, architektas. 1952 metais baigė 1 – ąją vidurinę mokyklą. Nuo 1997 metų – individualios įmonės ,,V. Zarankos projektavimo studija’’ savininkas. Lietuvos dailininkų sąjungos narys.

 Zaranka Pranas (1925), visuomenininkas, muzikas. 1943 metais baigė gimnaziją. Emigravo. Studijavo Detroito konservatorijoje.

 Žaltauskienė – Peluritytė (1954), ekonomistė, docentė. 1972 metais baigė T. Tilvyčio vidurinę mokyklą. Dirbo LŽŪA. 1982 – 1983 metais stažavosi JAV.

 Žiedas Nerijus Ričardas (1932) 1940-1949 metais mokėsi gimnazijoje. Pirmasis Utenos meras po Lietuvos nepriklausomybės atkūrimo.

 Žiliukas Valdemaras (1949), gamtos mokslų daktaras. 1967 metais baigė 1 – ąją vidurinę mokyklą. Išleido 5 knygas – 2 bendradarbiaudamas su žmona. ,,Raudonosios knygos’’ bendraautorius. Skaitė pranešimus užsienyje. Lietuvos medžiotojų ir žvejų draugijos, Žūklės komisijos, Lietuvos hidrobiologų, Lietuvos ekologų draugijos narys.

**Šaltiniai ir literatūra**

1. Lebedys J. Lietuvių kalba XVII – XVIII a. viešame gyvenime. Vilnius, 1976, p. 192.
2. Streikus A. Utenos parapija. Utena, 1999, p. 82.
3. Juodzevičius B. Utena ir apylinkės. Utena, 2001, p. 13-14.
4. Balčiūnas S., Kuliešienė V. Užpaliai. Vilnius, 1999, p. 56.
5. Streikus A. Utenos parapija. Utena, 1999, p. 85.
6. Alekna A. Žemaičių Vyskupas Motiejus Valančius. K, 1922, p. 59.
7. Juodzevičius B. Utena ir apylinkės . Utena, 2001, p. 15.
8. Balčiūnas S., Kuliešienė V. Užpaliai . Vilnius, 1999, p. 57
9. Lietuvos Centrinis Valstybės Archyvas (toliau – LCVA) . F. 567, Ap. 11, B. 4 443, L. 51.
10. Balčiūnas S., Kuliešienė V. Užpaliai . Vilnius, 1999, p. 57.
11. Kviklys B. Mūsų Lietuva. T. 2, Bostonas, 1965, p. 30.
12. Balčiūnas S., Kuliešienė V. Užpaliai. Vilnius, 1999, p. 57.
13. Lietuvos istorija 11-12 klasėms. Vilnius, 2001, p. 314.
14. Ten pat, p. 316.
15. Juodzevičius B. Utena ir apylinkės. Utena, 2001, p. 15.
16. Lašinskaitė A. Utenos 1-os vidurinės mokyklos istorija nuo seniausių laikų iki 1940 metų. – Diplominis darbas, 1971, p. 9.
17. Kviklys B. Mūsų Lietuva. T. 2, Bostonas, 1965, p. 30.
18. „Lietuvos žinios,” 1909 – 10 – 21 , Nr. 40 , p. 3.
19. Gasparaitis A. Carinėse mokyklose Utenoje, Voroneže. – „Utenis”, 1998 – 04 – 28
20. Ten pat.
21. Streikus A. Utenos parapija. Utena, 1999 , p. 116.
22. Butvila V. Atsiminimai iš vokiečių okupacijos laikų. – „ Panevėžio garsas”, 1938-07-09.
23. Streikus A. Utenos parapija. Utena, 1999, p. 90.
24. Lietuvių enciklopedija. T. 32, Bostonas, 1965, p. 50.
25. Utenos krašto enciklopedija . Vilnius, 2001, p. 597.
26. Ten pat.
27. Gasparaitis A. Pirmasis ,,Saulės’’ spindulys. – „Utenis,” 1997-11-20.
28. Butvila V. Atsiminimai iš vokiečių okupacijos laikų. – „Utenis”, 1999-02-04.
29. LCVA. F. 391, Ap. 2, B. 1771, L. 6.
30. Ten pat.
31. Liulevičius V. Prelatas Vladas Butvila atsiminimų pynėje. – „Aidai”, Nr. 5, 1985, p. 307.
32. LCV. F. 391, Ap. 2, B. 1771, L. 7.
33. Liulevičius V. Prelatas Vladas Butvila atsiminimų pynėje. – „ Aidai”, Nr. 5, 1985, p. 303.
34. LCVA . F. 391, Ap. 2, B. 1771, L. 7.
35. Ten pat, L. 7.
36. Ten pat, L. 8.
37. Ten pat, L. 5.
38. Liulevičius V. Prelatas Vladas Butvila atsiminimų pynėje. – „ Aidai,” Nr. 5, 1985, p. 302.
39. LCVA. F. 391, Ap. 2, B. 1771, L. 6.
40. Utenos krašto enciklopedija . Vilnius, 2001, p. 571.
41. Liulevičius V. Prelatas Vladas Butvila atsiminimų pynėje. – „Aidai”, Nr. 5, 1985, p. 311.
42. Ten pat.
43. Lietuvių enciklopedija.T. 3, Bostonas, 1954, p. 389.
44. LCVA. F. 391, Ap. 2, B. 1771, L. 6-7-8.
45. Ten pat , B. 1773, L. 223-224.
46. Ten pat, B. 1774, L. 17.
47. Ten pat, B. 1775, L. 2; B. 1776, L. 5.
48. Ten pat, B. 1771, L. 224.
49. Ten pat, B. 1773, L. 223.
50. Ten pat, B. 1774, L. 16.
51. Ten pat, B. 1775, L. 286.
52. Ten pat, B. 1776, L. 141.
53. „Švietimo darbas”. Nr. 9-10, Klaipėda, 1921, p. 392-393.
54. LCVA, F. 391, Ap. 2, B. 1773, L. 3-23.
55. „Švietimo darbas.” Nr. 5, Klaipėda, 1925, p. 626-627.
56. LCVA. F. 391, Ap. 2, B. 1777, L. 26.
57. Lietuvių enciklopedija. T. 13, Bostonas, 1961, p. 139-140.
58. LCVA. F. 391, Ap. 2 , B. 1778, L. 24.
59. Kan. Petras Rauda. Nesuprantami mums tavo, Viešpatie, keliai. Vilnius, 2000, p. 507.
60. Ten pat, p. 509.
61. Ten pat, p. 505.
62. Ten pat, p. 507.
63. LCVA. F. 391, Ap. 2, B. 1781, L. 103.
64. Ten pat, B. 1781, L. 74.
65. Lietuvių enciklopedija. T. 14, Bostonas, 1958, p. 542.
66. LCVA . F. 391, Ap. 2, B. 1781, L. 3.
67. Ten pat, B. 1781, L. 4.
68. Ten pat, B. 1784, L. 6.
69. Ten pat, B. 1784, L. 9.
70. Ten pat, B. 1791, L 21 – 22.
71. Ten pat, B. 1785, L. 71, B. 1784, L. 54.
72. Ten pat, B. 1782, L. 231.
73. Ten pat, B. 1784, L. 26.
74. Ten pat.
75. Ten pat, B. 1772, L. 2.
76. Ten pat, B. 1771, L. 7.
77. Lietuvių enciklopedija. T. 13, Bostonas, 1958, p. 316.
78. Gasparaičio Antano archyvas.
79. Lietuvių enciklopedija. T. 28, Bostonas, 1963, p. 614.
80. Ten pat, T. 19, Bostonas, 1958, p. 419.
81. Lietuvių enciklopedija. T. 24, Bostonas, 1961, p. 245.
82. Utenos krašto enciklopedija. Vilnius, 2001, p. 643.
83. Tarulis P. Ačiū, gerieji Mokytojai. – „Utenis”, 1997 – 11 – 27.
84. LCVA . F. 391, Ap. 2, B. 2972 , L. 9, B. 2974 , L.3, B. 2976, L.9 , B. 2978, L. 6.
85. Ten pat, B. 2972, L.1.
86. Ten pat, B. 1772, L. 46.
87. Ten pat, B. 1774, L. 41.
88. Ten pat, B. 1773, L. 2.
89. Ten pat, B. 1788, L. 41-42.
90. Ten pat, B. 1789, L. 206.
91. Ten pat, B. 1791, L.12.
92. Ten pat, B. 2977, L. 5.
93. LCVA. F. 391, Ap. 2, B. 2972, L. 6.
94. Ten pat, B. 2972, L. 22.
95. Ten pat, B. 2977, L. 11-12.
96. Ten pat, B. 1784, L. 4, B. 1780, L. 17-24.
97. Ten pat, B. 1787, L. 29.
98. Ten pat, B. 1781, L. 24.
99. Ten pat, B. 1784, L. 67.

100. Ten pat, B. 2125, L. 12.

101. Ražanskas G. Anykščių Jono Biliūno gimnazija. Vilnius, 1998, p. 58.

102. „Indraja”. Nr. 6 (10), 1990, p. 7-8.

103. Liulevičius V. Prelatas Vladas Butvila atsiminimų pynėje. – „Aidai”, Nr. 5, 1985, p. 312.

104. LCVA. F391, Ap. 2, B. 1784, L. 54, B. 1787, L. 4.

105. Truska L. Lietuva 1938 – 1953 metais. Kaunas, 1995, p. 81-82.

106. Utenos gimnazija pokario verpetuose. Utena, 2000, p. 6.

107. Puslys G. Prisiminimai. – Utenos kraštotyros muziejaus fondas (toliau – UKMF), 1993, p. 3.

108. Lašinskaitė A. Utenos 1-os vidurinės mokyklos istorija nuo seniausių laikų iki 1940 m. – Diplominis darbas, 1971, p. 84.

109. Puslys G. Prisiminimai. UKMF, 1993, p. 3.

110. Lietuviškoji tarybinė enciklopedija. T. 4, Vilnius , 1988 , p. 229.

111. Utenos gimnazija pokario verpetuose. Utena, 2000, p. 6.

112. Kemežys V., Petrėnas J. Ištremtieji. Kaunas, 1941, p. 19 – 36.

113. Puslys G. Prisiminimai. UKMF, 1993, p. 3.

114. Gimnazijos archyvas (toliau – GA).

115. Balčiūnas S., Kuliešienė V. Užpaliai. Vilnius, 1999, p. 59 – 61; 261 – 262.

116. Brazaitis J. Vienų vieni. Vilnius, 1990, p. 127.

117. Truska J. Lietuva 1938 – 1953 metais. Kaunas, 1995, p. 111.

118. Puslys G. Prisiminimai. UKMF, 1993, p. 4.

119. Utenos apskrities archyvas (toliau – UAA). F. 83, Ap. 1, B. 1.

120. Gražiūnas A. Lietuva dviejų okupacijų replėse 1940 – 1944. Vilnius, 1996, p. 277.

121. Ten pat, p. 282.

122. Ten pat, p. 279.

123. Kviklys B. Mūsų Lietuva. T. 2, Bostonas, 1965, p. 17.

124. Trimonis R. Atsiminimai. GA.

125. UAA, F. 83, Ap. 1, B. 1, L. 4.

126. Ten pat, B. 26, L. 9.

127. Ten pat, B. 8, L. 12.

128. Ten pat, L. 41 – 42.

129. UAA, F. 83, Ap. 1, B. 9, L. 5.

130. Ten pat, B. 4, L. 3.

131. Ten pat.

132. Kitkauskas N. Mus rovė – neišrovė. – „Utenis”, 1998 – 03 – 28.

133. Marčiulynas A. Atsiminimai. UKMF, 1990.

134. UAA. F. 83, Ap. 1, B. 26, L. 20.

135. Marčiulynas A. Atsiminimai. UKMF, 1990.

136. Ten pat.

137. Mockus S. Bronius Vaivada. Jubiliejinis leidinys. Vilnius, 2000.

138. Marčiulynas A. Atsiminimai. UKMF, 1990.

139. UAA. F. 83, Ap. 1, B. 4, L. 8.

140. Juodzevičius B. Utena ir apylinkės. Utena, 2001, p. 19 – 20.

141. Utenos krašto enciklopedija. Vilnius, 2001, p. 280 – 281.

142. Ten pat, p. 277.

143. Puslys G. Prisiminimai. UKMF, p. 7 – 10.

144. UAA. F. 83, Ap. 1, B. 16, L. 5.

145. Ten pat, B. 16, L. 6.

146. ,,Saulės’’ katalikiškos dvasios vidurinės mokyklos jubiliejinis leidinys, 1998.

147. Utenos krašto enciklopedija. Vilnius, 2001, p. 280 – 284.

148. Ten pat, p. 281 – 282.

149. Juodzevičius B. Utena ir apylinkės. Utena, 2001, p. 115 – 116.

150. Amžino įšalo žemėje. Vilnius, 1989, p. 154 – 155.

151. Ten pat, p. 159.

152. Utenos krašto enciklopedija. Vilnius, 2001, p. 281.

153. Utenos gimnazija pokario verpetuose. Utena, 2000, p. 99 – 206.

154. Marčiulynas A. Atsiminimai. UKMF, 1990.

155. Ražanskas G. Anykščių Jono Biliūno gimnazija. Vilnius, p. 119 – 120.

156. Marčiulynas A. Atsiminimai. UKMF, 1990.

157. Utenos apskrities Kultūros ir švietimo skyriaus archyvas (toliau – UAK-ŠA).

158. Utenos gimnazija pokario verpetuose. Utena, 2000, p. 133.

159. Ten pat, p. 61.

160. UAK-ŠA (asmens byla).

161. Marčiulynas A. Atsiminimai. UKMF, 1990.

162. UAA. F. 83, Ap. 1, B. 19, L. 13.

163. Ten pat.

164. Kalvio Šidlausko užrašai. Radviliškis, 1944 – 1950 m.

165. UAK-ŠA (asmens byla).

166. Utenos gimnazija pokario verpetuose. Utena, 2000, p. 73.

167. UAK-ŠA (asmens byla).

168. Ten pat (asmens byla).

169. Ten pat.

170. UAA. F. 83, Ap. 1 . Pedagogų tarybos posėdžių protokolai (toliau – PTPP).

171. GA. 1970 – 2000. 1950 – 1970 m.

172. Ten pat.

173. UAA. F. 83, Ap. 1, PTPP, 1970 – 1991.

174. Ten pat.

175. Ten pat.

176. Ten pat.

177. Ten pat.

178. Meidienės V. asmeninis archyvas.

179. Ten pat.

180. GA. 1950 – 1999.

181. Ten pat.

182. Ten pat.

183. Ten pat.

184. Ten pat.

185. Ten pat.

186. Ten pat.

187. Ten pat.

188. Ten pat.

189. Ten pat.

190. Ten pat.

191. Ten pat.

192. Ten pat.

193. Ten pat.

194. Ten pat.

195. UAA. F. 83, Ap. 1 , B. 34, L. 1.

196. Ten pat, B. 16, L. 21.

197. Ten pat.

198. Ten pat, B. 31, L. 1.

199. Ten pat, B. 32.

200. GA. 1950 – 1999.

201. Karklinienės V. asmeninis archyvas.

202. GA. 1950 – 1999.

203. GA. 2000.

204. GA. 1999 – 2002.

205. GA. 1950 – 2002.

206. GA. 1950 – 2002.

207. GA. 1950 – 2002.

208. GA. 1950 – 2002.

209. GA. 1950 – 2002.

210. GA. 1950 – 2002.

211. GA. 1950 – 2002.

212. GA. 1950 – 2002.

213. GA. 1950 – 2002.

214. GA. 1950 – 2002.

215. GA. 1950 – 2002.

216. GA. 1950 – 2002.

217. GA. 1950 – 2002.

218. Lietuvių enciklopedija. T. 1-36, Bostonas, 1953 – 1969; Utenos krašto enciklopedija. Vilnius, 2001

219. GA. 1950 – 2002.

220. GA. 1950 – 2002.

221. GA. 1950 – 2002.

222. GA. 1950 – 2002.

223. GA. 1950 – 2002.

224. GA. 1950 – 2002.

225. GA. 1950 – 2002.

226. GA. 1950 – 2002.

Summary

The way of a Lithuanian school was very long and persistent, because of historical circumstances. When the Lithuanian press was regained in 1904, the Lithuanian school began its uninterrupted activity.

 The department of ,,Saule’’ educational society was founded in Utena in 1907, April 15. It was the start to establish Lithuanian schools. So, in 1909 there were 10 Lithuanian schools founded in the district of Utena.

 Under the care of Priest Vladislavas Butvila, Prancishkus Turauskas, Teacher Prancishkus Gineitis, the permission was got from the German government to open a progymnasium in Utena. In 1917, December 12 entrance exams were declared and in 1918, January 10 the teaching process started. The beginning was difficult. There was a lack of books and teaching devices, the classes were situated in 4 places and only in 1923, Utena estate house was given to ,,Saule’’ progymnasium. In 1926 the management of the progymnasium received a permission from the government to open a gymnasium. In 1929, November 25 ,,Saule’’ gymnasium was remade into a state gymnasium. It was the only one in all the region.

 When Soviets came and the occupation began, many gymnasium teachers and students were scattered or taken to Siberia. The teaching program was changed in the gymnasium.

 German occupation years were very difficult too. It is difficult to describe the second occupation. The majority of teachers and students supported Lithuanian partizans, propagated Antisoviet press. Two teachers Vytautas Pakshtas and Jurgis Vasiljevas were killed when they were fighting among partizans. Many of teachers died in the camps of Siberia and the teacher Bronius Vaivada was sentenced to be shot. In 1949/50 school year gymnasium was reorganized into secondary school.

 In 1962 a new building of Utena Secondary School No1 was built. The catholic ,,Saule’’ secondary school was established in the old building in 1992.

 In 1999 when Secondary School No1 and Catholic ,,Saule’’ school were united, ,,Saule’’ gymnasium was refounded.

 1304 students are learning now in this gymnasium and there are 51 classes here, where 84 teachers work.

 ,,Saule’’ gymnasium belongs to the association of Lithuanian Catholis schools and is the member of the UNESCO associated schools net.

 Дорога литовских школ из-за сложившихся обстоятельств в Литве была трудной и упорной. Беспрепятственная деятельность школ началась в начале XX века, когда в 1904 году была восстановленна литовская печать.

 15 апреля 1907 года в Утяне был создан отдел общества ,,Сауле” по делам просвещения, который и положил начало появлению литовских школ, а в 1916 году начальная школа была открыта и в Утяне.

 Благодаря заботе ксендзов Владиславаса Бутвиласа, Пранцишкуса Тураускаса, учителя Пранцишкуса Гинейтиса в Утяне была открыта прогимназия.

 12 декабря 1917 года были объявлены вступительные экзамены, а 10 января 1918 года начались занятия.

 Начало было трудным : не хватало книг, учебных пособий. Занятия проводились в четырех помещениях. И только в 1923 году ,,Саулес” прогимназия переселилась в дворянскую усадьбу.

 В 1926 году руководство прогимназии получило разрешение министерства просвещения открыть гимназию. 25 ноября 1929 года ,,Саулес” гимназия реорганизована в государстенную гимназию. Она была единственной гимназией во всей округе.

 С началом советской оккупации многие преподаватели и гимназисты были отправлены в Сибирь. Учебная программа гимназии была изменена.

 Трудными были и годы немецкой оккупации, но они несравнимы со второй советской оккупацией.

 Многие учителя и гимназисты помогали партизанам Литвы, распространяли антисоветскую литературу. Двое учителей - Витаутас Пакштас и Юргис Васильевас – погибли вместе с партизанами. Многие попали в советские лагеря, а учитель Бронюс Вайвада был расстрелен.

 В 1949 – 1950 учебном году гимназия была реорганизована в две средние школы.

 В 1962 году было построено здание 1-ой средней школы, а в старом здании с 1992 года разместилась католическая средняя ,,Саулес” школа.

 В 1999 году они соединились. После соединения обеих школ была восстановлена историческая справедливость. В Утяне вновь появилась ,,Саулес” гимназия.

 В настоящее время в ней учится 1304 ученика, работает 84 учителя.

 ,,Саулес” гимназия принадлежит ассоциации католических школ и является членом UNESCO.

*Gerbiamas skaitytojau! Ši knyga - pirmasis bandymas plačiau supažindinti su vienos iš Rytų Aukštaitijos mokyklų gyvavimo istorija, nueito kelio peripetijomis. „Saulės“ kelią, žinoma, lėmė objektyvios ir subjektyvios priežastys.*

*Daug sunkumų knygos autorei atsirado dėl to, kad ne viską buvo įmanoma pagrįsti dokumentais. Jų išlikę labai mažai: karo archyvas sudegintas, o pokario išbarstytas. Sunku buvo atkurti mokytojų ir mokinių sąrašus, įvykių autentiką.*

*Šio darbo tikslas - parodyti gimnazijos ištakas, įkūrimo aplinkybes, kai kuriuos gyvavimo aspektus, vidurinių mokyklų, kuriose ruseno buvusios gimnazijos dvasia, veiklą aptarti jos atgimimo ypatumus.*

*Skaitydami Jūs rasite nemažai trūkumų, tačiau ši knyga nepretenduoja į išsamų mokslinį veikalą, todėl prašau būti atlaidžius ir suprasti, kad ne viskas čia sutilpo, ne viskas buvo pastebėta ir aprašyta.*

*Autorė*

**TURINYS**

Pratarmė

 Pirmosios mokyklos Utenoje ir jos apylinkėse

* Parapinės mokyklos
* Mokykla spaudos draudimo metu
* Rusiškos mokyklos
* Pirmosios ,,Saulės’’ draugijos pradinės mokyklos

Lietuviškos gimnazijos kūrėjai

* Pranciškus Turauskas
* Pranciškus Gineitis

,,Saulės’’ progimnazija

* Direktorius Vladas Viktoras Butvila
* Kasdienybė

,,Saulės’’ gimnazija

* Direktorius Antanas Kripaitis
* Direktorius Petras Rauda

Valstybinė gimnazija

* Direktorius Bronius Liesis
* Direktorius Jonas Aleksa
* Mokytojai. Darbas ir buitis
* Mokiniai
* Gimnazijos šventės. Tradicijos
* ,,Saulės’’ šviesos palydėtas (kunigo P. Tarulio atsiminimai)
* Karas. Pirmoji okupacija (1940 – 1944)
* Pokaris: rūpesčiai ir godos (1944 – 1950)
* Kovų už laisvę kaina

Berniukų gimnazija. Direktoriai

* Antanas Kojelis
* Povilas Kuliešis
* Antanas Marčiulynas
* Antanas Genius
* Pedagogai, jų buitis

Pirmoji vidurinė mokykla (1950 – 1999)

* Direktorius Juozas Žiurlys
* Direktorius Rapolas Šaltenis
* Ši mokykla man sava
* Direktorius Domas Viščinis
* Direktorius Vytautas Puodžiukas
* Vidurinės mokyklos kasdienybė
* Jaudinantys prisiminimai
* Žmogus tarp žmonių
* Prabėgusius metus malonu prisiminti
* Įžiebti kūrybos ugnelę
* Prisiminimų nuotrupos
* Mokyklos veido eskizas
* Prisimenu
* Mokyklos mokiniai
* Gamybinis mokymas
* Būreliai, meno kolektyvai. Renginiai

Kelias į ,,Saulę’’

* Metai ir dienos
* Iš mokytojų ir mokinių gyvenimo akimirkų
* Esė
* Biblioteka
* Mokyklos vadovai
* Vidurinėje mokykloje dirbę mokytojai

,,Saulės’’ gimnazijos mokytojai

Mokiniai, baigę mokyklą aukso ir sidabro medaliais

Jie garsina mūsų mokyklą

Summary

Šaltiniai ir literatūra

Viršelio dizainerė Ramunė Tarvydienė

Korektorė Remutė Baurienė